
TARP VANDENŲ 
IR DŽIUNGLIŲ 


KAIP AŠ PASIDARIAU DŽIUNGLIŲ GYDYTOJAS 
Gamta ir žmonės Ogovės pakrantėse 


Pagautas nenugalimo noro tapti gydytoju Ekvatorinėje Afri- 
koje, aš mečiau dėstytojavimą Strasburgo universitete, vargonų 
muziką ir rašytojystę. Kaip tai atsitiko? 

Visų pirma buvau nemaža skaitęs ir girdėjęs iš misionierių 
apie tai, kaip kenčia nuo ligų džiunglių gyventojai. Ir kuo dau- 
giau apie tai galvojau, tuo labiau nesuprantama man darėsi, ko- 
dėl mes, europiečiai, tiek mažai dėmesio skiriame tam dideliam 
humaniškam uždaviniui, kuris iškilęs mums tenai, tolimose ša- 
lyse. Man atrodė, jog čia kaip tik tinka turtuolio ir vargšo Lozo- 
riaus palyginimas. Mes esam tasai turtuolis, nes turim išvystytą 
mediciną ir daugelį priemonių bei žinių kovai su ligomis ir 
skausmais. Neįkainojami šito turto privalumai mums yra savai- 
me suprantami. O tenai, kolonijose, tūno vargšas Lozorius, spal- 
votieji žmonės, kuriuos, lygiai kaip mus, arba net labiau, kankina 
ligos ir kurie neturi jokių priemonių su jomis kovoti. Mes nusi- 
kalstame lygiai kaip tas turtuolis, kursai nesusimąstydamas nu- 
vijo vargšą nuo savo durų, kadangi neįsivaizdavo savęs jo vie- 
toje ir nepasistengė jo suprasti. 

Tie keli šimtai gydytojų, kuriuos kolonijose išlaiko Europos 
valstybės, mano nuomone, galėjo susidoroti tik su labai maža 
dalimi to milžiniško darbo, kadangi dauguma jų visų pirma pri- 
valo rūpintis baltaisiais kolonistais ir kariškiais. Aš manau, jog 
mūsų visuomenė turi imtis šio humaniško uždavinio ir jog ateis 
toks laikas, kai savanoriai gydytojai, jos siųsti ir remiami, pa- 
sklis po pasaulį daryti gero čiabuviams. Tik tuomet bus pripa- 
žinta ir pradėta vykdyti toji misija, kuri tenka mums kaip kultū- 
ringai visuomenei, skolingai spalvotiesiems žmonėms. 

Tokių minčių įkvėptes aš, jau sulaukęs trisdešimties vyras, ry- 
žausi studijuoti mediciną ir pabandyti įgyvendinti savo idėjas 
tikrovėje. 1913 metų predžioje gavau medicinos daktaro laipsnį. 
Tų pačių metų pavasarį sykiu su Žinona, pramokusia slaugymo 

meno, išvažiavau prie Ogovės, Ekvatorinen Atrikon, praceu savo 
"veiklos. 

Būtent tą vietą pasirinkau todėl, kad tenai gyvenantys misio- 
nieriai elzasiečiai — jie priklausė Paryžiaus evangelikų misijai — 
man buvo sake, jog jiems labai reikalingas gydytojas, ypač dėl 
miegligės, kuri tenai labai siautėjanti. Minėta misionierių drau- 
gija pareiškė atiduosienti man vieną savo namą Lambarenėje ir 
leisianti savo žemėje pastatyti ligoninę, kurią taip pat visokerio- 
pai remsianti. Tačiau lėšų, reikalingų gydymui ir pragyvenimui, 
turėjau prasimanyti pats. Aš išleidau visa, ką buvau gavęs už 
vargonų koncertus ir už savo trimis kalbomis išėjusią knygą apie 
J. S. Bachą. Taigi Leipcigo šv. Tomo bažnyčios kantorius prisi- 
dėjo prie negrams skirtos džiunglių ligoninės statybos. Mieli 
draugai iš Elzaso, Prancūzijos, Vokietijos ir Šveicarijos šelpė ma- 
ne kuo galėdami. Palikdamas Europą, pinigų turėjau dvejiems 
metams. Iš anksto pasiskaičiavau, jog metams — be kelionės į 
vieną ir kitą pusę — reikės maždaug penkiolikos tūkstančių 
frankų, ir, pasirodo, beveik neapsirikau. 

Taigi mano veikla, kalbant gamtos mokslo terminais, rėmėsi 
simbioze su Paryžiaus evangelikų misionierių draugija, o apskri- 
tai ji netilpo į nė vienos tikybos rėmus ir buvo internacionalinio 
pobūdžio. Aš buvau ir šiandien tebesu įsitikinęs, jog į humaniš- 
kuosius ateities uždavinius žmogų reikia mokyti žiūrėti būtent 
kaip žmogų, o ne kaip kokios nors nacijos ar religijos atstovą. 

Vesti sąskaitas ir rūpintis užsakymų išpildymu apsiėmė ištiki- 
mi draugai iš Strasburgo. Dėžes su man reikalingais daiktais sy- 
kiu su savo bagažu siuntinėjo Paryžiaus misionierių draugija. 

Keletas žodžių apie kraštą, kuriame dirbau. Ogovės sritis pri- 
klauso Gabono kolonijai. Ogovė yra maždaug tūkstančio dviejų 
šimtų kilometrų ilgio upė, šiaurėje tekanti lygiagrečiai su Kongu. 
Ji, žinoma, kur kas mažesnė už Kongą, bet kaip upė yra gana di- 
delė. Žemupyje jos plotis siekia vieną du kilometrus. Likus dviem 
šimtams kilometrų iki žiočių, ji suskyla į daugelį atšakų, kurios 
prie Kap Lopišo įteka į Atlanto vandenyną. Laivybai tinka maž- 
daug 350 kilometrų atkarpa nuo vandenyno iki N'Djolės. Paskui 
prasideda aukštumos ir kalnėi, einantys Ekvatorinės Afrikos 
plokščiakalnio linkui. Tenai sienkstėtos vietos kaitaliojasi su il- 
gais, lengvai įveikiamais ruožais. ir jas praplaukti įmanoma tik- 

tai mažais, specialiai slenkstėtoms vietoms pritaikytais sraigti- 
niais garlaiviais ir čiabuvių kanojomis. 

Aukštupyje ir vidupyje Ogovė teka per miškus ir prerijas, tuo 
tarpu žemupyje, nuo N'Djolės iki pat žiočių, aplink tematai vien 
vandenį ir džiungles. 

Šioje drėgnoje žemumoje puikiai dera kava, pipirai, cinamo- 
nas, vanilė ir kakava. Gerai auga ir aliejinės palmės. Tačiau pa- 
grindinis europiečių užsiėmimas nėra nei šių kultūrų auginimas, 
nei džiunglių kaučiuko gavyba, o prekyba mediena. Ogovė tam 
labai patogi, nes įteka įlankon, kurioje nėra seklumų. Vakarų 
Afrikoje maža gerų uostų, ypač tokių, kurie būtų upių Žiotyse, 
todėl čia kaip reta geros sąlygos medienos pakrovimui. Didelius 
sielius, nesuardytus bangų ir seklumų, galima priplukdyti prie 
pat garlaivių, atplaukusių jų paimti. Taigi prekyba mediena šio- 
se vietose artimiausiu laiku turbūt ir toliau liks pagrindinis 
verslas. 

Bulvėms ir javams sąlygos, deja, čia netinkamos, nes šiltame 
drėgname ore šios kultūros auga pernelyg greitai. Bulvės išeina į 
virkščias, nemegzdamos gumbų, o javai irgi neduoda grūdų. Ry- 
žių dėl tam tikrų priežasčių taip pat negalima auginti. Ogovės 
žemupyje nėra karvių, nes joms netinka čionykštė žolė. Tuo tar- 
pu toliau į žemyną, centriniame aukštumų rajone, jos jaučiasi 
kuo puikiausiai. 

Tad miltus, ryžius, piena ir bulves tenka gabentis iš Europos, ir 
tas labai apsunkina bei pabrangina gyvenimą. 

Lambarenė yra truputį įpiečiau ekvatoriaus, todėl metų laikai 
čia Pietų pusrutulio. Taigi čia žiema, kai Europoje vasara, ir va- 
sara, kai Europoje žiema. Žiemai čia būdingi sausi orai, trunkan- 
tys nuo gegužės pabaigos iki spalio pradžios. Na, o vasara — lie- 
tų metas; lyja nuo spalio pradžios iki vidurio gruodžio ir nuo 
sausio vidurio iki gegužės pabaigos. Apie kalėdas prasideda tris 
keturias savaites trunkantis sausas metas, tuolaik būna didžiausi 
karščiai. 

Vidutinė temperatūra šešėlyje lietingu laikotarpiu 28—35 
laipsniai, žiemą, sausuoju metu — 25—30 laipsnių. Naktį beveik 
taip pat karšta, kaip ir dieną. Dėl karščio ir nepaprastai didelio 
oro drėgnumo europietis labai sunkiai prisitaiko prie Ogovės 
slėnio klimato. Jau po metų pasireiškia pirmieji anemijos ir nuo- 

vargio požymiai. Po dvejų trejų metų jis jau negali normaliai 
dirbti, geriausia išeitis tuomet grįžti į Europą ir atsipūsti ten 
bent aštuonis mėnesius. 

Librevilyje, Gabono sostinėje, baltųjų mirtingumas 1903 me- 
tais buvo beveik keturiolika procentų. | 

Prieš karą Ogovės slėnyje gyveno apie du šimtai baltųjų; tai 
buvo plantatoriai, medienos pirkliai, valstybės tarnautojai ir mi- 
sionieriai. Čiabuvių skaičių sunku nustatyti. Šiaip ar taip, kraš- 
tas apgyvendintas ne per tankiausiai. Čia egzistuoja vien liku- 
čiai anksčiau buvusių galingų aštuonių genčių. Šitaip siaubingai 
jų gretas per tris šimtmečius praretino degtinė ir vergų prekyba. 
Iš orungų genties, gyvenusios Ogovės deltoje, nelikę beveik nie- 
ko. Galoasų, Lambarenės apylinkių senbuvių, likę daugių dau- 
giausia aštuoniasdešimt tūkstančių. Į šitokiu būdu ištuštėjusias 
vietas iš žemyno gilumos ėmė skverbtis civilizacijos dar nepa- 
liestos žmogėdrų gentys, prancūzų vadinamos pauenais. Jeigu 
europiečiai nebūtų laiku įsikišę, ši karinga publika būtų surijusi 
Ogovės slėnio senbuvius. Lambarenė yra paupio riba tarp pauenų 
ir senųjų genčių. 

Gaboną penkioliktojo amžiaus pabaigoje aptiko portugalai. Jau 
1521 metais katalikų misionieriai apsigyveno pakrantėje tarp 
Ogovės ir Kongo žiočių. Lopišo ragas yra pavadintas vieno mi- 
sionieriaus, Odoardo Lopišo, atkakusio čion 1578 metais, vardu. 
Aštuonioliktame šimtmetyje jėzuitai turėjo vandenyno pakran- 
tėje dideles plantacijas su tūkstančiais vergų. Tačiau į žemyno 
gilumą jie nesibrovė, lygiai kaip ir baltieji pirkliai. 

Devynioliktojo šimtmečio viduryje 1849 metais pradėję kovą 
su vergų prekyba, prancūzai sykiu su anglais savo laivyno atra- 
mos punktu ir išlaisvintų vergų apgyvendinimo vieta pasirinko 
įlanką, esančią į šiaurę nuo Lopišo rago. Iš čia pavadinimas Lib- 
revilis'. Baltieji tada dar nežinojo, kad siauri upeliai, įtekantys Į 
Lopišo rago įlanką, yra didelės upės atšakos. Pakrantėje gyve- 
nantys negrai jiems to nesakė, norėdami išlaikyti savo rankose 
prekybą su žemyno giluma. Tiktai 1862 metais leitenantas Ser- 
valis, skverbdamasis į pietryčius nuo Librevilio, Lambarenės apy- 
linkėse aptiko Ogovę. Po to upės žemupys buvo ištyrinėtas, a 
genčių vadai priversti pripažinti prancūzų protektoratą. 


! Libre vile (pranc.) — laisvas miestas, 

Devintajame dešimtmetyje, pradėjus ieškoti patogiausio prê- 
kybos kelio į laivybai tinkamą Kongo upės dalį, de Braza buvo 
tos nuomonės, jog geriausiai tam tiks Ogovė, kadangi jos ištakos 
yra tiktai du šimtai kilometrų į šiaurės vakarus nuo Stenli-Pulo, o 
jos ir Alimos, laivybai tinkamo Kongo intako, takoskyra yra 
siaura. Šiuo keliu jam netgi pavyko nugabenti į Kongo vidurį iš- 
ardomą garlaiviuką. Tačiau prekybai dėl Ogovės aukštupio 
slenkstynų šis kelias pasirodė netinkamas. 1898 metais, belgams 
pastačius Kongo geležinkelį Matadis-Brazavilis, Ogovė kaip ke- 
lias į Kongo vidupį visiškai neteko reikšmės. Šiandien ja pasie- 
kiamos tiktai dar nelabai ištirtos pakrančių gyvenvietės. 

Pirmieji protestantų misionieriai prie Ogovės buvo amerikie- 
čiai. Jie pasirodė čia 1860 metais. Prancūzijos vyriausybė parei- 
kalavo, kad savo mokymą jie skelbtų prancūziškai, bet amerikie- 
čiai to nepanoro daryti ir užleido vėliau vietą Paryžiaus misio- 
nierių draugijai. Dabar čia keturios protestantiškos misijos: 
N'Gomas, Lambarenė, Samkita, Talagouga. N'Gomas yra maž- 
daug už dviejų šimtų kilometrų nuo vandenyno pakrantės. Kitos 
stotys eina viena po kitos prieš srovę maždaug kas penkiasde- 
šimt kilometrų. Talagouga įsikūrusi romantiškoje saloje priešais 
N'Djolę laivybai tinkamo ruožo gale. 

Kiekvienoje stotyje paprastai gyvena du vedę ir vienas neve- 
dęs misionierius, be to, mokytoja, taigi, neskaitant vaikų, penki 
šeši žmonės. 

Katalikai šiame krašte turi tris misijas: vieną Lambarenėje, 
vieną N'Djolėje ir vieną netoli Sambos prie N'Gounjės, didžiau- 
sio Ogovės intako. Kiekvienoje yra maždaug dešimt baltųjų, pa- 
prastai trys kunigai, du novicai ir penkios vienuolės. 

Krašto valdžios atstovai gyvena Kap Lopiše, Lambarenėje, 
Samboje ir N'Djolėje. Apie penki šimtai spalvotųjų kareivių, su- 
darančių policijos pajėgas, pasiskirstę po visą kraštą. 

Tai tiek apie kraštą ir apie žmones, kuriuos aš gydžiau džiung- 
lėse ketverius su puse metų. Ką per tą laiką, iki prasidedant ka- 
rui, patyriau ir pastebėjau, pasakoju remdamasis pranešimais, 
kuriuos kas pusė metų siunčiau iš Lambarenės savo draugams 
bei šelpėjams. Per karą šis susirašinėjimas nutrūko. Apie karo 
metą ir religines bei socialines problemas pasakoju pagal užra- 
šus, kuriuos rašiau pats sau. 

KELIONĖ 


Lambarenė, 1913 melų liepos pradžia 


Mano gimtajame Giunsbacho kaime, Vogezuose, varpai kaip 
tik paskambino didžiojo penktadienio vakarinėms mišioms, kai 
ties posūkiu miško pakraštyje pasirodė traukinys. Kelionė į Af- 
riką prasidėjo. Atėjo laikas atsisveikinti. Mes stovėjome ant pas- 
kutiniojo vagono platformos. Paskutinįkart šmėstelėjo tarp me- 
džių bažnyčios bokšto viršūnė. Kada mes ją vėl pamatysime? 

Kitądien, tolumoje išnykus Strasburgo katedrai, mes jau pasi- 
jutome esą užsieny. 

Velykų sekmadienį paskutinį kartą pasiklausėme mielų Pary- 
žiaus šv. Sulpijaus bažnyčios vargonų ir puikaus mano draugo 
Vidoro grojimo. Antrą valandą iš požeminės Quai d'Orsay sto- 
ties traukinys išvažiavo į Bordo. Kelionė buvo nuostabi. Aplin- 
kui šventiškai apsirengę žmonės. Pavasario vėjas nešė paskui to- 
lyn skriejantį traukinį mus sveikinančių kaimų bažnyčių varpų 
skambesį. O kur dar spindėte spindinti saulė. Tikras velykų sek- 
madienis. 

Kongo garlaivis išplaukia ne iš paties Boido, o iš Pauilako, ku- 
ris yra UZ pusantros valandos kelio pajūrio geležinkeliu. Bordo 
muitinėje aš turėjau išsipirkti pirma su prekiniu traukiniu pa- 
siųstą didelį bagažą. Tačiau velykų pirmadienį muitinė buvo uż- 
daryta. Antradienio rytą šitų reikalų nebūtume spėję sutvarkyti, 
jeigu ne vienas pareigūnas, kuris suprato mūsų padėtį ir atleido 
nuo tokiais atvejais būtinų formalumų. Taip aš atgavau savo 
dėžes. 

Paskutinę minutę du automobiliai atvežė mus su visais daiktais 
į jūrų geležinkelio stotį, kur jau stovėjo pasiruošęs išvykti trau- 
kinys, turintis nugabenti Kongo keleivius prie garlaivio. Sunku 
aprašyti tą jausmų, kurio apimti mes po visų jaudinimųsi ir atsi- 
lyginę visiems padėjusiems atsisėdome į savo vietas vagone. 

Trimito signalas.— Sykiu su mumis važiuojantys kolonijų ka- 
reiviai sulipa į traukinį. Išpūškuojam į laukus. Mėlynas dangus, 
šiltas oras, vanduo, žydintys prožirniai, besiganančios karvės. 
Po pusantros valandos traukinys sustoja tarp ryšulių, dėžių ir sta- 
tinių. Mes krantinėje, per dešimt žingsnių nuo garlaivio, kuris 
palengvėle siūbuoja drumstame Žirondos vandenyje, Jis vadina- 
si „Europa“. Grūstynės, šauksmai, mojimas nešikams. Stumdaisi 

ir pats esi stumdomas, iki siaurais laipteliais patenki į laivą ir, 
pasakęs pavardę, sužinai kajutę, kurioje turėsi glaustis tris sa- 
vaites. Muūsiškė erdvi, garlaivio priekyje, toli nuo mašinų sky- 
riaus, ir tai yra didelis privalumas. 

Vos spėjame nusiplauti rankas, o jau skambina pietų. Mes sė- 
dime prie vieno stalo su keliais karininkais, laivo gydytoju, 
dviem kolonijų tarnautojų žmonom, kurios grįžta pas savo vy- 
rus, pailsėjusios Europoje. Mūsų stalo kaimynai, tai mes tuojau 
sužinome, visi jau buvę Afrikoje arba kitose kolonijose. Prieš 
juos mes jaučiamės kaip žali naujokai ir namisėdos. Nejučia pri- 
simenu vištas, kurias mano motina pirkdavo iš paukščių parda- 
vėjo italo ir paleisdavo prie senbuvių. Jos vaikščiodavo paskui 
kelias dienas pasišiaušusios tarp kitų. Bendrakeleivių veiduose 
man krinta į akis enereijos ir ryžto išraiška. 

Garlaivis dar turi paimti nemaža krovinio, todėl mes išplaukia- 
me tik kitądien po pietų. Po zpsiniaukusiu dangum pro šalį pa- 
mažu slenka Žironda. Tcmstant gariaivį ima supti ilgos, retos 
bangos, kurios rodo, jog jau pasiekėme vandenyną. Devintą va- 
landą išnyksta paskutiniai šviesos signalų atspindžiai. 

Apie Biskajos įlanką keleiviai kalba vien bloga. O, kad ją bū- 
tume jau praplaukę, tik ir girdi prie visų stalų. Mums teko pa- 
tirti jos klastingumą. Antrą dieną kilo audra Garlaivis plaukė 
per bangas kaip didelis supamasis arklys, su malonumu vartyda- 
masis į visas puses. Kongo garlaiviai, esant dideliam bangavimui, 
labiau mėtomi, negu kiti okeaniniai laivai. Kad galėtų esant bet 
kokiam vandens lygiui pasiekti Matadį, jie pagal savo dydį sta- 
tomi palyginti plokšti. 

Neturėdamas jūros kelionių patyrimo, aš užmiršau gerai pri- 
rišti virvėmis abu savo lagaminus. Naktį jie pradėjo vaikytis vie- 
nas kitą. Ir didžioji skrybėlių dėžė su tropiniais šalmais įsijungė 
į šį Žaidimą, visai negalvodama apie tai, kuo jai tos linksmybės 
gali baigtis. Kai aš bandžiau sugauti lagaminus, jie ko nesutraiš- 
kė man kojos, prispaudę prie kajutės sienos. Tada palikau juos 
likimo valiai ir, įsikibęs į gultą, pasitenkinau skaičiavimu, kiek 
laiko praeina tarp kiekvieno garlaivio svyravimo ir mano daik- 
tų susidūrimo. Vėliau prie tokio pat triukšmo kitose kajutėse 
prisidėjo dar virtuvėje ir valgykloje laisvę pajutusių indų skam- 
besys. Rytą stiuardas mane pamokė, kaip reikia pritvirtinti ba- 
gažą. 

Audra, nė kiek nesilpdama, siautė tris dienas. Apie stovėjimą 
ar sėdėjimą kajutėse ar salėse nebuvo nė ko galvoti. Žmogus bu- 
vo mėtomas kur tik pakliūva, ir per tai daugelis buvo gana rim- 
tai sužeisti. Sekmadienį gavome tik šalto maisto, nes virėjas ne- 
galėjo prieiti prie viryklės. Audra liovėsi tiktai prie Tenerifos. 

Aš džiaugiausi galėsiąs savo akimis išvysti šią salą, nes buvau 
tiek girdėjęs apie jos grožį. Bet pramiegojau ir pabudau tik tuo- 
met, kai garlaivis jau įplaukė į uostą. Vos tik išmetęs inkarą, 
jis tuoj atsidūrė angliaduobių apsuptyje, iš jų ėmė kilti maišai su 
mašinų maistu, kurį ryte rijo didelės pgarlaivio triumų angos. 

Tenerifa išsidėsčiusi ant aukštumos, kuri palyginti staigiai lei- 
džiasi į jūrą. Tai grynai ispaniškas miestas. Salos žemė yra inten- 
syviai dirbama, ji aprūpina bulvėmis visą vakarinę Afrikos pa- 
krante, o taip pat tiekia ankstyvąsias bulves, ankstyvąsias daržo- 
ves ar saldžiuosius bananus Europai. 

Prieš trečią mes pakėlėme inkarą. Aš stovėjau garlaivio prie- 
kyje ir stebėjau, kaip jis pamažu atsiskyrė nuo dugno ir perma- 
tomame vandenyje ėmė kilti į viršų. Čia mane nustebino melsvas 
paukštis, elegantiškai skraidantis virš vandens. Vienas jūreivis 
man paaiškino, jog tai skraidanti žuvis. 

Tolstant nuo salos į pietus, pamažu išniro ir išnyko vakaro de- 
besyse uoste nematoma snieguota aukščiausio salos kalno viršū- 
nė. Mes tuo tarpu plaukėme vidutinio didumo bangomis ir gėrė- 
jomės nuostabiu vandens mėliu. 

Tiktai šiame kelionės etape garlaivio keleiviai ėmė pažindintis. 
Daugiausia čia buvo karininkų, karo gydytojų ir valstybės tar- 
nautojų. Mane nustebino nepaprastai mažas pirklių skaičius. 

Tarnautojai paprastai žino tik vietą, kur jiems reikia išlipti. 
Kur jie paskui atsidurs, sužino vėliau. 

Artimiau susipažinome su vienu karininku ir vienu administ- 
racijos tarnautoju. Pastarasis keliauja į Kongo vidupį, dvejiems 
metams palikęs žmoną ir vaikus. Lygiai kaip leitenantas, kuris 
tikisi būti paskirtas į Abešerį. Jis jau buvęs Tonkine, Madagas- 
kare, Senegale, prie Nigerio bei Kongo ir domisi visomis koloni- 
jų gyvenimo pusėmis. Apie mahometonų tikybos plitimą negrų 
tarpe jis atsiliepia nepalankiai. Jam atrodo, jog tai labai pavojin- 
ga Afrikos ateičiai. 

— Negras mahometonas,— pasakė jis man, — niekam nebetin- 
ka. Jūs galite jam pritiesti geležinkelių, prikasti kanalų. išleisti 
šimtus tūkstančių jo dirbamų žemių drėkinimui: niekas jam ne- 


14 


padarys įspūdžio, nes jis iš principo abejingas viskam, kas ėuro- 
pietiška, kad ir kaip jam tai būių naudinga ir pravartu. Bet uż- 
tenka tiktai kaime pasirodyti marabutui — keliaujančiam islamo 
skelbėjui — ant trypčiojančio arklio, užsimetusiam ryškiaspalvį 
apsiaustą, ir visi tuojau sukyla ant kojų. Jie grūdasi prie jo ir 
tiesia savo santaupas, norėdami už didelius pinigus gauti amule- 
tų, saugančių nuo ligų, sužeidimų, gyvatės įkandimo, piktų dva- 
sių bei negerų kaimynų. Ten, kur negrai priėmę islamą, nėra nei 
kultūrinės, nei ūkinės pažangos. Kai mes Madagaskare tiesėme 
pirmąjį geležinkelį, čiabuviai ištisas dienas stovėdavo prie loko- 
motyvo stebėdamiesi, džiūgaudami, kai tas išleisdavo garus, ir 
stengdamiesi vienas kitam paaiškinti, kaip šitas padaras gali va- 
žiuoti. Kažkokiame Afrikos mieste, kur visi gyventojai buvo ma- 
hometonai, gatvių apšvietimui buvo panaudota vandens energi- 
ja. Tikėtasi, kad gyventojai bus apstulbinti ryškios šviesos. Ta- 
čiau tą vakarą, kai pirmukart buvo įjungtos lempos, visi susitarę 
liko namuose ir lūšnose, tuo parodydami abejingumą naujovei. 

Man labai naudinga pažintis su karo gydytoju, kuris yra dvy- 
lika metų dirbęs Ekvatorinėje Afrikoje, o dabar keliauja į Grand- 
Basamą užimti Bakteriologinio instituto vadovo posto. Jis sutiko 
kiekvienąryt skirti man po dvi valandas, aptaria su manim visą 
tropikų mediciną ir pasakoja apie savo bandymus bei patirtį. Jis 
mano esant labai reikalinga, kad Afrikoje būtų kuo daugiau ne- 
priklausomų gydytojų. 

Išplaukus iš Teneriios, visi kariškiai gavo įsakymą po atviru 
dangumi nešioti tropinius šalmus. Šis nurodymas man pasirodė 
keistas, nes buvo dar palyginti vėsu, vargu ar šilčiau kaip pas 
mus birželio mėnesį. Tą pačią dieną mane užklupo vienas „se- 
nas" afrikietis, kai be galvos apdangalo gėrėjausi besileidžiančia 
saule. 

— Nuo šios dienos, — pasakė jis man,— nors ir visai nebūtų šil- 
ta, saulė yra pikčiausias jūsų priešas, ir nesvarbu, ar ji teka, yra 
zenite, ar leidžiasi, ar dangus giedras, ar debesuotas. Kaip tai pa- 
aiškinti, aš nežinau, bet patikėkite, kad smarkiausi saulės smi- 
giai Žmogų ištinka dar nepasiekus ekvatoriaus ir kad iš pažiūros 
tokia švelni ryto ir vakaro saulė yra dar klastingesnė, negu vi- 
dudienio kaitra. 

Kai pirmukart apsirengėme baltais drabužiais ir užsidėjome 
tropinius šalmus, pasijutome gana keistai. Dvi dienas buvome 
tarsi maskarado persirengėliai. 

Dakare, dideliame Senegalo kolonijos uoštė, Mano Žmona ir aš 
pi:mukart iškėlėme koją Afrikos žemėn, kuriai buvom pasiryžę 
paskirti savo gyvenimą. Mūsų nuotaika buvo labai šventiška ir 
pakili. 

Dakaro niekada neminėsiu geru žodžiu, nes man vis neišeina iš 
galvos, kaip ten kankinami gyvuliai. Miestas išsidėstęs dideliame 
šlaite, ir beveik visos gatvės yra labai blogos Nelaimingų, negrų 
valioje esančių gyvulių dalia čia pasibaisėtina. Aš niekur nema- 
čiau tokių nuvarytų arklių ir mulų, kaip čia. Pamatęs, kaip du 
negrai, važiavę pilnu vežimu, kuris įstrigo šviežiai nužvyruotaine 
kelyje, puolė mušti savo vargšą gyvulį, aš neištvėriau, liepiau 
jiems nulipti nuo vežimo ir stumti, iki mes visi trys šiaip taip iš- 
judinom vežimą. Jie buvo labai apstulbinti, bet pakluso neprieš- 
tar audami. 

— Jeigu jūs negalite pakęsti gyvulių kankinimo, nevažiuoki- 
te į Afriką, — pasakė man leitenantas, grįžtant į garlaivį. — Šito 
gero čia per akis. 

Dakare mes paėmėme į garlaivį juodaodžių, daugiausia senega- 
liečių, šaulių dalinį kartu su žmonomis ir vaikais Jie įsitaisė 
priekiniame denyje ir vakarais sulenda iki pat kaklo į didelius 
maišus, nes miega po atviru dangumi. Moterys ir vaikai apsikabi- 
nėję amuletais, sukištais į odinius kapšelius. Net žindomi kūdi- 
kiai jais apkarstyti. 

Afrikos pakrantę įsivaizdavau esant pliką, todėl pakeliui į Ko- 
nakrį, po Dakaro einantį uostą, buvau nustebintas puikių palei 
visą krantą besitęsiančių, bangų skalaujamų žalių miškų. Per 
žiūronus buvo galima pamatyti ir smailias negrų kaimų palapi- 
nes. Priešais jas lyg migla kilo viršun į seklumas dūžtančių ban- 
gų purslai. Tuo tarpu jūra buvo palyginti rami, ir pakrantė man 
atrodė lėkšta. 

— Ryklys! Ryklys! 

Metes rašymą, aš išlekiu iš kajutės, ir man parodomas juodas 
trikampis, kyšantis iš vandens-maždaug už penkiasdešimties met- 
rų nuo garlaivio ir slenkantis mūsų pusėn. Tai pabaisos pelekas. 
Kartą jį pamatęs, niekada neužmirši ir su niekuo nesumaišysi,. 
Vakarų Afrikos uostai knibždėte knibžda ryklių. Kotonou uoste 
mačiau vieną, kuris, pasigviešęs virtuvės atliekų, buvo priplau- 
kęs prie garlaivio per dešimt metrų. Kadangi apšvietimas buvo 
geras, O vanduo skaidrus, kelias akimirkas stebėjau jo pilkai “r 
gelsvai švytintį kūną visu ilgiu ir mačiau, kaip jis atsigulė pu- 

šiau ant nugaros, kad galėtų paimti savo, kaip žinia, žemai iš- 
pjauton burnon tai, kas jam atrodė tinkama maistui. 

Nors ryklių daug, visuose šiuose uostuose negrai nardo į dugną 
monetų. Nelaimingų atsitikimų pasitaiko gana retai, nes triukš- 
mo, kurį tuo metu jie kelia, neišlaiko net jūros hienų nervai. 
Tabou uoste mane nustebino vienas negras, kuris nardė tylomis, 
kai tuo tarpu kiti, garsiai rėkdami, prašė toliau mėtyti pinigus. 
Vėliau aš pamačiau, kad jis nardo geriausiai už visus ir tyli to- 
dėl, kad burną naudoja kaip piniginę ir jau yra ją prisikišęs pil- 
ną su bei pfenigų. 

Nuo Konakrio iš parlaivio beveik visą laiką matyti krantas. 
Pipirų krantas, Dramblio Kaulo krantas, Aukso krantas, Vergų 
krantas... O, jeigu palei horizontą dryksanti miškų juosta galėtų 
papasakoti apie visus tuos baisumus, kuriuos matė! Čia išsilaipin- 
davo vergų pirkliai ir kraudavo į laivus savo gyvąją prekę, ku- 
rią veždavo paskui į Ameriką. 

— Ir dabar dar ne viskas gerai, — pasakė man vienų didelių 
prekybos namų tarnautojas, trečiukart vykstantis į Kongą dirb- 
ti. — Negrams mes atvežame degtinę ir ligas, kurių jie anksčiau 
nežinojo. Ar mūsų tiekiamos prekės atsveria tą blogį? 

Valgant aš vis stebiu prie kitų stalų sėdinčius Žmones. Visi jie 
jau dirbę Afrikoj. Kaip jie tai darė? Kokie jų idealai? Kokie bū- 
na jie, čia tokie geri ir malonūs, tarnyboje? Ar supranta jie savo 
atsakomybę?.. 

Po kelių dienų visi mes, trys šimtai žmonių, išplaukusių iš Bor- 
do, pasklisime po Afriką, atsidursime Senegale, prie Nigerio, 
Ogovės, Kongo ir jo intakų, nusigausime ligi pat Čado ežero ir 
dirbsime tenai savo postuose dvejus ar trejus metus. Ką mes ten 
nuveiksime? O, kad užrašius, ką per tą laiką padarys visi tie, 
kurie buvo garlaivyje, kokia tai būtų knyga! Ar nebūtų joje pus- 
lapių, kuriuos reikėtų perversti?.. 

Garlaivis gabena mus toliau. Grand-Basamas... Kotonou... Kiek- 
vienusyk kuo nuoširdžiausiai atsisveikinama net su tais, su ku- 
riais buvo mažai kalbėtasi. 

— Geros sveikatos! 

Tie žodžiai sakomi šypsantis. bet kartojami nuolat ir rimtai 
skamba po šiuo dangumi. Kaip atrodys tie, kuriems jie skiriami, 
kai vėl lips į gartaivį? Ir ar visi bus gyvi?.. Girgžda keltuvas ir 
kranai, laiveliai šokinėja ant bangų; uosto raudoni stogai svei- 
kina garlaivį pro kranto žalumą; bangos dūžia į seklumų smėlį... 

ir už viso to drykso neaprėpiama žemė, kurioje kiekvienas iš mus 
dabar paliekančių bus ponas ir valdovas ir turės šiokios tokios 
įtakos jos ateičiai. 

— (Geros sveikatos! Geros sveikatos! 

Man atrodo, kad atsisveikinama pernelyg paprastai, juk tiek 
daug už to slypi. 

Grand-Basame, Tabou, Kotonou bangos ir geru oru tokios di- 
delės, kad keleiviai negali nulipti į valtis virviniu trapu. Jie yra 
iškeliami po keturis medinėse lyg mugės sūpuoklių dėžėse. Kra- 
ną aptarnaujantys mašinistai turi nutaikyti patogų momentą nu- 
leisti dėžę su žmonėmis ant aukštyn ir žemyn šokčiojančio laive- 
lio dugno; laivelyje sėdinčių negrų uždavinys yra prilaikyti 'š 
viršaus leidžiamą dėžę. Dažnai būna nelaimingų atsitikimų. Pre- 
kes iškrauti iš laivų taip pat labai sunku ir tėra įmanoma tik, kai 
nėra vėjo. Aš pradedu suprasti, ką reiškia pasakymas — Vakarų 
Afrikoje maža gerų uostų. 

Tabou uoste, kaip ir kiekvieno reiso metu, garlaivis paima apie 
penkiasdešimt negrų krovikų. Jie plauks iki pat Kongo ir grįž- 
tant bus vėlei išlaipinti į krantą Librevilyje, Lopišo rage ir Ma- 
tadyje, kur gabenamas pagrindinis garlaivio krovinys, jie turės 
padėti iškrauti. 

Savo darbą jie atlieka puikiai, beveik geriau, negu Pauilako 
darbininkai, bet su kartu plaukiančiais spalvotaisiais elgiasi bru- 
taliai. Kai tik šie pasimaišo jiems po kojų, tuoj pasipila niuksai 
ir smūgiai. 

Su kaitra sutariu neblogai ir nejaučiu jokių požymių nemigos, 
kuri pradeda kankinti daugumą kitų keleivių, deja, ir mano 
žmoną. 

Nuostabiai vakarais švyti garlaivio vagojamas vanduo. Putos 
fostorescuoja, o švytinčios medūzos atrodo jose lyg degantys ka- 
muoliai. 

Nuo Konakrio beveik kiekvienąnakt matome žemyne siaučian- 
čių audrų blyksnius. Garlaivį buvo užklupę keli smarkūs, vėjo 
sūkurių lydimi lietūs; bet jie neatvėsino oro. Tomis dienomis, kai 
dangus aptrauktas debesų, kaitra dar sunkiau pakeliama, negu 
bet kada. Taip pat ir saulė, nors ji ir netiesiogiai plieskia, sako, 
tuomet daug pavojingesnė. 

Balandžio tryliktos rytą, sekmadienį, mes atplaukėme į Libre- 
vilį. Čia mus pasveikino amerikietis misionierius Fordas. Kaip 
pirmą Afrikos dovaną jis įteikė mums gėlių ir vaisių iš misijos 

sodo. Su dėkingumu priėmėme jo pakvietimą aplankyti misijos 
gyvenvietę. Ji vadinasi Baraka ir yra išsidėsčiusi ant pajūrio kal- 
vos už trijų kilometrų nuo Librevilio. 

Kai mes pro gražių bambukinių negrų trobelių eiles užkopėme 
ant kalvos, kapela nustojo groti. Mes buvom pristatyti ir turė- 
jom paspausti kelis tuzinus juodų rankų. Koks skirtumas tarp 
šių švariai apsirengusių, padorių žmonių ir tų juodaodžių, ku- 
riuos lig šiol buvom matę uostuose! Jų veidai tiesiog visiškai ki- 
tokie. Jie kažkokie laisvi ir kartu kuklūs, ir tai tikrąja to žodžio 
prasme ištrynė iš mano atminties tą įžulumo, nuolankumo ir kan- 
čios išraišką, kurią lig šiol buvau matęs tiekos negrų akyse. 

Nuo Librevilio iki Lopišo rago tik aštuonios valandos kelio. 
Pirmadienio, balandžio keturioliktos, ankstų rytą, kai išvydome 
uostą, mane vėl suėmė tasai nerimas, kurį ne sykį jutau štai jau 
aštuonios dienos. Muitinė! Muitinė! Prie stalo antroje kelionės 
pusėje buvau girdėjęs ne vieną siaubo istoriją apie kolonijų mui- 
tines. 

— Dešimt procentų jūsų gabenamų daiktų vertės turbūt teks 
sumokėti, — pasakė man vienas senas afrikietis. 

— Ar daiktai seni, ar nauji, į tai niekas nežiūrės,— pridūrė 
kitas. 

Bet muitinės tarnautojas pasielgė su mumis palyginti malonin- 
gai. Galbūt pasigailėjimą sukėlė mūsų persigandę veidai, kai ro- 
dėme jam septyniasdešimties dėžių turinio sąrašą. Lengviau atsi- 
pūtę grįžome į garlaivį, kur turėjome praleisti paskutinę naktį. 
Tai buvo nemaloni naktis. Prekės į krantą ir anglis į garlaivį bu- 
vo kraunama tol, kol kranus aptarnaujantys negrai visai nusiva- 
rė nuo koto. 

Antradienio rytą mes persėdame į upių garlaivį „„Alembę“. 
Kad galėtų plaukti esant bet kokiam vandens lygiui, jo gramzda 
labai nedidelė. Abu ratai pritaisyti ne prie šonų, o vienas šalia 
kito garlaivio gale, kad jų nesulaužytų upe plaukiantys medžiai. 
„Alembė“ paima tik keleivius ir jų Kelionės bagažą, nes jau yra 
pakrautas. Mano dėžės atplauks tik po dviejų savaičių kitu gar- 
laiviu. 

Devintą valandą ryto mes pajudame, nes dabar kaip tik potvy- 
nis, ir tai padės saugiau perplaukti priešais Ogovės žiotis esan- 
čias seklumas. Keli pavėlavę keleiviai paliek:zmi likimo valiai; 
jie pasivys mus vakarę motorinę valtimi. 

Vanduo ir džiunglės!.. Kas galėtų visa tai perteikti? Mes jau- 
čiamės tarsi sapne. Atgyja prieštvaniniai peizažai, kažkur matyti 
fantastinių piešinių pavidalu Negali atskirti, kur baigiasi upė ir 
prasideda žemė. Milžiniškas šaknų vėlinys, iš viršaus -apraizgy- 
tas lianų. įsiterpia į upės tėkmę. Palmių brūzgai, palmių ka- 
mienai, tarp jų lapuočiai žaliuojančiomis šakomis ir dideliausiais 
lapais, pavieniai virš kitų iškilę medžiai, platūs laukai aukštesnių 
už Žmogų papirusų su plačiais į vėduokles panašiais lapais, vidu- 
ry vešlios žŽaiumos. nudžiūvę medžiai, sutrešę ir styrantys į vir- 
šų... Kiekvienoj progumė!ėj blyksi vanduo; už kiekvieno posūkio 
vis naujos upės atšakos. Sunkiai pakyla garnys ir nutupia ant nu- 
džiūvusio medžio; virš vandens sklando mėlyni paukščiukai; 
aukštai sukasi erelių žuvininkų pora. Ana, čia tai jau tikrai ne- 
apsiriksi! Nukarusios nuo palmės ir juda: dviejų beždžionių uo- 
degos! O štai ir jų savininkės. Dabar mes jau tikrai Afrikoj. 

Ir taip toliau, valandų valandas. Kiekviena kertė, kiekvienas 
posūkis panašus į kitą. Vis tas pats miškas, tas pats geltonas van- 
duo. Monotonija daro gamtos didybę neišmatuojamą. Užmerki 
valandėlę akis, o kai ais:imerki, pamatai lygiai tą pat, ką buvai 
pirma matęs. Ogovė čia ne upė, o upių sistema. Trys ar keturios 
atšakos nuolat persipina viena su kita. Tarp jų telkšo maži ir di- 
deli ežerai. Negaliu suprasti, kaip jucdaodis vairininkas susigau- 
do šitame srovių srovelių raizgyne. Įsitvėręs didelio vairo stipinų 
jis suka garlaivį be jokio žemėlapio iš piačios atšakos į siaurą 
kanalą, iš šio į ežerą, iš čia į plačią atšaką... ir taip toliau. Jis 
plaukioja šiuo maršrutu nuo šešiolikos metų ir nepasiklysta net 
mėnesienoj. 

Srovė žemupyje menka, bet toliau ji kur kas stipresnė. Nema- 
tomos seklumos ir po vandeniu nešami medžiai reikalauja dide- 
lio atsargumo. 

Po kiek laiko mes sustojam prie mažo negrų kaimo. Ant kran- 
to sukrauta keli šimtai pliauskų, maždaug tokių, kokiomis kūre- 
namos kepyklų krosnys Europoje. Sustojame jų paimti, mat, gar- 
laivis kūrenamas malkomis. Į krantą išmetama lenta; negrai su- 
stoja grandine ir ima krauti. Vienas stovi garlaivyje su popieriaus 
lapu. Kas dešimt pliauskų vienas, stovintis ant lentos, gražia ka- 
dencija jam padainuoja: „Brėžk brūkšnį!"; sulig šimtąja pliauska 
ta pačia melodija giedama: „Brėžk kryžių!“ 

Už šimtą pliauskų mokama iki penkių trankų 

Kapitonas priekaištauja kaimo seniūnui, kad malkų paruošta 
per mažai. Šis atsiprašinėja patetiškais žodžiais bei gestais. Pas- 
kui jie ginčijasi dėl to, kad seniūnas nori gauti užmokestį degti- 
ne, O ne pinigais, jis sako, jog baltieji gauna ją pigiau, negu juo- 
daodžiai, ir kad jis taip bus geriau atlygintas... Už kiekvieną litrą 
alkoholio kolonijoje reikia mokėti du frankus įvežamojo muito. 
Man teko tiek sumokėti už deziniekcijai naudojamą medicininį 
spiritą. 

Plaukiam toliau. Palei upę apleistos, sulūžusios trobelės. 

— Kai aš atvažiavau čionai prieš dvidešimt metų, — sako vie- 
nas pirklys šalia manęs, — tai buvo klestintys kaimai. 

— Kodėl jie nebeklesti dabar?— klausiu aš. 

Jis truktelia pečiais ir tyliai sako: 

— Degtinė... | 

Nusileidus saulei, mes sustojame prie vienos faktorijos. Rei- 
kia paimti apie tris tūkstančius pliauskų, ir tai truks maždaug 
dvi valandas. r 

— Jeigu čia-būtume sustoję dieną, — sako man pirklys,— tai 
visi negrai (o jų laive apie šešiasdešimt) būtų išlipę nusipirkti 
degtinės. Didžioji dalis pinigų, gaunamų už parduotą medieną, 
paverčiama degtine. Kolonijose aš esu matęs įvairiausių tautų. 
Degtinė yla visokio kultūrinio darbo priešas. 

Pakilią gamtos didybės sukeltą nuotaiką ima drumsti skausmas 
ir baimė. Sykiu su pirmo vakaro prie Ogovės tamsa virš manęs 
pakimba Afrikos skurdo šešėlis. O monotoniškas balsas tuo tarpu 
dainuoja: „Brėžk brūkšnį!.. Biėžk kryžių!“ Ir man labiau negu 
bet kada pasidaro aišku, kaip ši šalis reikalinga geranorių pagal- 
bininkų, nebijančių jokių sunkumų. 

Patekėjus mėnuliui, plaukiam toliau. Kartais džiunglės virsta 
tiktai tamsiu pakrantės apki5ščiu, o kartais garlaivis slenka palei 
tamsią, nepakeliamu kaiščiu alsuojančią siena. Virš vandens 
blausiai spingso nakties žvaigždės. Tolumoje švyti amalas. Po vi- 
dunakčio garlaivis išmeta inkaią ramioje įlankoje. Keleiviai su- 
lenda po moskitiniais tinklais. Kai kurie miega kajutėse, kiti 
valgykloje ant minkštasuolių palei sieną, po kuriais sukišti paš- 
to maišai. 

Prieš penkias garlaivio motoras vėl paleidžiamas. Miškas čia 
dar įspūdingesnis, negu žemupyje. Mes nuplaukę daugiau kaip 
du šimtus kilometrų. Tolumoje pasirodo kalva, ant jos keli rau- 

doni stogai: N'Gomo misija Kadangi malkų krovimas trunka dvi 
valandas, mes turim laiko apžiūrėti gyvenvietę ir jos lentpjūvę. 

Po kokių penkių valandų plaukimo tolumoje iškyla lėkštos 
Lambarenės kalvos. Garlaivis sutūtuoja, nors mes atplauksime 
tiktai po pusvalandžio. Mat, reikia iš anksto duoti žinią aplink 
plačiai išsibarsčiusių fektorijų gyventojams, kad jie su savo ka- 
nojomis laiku atvyktų į prieplauką ir atsiimtų jiems skirtą kro- 
vinį. 

Nuo Lambarenės misijos iki prieplaukos vis dėlto daugiau ne- 
gu pusė valandos kelio. Todėl, kai garlaivis sustoja, dar nėra 
nieko, kas galėtų mus pasveikinti. Tačiau kraunantis — saulė 
svilinte svilino, buvo apie ketvirtą valandą — aš staiga pamačiau 
ilgą, siaurą kanoją, irkluojamą linksmai dainuojančių berniukų, 
kuri taip greitai aplėkė garlaivį, kad joje sėdintis baltasis vos 
spėjo pargriūti ant nugaros, kad neatsitrenktų galva į įtemptą 
garlaivio lyną. Tai buvo misionierius Kristolis su žemesniųjų kla- 
sių berniukų mokyklos vaikais, iš paskos atplaukė kanoja su mi- 
sionierium Elenbergeriu, irkluojama vyresniųjų mokinių. Vaikai 
ėjo lenkčių, ir nugalėjo mažieji, galimas daiktas, todėl, kad plau- 
kė lengvesne kanoja. Jiems tenka garbė vežti gydytojo šeimą; 
antroji kanoja pasikrauna bagažą. Kokie puikūs vaikiški veidai! 
Vienas pipiras iškilmingai įlipa į kanoją su mano sunkiu šau- 
tuvu. 

Iš pradžių kanojoje jautėmės gana nejaukiai. Mat, šios valtys, 
padarytos tiktai iš išskobto medžio kamieno, yra labai negilios 
bei siauros ir praranda pusiausvyrą nuo menkiausio krustelėjimo. 
Irkluotojai ne sėdi, o stovi, ir tai taip pat neprisideda prie kano- 
jos stabilumo. Ilgo, siauro, lengvai valdomo trumpamenčio irklo 
mente jie kabina vandenį ir sykiu dainuoja, tatai padeda patai- 
kyti į taktą. Nevikrus vieno vienintelio irkluotojo judesys gali 
apversti kanoją. 

Po pusvalandžio visos baimės jau praėjusios, ir mes mėgauja- 
mės puikia kelione. Berniukai eina lenkčių su aukštyn toliau 
plaukiančiu garlaiviu ir įsismaginę ko neįsibeda į kanoją, kurioje 
sėdi trys senos negrės. 

Iš pagrindinės atšakos, vaikams vis taip pat smagiai tebedai- 
nuojant, po pusvalandžio įsukam į šalutinę. Keli balti taškai ant 
besileidžiančios saulės spindulių nutviekstos kalvos — gyvenvie- 
tės namai. Juo arčiau, juo garsesnis dainavimas. Štai perplaukia- 
ma vėjo pašiaušta upė, ir kanoja įšliuožia į mažą užutekį. 

Pirmiausia reikia paspausti daugelį juodų rankų Prie to mes 
jau pripratę. Paskui misionieriaus žmona ponia Kristol, mokyto- 
ja panelė HumLcrt ir misionierius amatininkas ponas Kastas pa- 
lydi mus ant kalvos į mūsų namelį, kurį vaikai paskubom apkai- 
šę gėlėmis ir palmių šakomis. Jis visas medinis ir stovi ant kokių 
keturiasdešimties geležinių polių, maždaug pusę metro išsikiša- 
sių iš žemės. Visus keturis kambarėlius supa veranda. Vaizdas iš 
čia tiesiog Žavus: apačioj upės atšaka, vietomis virstanti ežeru; 
aplink miškas; tolumoje matyti pagrindinės atšakos juosta; už 
jos mėlyni kalnai. 

Vos spėjam išsiimti būtiniausius daiktus, ır jau tanisu, mat, 
naktis čia prasideda tuoj po šeštos valandos. Varpas šaukia vai- 
kus vakarinių pamaldų į mokyklos salę. Pradeda čirpti begalės 
žiogų, jie pritaria choralui, kuris pasiekia ir mūsų ausis. Aš sė- 
džiu ant lagamino ir susijaudinęs klausausi. Siena žemyn šliaužia 
bjaurus šešėlis. Aš pašoku persigandęs ir pamatau milžinišką vo- 
rą. Jis daug didesnis už patį didžiausią kada nors matytą Europo- 
je. Įspūdinga medžioklė, ir jis sutraiškytas. 

Po vakarienės pas Kristolius prie keliais lampionais papuoštos 
verandos pasirodo vaikai ir padainuoja dviem balsais pagal švei- 
„carų liaudies dainos melodiją kelis misionieriaus Elenbergerio 
daktaro atvykimo proga sukurtus posmus. E'nančiu per kalvą 
taku su žibintais mes palydimi namo. Tačiau prieš atsigulant dar 
laukia kova su vorais ir dideliais skraidančiais tarakonais, kurie 
seniai negyvenamą namą laiko savo būstu. 

Šeštą valandą ryto suskamba varpas. Pasigirsta mokykloje vai- 
kų dainuojamas choralas. Prasideda naujas gyvenimas naujoje 
tėvynėje, 


PIRMIEJI ĮSPŪDŽIAI 
Lambarenė, i213 metų liepos pabaiga 


Misijos gyvenvietėje buvo paskelbta, jog pas gydytoją, išsky- 
rus skubius atvejus, bus galima pradėti eiti tiktai po trijų savai- 
čių, kad jis turėtų laiko įsikurti. Tačiau šito įsakymo niekas ne- 
paisė. Ligoniai pasirodydavo priešais mano namus bet kuriuo pa- 


23 


ros metu. Dirbti buvo sunku, nes aš buvau priverstas tenkintis 
atsitiktinių vertėjų paslaugomis, be to, turėjau mažai medika- 
mentų, instrumentų bei tvarsčių, tik tiek, kiek buvau atsivežęs. 

Prieš metus vienas juodaodis Samkitos misijos mokytojas, var- 
du N'Cengas, pasisiūlė būti man vertėjas ir padėjėjas, ir aš bu- 
vau liepęs pasakyti, kad jis prisistatytų man tik atvykus į Lam- 
barenę. Bet jis nepasirodė, nes savo gimtajame kaime, daugiau 
kaip už šimto kilometrų nuo čia, turėjo sutvarkyti kažkokius ne- 
pabaigiamus su palikimu susijusius reikalus. Teko pasiųsti kano- 
ją ir paprašyti, kad jis kuo greičiau atvyktų. N'Cengas sutiko; 
bet praėjo viena savaitė, kita, o jo kaip nėr, taip nėr. Misionie- 
rius Ele:.-ergeris žiūrėjo į mane ir juokėsi: 

—- Daktare,— pasakė jis,— prasideda jūsų Afrikos studijos. 
Dabar jūs pirmukart patyrėte tai, kas paskui jums kiekvieną 
dieną bus nuolatinis egzaminas: juodukai labai nepatikimi. 

Naktį iš Lalandžio dvidešimt šeštos į dvidešimt septintą mes 
išgirdome garlaivio sireną. Mūsų dėžės buvo iškrautos katalikų 
misijoje, kuri yra ant pagrindinės upės atšakos kranto. Garlaivio 
kapitonas, bijodamas įstrigti nepažįstamoje šalutinėje atšakoje, 
atsisakė pas mus plaukti. Ponai Šampelis ir Pelo, N'Gomo misio- 
nieriai amatininkai, atvyko į Lambarenę su dešimčia negrų mums 
padėti susigabenti savo daiktus. Man buvo labai neramu, kaip 
parsivešiu savo tamtyč tropikų sąlygoms pritaikytą, su vargonų 
pedalais pianiną, kurį man kaip savo ilgamečiui vargonininkui 
buvo padovanojusi Paryžiaus Bacho koncertų draugija, kad turė- 
čiau kuo groti Afrikoje. Man atrodė neįmanoma pervežti jį sun- 
kioje cinku apkaltoje dėžėje išskobtu medžio kamienu — kitokių 
valčių čia nėra. Ret viena faktorija turėjo iš labai storo medžio 
padarytą kanoją, kuria galima buvo vežti apie tris tonas. Pasi- 
skolinau tą kanoją. Ja Lūčiau galėjęs atsigabenti penkis pia- 
ninus! | 

Pagaliau, plūkdamiesi iš paskutiniųjų, mes perkėlėme per upę 
visas septyniesdešimt dėžių. Dabar reikėjo jas nuo kranto už- 
tempti ant kalvos. Visi, kas gyvas, šokosi man padėti. Uoliausi 
pagalbininkai buvo misijos mokyklos mokiniai. Smagu buvo žiū- 
rėti, kaip dėžė staiga įgyja daugybę juodų kojų, iš šonų jai iš- 
auga dvi eilės garbanotų galvų, ir su triukšmu bei riksmu ima 
šliaužti į kalvą. Po trijų dienų viskas buvo viršuj, ir talkininkai 
iš N'Gomo galėjo keliauti namo. Mes nežinojome, kaip atsidėkoti 
už jų gerumą. Vieni patys būtume nepajėgę visko susinešti, 

Išsipakavimas buvo nemalonus. Mes neturėjome kur deti daik- 
tų. Buvo planuota pastatyti man kaip ligoninę gofruotos skardos 
baraką. Bet nebuvo suręsti net jo griaučiai, nes misija negalėjo 
rasti darbininkų. Prekyba mediena kelis mėnesius vyko labai ge- 
rai, ir pirkliai mokėjo darbininkams tiek, kad misija negalėjo 
konkuruoti. Kad turėčiau kur pasidėti bent reikalingiausius me- 
dikamentus, ponas Kastas, misionierius amatininkas, įtaisė mano 
kambaryje lentynų, kurias pats nuobliavo ir supjaustė. Reikia 
pažinti Afriką, kad suprastum, koksai turtas yra paprasčiausia 
lentyna prie sienos. 

Mane labai slėgė tai, kad neturiu patalpos, kur galėčiau pri- 
iminėti ir apžiūrinėti ligonius. Savo kambaryje to negalėjau da- 
ryti, nes bijojau infekcijos. Afrikoje reikia įsikurti taip, to misio- 
nieriai išmokė mane iš pat pradžių, kad juodukai kuo mažiau bū- 
tų baltųjų kambariuose. Tai savisaugos priemonė. 

Todėl aš apžiūrinėjau ir perrišinėjau ligonius lauke priešais 
namą. Kilus vakare audrai, viską skubiai tekdavo sunešti į ve- 
randą. Darbas saulėje baisiai vargino. 

Neturėdamas kitos išeities, ambulatorija nusprendžiau pavers- 
ti tą pastatą, kuriame mano pirmtakas šiame name, misionierius 
Morelis, laikė vištas. Mano pagalbininkai įtaisė prie sienos kelias 
lentynas, pastatė seną gultą ir užtepė kalkių skiediniu didžiausius 
nešvarumus. Aš pasijutau kaip devintam danguj. Tiesa, mažoje 
belangėje kamaraitėje buvo nepakenčiamai tvanku, ir tropikų 
šalmo negalėjau nusiimti visą dieną, kadangi stogas buvo skylė- 
tas, bet, prasidėjus lietui, man dabar nereikėdavo visko slėpti. 
Patenkintas klausiausi. pirmukart užėjus lietui, lašų barbenimo į 
stogą ir niekaip negalėjau suprasti, kaip čia yra, kad galiu dirbti 
toliau. 

Maždaug tuo pačiu metu susiradau ir vertėją bei pagalbininką. 
Tarp pacientų man krito į akį vienas labai inteligentiškai atro- 
dantis ir puikiai prancūziškai kalbantis čiabuvis. Jis pasisakė 
esąs virėjas, turėjęs mesti šį darbą dėl sveikatos. Aš paprašiau jį 
padėti man virtuvėje, kadangi negalėjau rasti virėjo, ir sykiu ei- 
ti vertėjo bei pagalbininko pareigas. Jis vardu Jozefas ir yra la- 
tai sumanus vyras Nėra ko stebėtis, kad anatomijoje jis iš seno 
papratimo vartoja virtuvės išsireiškimus: „Šitam vyrui skauda 
dešinijį žigo." „Šiai moteriai maudžia kairįjį kotletą ir file.“ 

Gegužės pabaigoje atkako iš anksto užsiprašytas N'Cengas. Jis 
pasirodė man nelabai patikimas, todėl pasilikau ir Jozefą. Joze- 
fas yra galoasas, N'Cengas — pauenas. 

Taigi su darbu maždaug apsitvarkyta. Mano žmona atsakinga 
už instrumentus ir paruošia kas reikalinga chirurginėms opera- 
cijoms, kurių metu atlieka asistentės funkcijas. Kartu rūpinasi 
tvarsčiais ir operaciniais drabužiais. 

Konsultacijos prasideda apie pusę devynių ryto. Ligoniai sėdi 
ant suolų mano namo pavėsyje priešais vištidę, kurioje dirbu aš. 
Kuris nors iš pagalbininkų kiekvieną rytą paskelbia daktaro na- 
mų tvarką. Ji yra tokia: 

1. Aplink daktaro namus draudžiama spjaudyti ant žemės. 

2. Laukiantiems neleidžiama tarpusavyje garsiai kalbėtis. 

3. Ligoniai ir juos lydintieji asmenys turi atsinešti vienai die- 
nai maisto, nes ne visi gali būti priimti iš pat ryto. 

4. Kas be daktaro leidimo nakvos stoties teritorijoje, keliaus 
namo be medikamentų. (Mat, dažnai pasitaiko, kad iš toli atka- 
kę pacientai įsiveržia naktį į mokinių miegamąjį, išgrūda vaikus 
į lauką ir patys atsigula jų vieton.) 

5. Buteliukai ir skardinės dėžutės, kuriose gaunami vaistai, tu- 
ri būti grąžintos daktarui. 

6. Mėnesio viduryje, kai garlaivis yra išplaukęs prieš srovę, 
išskyrus neatidėliotinus atvejus, daktaro negalima trukdyti, iki 
garlaivis vėl nuplauks pasroviui, nes tomis dienomis daktaras ra- 
šo laiškus Europon, prašydamas gerų medikamentų. (Viduryje 
mėnesio, plaukdamas aukštyn, garlaivis atveža paštą iš Europos, 
o paskui, grįždamas, paima mūsų laiškus.) 

Šie įsakymai ir draudimai labai kruopščiai perduodami ga- 
loasų ir pauenų kalbomis, ir tai visuomet užima nemaža laiko. 
Klausovai kiekvieną pastraipą palydi supratingu galvos linkte- 
lėjimu. Pabaigoje prašoma perduoti daktaro žodžius visiems upės 
pakrančių ir paežerių gyventojams. 

Pusę pirmos pagalbininkas paskelbia: 

— Daktaras nori valgyti. 

Vėlei supratingas galvos linksnis. Pacientai pasklinda į šešė- 
liuotas vietas valgyti savo bananų. Po valandos jie vėl susiren- 
ka. Šeštą valandą, užėjus nakčiai, dažnai dar ne visi būna apžiū- 
rėti, ir tuos tenka paguosti, jog bus apžiūrėti kitądien. Apie pri- 
ėmimą prie lempos šviesos dėl moskitų ir jų nešamo karštligės 
pavojaus nėra ko nė galvoti, 

Iškeliaudamas namo, kiekvienas ligonis gauna apskritą blyną 
iš kartono, per kurį perverta plaušų virvelė. Ant kiekvieno skri- 
tulio užrašytas numeris, tą patį numerį įsirašau ir savo ligonių 
knygon, pasižymėdamas paciento vardą, ligą ir medikamentus, 
kuriuos jis gavo. Jeigu jis vėl ateina, tai man tereikia atsiversti 
atitinkamą puslapį, ir jau žinau, kas jam yra, be to, apsieinu be 
pakartotinės, tiek daug laiko užimančios apklausos. Knygoje pa- 
žymėta, kiek pacientas gavo buteliukų, skardinių ir tvarsčių. Ši- 
taipos kontroliuodamas, aš galiu pareikalauti grąžinti, ką buvau 
davęs, ir maždaug pusę savo gero atgaunu. Ko verti dykynėje 
buteliukai ir skardinės dėžutės, supras tiktai tas, kam yra tekę 
čia pakuoti medikamentus išsinešimui. 

Oras džiunglėse toksai drėgnas, kad vaistus, kuriems Europoje 
užtenka popierinio pakelio arba kartoninės dėžutės, čia galima 
laikyti tiktai užkimštame butelyje arba labai sandarioje skardi- 
nėje dėžutėje. To aš iš anksto nebuvau apgalvojęs ir dabar daž- 
nai turiu rietis su pacientais dėl kiekvienos skardinės, kurią jie 
sako užmiršę ar išvis pametę. Kiekviename laiške prašau savo 
Europoje gyvenančių draugų rinkti man iš pažįstamų įvairiausių 
dydžių butelius, buteliukus, užkemšamas stiklines tūbas ir skar- 
dines dėžutes. Kaip aš laukiu tos dienos, kai man visų šitų daly- 
kų netruks. 

Kartoninį blyną su numeriu diduma ligonių nešioja ant kaklo 
sykiu su perdurta skarda, kuri liudija, jog jie yra sumokėję val- 
džiai penkis frankus pagalvės mokesčio už einamus metus. La- 
bai retai pasitaiko, kad jie pamestų juos arba užmirštų. Kai ku- 
rie, ypač pauenai, matyt, laiko juos savotiškais fetišais. 

Čiabuviai galoasų kalba vadina mane „Oganga“, tai reiškia 
burtininkas. Jie neturi atskiro žodžio, reiškiančio gydytoją, nes 
visi jų gydytojai yra kartu ir burtininkai. Mano pacientams atro- 
do logiška, jog tasai, kuris išgydo ligą, gali ją ir sukelti, be to, 
per atstumą. Žinodamas, jog esu laikomas gera ir kartu pavojin- 
ga būtybe, jaučiuosi gana keistai. 

Mano pacientai neįsivaizduoja, jog kiekvienos ligos priežastis 
yra natūrali. Jie mano, jog ligas sukelia piktos dvasios, burtai ir 
„kirminas“. Kirminas jiems yra skausmo įsikūnijimas. Paprašius 
pasakyti, kas jiems yra, jie pirmiausia iškloja kirmino istoriją, 
kaip jis iš pradžių buvo kojose, paskui perėjo į galvą, iš čia nu- 

keliavo į širdį, iš širdies į plaučius ir galiausiai įsitaisė pilvė. 
Prieš jį aš turįs naudoti visus turimus vaistus. Jeigu aš opiumo 
tinktūra apmaldau skausmą, tai pacientas kitądien ateina pas ma- 
ne švytėdamas iš džiaugsmo ir sako, jog kirminas jau išvarytas 
iš kūno, bet jis lindįs dabar galvoje ir ryjąs smegenis, todėl aš 
turįs duoti įam vaistų nuo kirmino galvoje. 

Labai daug laiko prarandu, aiškindamas jiems, kaip vartoti 
vaistus. Vertėjas kelis kartus jiems tai pasako, jie turi pakartoti, 
tą patį užrašau ant buteliuko ar dėžutės, kad kas nors, mokąs 
skaityti, kaime jiems dar sykį pakartotų — bet vis dėlto nebūnu 
tikras, kad jie neišgers viso buteliuko vienu mauku, nesuvalgys 
tepalo ar neišsitrins milteliais. 

Per dieną vidutiniškai priimu nuo trisdešimties iki keturiasde- 
šimties ligonių. 

Daugiausia tenka susidurti su tokiais negalavimais: įvairiausiais 
pūliniais, maliarija, mieelige, raupais, dramblialige, širdies su- 
trikimais, kaulų gedimais ir tropikų dizenterija. 

Kad sustabdytų pūliavimą, čiabuviai barstosi atviras vietas iš 
tam tikro medžio žievės pagamintais milteliais. Užbėrus jų, pa- 
viršiuje susidaro savotiška tešla, kuri sustingsta ir sulaiko pū- 
lius, bet dar labiau pablogina padėtį. 

Vardijant dažniausia: pasitaikančius negalavimus, negalima 
pamiršti niežų (Scabies). Jie yra didelė juodukų bėda. Man tenka: 
matyti ligonių, nemiegojusių kelias savaites, kadangi juos visąlaik 
kankino niežulys. Kai kurie būna taip nusidraskę visą kūną, 
kad, be niežų, dar atsiranda ir pūlinių. Gydymas yra labai pa- 
prastas. Pacientui nusimaudžius upėje, visas jis, kiek ilgas, ište- 
pamas tepalu, kurį aš darau iš sieros miltelių (Suliur depuratum), 
nevalyto palmių aliejaus, alyvos likučių iš sardinių dėžučių ir 
skysto muilo. Skardinėje dėžutėje nuo sterilizuoto pieno įduodu. 
ir porciją namo, kad vėliau išsitrintų dar du kartus. Eiektas yra 
nuostabus. Niežėjimas praeina jau antrą dieną. Šitas niežų tepa- 
las plačiai išgarsino mane per kelias savaites. 

Čiabuviai labai pasitiki baltųjų medicina. Taip yra daugiausia 
todėl, kad mūsų Ogovės apylinkių misionieriai štai jau visas am- 
žius pasiaukojamai ir, reikia pasakyti, labai mokamai juos gydo. 
Ypač tai pasakytina apie 1906 metais mirusią ponią misionierę 


28 


Lenc, elzasietę, Talagougoj, ir poną misionierių Roberą, šveica- 
rą, N'Come. Šiuo metu jis sunkiai serga ir gyvena Europoje. 

Mano darbą apsunkina tai, kad vištidėje galiu laikyti labai ma- 
ža medikamentų. Beveik dėl kiekvieno ligonio turiu eiti per kie- 
mą į savo darbo kambarį pasverti arba paruošti reikalingų vais- 
tų, tai labai vargina ir atima daug laiko. 

Kada bus rimtai imtasi ligoninei skirto gofruotos skardos bara- 
ko statybos? Ar jis bus baigtas, iki prasidės didžiųjų rudens liū- 
čių metas? Ką man daryti, jeigu jis nebus baigtas? Per patį karš- 
tymetį aš negaliu dirbti vištidėje. 

Neramu man ir dėl to, kad beveik neturiu medikamentų. Klien- 
tūra yra daug gausesnė, negu aš buvau manęs. Birželio mėne- 
sį užsakiau labai daug vaistų. Bet jie ateis tiktai po trijų ar ketu- 
rių mėnesių. Chinino, antipirino, kalio bromido, salolio ir derma- 
tolio likę tiktai keli gramai. 

Tačiau ką reiškia visi šie laikini nemalonumai, palyginti su 
džiaugsmu čia dirbti ir teikti pagalbą! Nors lėšos ir labai ribo- 
tos, tai, ką su jomis galima padaryti, yra daug. Vien matydamas 
pūliniais nukeltus ligonius pagaliau tvarkingai sutvarstytus ir Ži- 
nodamas, kad jiems jau nereikia braidyti per purvą žaizdotomis 
kojomis, supranti, kad tavo darbas buvo ne veltui! Aš norėčiau, 
kad mano rėmėjai pirmadieniais ir ketvirtadieniais, kurie yra 
skirti pūlinių kamuojamų apylinkės gyventojų perrišimui, maty- 
tų mano šviežiai sutvarstytus pacientus, lipančius ar nešamus nuo 
kalvos, arba kad jie būtų matę, kokiais išraiškingais gestais man 
pasakojo viena sena moteris nesveika širdimi, kaip ji vėl pali 
kvėpuoti ir miegoti po digitalio, nes „kirminas“, išsigandęs vais- 
to. nulindo žemyn į kojas! 

Peržvelgęs tuos du su puse mėnesio, kuriuos čia dirbau, galia 
tik tiek pasakyti, kad gydytojas Afrikoje yra labai labai reika- 
lingas žmogus, kad čiabuviai naudojasi jo paslaugomis, ateina iš 
tolimiausių apylinkių ir kad jis, turėdamas palyginti nedaug lėšų, 
gali nemaža nuveikti. 

Padėtis yra rimta. 

— Pas mus visi seręa,.— pasakė man šiomis dienomis vienas 
vvrukas. 

— Šis kraštas ėda savo žmones, — pridūrė senas vadas. 

NUO 1913 METŲ LIEPOS IKI 1914-ŲJŲ SAUSIO 
Lambarenė, 1914 metų vasaris 


Misijos gyvenvietė Lambarenė yra įsikūrusi ant trijų kalvų. 
Toliausiai priešais srovę esančios kalvos viršūnėje stovi berniu- 
kų mokyklos pastatas, o jos upės pusėn besileidžiančiame šlai- 
te — misijos krautuvė ir pats didžiausias misionierių namas. Ant 
vidurinės kalvos stūkso gydytojo namelis, ant žemutinės mer- 
gaičių mokykla ir antrasis misijos namas. Už dvidešimties metrų 
nuo namų prasideda džiunglės. Taigi mes gyvename tarp van- 
dens ir džiunglių ant trijų kalvų, kurias kiekvienais metais tenka 
ginti nuo laukinės gamtos, norinčios atsiimti tai, kas jai priklau- 
sė. Namai apsodinti kavamedžiais, citrinų, apelsinų, mandarinų ir 
mango medžiais, aliejinėmis palmėmis ir papajos medžiais. Neg- 
rai nuo seno vadina šią vietovę Andende. Kokie mes dėkingi pir- 
miesiems misionieriams, kad jie, nepaisydami jokių sunkumų, iš- 
augino tuos medžius. 

Misijos gyvenvietė yra kokių šešių šimtų metrų ilgio ir šim- 
to—šimto dvidešimt metrų pločio. Išėjęs vakarais ir sekmadie- 
niais pasivaikščioti, išmatuoji ją skersai išilgai. Vaikščioti džiung- 
lių takais, vedančiais į gretimus kaimus, paprastai vengiama, nes 
tenai būna nepakeliamai karšta. Lyg trisdešimties metrų aukščio 
nepermatoma siena dunkso džiunglės abipus siauro tako. Vėjelio 
nė žymės. Sausuoju metu einama prie upės ant tada viršum van- 
dens kyšančių smėlio seklumų ir mėgaujamasi švelniu brizu, 
dvelkiančiu nuo upės. 

Lambarenėje labai pasigendama oro ir judėjimo. Žmogus čia 
jautiesi kaip kalėjime. Jeigu mes galėtume iškirsti vieną kampą 
džiunglių, užstojančių gyvenvietei upe, tai mus truputį siektų 
slėnyje pučiantis brizas. Bet tokiam išpuoliui prieš džiungles mes 
neturime nei lėšų, nei Žmonių. 

Iš pradžių ligoninei buvo numatyta ta kalva, ant kurios stovi 
berniukų mokykla. Bet man ji pernelyg tolima ir per maža, todėl 
susitariau su misionieriais dėl vietos mano gyvenamos kalvos pa- 
pėdėje upės pusėje. Šitą nutartį turėjo patvirtinti misionierių 
konferencija, kuri buvo sušaukta Samkitoje liepos pabaigoje. Su 
ponu Elenbergeriu ir ponu Kristoliu buvau nukakęs tenai ginti 
savo interesų. Tai buvo pirmoji mano ilgesnė kelionė kanoja, 

Mes išvykome vieną ūkanotą rytą, dvi valandos prieš patekant 
saulei. Abu misionieriai ir aš sėdėjome priekyje vienas už kito 
gulimose kėdėse. Kanojos viduryje buvo sukrauti mūsų skardi- 
niai lagaminai, suglaustos žygio lovos, čiužiniai ir juodaodžių ke- 
lionės proviantas — bananai. Užpakalyje dviem eilėmis po šešis 
vienas už kito stovėjo dvylika irkluotojų. Jie dainavo apie tai, 
kur mes keliaujame ir kas sėdi kanojoje, čia pat verksmingai 
įterpdami, jog turėjo taip anksti pradėti darbą ir kad jų laukia 
tokia sunki diena. 

Šešiasdešimties kilometrų kelionė prieš srovę iki Samkitos pa- 
prastai trunka dešimt dvylika valandų. Kadangi mūsų kanoja bu- 
vo labai sunkiai pakrauta, reikėjo tikėtis, jog prisidės dar viena 
kita valanda. 

Kai išplaukėme iš siaurosios atšakos į pagrindinę, išaušo die- 
na. Palei dideles seklumas, maždaug už trijų šimtų metrų nuo 
mūsų, pamačiau vandenyje judant kelis juodus taškus. Irkluoto- 
jai tuojau nustojo dainuoti, tarsi gavę komandą. Tai buvo rytme- 
čio tualetą atliekantys begemotai. Čiabuviai jų labai bijo ir api- 
plaukia didžiausiu lanku, kadangi jų nuotaikos niekada nesupai- 
sysi, be to, jie jau yra sumalę ne vieną valtį. 

Vienas Lambarenėje gyvenęs misionierius mėgdavo pasišaipy- 
ti iš irkluotojų bailumo ir vis ragindavo priplaukti arčiau. Kai jis 
kartą vėlei sumanė pasišaipyti, valtis buvo staiga išmesta į viršų 
netikėtai išnirusio begemoto, ir jam su savo yrėjais vos vos pa- 
vyko išsigelbėti. Visa jo manta pražuvo. Skylę, kurią begemotas 
išmušė storam valties dugne, jis liepė apipjauti ir laiko dabar 
kaip atminimą. Šis prieš kelis metus buvęs atsitikimas pasakoja- 
mas kiekvienam baltajam, kursai gundo savo yrėjus priplaukti 
prie begemotų. 

Čiabuviai visuomet plaukia prie pat kranto, nes srovė čia 
menkesnė; kartais net pasitaiko tokių vietų, kur vanduo teka 
priešais srovę. Taigi plaukiama palei krantą, laikantis nusvirusių 
medžių šešėlyje. 

Kanoja neturi vairo. Pačiame gale stovintis irkluotojas valdo 
ją sykiu su pirmutiniu, kuris žiūri, ar nėra priekyje seklumų, uo- 
lų ir plaukiančių medžių. 

Nemaloniausias dalykas tokiose kelionėse yra šviesa ir karštis, 
atsimušantis nuo vandens. Jautiesi taip, tarsi iš mirguliuojančio 
veidrodžio į tave kas šaudytų karštomis strėlėmis. 

Troškulį malšinome puikiais anahasais, kurių buvom pasiėmė 
po tris kiekvienam. 

Patekėjus saulei pasirodė musės cėcė. Jos skraido tik dienos 
šviesoj. Palyginti su jomis, patys bjauriausi moskitai yra nekalti 
padarai. Musė cėcė yra maždaug pusantro karto didesnė už mūsų 
paprastą kambarinę musę, panašios išvaizdos, tik jos sparnai ne 
lygiagretūs, o užsikeičia kaip žirklių ašmenys. 

Joks, kad ir pats storiausias audinys neapsaugos, jeigu cėcė 
nori atsigerti tavo kraujo. Be to, ji labai atsargi ir gudri ir mik- 
liai išvengia smūgio. Kai tik pajunta, jog kūnas, ant kurio ji nu- 
tūpė, bent kiek sujudėjo, tuojau lekia šalin ir siepiasi už kanojos 
borto. 

Skrenda be garso. Tik mažomis šluotelėmis galima nuo jų šiek 
tiek apsiginti. Būdama labai atsargi, vengia tūptis ant šviesaus 
daikto, kur būtų tuojau pastebėta. Todėl balti drabužiai yra ge- 
riausia apsauga nuo jų. 

Per kelionę šioji taisyklė visiškai pasitvirtino. Du iš mūsų bu- 
vo apsirengę baltai, tretysis — geltonai. Pirmieji du beveik ne- 
buvo puolami musių cėcė, tretysis turėjo nuolatos gintis. Labiau- 
siai nuo jų kentė juodukai. 

Žinia, jog Glossina palpalis, miegligės nešiotoja, priklauso mu- 
sėms Ccėcė. 

Dvyliktą valandą sustojom viename negrų kaime. Kol mes val- 
gėme pasiimtą maistą, irkluotojai pasikepė bananų Mano nuo- 
mone, po tokio sunkaus darbo tai buvo per lengvas maistas. 

Į vietą nukakom tiktai vėlai naktį. 

Įspūdis, kurį man padarė savaitę trūkusi konferencija, buvo 
labai didelis. Man buvo gera ir malonu būti su žmonėmis, kurie 
jau ne vieneri metai tiekos daug atsisako, kad galėtų padėti čia- 
buvi.ms. Konferencijos atmosfera buvo maloni ir teikianti jėgų. 

Mano pasiūlymas buvo mielai priimtas. Nusižiūrėtoje vietoje 
galima pastatyti gofruotos skardos baraką ir kitus ligoninei rei- 
kalingus trobesius. Misija duoda tam du tūkstančius frankų. 

Grįždami atgalios, du kartus turėjome plaukti į kitą upės pu- 
sę, kad išvengtume susitikimo su begemotais. Vienas buvo išni- 
ręs už penkiasdešimties metrų nuo mūsų. 

Tiktai sutemus pasiekėm mums reikalingą mažąją atšaką. Visą 
valandą turėjom ieškoti kelio tarp seklumų, irkluotojai kartais 
išlipdavo ir vilkdavo kanoją. 

Pagaliau visos kliūtys baigiasi. Dainavimas virsta baubimu ir 
atgaivina šviesas, kurios zigzagais ima slinkti žemyn ir sustoja 
pakrantėje viena greta kitos. Tai Lambarenės damos, prieplauko- 
je su žibintais sutinkančios grįžtančius vyrus. 

Kanoja švilpia bangomis, paskui šokte iššoka ant kranto. Irk- 
luotojų triumfo klyksmas! Daugybė juodų rankų tiesiasi paimti 
dėžių, lovų, lagaminų ir iš Samkitos atsivežtų daržovių. Tai po- 
no Kristolio! Tai pono Elenbergerio! Tai daktaro! Imkit dviese, 
vienam per sunku! Neišmeskit! Atsargiai su šautuvu! Laikyk ne 
už čia, o už čia! 

Pagaliau surikiuota kur ką nešti, ir mes patenkinti kopiam į 
kalvą. 

Pirmiausia reikėjo išlyginti ligoninės statybai skirtą vietą jr 
pašalinti kelis kubinius metrus žemės. Misijai vargais negalais 
pavyko rasti penkis darbininkus, tokius tinginius, kokių aš dar 
nebuvau matęs. Pagaliau mano kantrybė baigėsi. Vienas pažįs- 
tamas medienos pirklys, ponas Rapas, atvyko į Lambarenę su 
karavanu tyrinėti aplinkinių miškų, kurių eksploatavimui nori 
gauti koncesiją, ir apsistojo misijoje sutvarkyti savo korespon- 
dencijos. Aš paprašiau ir gavau savo žinion aštuonis jo augalotus 
nešikus. Pažadėjęs jiems gerai atsilyginti, pats griebiausi kastu- 
vo, tuo tarpu juodaodis karavano prižiūrėtojas įsitaisė medžio 
pavėsyje ir komandavo iš ten, kartkartėmis raginamai šūktelė- 
damas. 

Dvi dienas uoliai padirbėję, mes nunešėm žemes ir išlyginom 
vietą. Darbininkai su atlyginimais išėjo. Deja, jie nepaklausė ma- 
nęs ir visus pinigus vienoje faktorijoje išleido degtinei, grįžo 
naktį visiškai nusigėrę ir buvo kitą dieną visiškai niekam tikę. 

Dabar jau galima pradėti ligoninės statybą. 

Jozefas ir aš šiuo metu darbuojamės vieni. N'Cengas išvyko 
rugpjūčio mėnesį į savo kaimą atostogų ir buvo atleistas, kadan- 
gi nesugrįžo sutartu laiku. Jozefas gauna septyniasdešimt frankų 
per mėnesį; būdamas virėjas Kap Lopiše, gaudavo šimtą dvide- 
šimt. Jis niekaip negali suprasti, kodėl protinis darbas apmoka- 
mas menkiau už kitus. 

Mane visąlaik stebina širdies susirgimų skaičius. Ligoniai sa- 
vo ruožtu stebisi, kaip aš suprantu visas jų bėdas, pasiklausęs 
stetoskopu. 

— Dabar aš tikiu, kad tai tikras daktaras! — pasakė kartą Jo- 
zefui viena moteris nesveika širdimi.— Jis žino, kad naktį man 

dažnai užima kvapą ir kad man dažnai sutinsta kojos, tuo tarpu 
aš jam nieko apie tai nesakiau, ir jis net nepažvelgė į mano 
kojas. 

Aš pats manau, kad dabartinė medicina turi puikių vaistų šir- 
džiai. 

Aš duodu digitalį dešimtosios miligramo dozėmis, kasdien jį 
naudoju savaites, mėnesius ir esu labai patenkintas šio metodo 
rezultatais. 

Tiesa, gydyti širdininkus čia yra lengviau, negu Europoje. Jei- 
gu jiems liepi kelias savaites pagulėti, tai jie niekada nesako, 
jog tai pakenks darbui ar tarnybai, o tiesiog ima ir „atsisėda“ 
savo kaime. Šeima išlaiko juos tikrąja to žodžio prasme. 

Psichinių ligonių čia palyginti mažiau, negu Europoje. Tačiau 
ir jų jau esu matęs gerą pustuzinį. Jie yra man didelis rūpestis, 
kadangi nežinau, kur juos dėti. Jeigu palieku prie namų, tai 
triukšmauja visą naktį, ir aš, norėdamas juos nuraminti, turiu 
nuolat keltis daryti injekcijų Turėjau kelias tokias bjaurias nak- 
tis, kurios mane ilgam nuvargino. 

Sausuoju metu šį klausimą išspręsti paprasčiau. Psichiniams li- 
goniams ir jų palydovams aš liepiu įsikurti ant seklumos, kuri 
yra maždaug už šešių šimtų metrų nuo mano namų. 

Šių nelaimėlių dalia yra baisinga. Čiabuviai nežino, kaip nuo 
jų apsiginti. Apie uždarymą negali būti nė kalbos, nes iš bambu- 
kinės trobelės jie visada gali pabėgti. Todėl vargšai surišami 
plaušų virvėmis, kurios juos dar labiau siutina. Galų gale jais 
vienaip ar kitaip atsikratoma. 

Vienas misionierius iš Samkitos papasakojo man tokią istoriją. 
Kartą sekmadienį prieš dvejus metus jis išgirdęs gretimame kai- 
me baisų riksmą. Vienas jo sutiktas čiabuvis pasakė, kad tai nie- 
ko baisaus, tiesiog vaikams traukiamos iš kojų smėlinės blusos, 
misionierius galįs nesijaudinti ir ramiai grįžti namo. Jis taip ir 
padaręs, tačiau kitą dieną sužinojęs, jog andai šaukė pamišėlis, 
kurį kaimo gyventojai, surišę kojas ir rankas, įmetė į vandenį. 

Aš pats pirmą kartą su juodaodžiu pamišėliu susidūriau naktį. 
Aš buvau pašauktas ir nuvestas prie palmės, prie kurios pama- 
čiau pririštą pagyvenusią moterį. Priešais ją apie laužą sėdėjo 
visa šeima. Toliau dunksojo tamsi džiunglių siena. Buvo nuostabi 
Afrikos naktis. Mirguliuojančios žvaigždės apšvietė šią sceną 
Aš liepiau atpalaiduoti raiščius, ligonės giminaičiai tai padarė, 
tačiau baimindamiesi ir svyruodami. Vos tiktai pasijutusi laisva, 

moteris puolė mane, norėdama atimti žibintą ir numesti jį šalin. 
Čiabuviai rėkdami išsilakstė į visas puses, jie nedrįso sugrįžti nė 
tada, kai moteris, mano laikoma už rankos, pakluso man, ramiai 
atsisėdo, davė įleisti į veną morfijaus ir skopolamino ir nusekė 
galop paskui mane į trobelę, kur po kiek laiko ramiai užmigo. 

Ji sirgo periodiškai pasikartojančia maniakine psichoze. Po 
poros savaičių ji buvo tam kartui išgydyta. Po to pasklido gan- 
das, jog daktaras esąs didis burtininkas ir galįs išgydyti visus 
psichinius ligonius. 

Deja, netrukus gavau patirti, jog čia pasitaiko tokių maniaki- 
nės psichozės atvejų, prieš kuriuos mūsų turimi vaistai, galima 
sakyti, neveiksmingi. Ir tą kartą ligonis, pagyvenęs vyriškis, man 
buvo pristatytas surištas. Pančiai jam buvo giliai įsirėžę į kūną; 
rankas ir kojas dengė kraujas ir pūliniai. Mane nustebino tai, 
kad jo beveik neveikia pačios didžiausios morfijaus, skopolami- 
no, chloro hidrato ir kalio bromido dozės. Jozefas man jau antrą 
dieną pasakė: 

— Daktare, patikėk mano žodžiais, jis pamišęs todėl, kad bu- 
vo bandytas nunuodyti. Jam jau niekuo nepadėsi. Jis eis vis silp- 
nyn ir silpnyn ir pagaliau mirs. 

Jo buvo teisybė. Po dviejų savaičių ligonis mirė. Vienas kata- 
likų misijos kunigas man vėliau pasakė, kad anksčiau jis grobęs 
moteris ir už tai buvęs nunuodytas. 

Panašų atvejį man teko stebėti nuo pat pradžios. Vieną sekma- 
dienio vakarą pas mane valtimi buvo atvežta mėšlungio traukoma 
moteris. Iš pradžių maniau, jog tai paprasčiausia isterija. Tačiau 
jau kitą rytą ją ne tik traukė mėšlungis, bet ir pasirodė mania- 
kinės psichozės požymių. Naktį moteris pradėjo daužytis ir šauk- 
ti. Ir čia raminantys vaistai beveik nieko negelbėjo; jos jėgos 
seko diena po dienos. Čiabuvių nuomone, čia neapsieita be nuo- 
dų. Aš nesiryžtu spręsti, ar tai teisybė. 

Po viso to, ką esu girdėjęs, turiu pasakyti, jog čia, matyt, daž- 
nai naudojami nuodai. Įpiečiau jie naudojami dar dažniau. Tarp 
Ogovės ir Kongo gyvenančios gentys tuo plačiai garsėja. Tiesa, 
daugelį staigių ir neaiškių mirčių čiabuviai kartais visai be rei- 
kalo mano esant nunuodijimą. 

Šiaip ar taip, čia turėtų būti naudojamos augalų sultys, sukelian- 
čios stiprų sujaudinimą. Patikimi žmonės man yra sakę, kad čia- 
buviai paragavę tam tikrų lapų ir šaknų gali iš peties irkluoti vi- 

są dieną, nejausdami alkio, troškulio ir nuovargio, be to, eidami 
vis linksmyn ir žvalyn. 

Aš tikiuosi, kad vėliau sužinosiu apie tuos vaistus kai ką dau- 
giau, nors tai nėra lengva, nes visa tai paslaptis. Jei kas nors 
įtariamas ką nors prasitaręs, juo labiau baltajam, gali neabejoti, 
jog netrukus gaus paragauti nuodų. 

Kad genčių burtininkai naudoja nuodus, norėdami palaikyti 
savo autoritetą, aš sužinojau gan keistom aplinkybėm iš Jozefo. 
Sausojo meto viduryje jo kaimas išsirengė žvejoti į už trijų va- 
landų kelio nuo čia esančią seklumą. Šias žūklės dienas galima 
palyginti su Senojo testamento derliaus šventėmis, kurių metu 
žmonės „linksminosi dievo akivaizdoje“. Seni ir jauni gyvena 
dvi savaites šakų palapinėse ant seklumų ir rytą vakarą valgo 
šviežią žuvį, virtą, keptą ir troškintą. Tai, kas nesuvalgoma, rū- 
koma ir džiovinama. Jei gerai sekasi, kaimas parsigabena namo 
apie dešimt tūkstančių žuvų. Jozefo akys iš pasitenkinimo virste 
išvirsta kaip kukuliai, kai išgirsta kalbant apie žuvis, todėl aš 
norėjau jį išleisti pirmą dieną su kaimu ir net daviau kubilą, 
kad parvežtų daktarui kelias žuveles. Tačiau jį tai menkai tenu- 
džiugino. Aš susidomėjau tuo ir, uždavęs kelis klausimus, kai ką 
sužinojau. Pirmąją dieną visai nežvejojama, o tik pašventinama 
vietą „Seniai“ pila į vandenį degtinę ir meta tabako lapus, norė- 
dami palankiai nuteikti piktąsias dvasias, kad šios leistų į tink- 
lus žuvis ir niekam nedarytų blogo. Kai kartą prieš kelerius me- 
tus buvo atsisakyta šios ceremonijos, viena senė įsipainiojo į 
tinklą ir prigėrė. 

— Bet juk dauguma jūsų krikščionys, — pasakiau, — jūs gi ne- 
tikit tokiais dalykais. 

— Žinoma,— atsakė jis,— bet jeigu kas nors prieštarautų ar- 
ba bent šyptelėtų tuo metu, kai dvasioms aukojama degtinė ir ta- 
bakas, anksčiau ar vėliau neišvengtų nuodų. Burtininkai niekada 
nedovanoja. Jie gyvena tarp mūsų, bet niekas nežino, kas jie yra. 

Taigi pirmąją dieną Jozefas liko namie. Užtat aš jį išleidau 
žūklės vieton vėliau. 

Be nuodų baimės, egzistuoja dar antgamtinės, piktos galios bai- 
mė, kurią vienas žmogus gali nukreipti prieš kitą. Čiabuviai ti- 
ki, jog esama priemonių įgyti stebuklingos galios. Kas turi rei- 
kiamą fetišą, gali viską. Tam sekasi medžioklėje, jis praturtėja ir 
gali užtraukti tam, kuriam geidžia pikto, nelaimę, ligą ir net 
mirtį. 

Europietis niekada nesupras, koks siaubingas gyvenimas tų 
vargšų žmonių, kurie diena po dienos dreba, bijodami fetišų, ku- 
rie gali būti prieš juos panaudoti. Tiktai tas, kuris matė šią jų 
bėdą iš arti, supras, jog žmogaus pareiga yra įdiegti primityvioms 
tautoms naują pasaulio sampratą ir išlaisvinti jas iš slogios be- 
protybės. Susidūrę su šiais dalykais, net ir didžiausi skeptikai, 
neabejoju, taptų misijų šalininkais. 

Kas yra fetišizmas? Fetišizmas išsivystęs iš primityvaus žmo- 
gaus baimės jausmo. Šitoks žmogus nori turėti stebuklingą prie- 
monę, kuri jį saugotų nuo piktųjų gamtos jėgų, piktų dvasių ir 
piktų žmonių. Šią galią jis priskiria tam tikriems daiktams, ku- 
riuos visąlaik nešiojasi. Paties fetišo jisai negarbina, o žiūri į jį 
kaip į daiktą, galintį jam padėti savo antgamtine galia. 

Koks turi būti fetišas? Stebuklinga galia priskiriama svetimos 
kilmės daiktams. Fetišas paprastai nėra vienas daiktas, visi jie 
laikomi maišelyje, buivolo rage arba dėžutėje. Paprastai tai būna 
raudonos paukščio plunksnos, raudonos žemės ryšulėliai, leopar- 
do nagai ir leopardo dantys ir... antrankiai iš Europos, senoviniai 
antrankiai iš aštuoniolikto šimtmečio, mainų prekybos laikų. Sa- 
kykim, priešais misiją vienas negras užsiveisė nedidelę kakavos 
plantaciją. Fetišas, turįs ją saugoti, užkemšamas butelyje ir paka- 
binamas medyje. Brangūs fetišai šiandien laikomi skardinėse dė- 
žutėse, kad jų nesunaikintų termitai, kuriems pragraužti medinę 
dėžutę vieni niekai. Fetišai būna dideli ir maži. Pavyzdžiui, dide- 
lis fetišas paprastai yra žmogaus kiaušo gabalas. Tačiau stebuk- 
lingą galią jis turi tiktai tada, kai Žmogus nužudomas dėl fetišo. 

Šią vasarą už dviejų valandų kelio pavandeniui nuo mūsų gy- 
venvietės kanojoje buvo užmuštas vienas senis. Žudikas buvo 
surastas. Išsiaiškinta, jog jisai tą žmogų užmušęs dėl fetišo, tikė- 
damasis priversti jam pinigų ir kai kurių prekių skolingus žmo- 
nes vykdyti savo įsipareigojimus! 

Aš irgi turiu fetišą. Svarbiausios jo dalys, mano nuomone, yra 
ovalo formos, raudonuose dažuose išmirkyti žmogaus kiaušo ga- 
balai. Jo savininkas sykiu su savo žmona sirgo jau keli mėnesiai. 
Juodu abu kankino nemiga. Tasai žmogus sapne vis girdėdavo 
balsą, kuris sakė, jog abu pasveiksią tik tuomet, kai nunešiąs sa- 
vo iš tėvų paveldėtą fetišą N'Gomo misionieriui Hugui ir pa- 
klausysiąs jo patarimo. Galiausiai jis taip ir padarė. Ponas Hugas 
atsiuntė jį į Lambarenę ir padovanojo man fetišą. Tasai žmogus 

šu žmona gydėsi daugelį savaičių pas mane ir buvo paleistas na- 
mo gerokai pasitaisęs. 

Mintis, jog dėl fetišo užmušto Žmogaus kiaušas turi stebuklin- 
gą galią, matyt, yra sena. Šiomis dienomis aš skaičiau viename 
medicininiame žurnale, jog kiauri kiaušai, dažnai aptinkami prieš- 
istorinių laikų kapuose, visiškai nieko bendra neturi su bandy- 
mais pašalinti smegenų auglius ar kitokius negalavimus, kaip 
anksčiau buvo manyta, o buvo suknežinti tiesiog dėl fetišo. Šio 
straipsnio autorius, matyt, neklysta. 

Per devynis savo veiklos mėnesius priėmiau ir apžiūrėjau apie 
du tūkstančius įvairių pacientų. Susumuodamas visą savo patirtį, 
galiu pasakyti, jog čia sergama beveik visomis Europos ligo- 
mis. Tačiau su vėžiu ir apendicitu man dar neteko susidurti. Ma- 
tyt, Ekvatorinės Afrikos negrai šiomis ligomis neserga. 

Peršalimai čia labai dažnas reiškinys. Sekmadieniais, prasidė- 
jus sausajam metui, Lambarenės bažnyčioje šnypščiamasi ir ko- 
sėjama lygiai tiek pat, kiek Europoje per Naujųjų Metų mišias. 

Labai daug vaikų miršta nuo įsisenėjusio pleurito. 

Sausuoju metu naktys būna kiek vėsesnės, negu paprastai. 
Negrai neturi apklotų, todėl negali užmigti savo trobelėse nuo 
šalčio. Bet, europiečio akimis, naktys palyginti šiltos. Net ir šal- 
čiausią naktį termometras niekuomet nerodo mažiau aštuonioli- 
kos laipsnių. Žmonėms šalta nuo oro drėgmės, kadangi jie dieną 
smarkiai prakaituoja ir dėl to tampa labai jautrūs. Baltieji taip 
pat dažnai serga peršalimu bei sloga. 

Viename tropikų medicinos vadovėlyje radau tokį paradoksa- 
lų sakinį: „Po karšta saule labiausiai reikia saugotis peršalimo.“ 
Jame nemaža tiesos. 

Ypač pavojingas čiabuviams yra stovyklavimas ant smėlio sek- 
lumų per vasaros žūkles. Daugelis senų žmonių miršta nuo plau- 
čių uždegimo, susigriebto tomis linksmybių dienomis. 

Reumatas čia labiau paplitęs, negu Europoje. Nemaža žmonių 
serga podagra. Ir tikrai nepasakytum, kad jie labai puotautų. 
Apie per didelį mėsos vartojimą negali būti nė kalbos, nes, iš- 
skyrus žūklės dienas, jie gyvi vien bananais ir maniokų šaknimis. 

Kad šiame krašte man teks gydyti nuo apsinuodijimo nikotinu, 
anksčiau tikrai nemaniau. Iš pradžių išvis nežinojau, ką daryti su 
smarkiu vidurių užkietėjimu, kurį lydi nerviniai sutrikimai, o visi 
paleidžiamieji vaistai padėtį tik pablogina. Gerai apžiūrėjęs ir 
išklausinėjęs vieną juodaodį valstybės tarnautoją, supratau, jog 

tai piktnaudžiavimo nikotinu pasekmė. Jis greitai pasveiko. Kal- 
bos apie tai plačiai pasklido, kadangi pacientas jau ne vieneri 
metai sirgo ir beveik negalėjo dirbti. Dabar kiekvienu tokiu at- 
veju tuojau klausiu: „Kiek pypkių išrūkai per dieną?" ir per ke- 
lias savaites sužinojau, ką čia pridaro nikotinas. 

Tabakas pasiekia šias vietas nesupjaustytas, lapais, ir tam tik- 
ru mastu atstoja smulkius pinigus. Už vieną maždaug penkių pfe- 
nigų vertės lapą galima, pavyzdžiui, nusipirkti du ananasus. Vi- 
sos smulkesnės. paslaugos atlyginamos tabako lapais. Tai nepa- 
prastai bjauri ir baisiai stipri rūšis. Septyni surišti lapai sudaro 
„galvą“, kuri prilygsta maždaug pusei franko. Tokiu pavidalu di- 
delėse dėžėse tabakas patenka į Ekvatorinę Afriką iš Amerikos. 
Leidžiantis į kelionę, kad pakeliui galima būtų nupirkti irkluo- 
tojams maisto, reikia pasiimti ne pinigų, o dėžę tabako lapų. O 
kad plaukiant negrai jų neišgrobstytų, reikia sėdėti ant dėžės. Šis 
„Mainų tabakas“ yra daug stipresnis, negu vartojamas baltųjų. 

Daugiausia nikotinu apsinuodija moterys. Jozefas man paaiš- 
kino, jog čiabuviai labai kenčia nuo nemigos ir todėl rūko per 
naktis, kad apsvaigtų. Plaukiant pypkė keliauja iš vienos burnos 
į kitą. Jei nori, kad kelionė gerai sektųsi, reikia pažadėti irkluo- 
tojams po porą tabako lapų, ir gali būti tikras, jog atvyksi valan- 
da arba dviem anksčiau. 

Daug kenčia čiabuviai ir nuo dantų skausmo. Daugelio mano 
pacientų dantenos atšokusios ir pūliuoja, nes labai apaugusios 
dantų akmenimis. Ilgainiui visi dantys išklimba ir iškrinta. Keis- 
ta, bet čia šiuos susirgimus gydyti daug lengviau, negu Europo- 
je, kur net ir pačios sudėtingiausios priemonės dažnai nieko ne- 
duoda. Gerų rezultatų pasiekiu, reguliariai tepdamas smegenis 
spirite ištirpintu timoliu. Tiktai reikia žiūrėti, kad jie neprarytų 
nė lašo šio skysčio, nes jis, žinia, yra labai nuodingas. 

Čiabuviai netiki, kad aš galiu ištraukti tuos dantis, kurie dar 
nėra išklibę. Dar ne visi pasitiki žibančiomis replėmis. Vienas. 
dantų skausmo iškankintas vadas pabijojo šios procedūros, jis 
pasakė, jog jam pirma reikia parsigauti namo ir pasitarti su savo 
moterimis. Šeimos tarybos nutarimas, matyt, buvo neigiamas, nes 
vadas daugiau nepasirodė. 

Kiti, priešingai, reikalauja, kad ištraukčiau jiems visus dantis 
ir parsiųsdinčiau iš Europos naujus. Mat, keli pagyvenę žmonės, 
misionieriams tarpininkaujant, yra gavę „baltųjų padary:ų“ dan- 
tų ir puikuojasi dabar jais, keldami pavydą kitiems. 


Moterys labai kenčia nuo vidurių auglių. Nemaža teko matyti 
isterijos priepuolių. 

Neišsipildė mano viltis, jog, iki man nebus pastatytas naujas 
barakas, nereikės daryti didesnės operacijos. Rugpjūčio penkio- 
liktą teko operuoti iš vakaro atvežtą ligonį su įstrigusia išvarža. 
Žmogus, jo vardas Ainda, maldavo mane nedelsiant operuoti, ka- 
dangi jis, kaip ir visi čiabuviai, pakankamai gerai žinojo, kokia 
pavojinga tokia būklė. Ir iš tikrųjų delsti nebuvo galima. Kuo 
skubiausiai surinkom iš įvairių dėžių instrumentus. Ponas Kris- 
tolis leido man operuoti savo vyrukų miegamajame. Mano žmo- 
na rūpinosi narkoze; vienas misionierius ėmėsi asistento funkci- 
jų. Operacija pasisekė geriau, negu tikėjomės. Mane savo ruožtu 
labai sujaudino pasitikėjimas, su kuriuo negras atsigulė ant ope- 
racinio stalo. 

Vienas iš žemyno gilumos atvykęs karo gydytojas, kursai ke- 
liavo į Europą atostogų, pasakė pavydįs man, kad per pirmą savo 
operaciją turėjau tokius gerus asistentus. Kai jis operavo pirmu- 
kart, vienas kalinys bandė laimę kaip anesteziologas, o kitas pa- 
davinėjo instrumentus. Sulig kiekvienu judesiu ant jo asistentų 
kojų žvangėjo grandinės. Vienam pasidarė bloga, ir neatsirado 
kas jį pakeičia: Aseptika, žinoma, nebuvo tobula, bet pacientas 
pasveiko. 

Šiandien po pietų, dešimtą sausio, vos parašęs šias eilutes, tu- 
rėjau tuojau pat lėkti į prieplauką. Misionieriaus Žmona ponia 
For iš N'Gomo buvo atvežta motorine valtimi. Ji sunkiai sirgo 
maliarija. Vos tiktai įleidau jai į raumenis chinino, atplaukė 
kanoja ir atvežė jaunuolį, kuriam begemotas Zonangės ežere bu- 
vo sulaužęs ir baisiai sumaitojęs dešinįjį šlaunikaulį. Ir šiaip 
vargšas buvo smarkiai aplamdytas. 

Dviese jie plaukę po žūklės namo. Netoli jų kaimo prieplaukos 
iš vandens netikėtai išniręs begemotas ir švystelėjęs kanoją į 
orą. Kitas plaukėjas pasprukęs, o šį begemotas visą pusvalandį 
vaikęsis vandenyje, iki jis, kad ir perlaužtu šlaunikauliu, paga- 
liau išsigavęs į krantą. Mano nuomone, žaizdos turėjo būti labai 
užkrėstos. Kelionė truko dvylika valandų, ir visą tą laiką sumai- 
tota koja buvo apvyniota nešvariais skudurais. 

Aš pats esu susidūręs su begemotais, bet viskas, laimė, baigėsi 
gerai. 

Rudenį apie vakarą buvau iškviestas pas vieną plantatorių. 
Kad pasiektume jo namus, turėjome praplaukti siaurą, kokių pen- 

kiasdešimties metrų ilgio kanalą, kur srovė buvo pašėliškai smar- 
ki. Pasiekę jį, tolumoje pamatėme du begemotus. Grįžtant na- 
mo — į tą laiką užėjo naktis — faktorijos gyventojai, kad išveng- 
tume susidūrimo su begemotais ir nereikėtų plaukti kanalu, 
patarė man daryti dviejų valandų lankstą, bet irkluotojai buvo 
tokie pavargę, kad aš nesiryžau jų to prašyti. Vos tiktai įplaukus 
į kanalą, už trisdešimties metrų priešais mus tuojau išniro du 
begemotai. Jų .riaumojimas panašus į vaikų trimitavimą laistytu- 
vu, tik kiek garsesnis. Irkluotojai metėsi prie kranto, kur srovė 
pati menkiausia; begemotai lydėjo mus, plaukdami palei kitą 
krantą. Mes vos vos gavomės į priekį. Vaizdas buvo nepaprastai 
gražus ir jaudinantis. Kanalo viduryje virš vandens kyšojo keli 
įstrigę palmių kamienai, kurie siūravo į visas puses lyg nendrių 
stiebai. Palei krantą lyg juoda siena dunksojo džiunglės. Iš vir- 
šaus lyg pasakoje švietė mėnulis. Irkluotojai šniokštė ir ragino 
kits kitą tyliais šūksniais; begemotai kilnojo iš vandens savo be- 
formes galvas ir piktai dėbčiojo į mus. 

Po penkiolikos minučių mes išplaukėme iš kanalo ir pasilei- 
dom siaura upės atšaka žemyn. Begemotai atsisveikino su mumis 
garsiu baubimu. O aš daviau sau žodį, jog kitukart geriau dary- 
siu dviejų valandų lankstą, kad tik nereiktų susitikti su šiais įdo- 
miais žvėrimis. Bet, kita vertus, tų puikių ir kartu šiurpių aki- 
mirkų, kurias teko patirti, tikrai nesigailiu. 

Pirmą lapkričio, vakarop, aš vėlei buvau iškviestas į N'Gomą. 
Misionieriaus žmona ponia For išėjo per išsiblaškymą plika gal- 
va į lauką ir tuojau atgulė lovon su didžiausiu karščiu bei kitais 
grėsmingais simptomais. 

Mane laive perspėjęs Žmogus sakė tiesą, jog saulė esanti bai- 
sus priešas. Vienas baltasis faktorijoje išsitiesė po pietų pailsėti, 
ir jį kelias akimirkas pakepino saulė, kuri prasiskverbė pro maż- 
daug talerio dydžio skylę stoge; to pasekmė — baisus karštis su 
<liedėjimu. 

Kitas, apsivertus valčiai, pametė tropinį šalmą; vos tik apsi- 
žergęs pavandeniui nešamą apverstą valtį, žinodamas, kuo tai 
kvepia, jis tuoj nusivilko švarką ir marškinius, kad apsidengtų 
jais galvą. Bet buvo jau per vėlu; jis gavo stiprų saulės smūgį. 

Vienas nedidelio prekybinio garlaivio vairininkas turėjo kažką 
pataisyti ant kranto ištraukto garlaivio priekyje. Tai darydamas, 
jis per daug palenkė galvą, ir saulė, palindusi po tropiniu šalmu, 
apšvietė jo sprandą. Ir jis sunkiai susirgo ir mirė. 

Mažo garlaiviuko vairininkas, pats kadaise gavęs saulės smū- 
gį, sutiko nugabenti mane į N'Gomą. Mano žmona išplaukė kar- 
tu slaugyti ligonės. 

Vienam prityrusiam kolonijų gydytojui patarus, saulės smūgį 
iškart ėmiausi gydyti kaip maliariją ir įšvirkščiau į raumenis ge- 
rą dozę chinino. Įrodyta, jog saulės smūgis ypač pavojingas ma- 
liarija apsikrėtusiems žmonėms; kai kurie gydytojai netgi tvirti- 
na, jog pusę simptomų galima įrašyti saulės smūgio sukelto ma- 
liarijos priepuolio sąskaiton. 

Toliau tokiais atvejais nieko negalinčiam valgyti arba viską 
išvemiančiam pacientui reikia skirti daug skysčių, kitaip jam gali 
būti pakenkiami inkstai. Tada geriausia į raumenis arba rankos 
veną įleisti pusę litro destiliuoto ir sterilizuoto vandens, kuriame 
ištirpinta keturi su puse gramo grynos valgomosios druskos. 

Grįžus iš N'Gomo, mus maloniai nustebino žinia, jog ligoninės 
barakas iš gofruotos skardos jau pastatytas. Po dviejų savaičių iš 
esmės buvo baigti ir vidaus įrengimo darbai. Jozefas ir aš paliko- 
me vištidę ir įsikūrėme kalvos papėdėje, beje, gana aktyviai tal- 
kinami mano žmonos. 

Abiem misionieriams < matininkams, ponui Kastui ir ponui Ot- 
manui, aš esu didžiai dėkingas už šią statybą. Ponas Kastas yra 
šveicaras, ponas Otmanas — argentinietis. Labai svarbu ir patogu 
buvo tai, kad mes galėjome visas smulkmenas drauge aptarti ir 
kad abu ponai klausė medicinos interesų diktuojamų mano pra- 
šymų. Todėl baraką, kad ir koks mažas bei paprastas jis būtų, nu- 
sisekė pastatyti labai tikslingai. Išnaudotas kiekvienas jo kam- 
pas. 

Jame yra du kambariai keturių metrų pločio ir keturių ilgio; 
pirmasis paverstas priimamuoju, antrasis — operacine. Be to, tu- 
riu dar dvi mažas pagalbines patalpas po toli išsikišusiu stogu. 
Vieną naudoju kaip vaistinę, antrąją — kaip dezinfekavimo ka- 
merą. 

Grindys — cementinės. Langai labai dideli, jie siekia stogą. 
Taip karštas oras ne susirenka viršuje, o išeina į lauką. Visi 
stebisi, kad pas mane taip vėsu, tuo tarpu kai šaukte šaukiama, 
kad gofruotos skardos barakai tropikuose netinka, nes juose bū- 
na nepakenčiamai karšta. 

Stiklų languose nėra, vietoj jų ištemptas plonas vielų tinklas, 
kad nelįstų moskitai. Įtaisėm ir medines langines — dėl audrų. 

Palei sienas — plačios lentynos. Kai kurios padarytos iš pačios 

tauriaušios medienos. Mat, mums pritrūko paprastų lentų; užsū- 
kyti naujų negalėjom, nes tai būtų kainavę daug brangiau, be to, 
būtų keliom savaitėm sutrukdę darbą, tad teko pasinaudoti ta 
medžiaga, kurią turėjom. 

Po stogu vietoj lubų ištempta balta medžiaga; ji saugo nuo 
moskitų, kurie priešingu atveju lįstų iš viršaus pro plyšius. 

Gruodžio mėnesį buvo baigtas laukiamasis ir miegamas bara- 
kas. Abu pastatai yra didelės negrų trobos iš netašytų rąstų ir ra- 
fijos lapų. Kai kuriems darbams, misionieriaus Kristolio patartas, 
vadovavau pats. Ligoniams skirta patalpa yra trylikos metrų il- 
gio ir šešių pločio. Nemažą trobą surentėm ir Jozefui. 

Visi šie pastatai išsidėstę abipus kokių dvidešimt penkių metrų 
ilgio kelio, einančio nuo gofruotos skardos barako prie vienos iš 
upės įlankų, kur sustoja kanojos, atvežusios ligonius. Šion įlan- 
kon krinta puikaus mango medžio šešėlis. 

Kai ligoniams skirtos trobos stogas buvo baigtas, aš nubraižiau 
smailiu smaigu asloje šešiolika didelių stačiakampių. Kiekvienas 
iš jų reiškė lovą. Buvo numatyti ir tarpai tarp lovų. 

Tada sušaukiau ligonius ir jų artimuosius, kurie iš bėdos lig 
tol glaudėsi valčių pašiūrėje. Į kiekvieną stačiakampį pasodinau 
po ligonį, kuriam taip buvo pažadėta lova. Artimieji gavo kir- 
vius, kad galėtų įrengti gultus. Prie kuolo pririšta plaušų virvė 
rodė, kokio aukščio jie turi būti. 

Po penkiolikos minučių kanojos išplaukė prieš vandenį ir pa- 
vandeniui parsivežti medžiagos. 

Vakare lovos buvo baigtos. Jas sudaro keturi stori dvišakiais 
galais kuolai, ant kurių skersai ir išilgai uždėtos surištos lianomis 
kartys. Sausa žolė atstoja čiužinius. 

Gultai įtaisyti kiek aukščiau negu pusė metro nuo žemės, kad 
po jais būtų galima sudėti dėžes, virtuvinius indus ir bananus. 
Jų pločio užtenka greta kits kito gulėti dviem arba trim žmo- 
nėms. Moskitiniai tinklai pačių pacientų. Jei lovų neužtenka, ar- 
timieji miega ant žemės. 

Didžiajame barake miega abiejų lyčių žmonės. Čiabuviams 
leista įsitaisyti taip, kaip jie įpratę. Man rūpi tik tai, kad sveikas 
neįsirioglintų lovon, o ligoniui netektų miegoti ant žemės. 

Turėsiu pastatydinti dar kelias tokias trobas, kadangi vieno 
miegamo barako neužtenka. Man taip pat reikia patalpų, kur ga- 
lėčiau izoliuoti užkrečiamus ligonius, ypač sergančius dizenteri- 
ja. Taigi darbo netrūksta ir be gydymo. 

Sergančių mieglige negaliu ilgai laikyti ligoninėje, kadangi jiė 
pavojingi misijos gyventojams. Vėliau ketinu pastatyti jiems tro- 
bą kitame upės krante nuošalioje vietoje. 

Dabar, kai truputį apsistatėm, pagaliau gali imtis darbo ir ponia 
daktarienė. Vištidėje buvo ankšta net mudviem su Jozefu. 

Ji padeda man mokyti Jozefą, kaip valyti ir paruošti operaci- 
jai instrumentus. Be to, rūpinasi skalbimu. Laiku išplauti ir pa- 
kankamai išvirinti suteptus ir užkrėstus tvarsčius nėra lengva. Ji 
ateina dešimtą valandą ryto, dirba iki dvylikos, žiūrėdama 
tvarkos. 

Kad galima būtų suprasti, ką reiškia tai, jog mano žmona ne 
tik rūpinasi namų ruoša, bet ir skiria didžiąją ryto dalį medici- 
nai, be to, po pietų dažnai dalyvauja operacijose, per kurias duo- 
da narkozę ligoniui, reikia žinoti, koks sudėtingas dalykas Afri- 
koje yra paprasčiausia namų ruoša. To sudėtingumo priežastys 
dvi: griežtas funkcijų pasiskirstymas tarp tarnų čiabuvių ir jų ne- 
patikimumas. Mes, taip jau įprasta, turime laikyti tris Žmones: 
namų darbininką, virėją ir skalbėją. Priversti skalbti namų dar- 
bininką arba virėją, kaip kartais daroma nedidelėse šeimose, ne- 
galima todėl, kad skalbimo gana daug — reikia sudoroti ne tik 
mūsų pačių, bet ir ligoninės skalbinius. Nepaisant to, bent kiek 
apsukresnė tarnaitė Europoje tai nuveiktų viena. O čia virėjas 
daro tiktai tai, kas būtina virtuvėje, skalbėjas tiktai skalbia ir ly- 
Tas, kuris baigia savo darbą, „ilsisi“. 

Tą darbą, kuris tiesiogiai neįeina į kurios nors tarnybos funk- 
cijas, tenka atlikti pačiam. Tarnaičių čia nėra. Ponia misionierė 
Kristol savo pusantrų metų dukrelei prižiūrėti samdo keturiolikos 
metų negriuką, vardu M'Buru. Visi tarnai, net ir patys geriausi, 
tokie nepatikimi, kad juos reikia saugoti nuo menkiausios pa- 
gundos. Kitaip tariant, jų niekada negalima palikti vienų namie. 
Mano žmona turi tolei būti troboje, kol jie ten ką nors daro. Be 
to, viskas, kas gali juos sugundyti, visuomet turi būti užrakinta. 
Rytą virėjas gauna produktus, iš kurių jis turi pataisyti mums 
valgį: tiek ir tiek ryžių, tiek ir tiek riebalų, tiek ir tiek bulvių. 
Virtuvėje jis turi tik trupučiuką druskos, miltų ir prieskonių. Jei- 
gu ką nors užmiršta, mano žmona būna priversta mesti darbą 
ligoninėje ir kopti į kalną, kad paduotų tai, ko trūksta. 

Juodaodžiai tarnai nė kiek neįsižeidžia dėl to, kad jų nepalieki 
vienų namie, viską nuo jų rakini ir duodi tiktai tiek, kiek tam sy- 

kiui reikia. Jie patys verčia tave laikytis tokios atsargos, kad 
paskui negalėtų būti apkaltinti, jei kas nors dingsta. Jozefas rei- 
kalauja, kad aš užrakinčiau vaistinę, nors ir dviem minutėm išei- 
damas iš gofruotos skardos barako ir palikdamas jį vieną priėmi- 
mo kambaryje, iš kurio galima patekti į vaistinę. Jeigu europietis 
pažeidžia atsargos taisyklės, jo juodaodžiai tarnai vagia ramia są- 
žine. Tai, kas neužrakinta, Jozefo žodžiais tariant, „keliauja po 
pasaulį“. Iš tokio „netvarkingo“ žmogaus galima viską imti. Be 
to, negras ima ne tik tai, kas jam reikalinga, bet ir tai, kas jį 
gundo. Ponui misionieriui Rambo iš Samkitos buvo pavogti keli 
tomai vertingo rinkinio. Iš mano knygų lentynos dingo Vagnerio 
„Meisterzingerių“ klavyro ištrauka ir Bacho „Mato pasijos“ eg- 
zempliorius, kur buvau užrašęs savo kruopščiai nušlifuotą vargo- 
nų akompanimentą! Kartais tiesia? negali apsikęsti, žinodamas, 
jog niekada nesi apsidraudęs nuo kvailiausios vagystės. O visada 
viską rakinti ir nešiotis krūvą raktų yra baisiai sunku. 

Jeigu būtų juodukų valia, mes turėtume dabar operuoti kiek- 
vieną dieną. Ligoniai su išvaržom kivirčijasi, kam pirmam gultis 
ant operacinės stalo. Tačiau mes kol kas nedarom daugiau kaip 
dviejų arba trijų operacijų per savaitę. Kitaip mano žmona ne- 
spėtų pasiruošti, o paskui išvalyti ir sutvarkyti instrumentų. Ir 
man tai būtų per sunku. Dažnai po pietų-tenka operuoti, iki pir- 
mos arba ir ilgiau perrišinėjus ir konsultavus ligonius. Be to, 
šiame krašte tiek nepadarysi, kaip kitur. 

Tai, jog Jozefas sutinka po operacijos surinkti kruvinus tam- 
ponus ir nuplauti instrumentus, yra didelio apsišvietimo ženklas. 
Paprastas negras niekada nepalies pūliuoto ar kruvino daikto, 
nes tai draudžia jo tikėjimas. 

Kai kuriose Ekvatorinės Afrikos vietose negrus labai sunku ar- 
ba ir visai neįmanoma prisišnekinti operuotis. Kodėl prie Ogovės 
jie tiesiog veržte veržiasi į operacinę, aš negaliu paaiškinti. Gal- 
būt tai susiję su tuo, kad prieš kelerius metus vienas karo gydy- 
tojas, pavarde Žorigiberas, kurį laiką gyvenęs Lambarenėje pas 
apylinkės įgulos vadą, padarė čia kelias pavykusias operacijas. 
Vadinasi, aš pjaunu tai, ką jis pasėjo. 

Pagaliau gavau operuoti unikumą, kurio man būtų galėjęs pa- 
vydėti ne vienas įžymus chirurgas. Tai buvo vadinamoji juos- 
mens išvarža, 

Komplikacijų buvo galima tikėtis kokių tik nori. Sutemus aš 
dar nebuvau baigęs operuoti. Kai siuvau paskutines siūles, Joze- 
fas turėjo šviesti su lempa. Ligonis pasveiko. 

Didelį susidomėjimą sukė:ė operacija, padaryta berniukui, ku- 
riam jau pusantrų metų iš blauzdos kyšojo pūliuojantis, plaštakos 
ilgio kaulas. Pūlingas skystis dvokė taip baisiai, kad niekas nega- 
lėjo greta jo ištverti. Patsai berniukas buvo vieni kaulai ir oda. 
Dabar jis apskritutis, sveikas ir jau bando vaikščioti. 

Lig šiol visos operacijos baigėsi laimingai. Tai kelia čiabuvių 
pasitikėjimą, 0 mane gąsdina. 

Didžiausią įspūdį daro narkozė. Jie daug apie ją kalba. Mer- 
gaičių mokyklos mokinės susirašinėja su viena Europos sekma- 
dienine mokykla. Viename iš tų laiškų buvo tokie žodžiai: „Nuo 
to laiko, kai daktaras atvažiavo čionai, mes matom keistų daly- 
kų. Pirmiausia jis nužudo ligonius, paskui gydo juos; po to vėlei 
prikelia.“ 

- Čiabuviai neskiria narkozės nuo mirties. Jeigu kuris nors nori 
man pasakyti, jog jį buvo ištikęs apopleksijos smūgis, sako: „Aš 
buvau negyvas." 

Pasitaiko ir tokių, kurie atsidėkoja už operacijas ne tik žo- 
džiais. Vienas žmogus, kuriam penkioliktą rugpjūčio padariau iš- 
varžos operaciją, surinko savo giminėj dvidešimt frankų, norė- 
damas „užmokėti daktarui už brangų siūlą, kuriuo jis susiuvo pil- 
vą”. Dėdė to berniuko, kuriam išgydžiau koją, iš profesijos 
stalius, praleido pas mane dvi savaites, darydamas iš senų dėžių 
spintas. 

Vienas juodaodis pirklys davė darbininkų. kad prieš liūtis lai- 
ku spėčiau užsitaisyti namo stogą. 

Kitas atėjo pas mane, norėdamas padėkoti, kad atvykau čionai 
gydyti čiabuvių. Atsisveikindamas jis įteikė dvidešimt frankų 
medicinos tikslams. 

Dar kitas pacientas padovanojo mano žmonai bizūną iš bege- 
moto odos. Kas tai per daiktas? Nudobus begemotą, jo vieno 
dviejų centimetrų storio oda supjaustoma į keturių centimetrų 
pločio ir pusantro metro ilgio rėžius. Paskui tie rėžiai spirališkai 
susukami ir ištempiami ant lentos. Jiems išdžiūvus, baisus, pus- 
antro metro ilgio, elastingas ir aštriabriaunis kankinimo instru- 
mentas būna gatavas. 

Pastarosiomis savaitėmis esu užsiėmęs spalio ir lapkričio mė- 
nesi atsiustu medikamentų tvarkymu. Atsargas kraunu mažame 


goiruotos skardos barake ant kalno, jis, išvykus ponui misionie- 
riui Elenbergeriui, atiduotas man. Operuoto berniuko dėdė pri- 
meistravo ten spintų ir lentynų. Tiesa, jos nėra gražios, sukaltos 
iš dėžių lentų ir dar aprašytos kelionės adresais, bet aš galiu į jas 
viską sudėti. Ir tai svarbiausia. Afrikoje žmogus daraisi neišran- 
kus. 

Man besirūpinant, kaip išsimokėti už šias dideles vaistų, tvars- 
čių ir vatos siuntas, su gruodžio mėnesio paštu atėjo pranešimas 
apie naujas aukas, ir man truputį atlėgo širdis. Tiesiog nežinau, 
kaip mes atsidėkosime visiems savo draugams ir pažįstamiems?.. 

Iki koks nors daiktas pasiekia Lambarenę, jo kaina, palyginti 
su pradine kaina Europoje, išauga trigubai. Į ją įeina pakavimo 
išlaidos, o pakuoti reikia labai rūpestingai, išlaidos transportui 
geležinkeliu, iškrovimui, kelionei jūra, kolonijų muitui, kelionei 
upėmis ir dideli nuostoliai, patiriami dėl kaitros, vandens triu- 
muose arba dėl dėžių mėtymo pakrovimo ir iškrovimo metu. 

Mūsų sveikata tebėra gera. Karščio visai neturim, bet kelios 
dienos poilsio nepakenktų. 

Man kaip tik baigiant rašyti šias eilutes, pasirodė vienas senis, 
sergantis raupsais. Jis atkako čionai su žmona iš Fernando Va- 
zos lagūnos, kuri yra į pietus nuo Lopišo rago ir susisiekia su 
Ogove siaura upės atšaka. Abu vargšai nuplaukė priešais srovę 
daugiau triju šimtu kilometru ir dabar vos laikosi ant kojų iš 
nuovargio. 


NUO 1714-ŲJŲ SAUSIO IKI BIRŽELIO 
Lambarenė, 1914-ųjų birželio pabaiga 


Sausio pabaigoje — vasario pradžioje kartu su žmona buvau 
Talagougoje slaugyti pono misionieriaus Hermano, kuris sirgo 
furunkulioze ir labai karščiavo. Tuo pat metu priiminėjau apy- 
linkių ligonius. 

Tarp pacientų buvo vienas berniokėlis, kurio niekaip negalė- 
jom prišnekinti įeiti į mano kambarį; jis tiek bijojo, kad galiau- 
siai teko įtempti jėga. Paskui paaiškėjo, jog jis manęs, kad dak- 
taras norįs jį papjauti ir suvalgyti. 

Vargšui berniokui žmogžudystė buvo ne bobutės pasakos, o 
baisi tikrovė, mat, pauenų tarpe ji dar ir šiandien nėra visiškai 
išnykusi. Apie tai, kokiu mastu ji paplitusi, spręsti labai sunku, 
kadangi čiabuviai, bijodami, jog bus žiauriai nubausti, visus to- 
kius atvejus slepia. Prieš kurį laiką vienas Žmogus, gyvenęs ne- 
toli Lambarenės, išsirengė į tolimus kaimus paraginti skolininkų. 
Jisai nebesugrįžo. Lygiai taip pat dingo vienas darbininkas, gyve- 
nęs netoli Samkitos. Krašto žinovai tvirtina, jog čia žodis „din- 
gęs“ kartais atitinka žodį „suvalgytas“. Ir vergai čia dar kartais 
laikomi, nors valdžia ir misijos su tuo labai kovoja. Šis faktas 
tiesiog nėra pripažįstamas. Kartais savo ligonių palydoje pastebiu 
tokių veidų, kuriuose nėra čia arba aplinkui gyvenančių genčių 
bruožų. Jeigu paklausiu, ar tai vergas, man visuomet su keista 
šypsena atsakoma, jog šis žmogus esąs tiktai „tarnas“. 

Tokių neoficialių vergų dalia nėra labai sunki. Žiaurumų jie, 
galima sakyti, negauna patirti. Ir patys visai neketina bėgti ir 
prašyti valdžios pagalbos. Pradėjus tyrimą, jie paprastai užsispy- 
rę neigia esą vergai, labai dažnai, praėjus tam tikram laikui, jie 
priimami į genties narių tarpą, atgauna laisvę ir vėlei tampa ly- 
giais tarp lygių. Pastarasis dalykas jiems labiausiai rūpi. 

Ogovės žemupyje vergovė vis dar slapta egzistuoja todėl, kad 
žemyno gilumoje siaučia badas. Jei Ekvatorinėje Afrikoje neturi 
daržo ar sodo, tavo dalia nepavydėtina. Bananai, maniokai, jam- 
sas, batatai ir aliejinės palmės ne vietiniai augalai, o atvežti por- 
tugalų iš Vestindijos salų. Jie buvo tikras Ekvatorinės Afrikos iš- 
gelbėjimas. Ten, kur šių naudingų augalų dar nėra arba kur jie 
neprigijo, visuomet badas. Todėl tėvai parduoda vaikus upės že- 
mupin, kad jie bent turėtų ką valgyti. 

N'Gounjės, Ogovės intako, aukštupys, turėtų būti tokia bado 
sritis. Iš tenai kilusi dauguma Ogovės apylinkių namų vergų. Iš 
tenai esu turėjęs ir ligonių, vadinamų „„žemėdžiais“. Badas įpra- 
tina čiabuvius valgyti žemę, ir šis įprotis išlieka ir tada, kai mais- 
to jau nebetrūksta. 

Kad aliejinė palmė nėra Ogovės apylinkių senbuvė, galima įsi- 
tikinti ir šiandien. Upės ir ežerų pakrantėse, kur ankščiau buvo ar 
tebėra kaimų, aliejinių palmių auga ištisi miškai, tačiau kiek pa- 
ėjus į džiungles, ten, kur nėra ir nebuvo Žmonių gyvenviečių, ne- 
rasi nė vienos. 

Grįždami iš Talagougos, dar dieną užtrukom Samkitoje pas iš 
Elzaso kilusį misionierių Morelį ir jo žmoną. 

Samkita yra tikras leopardynas. Vienas šių grobuonių buvo ru- 
denį nakčia įsilaužęs į ponios Morel vištidę. Išgirdęs plunksnuo- 
čių klegesį, vyras išbėgo šauktis pagalbos, o žmona, pasilikusi 
tamsoj, liko sergėti. Jie manė, jog čia bus įsilaužęs koks nors 
čiabuvis, kuriam parūpo kepsnys. Išgirdusi bildesį ant stogo, po- 
nia Morel priėjo prie vištidės, tikėdamasi atpažinti įsibrovėlį, bet 
jis, davęs didelį šuolį, dingo tamsoje. Atidariusi duris, ji rado 
ant žemės visas dvidešimt dvi vištas perplėštomis krūtinėmis. 
Taip pjauna tiktai leopardas. Pirmiausia jis išgeria kraują. Jo au- 
kas Moreliai išnešė. Vieną, apnuodytą strichninu, paliko gulėti 
priešais duris. Po dviejų valandų leopardas sugrįžo ir surijo viš- 
tą. Besiraitantį iš skausmo, jį nušovė ponas Morelis. 

Prieš mums atvykstant, Samkitos apylinkėse buvo pasirodęs 
kitas leopardas. Jis sudraskė kelias ožkas. 

Pas poną misionierių Kadje pirmukart paragavome beždžionie- 
nos. Ponas Kadje yra aistringas medžioklis. Manimi juodukai tru- 
putį nepatenkinti, kad aš per mažai naudojuosi savo šautuvu. Kai 
mes sykį praplaukėm kaimaną, kuris miegojo ant iš vandens ky- 
šančio medžio kamieno, ir aš, užuot šovęs, tik apžiūrėjau jį, jų 
kantrybė galutinai išseko. 

— Iš tavęs visai nėra naudos, — liepė man pasakyti irkluotojai 
per savo vertėją.— Jeigu būtume plaukę su ponu Kadje, jis jau 
seniai būtų nušovęs mums vieną arba dvi beždžiones ir keletą 
paukščių. O tu gali, nepajudinęs šautuvo, praplaukti net pro kai- 
manq! 

Jų kalbas aš nukenčiu tylomis. Man nekyla ranka šaudyti į 
paukščius, sukančius virš vandens ratus. Beždžionės išvis gali 
nebijoti mano šautuvo. Dažnai gali nušauti arba sužeisti iš eilės 
tris arba keturias, bet taip jų ir nepasiimsi. Beždžionės įstringa 
tankiose medžio šakose arba nukrinta į krūmus, kurie auga ne- 
įžengiamoj pelkėj. O jeigu randi lavoną, tai dažnai ir mažą beż- 
džionytę, kuri rėkdama kabinasi į stingstantį mamos kūną. 

Paprastai aš šaudau tiktai gyvates, kurių Lambarenėj apie ma- 
no namą knibždėte knibžda, be to, plėšriuosius paukščius, siau- 
biančius lizdus, susikrautus palmėse priešais mano namą. 

Grįždami iš Samkitos, matėm penkiolikos begemotų kaimenę. 
Jie sušoko į vandenį, o vienas visai jaunutis liko vaikštinėti ant 
seklumos ir neklausė mamos, kuri persigandusi šaukė jį pas save. 

Jozefas mums nesant gerai tvarkėsi ir tinkamai elgėsi su ope- 
ruotaisiais. Savo paties iniciatyva jis perrišo pūliuojančią vieno 

žmogaus rankos bigę su vandenilio peroksido tirpalu, kurį pir- 
miausia turėjo gauti iš Natrium perboricum! 

Begemoto sužalotą jaunąjį vyriškį radau visai blogą. Gavęs 
trim savaitėms išvykti, negalėjau jo laiku operuoti. Aš nedelsda- 
mas pasiruošiau operacijai, bet jis numirė man ant stalo. ampu- 
tuojant šlaunį. 

Kai jis merdėjo, jo brolis ėmė piktai kažką kalbėti ir grasina- 
mai dėbčioti į tą žmogų, kuris dalyvavo tuomet toje nelemtoje 
žūklėje ir buvo atkakęs čionai padėti slaugyti ligonį. Sužeista- 
jam mirus, abu ėmė garsiai ginčytis. Jozefas pasivedė mane į ša- 
lį ir paaiškino, kas čia dedasi. N'Kendju — palydovas, žvejojęs 
su nelaiminguoju, kai juodu užpuolė begemotas, be to, tądien jie 
išplaukė jo iniciatyva. Taigi pagal čiabuvių teisę jis buvo atsa- 
kingas už jį ir kaltas dėl nelaimės. Todėl jis turėjo palikti savo 
namus ir ištisas savaites neatsitraukdamas slaugyti sužeistąjį. Da- 
bar jis turėjo kartu su mirusiu keliauti pasroviui į kaimą, kur 
ši byla turėjo būti tuojau išspręsta. Tačiau jis to nenorėjo, nes 
žinojo, kad jam būtų galas. Aš paaiškinau broliui, kad laikau 
N'Kendju savo pagalbininku ir nėleidžiu jam plaukti drauge. Kol 
numirėlis buvo paguldytas į kanoją ir jo motina bei tetos uż- 
traukė raudą, mes su juo dėl to ilgai ir piktai ginčijomės. Brolis 
tvirtino, jog N'Kendju niekas neketina žudyti, jam, girdi, tiktai 
bus uždėta piniginė bauda. Bet Jozefas man pasakė, kad tokios 
kalbos nevertos sudilusio skatiko. Ir man teko likti pakrantėje, 
iki jie išplauks, kad brolis neįsimestų N'Kendju į valtį. 

Mano žmona buvo sukrėsta, kad negras paskutinėmis savo bro- 
lio gyvenimo akimirkomis neparodė nė ženklo skausmo ir galvo- 
jo vien apie tai, ką dabar reikia daryti. Ji labai piktinosi jo ne- 
jautrumu. Tačiau čia ji turbūt klydo. Tuojau pat pasirūpinda- 
mas, kad neišsisuktų nuo bausmės tas, kuris, jo nuomone, buvo 
kaltas dėl brolio mirties, jis tiktai vykdė savo šventą pareigą. 

Negras tiesiog negali įsivaizduoti, kaip gali likti nenubaustas 
koksai nors nusikaltimas. Šiuo atveju jo mąstysena yra grynai 
hegeliška. Juridinė dalyko pusė jam visuomet yra svarbiausia. 
Todėl įvairių teisinių kazusų aiškinimasis užima didžiąją jo lai- 
ko dalį. Pats bjauriausias Europos teismo knislys bus tiktai ne- 
kaltas vaikelis prieš negrą. Tačiau pastarajam jėgų ir energijos 
teikia ne pats procesas, o sveikas ir nesugadintas teisingumo 
jausmas, kurio europietis išvis neturi. 

Kartą, kai darizu pilvo vandene sunkiai sergančiam pacientui 
punkciją, jis man pasakė: 

— Daktare, padaryk greičiau, kad visas vanduo išbėgtų iš pil- 
vo ir kad aš vėlei galėčiau kvėpuoti ir vaikščioti. Kai mano kū- 
nas šitaip išpampo, mane paliko žmona. Dabar aš turiu kuo sku- 
biau pareikalauti grąžinti pinigus, kuriuos sumokėjau ją ves- 
damas. 

Vienas vaikas buvo atgabentas beviltiškoie būklėje. Dešinioji 
koja buvo iki pusės supūliavusi. 

— Kodėl neatvežėt anksčiau? 

— Daktare, mes negalėjom: sprendėm vieną ginčą. 

Ginčas yra kiekvienos teismą pasiekiančios rietenos. Dideli ir 
maži ginčai sprendžiami su lygiai tokiu pat rimtumu ir ceremo- 
nijom. Dėl vištos, pavyzdžiui, gali būti visą popietę ginčijamasi 
priešais kaimo seniūno trobą. Kiekvienas negras yra geras tei- 
sės žinovas. 

Teisinė gyvenimo pusė labai komplikuota todėl, kad atsakyti 
mūsų supratimu reikia už labai daug ką. Už vieno kurio nors 
šeimos nario skolas yra atsakingi visi, net patys tolimiausi jo 
giminės. Ir bausmės nepaprastai griežtos. Jei kuris neteisėtai pa- 
ima kito kanoją ir naudojasi ja visą dieną, tai turi sumokėti už 
bausmę trečdalį jos vertės. 

Turėdamas tokį sveiką ir nesugadintą teisingumo jausmą, čia- 
buvis priima bausmę kaip savaime suprantamą dalyką, nors ji už 
padarytą nusikaltimą, mūsų akimis žiūrint, ir yra pernelyg dide- 
lė. Jeigu jis nebūtų nubaustas, tai nerastų tam kito paaiškinimo, 
kaip tik tai, kad nukentėjusieji yra didžiausi mulkiai. Kita ver- 
tus, kad ir pati menkiausia neteisinga bausmė jį visuomet labai 
supykina. To jis niekada neatleidžia. 

Teisinga bausmę jis laiko tiktai tuomet, kai būna kaip rei- 
kiant prispirtas prie sienos ir turi prisipažinti. Tačiau tol, kol dar 
gali bent kiek įtikinamai meluoti ir išsisukinėti, jis.kuo nuošir- 
džiausiai piktinasi bausme, nors iš tikrųjų ir yra kaltas. Į šį pri- 
mityviųjų žmonių bruožą turi atsižvelgti kiekvienas, kas turi su 
jais reikalų. 

N'Kendju, be abejo, privalo sumokėti kompensaciją per tą ne- 
laimingą žūklę žuvusio draugo šeimai, nors jis dėl jo mirties 1r 
nėra tiesiogiai kaltas; tačiau jie turi paduoti jį į teismą, ir byla, 
kaip ir pridera, turi būti nagrinėjama srities teisme Lambarenė- 

je. O iki tol jis bus mano antrasis padėjėjas. N'Kendju yra tikras 
laukinis, bet kaip pagalbininkas neblogas. 

Jozefu tebesu patenkintas. Tiesa, jis nemoka nei skaityti, nei 
rašyti, bet niekada nesuklysta, kai reikia paimti nuo vaistinės 
lentynos kokį nors medikamentą. Jis įsimena parašyto žodžio 
vaizdą ir perskaito jį, nepažinodamas raidžių. Jo atmintis yra 
puiki, gabumas kalboms — nepaprastas. Jis moka aštuonis negrų 
dialektus ir visai neblogai kalba prancūziškai bei angliškai. 

Šiuo metu jis nevedęs, kadangi jo žmona, kai dirbo vandenyno 
pakrantėje virėju, jį pametė ir susidėjo su baltuoju. Nauja gy- 
venimo draugė kainuotų maždaug šešis šimtus frankų. Šiuos pi- 
nigus galima išmokėti ir dalimis. Bet Jozefas nenori žmonos išsi- 
mokėtinai, nes, jo žodžiais, tai esąs „blogas dalykas". 

— Jei kuris nors iš mūsų,— pasakė jis man,— nėra visko už- 
mokėjęs už žmoną, tai jo gyvenimas yra nepavydėtinas. Žmona 
neklauso jo ir kiekviena proga išmetinėja, jog jis turįs tylėti, 
nes ne viską yra už ją atidavęs. 

Jozefas nėra geresnis taupovas už kitus čiabuvius, todėl aš, 
kad galėtų nusipirkti žmoną, įtaisiau jam taupyklę. Į ją dedu vi- 
są papildomą užmokestį už naktinį budėjimą ir nepaprastas pa- 
slaugas bei baltųjų pacientų duotus arbatpinigius. 

Koks išlaidus „pirmasis Lambarenės daktaro padėjėjas" — taip 
vadina save jis pats, — pamačiau pastarosiomis dienomis. Jis bu- 
vo su manim, kai vienoje faktorijoje pirkau varžtus ir vinis. Tuo 
metu jam krito į akis lakinių batų pora, kurios kaina turbūt pri- 
lygo jo mėnesinei algai. Tie lakiniai batai buvo ilgai stovėję ko- 
kioje nors Paryžiaus vitrinoje, dėl to nublukę saulėje ir suskili- 
nėję ir tada, kaip ir kitoks šlamštas, atsidūrę Afrikoje. Mano 
perspėjami žvilgsniai nė kiek negelbėjo. Žodžiu, nieko negalėjau 
sakyti, nes būčiau supykdęs baltąjį pirklį, kuriam rūpėjo iškišti 
tuos batus. Pora švelnių niuksų į pašonę, kai stovėjom priešais 
prekystalį suspausti žiopsančių negrų, taip pat nepadarė reikiamo 
efekto. Galiausiai aš ėmiau iš užpakalio kiek galėdamas smarkiau 
nemačiom žnaibyti jam į šlaunį ir dariau tai tol, kol jis, neištvė- 
ręs skausmo, nutraukė derybas su baltuoju. Plaukiant kanoja na- 
mo aš ilgai kalbėjau apie jo vaikišką išlaidumą, tačiau kas iš 
to — kitądien jis slapta nuplaukė į faktoriją ir nusipirko tuos la- 
kinius batus. Gerą pusę to, ką pas mane uždirba, jis išleidžia dra- 
bužiams, batams, kaklaraiščiams ir cukrui. Jis kur kas elegantiš- 
kiau apsitaisęs, negu aš, 

Darbo paskutiniaisiais mėnėsiais visąlaik daugėjo. Mano ligo- 
ninė stovi puikioj vietoj. Ligoniai gali kūti atvežti pas mane ka- 
nojomis Ogovės upe ir jos intakais iš už šimtų kilometrų priešais 
srovę ir pasroviui esančių kaimų. Jų palydovai gali pasilikti čia, 
ir tai dar labiau padidina darbo apimtį. Tačiau tai turi ir vieną 
privalumą: aš visuomet būnu namie, išskyrus tuos atvejus, kai, 
taip ligi šiolei atsitiko tik du ar tris kartus, tenka plaukti į kitą 
gyvenvietę slaugyti sunkiai susirgusio misionieriaus arba kieno 
nors iš jo šeimos narių. Tad čiabuvis, išsirengęs iš toli pas mane, 
ryžęsis kelionės vargams bei išlaidoms, gali būti tikras, jog ras 
mane namie. Tai didelis laisvo gydytojo pranašumas prieš vals- 
tybės samdomą gydytoją. Pastarasis visąlaik siuntinėjamas tai 
vienur, tai kitur arba turi lydėti karines kolonas ilgų žygių metu. 

— Be to, jums nereikia gaišti laiko įvairiems rašinėjimams, 
pranešimams ir statistikoms, koks tai didelis privalumas — jūs 
niekada nesuprasite,— pasakė neseniai vienas karo gydytojas, 
užsukęs manęs aplankyti. 

Dabar kitame upės krante statoma mieglige sergantiems skirta 
troba. Ji atima man ne tik daug pinigų, bet ir nemaža laiko. Jel- 
gu tik pats neprižiūriu miško kirtimui ir trobos pastatymui pa- 
samdytų darbininkų, darbas stovi vietoje. Ištisas popietes turiu 

Miegligė čia paplitusi labiau, negu aš iš pradžių maniau. Pa- 
grindinis jos židinys yra N'Gounjės, Ogovės intako, apylinkės 
maždaug už šimto penkiasdešimties kilometrų nuo šių vietų. At- 
skirų, mažesnių židinių pasitaiko apie Lambarenę ir prie ežerų 
už N'Gomo. 

Kas yra miegligė? Kaip ji plinta? Atrodo, jog tai sena Ekvato- 
rinės Afrikos liga. Kol nebuvo susisiekimo, ji laikėsi vienoje vie- 
toje, savo židinio rajone. Prekyba tarp čiabuvių anksčiau vyko 
taip: kiekviena gentis veždavo prekes, gabenamas link jūros ir 
nuo jūros, tiktai iki savo gyvenamo rajono sienos, tenai jas per- 
imdavo kitos genties pirkliai. Pro savo langą aš matau tą vietą, 
kur N'Gounjė įteka į Ogovę. Iki tenai galėdavo ateiti galoasai, 
gyvenantys Lambarenės apylinkėse. Kas peržengdavo šią ribą ir 
patraukdavo toliau į žemyno gilumą, būdavo suvalgomas. 

Pasirodžius europiečiams, juodaodžiai ėmė keliauti iš vienos 
vietos į kitą kaip irkluotojai ir nešikai. Jeigu tarp jų pasitaiky- 
davo sergančių mieglige, tai jie pernešdavo ją į naują vietą. Prie 

Ogovės anksčiau ji nebuvo žinoma. Prieš trisdešimt metų ją už- 
nešė čionai nešikai iš Loango. 

Naujoje vietoje miegligė iš pradžių labai siautėja Per vieną 
puolimą ji gali nusinešti trečdalį gyventojų. Pavyzdžiui, Ugandos 
srityje per šešerius metus ji sumažino gyventojų skaičių nuo tri- 
jų šimtų iki šimto tūkstančių. Vienas karininkas pasakojo man 
kartą Ogovės aukštupyje aptikęs dviejų tūkstančių žmonių gy- 
venamą kaimą. Po dvejų metų, kai jis vėlei keliavo pro šalį, ra- 
do tiktai penkis šimtus. Kiti į tą laiką buvo mirę nuo miegligės. 

Ilgainiui miegligės daromi nuostoliai sumažėja, šio reiškinio 
priežastys kol kas neaiškios, tačiau žmonės vis dėlto po truputį 
keliauja anan pasaulin. Paskui ji staiga vėl gali pradėti siautėti. 

Liga prasideda nereguliariais karščiavimais, kurie kartais bū- 
na smarkūs, kartais ne. Tokie karščiavimai gali trukti ištisus mė- 
nesius, O žmogus nė nesijus sergąs. Pasitaiko tokių pacientų, ku- 
rie pradėjo miegoti nejutę jokių simptomų. Paprastai karščiavi- 
mo periodu užeina baisūs galvos skausmai. Kai kurie ligoniai 
mane pamatę šaukia: 

— Daktare, galvą, galvą. Aš negaliu daugiau tverti. 

Prieš miego stadiją būna kankinamos nemigos periodas. Pasi- 
taiko atvejų, kad per šį periodą Žmogus suserga psichine liga. 
Kai kuriuos apima melancholija, kitus, žiūrėk, šėlas. Pirmasis 
mano pacientas, sergantis mieglige, buvo jaunuolis, kurį artimie- 
ji atvežė pas mane todėl, kad jis norėjo nusižudyti. 

Reumatiniai skausmai taip pat paprastai pasireiškia kartu su 
karščiu. Vienas baltasis iš N'Gomo ežerų rajono atėjo pas mane, 
skųsdamasis išiju. Aš apžiūrėjau jį nuodugniau. Pasirodė, jog 
tai pradinė miegligės stadija. Tuojau pasiunčiau jį į Pastero in- 
s:itutą Paryžiuje, kur gydomi mieglige sergantys prancūzai. 

Labai dažnai ligoniai pastebi nerimą keliantį atminties silpnė- 
jimą. Dažnai tai būna pirmasis ligos simptomas, krintantis į akis 
kitiems. 

Vėliau, kartais tik praėjus dvejiems arba trejiems metams po 
pirmųjų karščiavimų, prasideda miego stadija. Iš pradžių ji pasi- 
reiškia tiktai noru daugiau pamiegoti. Ligonis užsnūsta tuoj po 
valgio arba kur prisėdęs. 

Neseniai pas mane buvo atvykęs vienas baltasis puskarininkis 
iš Mouilos, kuri yra už šešių dienų kelio nuo čia. Valydamas re- 
volverį, jis netyčia persišovė ranką. Puskarininkis gyveno katali- 
kų misijoje. Kai jis ateidavo persirišti rankos, jo juodaodis pa- 

siuntinys, lydėdavęs jį, kiekvienukart likdavo laukti lauke. Iš- 
ėjęs iš mano kabineto, puskarininkis beveik visada turėdavo ieš- 
koti ir šūkauti palydovą, kuris galiausiai išlįsdavo užmiegotom 
akim iš kurio nors kampo. Jo ponas pasiskundė man, kad jau 
buvo jį ne sykį pametęs, kadangi negras, tik prisėdęs, tuojau 
duoda į akį. Tada aš ištyriau jo kraują ir nustačiau, jog jis serga 
mieglige. 

Kuo toliau, tuo miegas stiprėja ir galiausiai pereina į komą. 
Šioje stadijoje ligoniai guli nieko nepastebėdami ir į nieką ne- 
reaguodami, nevalingai šlapinasi bei tuštinasi ir vis labiau liesė- 
ja. Nuo gulėjimo ant nugaros ir šonų atsiranda pragulos, kurios 
vėliau supūliuoja. Keliai pritraukiami prie kaklo. Tiesiog baisu 
būna į juos žiūrėti. 

Mirties, užbaigiančios šiuos kančių kelius, dažnai tenka ilgai 
laukti. Būna, kad sveikata ilgam pagerėja. 

Gruodžio mėnesį turėjau ligonį, kuriam buvo ši paskutinė sta- 
dija. Po keturių savaičių artimieji skubiai jį išsivežė, kad bent 
mirtų savame kaime. Aš maniau, jog jis mirs artimiausiu metu. 
Bet štai neseniai gavau žinią, kad namie vėlei valgė, kalbėjo, sė- 
dėjo pats ir mirė tiktai balandžio mėnesį. 

Dažniausiai galą kančioms padaro plaučių uždegimas. 

Miegligės esmės atskleidimas yra vienas iš naujausių medici- 
nos laimėjimų. Jis susijęs su Fordo, Kastelianio, Briuso, Datono, 
Kocho, Martino ir Lebefo vardais. | 

Pirmą kartą miegligė buvo aprašyta 1803-aisiais, stebėjus ser- 
gančius Siera Leonės čiabuvius. Vėliau ji buvo studijuojama, 
stebint negrus, perkeltus iš Afrikos į Antilų ir Martinikos salas. 
Tiktai septintajame dešimtmetyje liga pradėta plačiai tyrinėti 
pačioje Afrikoje. Iš pradžių pagal šių tyrimų rezultatus buvo tik- 
tai smulkiai aprašyta paskutinioji ligos stadija. Kad prieš ją.būna 
keletas kitų, nežinota. Niekam neatėjo į galvą sieti miegligę su 
daugelį metų trunkančiais karščiavimais. Tatai buvo padaryta 
tiktai suradus bendrą abiejų ligų sukėlėją. 

1901 metais anglų gydytojai Fordas ir Datonas, per mik- 
roskopą tirdami karščiuojančių Gambijos ligonių kraują, aptiko 
ne maliarijos parazitus, kaip kad tikėtasi, o judrius mažus gyvus 
padarus, kurių formą palygino su besisukančiajs sraigtais ir to- 
dėl pavadino juos tripanosomomis (sraigtakūniais). Po dvejų metų 
anglų ekspedicijos vadovai, tyrę miegligę Ugandoje, daugelio 
ligonių kraujuje taip pat aptiko judrių mažų gyvų padarų. Žino- 

dami iš spaudos apie Fordo ir Datono atradimus, jie susidomėjo, 
ar šie gyvi padarai nėra tie patys, kurie buvo rasti, tiriant karš- 
čiuojančius Gambijos gyventojus, ir savo ruožtu užsiėmė karš- 
čiuojančių žmonių tyrimais, kurių metu rado tą patį sukėlėją, 
kaip ir miegligės. Taip buvo įrodyta, kad „Gambijos karštinė“ 
yra tiktai pirminė miegligės stadija. 

Didžiausia miegligės nešiotoja yra Glossina palpalis, tam tik- 
ros rūšies musė cėcė. Užsikrėtusi mieglige sergančio ligonio krau- 
ju, ji platina šią ligą ilgą laiką, galimas daiktas, netgi visą savo 
gyvenimą. Kartu su ligonio krauju įsiurbtos tripanosomos jos 
organizme išlieka gyvos, be to, dauginasi ir per seiles patenka į 
kraują tų žmonių, kuriuos ji įkanda. Šios rūšies musės skraido 
tiktai dieną. 

Toliau tiriant miegligę, pasirodė, jog ją gali platinti ir moski- 
tai, jeigu jie įgelia sveikam žmogui netrukus po to, kai būna at- 
sigėrę mieglige sergančio ligonio kraujo ir dar turi seilėse tripa- 
nosomų. Taigi moskitų armija naktį tęsia tą darbą, kurį glosinos 
vykdo dieną. Vargšė Afrika! | 

Tačiau moskitai nėra tokie baisūs. Jeigu jie užsikrečia nuo 
mieglige sergančio žmogaus, tai jų seilės būna pavojingos neil- 
gai, nes tripanosomos jų organizme negyvena. 

Apskritai ši liga yra lėtinis, matyt, visuomet mirtinas smegenų 
bei jų plėvių uždegimas. Uždegimas kyla dėl to, kad iš pradžių 
tiktai kraujuje esančios tripanosomos vėliau pereina į galvos ir 
nugaros smegenų skystį (Liguor cerebrospinalis). 

Kovojant su mieglige, tripanosomas reikia sunaikinti tuomet, 
kai jos tebėra kraujuje ir nėra patekusios į galvos ir nugaros 
smegenų žievės skystį. Tiktai kraujuje jas veikia atoksilas, vie- 
ninteliai vaistai, kuriuos mes šiandien turime miegligei gydyti. 
Galvos ir nugaros smegenyse tripanosomos, galima sakyti, jo ne- 
bijo. Atoksilas yra arseno ir anilino junginys (metarseno rūgš- 
ties anilidas). 

Taigi gydytojas turi stengtis aptikti miegligę tada, kai ligonis 
tiktai pradeda karščiuoti. Jeigu tai pavyksta, galima tikėtis, jog 
pavyks jį išgydyti. 

Tenai, kur pasitaiko susirgimų mieglige, gydytojo padėtis bū- 
na labai kebli, nes kiekvienu atveju, ligoniui pasiskundus galvos 
skausmais, nemiga ir bet kokiais reumatiniais skausmais, reikia 
telktis į pagalbą mikroskopą. Negana to, aptikti tripanosomas 
kraujuje yra nepaprastai sunku, šis darbas atima daug laiko. La- 

bai retai šių blyškių, maždaug aštuoniolikos tūkstantųjų milimet- 
ro ilgio, labai plonų parazitų kraujuje būna daug. Aš pats tris ar 
keturias tripanosomas šalimais esu matęs per mikroskopą tiktai 
vieną kartą. Paprastai netgi tuomet, kai liga visiškai aiški, tenka 
ištyrinėti daugelį lašų kraujo, iki pastebi bent vieną tripanoso- 
mą. Sąžiningai dirbant, vienam kraujo lašui reikia skirti mažiau- 
siai dešimt minučių. Valandą sėdėjęs prie įtartino paciento krau- 
jo, ištyręs keturis ar penkis lašus ir nieko neradęs, dar negaliu 
pasakyti, jog jis neserga mieglige, tada tenka imtis dar ilgesnės 
procedūros, kurią darau taip: iš rankos venos paimtus dešimt ku- 
binių centimetrų kraujo centrifuguoju pagal tam tikras taisykles 
valandą, vis nupildamas viršutinį sluoksnį. Paskui ištyrinėju per 
mikroskopą paskutiniuosius lašus, kuriuose nusėda visų dešim- 
ties kubinių centimetrų tripanosomos. Jeigu rezultatas būna nei- 
giamas, vis tiek dar negalima sakyti, jog tai ne miegligė. Jei šian- 
dien tripanosomų kraujuje nėra, tai galbūt jas aptiksiu po de- 
šimties dienų, o jeigu radau šiandien, tai po trijų dienų jos 
kuriam laikui visos taip išsislapstys, kad nerasi nė ženklo! Vienas 
baltasis tarnautojas, kurio kraujuje buvau radęs tripanosomų, 
vėliau kelias savaites buvo stebimas Librevilyje, per tą laiką vie- 
tos gydytojas neaptiko nė vienos miegligės bacilos. Tiktai Bra- 
zavilio miegligės institute jos buvo vėlei surastos. 

Du pacientai, įtartinai karščiuojantys ar kamuojami galvos 
skausmų, jeigu noriu sąžiningai atlikti savo darbą, pralaiko ma- 
ne prie mikroskopo visą rytą. Tuo tarpu lauke sėdi dvidešimt li- 
gonių, kuriuos turiu priimti iki pietų! O juk dar reikia perrišti 
operuotuosius! Reikia destiliuoti vandenį, ruošti medikamentus, 
valyti pūlinius, traukti dantis! Nuo tokios skubos ir pacientų ne- 
kantrumo dažnai aš taip įtūžtu, kad net pats savęs neatpažistu. 

Radęs tripanosomų, leidžiu po oda ištirpintą destiliuotame van- 
denyje atoksilą štai kokiomis dozėmis: pirmą dieną 0,5 gramo, 
trečią 0,75 gramo, penktą 1,0 gramą, vėliau po 0,5 gramo kas 
penkta diena. Moterims ir vaikams vaistų kiekis būna atitinkamai 
mažesnis. Šimto dešimties laipsnių temperatūroje sterilizuoti tir- 
palai veikia geriau už paprastai paruoštus. 

Atoksilas yra labai pavojingas medikamentas. Pastovėjęs kurį 
lciką šviesoje, jo tirpalas suyra panašiai kaip salvarsano tirpa- 
las ir virsta nuodais. Net ir be priekaištų paruoštas, nesugedęs, 
jis gali pakenkti regėjimo nervams, apakinti žmogų. Ir ne todėl, 
kad dozė buvo per didelė. Mažos dažnai būna dar pavojingesnės 

už dideles. Be to, jos nieko nepadeda. Jei pradedi leisti mažas 
dozes, norėdamas išbandyti, kaip paciento organizmas priima 
vaistą, tripanosomos pripranta prie jo. Jos, kaip sakoma, 
įgyja imunitetą ir nereaguoja vėliau į didesnes dozes. 

Kas penkta diena mano mieglige sergantys pacientai ateina su- 
sileisti vaistų. Prieš imdamasis darbo aš kiekvienukart būgštau- 
damas klausiu, ar kuris nors nepajuto, jog blogiau mato. Dėkui 
dievui, lig šiol savo sąskaitoj teturiu vieną apakusį žmogų, bet 
jis jau seniai sunkiai sirgo. 

Miegligė paplitusi tarp Afrikos Rytų ir Vakarų pakrančių, tarp 
Nigerio upės šiaurėje iki Zambezės pietuose. Ar mums pavyks ją 
nugalėti? Sisteminga kova su ja šioje didelėje teritorijoje parei- 
kalaus daug gydytojų ir daug, daug pinigų... 

Tuo tarpu Europos valstybės gaili lėšų tiems kraštams, kur 
žmonės krinta kaip musės, ir skiria jas beprasmiškam ginklavi- 
muisi, kad mirtis galėtų imti derlių pačioje Europoje. 

Greta miegligės daugiausia laiko man atima pūlinių gydymas. 
O jų čia labai daug, kur kas daugiau, negu Europoje. Kas ketvir- 
tą čionykštės mokyklos mokinį visuomet kankina koks nors pū- 
linys. Kokia jų prigimtis? 

Daugelį pūlinių sukelia smėlinė blusa (Rhynchoprion pene- 
trans), kuri yra mažesnė už paprastą blusą. Jos patelė įsiskverbia 
į pačią minkščiausią piršto vietą, labiausiai mėgsta palįsti po na- 
gu, ir išpampsta po oda sulig nedideliu lęšiu. Ištraukus parazitą, 
lieka nedidelės žaizdelės. Jeigu nuo nešvarumų tos žaizdelės už- 
sikrečia, išsivysto savotiška gangrena, ir tada dažnai tenka atsi- 
sveikinti su pirštu arba vienu jo nareliu. Čia, galima sakyti, ma- 
žiau tokių negrų, kurie turi sveikus visus dešimt kojų pirštų, ne- 
gu tų, kurie yra netekę vieno arba daugiau. Įdomu, jog smėlinė 
blusa, dabar tikras Ekvatorinės Afrikos siaubas, nėra šių vietų 
senbuvė, ji buvo užvežta čionai tiktai 1872 metais iš Pietų Ame- 
rikos. Per vieną dešimtmetį ji perėjo visą juodąjį kontinentą nuo 
Atlanto iki Indijos vandenyno. Ir pačios aršiausios skruzdėlės, 
nuo kurių mes čia labai kenčiam, vadinamos sangunagentos, kar- 
tu su prekių dėžėmis atkeliavo čionai per jūras marias iš Pietų 
Amerikos. 

Be smėlinės blusos sukeliamų pūlinių, dar egzistuoja vadina- 
mieji kro-kro pūliniai. Jie paprastai atsiranda dešimtimis, daž- 
niausiai įsimeta kojon ir blauzdon ir yra baisiai skaudūs. Sukė- 
lėjas nežinomas. O gydomi jie taip: pūlinys valomas vatos tam- 

ponu tol, kol žaizda ima dorai kraujuoti. Paskui ji išplaunama 
sublimatu ir pabarstoma boro rūgštimi, kuri, kaip Žinia, milte- 
liai. Galiausiai ant nesveikos vietos uždedamas tvarstis, kurį rei- 
kia laikyti dešimt dienų. 

Dar kitokius pūlinius sukelia vadinamoji frambezija (aviečių 
liga). Ji gali apimti visą kūną. Frambezija taip vadinama todėl, 
kad pirmas jos požymis yra iškilūs, geltonu šašeliu padengti 
spuogai. Nuėmus šašelį, spuogas iš tikrųjų būna panašus į prie 
odos prilipintą avietę, nes visas jo paviršius trupučiuką kraujuo- 
ja. Kartą man buvo atneštas žindomas kūdikis, užsikrėtęs nuo 
motinos krūtinės. Jis atrodė taip, tarsi būtų visas išgleizotas lip- 
nia mase ir aplipintas avietėmis. Praėjus pirmiesiems spuogams, 
po kelerių metų įvairiose kūno vietose atsiranda neiškilūs pū- 
liniai. 

Ši visuose tropikų kraštuose paplitusi liga yra labai užkrečia- 
ma. Beveik visi negrai ja perserga. Anksčiau ji būdavo gydoma 
taip: pūliniai valomi vario sulfato tirpalu (Cuprum sulfuricum), 
o ligoniui duodama kasdien išgerti du gramus vandenyje ištir- 
pinto kalio jodido (Kalium jodatum). Neseniai paaiškėjo, jog la- 
bai gerai yra leisti į rankos veną arseno benzolą, kuris pagydo 
greit ir ilgam. Pūliniai dingsta, lyg burtų lazdele mostelėjus. 

Patys pikčiausi pūliniai yra vadinamos faginės — besiplečian- 
čios — tropinės opos (Ulcus phagedaenicum tropicum). Jos ple- 
čiasi į visas puses. Dažnai visa koja atrodo kaip vientisa žaizda, 
kurioje lyg salos baltuoja kaulai ir sausgyslės. Skausmai būna 
baisūs. Dvokimas toks, kad niekas negali tverti greta ligonio. Pa- 
prastai jie guli vieni kokioje nors trobelėje, ir artimieji nešioja 
jiems maistą. Juo toliau, juo labiau jie liesėja ir pagaliau miršta 
po baisių kančių. Šie patys siaubingiausi iš visų pūlinių prie Ogo- 
vės yra labai paplitę. Dezinfekavimas ir perrišinėjimas nieko ne- 
padeda. Ligonį reikia užmigdyti ir rūpestingai išvalyti visą pū- 
liuojančią vietą iki pat sveikų audinių. Baigus šį darbą, kurio 
metu kraujas srūte srūva, nesveika vieta išplaunama kalio per- 
manganato tirpalu. Po to reikia kiekvieną dieną sekti, ar nepasi- 
rodys kur nors vėlei pūliuojantis židinys, o pasirodžius tą vietą 
tuojau pat vėl išgramdyti. Kol toksai pūlinys užgis, gali praeiti 
kelios savaitės, o gal ir mėnesiai. Tam išeina pusė dėžės tvarsčių. 
O kiek man dar kainuoja tiek ilgai maitinti ligonį! Tačiau kaip 
smagu būna, kai matai jį lipant į kanoją plaukti namo, tiesa, šlu- 

buojantį — mat, koja iškrypsta nuo randų,— bet laimingą, kad 
atsikratė šios dvokiančios ir skaudžios bėdos! 

Daug darbo turiu ir su raupsuotaisiais. Raupsais, lotyniškas jų 
pavadinimas Lepra, susergama nuo tuberkuliozės sukėlėjai arti- 
mos bacilos, kurią 1871 metais atrado norvegų gydytojas Hanse- 
nas. Apie raupsuotųjų izoliavimą čia nėra ko ir galvoti. Keturi 
arba penki raupsais sergantys žmonės visuomet yra tarp mano 
ligonių. 

Keisčiausia tai, jog mes esame priversti manyti, kad raupsais 
žmogus užsikrečia nuo kito, tačiau, kaip tai įvyksta, nėra pavykę 
įrodyti nei teoriškai, nei praktiškai. Vienintelis medikamentas, 
kurį turime prieš raupsus, yra vadinamasis čaulmogro aliejus 
(Oleum Gynocardiae), gaminamas iš vieno Indijos gilumoje au- 
gančio medžio sėklų. Jis labai brangus ir, deja, dažnai pardavi- 
nėjamas falsifikuotas. Man jį tiekia pensijon išėjęs misionierius 
Deloras iš prancūzų Šveicarijos, kuris, kai dirbo Naujojoje Kale- 
donijoje, daug bendravo su raupsuotaisiais, todėl turi dabar pa- 
tikimą tiesioginį šaltinį. Jo patartas, šį bjauraus skonio vaistą aš 
duodu gerti sumaišytą su sezamo bei žemės riešutų aliejum, nes 
taip jį geriau priima organizmas. Pastaruoju metu taip pat reko- 
menduojama čaulmogro aliejų leisti po oda. 

Ar galima ilgam ir visiškai išgydyti nuo raupsų? Į tai atsakyti 
sunku. Šiaip ar taip, kartais pavyksta pasiekti pagerėjimo ir il- 
gam sulaikyti ligos procesą, kas praktiškai beveik prilygsta pa- 
gijimui. Pastaraisiais metais daromi eksperimentai su „nastinu“ 
vadinamomis medžiagomis, kurios gaunamos iš raupsų bacilų, 
teikia vilties, jog kada nors gal ir pavyks rimtai pasipriešinti 
šiai kol kas nepagydomai ligai. 

Su pelkių karštlige, tropine maliarija, kaip ir kiekvienas tropi- 
kų gyventojas, susiduriu labai dažnai. Čiabuviams atrodo visai 
natūralu, jog kiekvienam iš jų kartais pakyla karštis ir išpila šal- 
tas prakaitas. Labiausiai kenčia vaikai. Nuo tokio karščiavimo, 
kaip žinia, padidėja blužnis, ji pasidaro kieta, skauda, kartais 
kaip akmuo palenda po kairės pusės šonkauliais, o būna ir tokių 
atvejų, jog ji siekia beveik iki bambos. Jeigu aš pasiguldau tokį 
vaiką ant stalo, norėdamas apžiūrėti, jis instinktyviai užsidengia 
rankomis blužnies sritį, bijodamas, kad aš kartais netyčia nepa- 
liesčiau to skaudamo akmens. Maliarija sergantis negras — pa- 
vargęs, prislėgtas, galvos skausmų kamuojamas žmogus, kuriam 
sunkus bet koks darbas. Lėtinę maliariją, kaip žinia, visuomet ly- 

di anemija. Vaistai prieš ją yra arsenas ir chininas. Mūsų virėjas, 
skalbėjas ir namų darbininkas per savaitę dukart gauna po pusę 
gramo chinino. Arseno preparatas arhenalis labai smarkiai su- 
stiprina chinino poveikį. Aš labai daug jo leidžiu po oda, gydy- 
damas tiek baltuosius, tiek juodaodžius ligonius. 

Kalbant apie Afrikos rykštes, negalima pamiršti tropinės di- 
zenterijos. Ją sukelia tam tikra rūšis amebų — kitaip tariant, vie- 
naląsčių padarų. Jie apsigyvena storojoje žarnoje ir pažeidžia 
jos sienelę. Skausmai būna šiurpūs. Ligonis be perstojo, dieną ir 
naktį, jaučia poreikį tuštintis, tuo tarpu iš žarnos eina tiktai 
kraujas. Anksčiau šiose vietose itin dažnai pasitaikančios tropi- 
nės dizenterijos gydymas buvo labai ilgas ir, galima sakyti, bergž- 
džias darbas. Vienintelio vaisto, į miltelius sutrintos ipekakuanos 
šaknies, nebuvo galima pakankamai duoti, nes ji, paimta burnon, 
tuojau pat sukelia vėmimą. Dabar jau keleri metai naudojamas 
iš šios šaknies gaunamas koncentratas, druskos rūgšties emetinas 
(Emetinum chlorhydricum). Švirkščiant šio preparato vieno pro- 
cento tirpalą — nuo šešių iki aštuonių kubinių centimetrų per 
dieną — kelias savaites po oda, ligonių sveikata tuojau pagerėja, 
ir jie paprastai ilgam pasveiksta. Vaistas, galima sakyti, daro 
stebuklus. Dietos gydantis nereikia laikytis. Ligonis gali valgyti 
ką nori — begemoto mėsą, jeigu jis juodaodis, bulvių salotas, 
jeigu jis baltasis! Jeigu tropikų gydytojas galėtų padaryti tiktai 
tiek, kiek galima padaryti su naujai išrastais vaistais arseno ben- 
zolu ir emetinu, ir tai jau būtų verta čionai atvažiuoti! 

Kad tropikų gydytojui tenka kovoti su bjauriomis ir pačiomis 
bjauriausiomis ligomis, kurias gamtos vaikams atvežė europie- 
čiai, aš galiu čia tiktai užsiminti. Tačiau kokios nelaimės slypi už 
šios užuominos! 

Operacijos džiunglėse, žinoma, daromos tiktai tos, kurios yra 
neatidėliotinos ir žada šimtaprocentinę sėkmę. Daugiausia man 
tenka susidurti su išvaržom. Ekvatorinės Afrikos negrai patrūks- 
ta kur kas dažniau, negu baltieji. Kokia to priežastis, mes neži- 
nome. Įstrigusių išvaržų jų tarpe irgi daug dažniau pasitaiko, ne- 
gu baltųjų. Įstrigusi tarp raumenų žarna tampa nepraeinama. 
Taip žmogus nebegali tuštintis ir yra vis labiau pučiamas besi- 
kaupiančių dujų. Šitas pūtimas sukelia baisius skausmus. Po ke- 
lių kankinamų dienų, jeigu žarnos nepavyksta atstatyti, žmogus 
miršta. Mūsų protėviams buvo žinoma ši baisi mirtis. Šiandien 
Europoje tokių atvejų daugiau nepasitaiko, nes pas mus tuojau 

operuojama kiekviena išvarža, kai tiktai gydytojas ją diagno- 
zuoja. „Neleiskit nusileisti saulei, radę išvaržą“,— nuolat kalama 
į galvą medicinos studentams. Tuo tarpu Afrikoje ši baisi mirtis 
yra įprastas reiškinys. Dar vaikystėje kiekvienas negras gauna 
pamatyti, kaip žmogus dienų dienas raitosi ant pirkios aslos, iki 
ateina mirtis ir išvaduoja iš kančių. Vos tiktai vyriškis pasijunta 
gavęs išvaržą — moterys patrūksta daug rečiau, negu vyrai, — 
tuojau puola prašyti saviškių, kad paguldytų į kanoją ir vežtų 
pas mane. 

Kaip aprašyti tą jausmą, kuris apima mane, kai atvežamas tok- 
sai ligonis! Aš esu vienintelis, galintis jam padėti, kelių šimtų ki- 
lometrų spinduliu. Todėl, kad aš esu čia, kad mano draugai duo- 
da man lėšų, jį reikia gelbėti, kaip Ir tuos, kurie buvo atvežti pas 
mane tokioje būklėje ir kurie dar bus, nes kitaip jis mirs iš 
skausmo. Aš nesakau, kad galiu išgelbėti jo gyvybę. Mirti teks 
mums visiems. Tačiau tai, kad galiu apginti jį nuo kančių, man 
atrodo didelė, kiekvienusyk nauja malonė. Skausmas yra baises- 
nis dalykas už mirtį. 

Aš uždedu dejuoiančiam žmogui ranką ant kaktos ir sakau 
jam: 

— Nusiramink. Po valandos tu užmigsi, o kai pabusi, skausmo 
jau nejausi. 

Tada po oda jem įleidžiama pantopono. Ponia daktarienė pa- 
kviečiama į ligoninę ir paruošia su Jozefu visa, kas reikalinga 
operacijai. Operuojant ji rūpinasi narkoze. Jozefas, užsimovęs 
ilgas gumines pirštines, atlieka asistento pareigas. 

Operacija baigta. Miegamojo barako prietemoje aš stebiu pa- 
ciento pabudimą. Vos tiktai atgavęs sąmonę, jis nustebęs apsi- 
dairo ir pradeda be perstojo kartoti: 

— Man jau nebeskauda, man jau nebeskauda! 

Jo ranka icško manosios, o radus nenori paleisti. Tada aš pra- 
dedu pasakoti jam ir tiems, kurie mus supa, kad kaip tik ponas 
dievas Jėzus liepė daktarui ir jo žmonai keliauti čionai, prie 
Ogovės, ir kad Europoje gyvenantys baltieji duoda mums pini- 
gų pragyvenimui ir ligonių gydymui. Po to aš turiu atsakyti, kas 
yra tie žmonės, kur jie gyvena, iš kur jie žino, kad čiabuviai ši- 
taip kenčia nuo ligų. Pro kavamedžius tamsion trobon krinta Af- 
rikos saulės spinduliai. O mes, juodaodžiai ir baltieji, sėdime 
greta kits kito ir šildomės jos spinduliuose: 

— Jūs visi esate broliai. 
Ak, kad mane šelpiantys draugai iš Europos tokią valandą ga- 
lėtų būti gretal.. 


DŽIUNGLIŲ MEDKIRČIAI IR SIELININKAI 
Kap Lopišas, 1914-ųjų liepos 25—29 dieno 


Šiomis dienomis man teko netikėtai išvykti prie jūros į Kap 
Lopišą. Šio staigaus išvykimo priežastis buvo pūlinys, mano nuo- 
mone, reikalingas Kap Lopišo karinio gydytojo pagalbos. Laimė. 
vos tiktai mums atplaukus čionai, jis atsivėrė pats, taigi jokių to- 
lesnių komplikacijų nebuvo ko bijoti. Mano žmoną ir mane ma- 
loniai priglaudė savo namuose vienas faktorijos tarnautojas, pa- 
varde Furje, kurio žmona vasarą daugiau kaip du mėnesius 
gyveno pas mus Lambarenėje prieš gimdymą. Ponas Furje yra 
anūkas prancūzų filosofo Furje (1772—1837), kurio socialinėmis 
teorijomis aš domėjausi, būdamas studentas. Ir štai dabar džiung- 

Aš dar negaliu vaikščioti, todėl leidžiu dienas verandoje guli- 
moje kėdėje, kartu su savo žmona žiūrėdamas į jūrą ir su malo- 
numu kvėpuodamas gaiviu jūros oru. Jau vien tai, kad oras ju- 
da, mums yra tikra palaima. Lambarenėje niekada nebūna vėjo, 
tiktai per audras, tornadus. 

Pasinaudodamas laisvu laiku, noriu papasakoti kai ką apie Ogo- 
vės medkirčių ir sielininkų gyvenimą. 

Didieji Vakarų ir Ekvatorinės Afrikos miškai pradėti naudoti 
tiktai prieš trisdešimt metų. Šis uždavinys nėra toksai lengvas. 
kaip atrodo iš pirmo žvilgsnio. Puikios medienos yra devynios 
galybės. Tačiau kaip ją kirsti ir transportuoti? 

Kolei kas prie Ogovės vertę turi tiktai tie medžiai, kurie auga 
netoli vandens. Kad ir pats puikiausias medis, jeigu jis yra už 
kilometro nuo upės arba ežero, niekada nebus nukirstas. Kam gi 
jį kirsti, jeigu negalima išvežiit 

Kodėl nestatomi laikini geiežinkeliai, kuriais galima būtų ga- 
benti medieną prie vandens? Tokį klausimą gali užduoti tiktai 

tas, kuris nežino, kas yra Ekvatorinės Afrikos džiunglės. Jų pa- 
viršių sudaro gigantiškos šaknys ir pelkės. Vos du šimtai metrų 
laikino geležinkelio — tam reikia iškirsti medžius, išrauti šaknis 
ir užpilti pelkę — kainuotų daugiau, negu šimtas tonų puikiausios 
medienos Kap Lopiše. Todėl laikini geležinkeliai tiesiami čia 
tiktai ten, kur reljefas ypač geras ir kai tai nedaug kainuoja. 
Džiunglėse pamatai, koks bejėgis yra žmogus prieš gamtą. 

Taigi paprastai čia dirbama pačiu primityviausiu būdu. Taip 
daroma ir dėl to, kad patys darbininkai yra primityvūs žmonės... 
o ir tų pačių niekada neužtenka. Kalbėta, jog čia reikėtų atvežti 
anamitų! ir kinų. Tačiau bandymai neteikia vilčių. Svetimšaliai 
nieko gero nenuveikia Afrikos džiunglėse, nes jie negali pakelti 
kaitros, neprisitaiko prie miško gyvenimo sąlygų ir neišsiverčia 
iš to, ką čia uždirba. 

Visų pirma reikia rasti tinkamą vietą. Džiunglėse įvairiausių 
rūšių medžiai auga sumišai. Kirsti apsimoka tiktai ten, kur tan- 
kiausia reikiamos rūšies medžių netoli vandens. Čiabuviai tas 
vietas žino. Paprastai jos būna miško gilumoje, bet, pakilus per 
potvynį vandeniui, susisiekia su ūpe siauromis protakomis arba 
kūdromis, kurios tuomet virsta ežerais. Čiabuviai slepia tokias 
vietas ir klaidina jų ieškančius baltuosius. Vienas europietis pa- 
sakojo man, kaip jis du mėnesius gausiai dalino vieno kaimo vy- 
rams tabaką, degtinę ir medžiagas, kad padėtų jam miške ieškoti 
gerų vietų, bet vis nerasdavo tokios, kuri būtų žadėjusi tikrą 
pelną. Pagaliau jis atsitiktinai nugirdo, kad negrai jį vedžioja už 
nosies. Tuo jų draugystė baigėsi. 

Prie pat upės stovintys medžiai yra jau beveik iškirsti. Maž- 
daug pusei miškų Europos bendrovės turi koncesijas. Kita dalis 
laisva. Kiekvienas, nesvarbu, ar jis negras, ar baltasis, gali kirsti 
medžius ten, kur tiktai nori. Ir tuose miško plotuose, kuriems 
bendrovės turi koncesiją, negrams dažnai leidžiama laisvai kirsti 
medžius, tarsi jie niekam nepriklausytų, tiktai paskui jie turi par- 
duoti medieną tai pačiai bendrovei, o ne kitiems pirkliams. 

Svarbiausia čia yra turėti ne miškų, o gatavų nukirstų medžių. 
Medžiai, kuriuos negrai nukerta savo nuožiūra ir paskui parduo- 
da, atsieina pigiau, negu tie, kuriuos europietis nusikerta pasi- 
samdęs darbininkų. Tačiau negrai tokie nepatikimi tiekėjai, kad 
prekyba jais negali pasikliauti. Kaip tik tuo metu, kai medienos 


l Senasis vietnamiečių pavadinimas. (Vert. past.) 

paklausa pati didžiausia, jiems staiga gali šauti į galvą ką norš 
švęsti arba leistis žūklauti. Todėl kiekviena firma perka medieną 
iš čiabuvių ir tuo pat metu sanido kirtėjus. 

Radus patogią kirtavietę, kokio nors kaimo vyrai, susitarę čia 
kirsti, arba baltasis su savo darbininkais, atėję čionai, pirmiausia 
įsikuria stovyklą. Didelė problema yra maisto produktai. Kur 
gauti dykynėje kelioms savaitėms ar mėnesiams maisto šešiasde- 
šimčiai ar šimtui vyrų? Artimiausias kaimas ir artimiausios plan- 
tacijos yra galbūt už keturiasdešimties kilometrų, norint jas pa- 
siekti, reikia klampoti per kemsynus ir pelkes. Be to, bananus ir 
maniokus, įprastus maisto produktus, sunku atgabenti, kadangi 
jie užima daug vietos. Negana to, jie laikosi tik kelias dienas. Di- 
delė Ekvatorinės Afrikos nelaimė yra tai, kad čia neauga joks 
vaisius, kuris bent kiek ilgiau pasilaikytų nesugedęs. Gamta duo- 
da bananų ir maniokų derlių ištisus metus, čia gausesnį, čia men- 
kesnį, priklausomai nuo metų laiko. Tačiau bananai supūva, pra- 
ėjus šešioms dienoms po nuskynimo, o maniokų duona — dešim- 
čiai dienų po paruošimo. 

Pati maniokų šaknis yra nevalgoma, kadangi kai kuriose rūšy- 
se yra nuodingos ciano rūgšties. Kad išnyktų nuodai, šaknys dau- 
gelį dienų laikomos tekančiame vandenyje. Stenlis prarado kartą 
tris šimtus nešikų, kurie per skubėjimą užvalgė nepakankamai 
išmirkytų maniokų. Kai šaknys reikiamą laiką išbūna vandenyje, 
jos sumalamos, ir tie miltai užraugiami. Tuo būdu gaunama sa- 
votiška tąsi, tamsi tešla. Iš jos padaromi ploni ritiniai, kurie su- 
vyniojami į lapus ir taip laikomi. Prie šio produkto europiečiui 
labai sunku priprasti. Beje, sago, kurį mes naudojame kaip sriu- 
bų prieskonį, daromas iš maniokų. 

Kadangi reguliariai apsirūpinti vietiniais maisto produktais 
taip sunku, juodaodžiai medienos pirkliai dažnai priversti ryžtis 
maitinti darbininkus ryžiais ir europiniais konservais! Iš pastarų- 
jų paprastai perkamos pigios, specialiai eksportui į Afrikos gilu- 
mą skirtos sardinių dėžutės, kurių faktorijose visuomet yra dide- 
lės atsargos. Tačiau dėl įvairumo perkami ir... omarų konservai, 
šparagų konservai, Kalifornijos vaisiai! Brangiausius konservus, 
kurių pasiturintys europiečiai atsisako kaip liuksuso, negrai med- 
kirčiai valgo iš bėdos. 

Taip — o medžioklė? Pačiose džiunglėse medžioklė neišsimo- 
ka. Žvėrių, be abejo, yra. Bet kaip medžiotojui pamatyti juos tan- 

kiuose brūzgynuose, kaip persekioti? Medžioti gera tiktai tenai, 
kur neapžėlę pelkių arba pievų plotai kaitaliojasi su džiunglių 
brūzgynais. Tačiau tenai paprastai nėra kirtimui tinkamų me- 
džių. Kad ir kaip paradoksaliai tai skamba, bet niekur nėra taip 
lengva mirti iš bado, kaip vešliose ir gausiose žvėrių Ekvatorinės 
Afrikos džiunglėse. 

Kiek medkirčiai prisikenčia dieną nuo musių cėcė, naktį nuo 
moskitų, žodžiais sunku apsakyti. Be to, per dienas jiems tenka 
stovėti iki juosmens pelkių purve. Visi dažnai karščiuoja ir ser- 
ga reumatizmu. 

Pats kirtimas nepaprastai sunkus, nes medžių kamienai labai 
stori. Be to, džiunglių milžinai palei žemę nėra lygūs ir apvalūs, 
o susiskaidę į daugelį storų, kampuotų atplaišų, kurios lyg kontr- 
forsai iš kamieno pereina į svarbiausias šaknis. Gamta, tarsi pa- 
simokiusi iš geriausių architektų, suteikia šiems didžiuliams me- 
džiams vienintelę atspirtį prieš tornadų galią. 

Daugeliu atvejų apie medžio kirtimą palei žemę negalima ir 
galvoti. Kirvis gali pradėti darbą tiktai galvos aukštyje, arba ten- 
ka pasistatyti pastolius ir kirsti užsilipus ant jų. 

Keliems vyrams dieną liejus prakaitą, kirvis pagaliau padaro 
savo. Tačiau dažnai medis dar negriūva. Jį laiko gretimus me- 
džius apsivijusios lianos. Tiktai jas nukapojus, girių milžinas 
žnekteli žemėn. 

Nukirtus medžius, prasideda dorojimas. Jie supjaustomi arba 
sukapojami kirviu į keturių penkių metrų ilgio rąstus. Praėjus to- 
kią vietą, kur skersmuo tėra šešiasdešimt centimetrų, darbas nu- 
traukiamas. Viršūnė paliekama supūti. Ir pati storumė paliekama, 
nes ją būna per sunku perpjauti. Pirkliai nori tik tokių rąstų, ku- 
rių skersmuo tarp šimto penkiasdešimties ir šešiasdešimties cen- 
timetrų. 

Medžiai paprastai kertami ir pjaustomi sausuoju metu, tai yra 
tarp birželio ir spalio. Paskui prakertamas kelias, kuriuo bus ri- 
tinami stori, dažnai apie tris tonas sveriantys rąstai. Prasideda 
kova su likusiomis styroti šaknimis ir didelėmis, ant žemės dryk- 
sančiomis viršūnėmis. Kartais medžiui griūnant lūžusios storos 
šakos sulenda į žemę visą metrą! Pagaliau šioks toks kelias pa- 
daromas. Per kemsynus einančios vietos užpildomos mediena. Ta- 
da rąstai vienas po kito pradedami ridenti. Prie kiekvieno triūsia 
trisdešimt žmonių, ritmingai šaukdami, jie lėtais stūmiais suka jį 

apie ašį. Jeigu rąstas labai didelis arba nevisiškai apvalus, vien 
žmonių jėgos nepakanka. Tuomet į pagalbą pasitelkiami žemi, 
kilnojami suktuvai. Arba jeigu kelyje pasitaiko pakiluma! Arba 
jeigu pakloti medžiai įsmenga į pelkę. Per vieną popietę trisde- 
šimt vyrų vieną vienintelį rąstą teįstengia nuridenti aštuoniasde- 
šimt metrų. 

O laikas verčia skubėti! Iki potvynio lapkričio pabaigoje — 
gruodžio pradžioje reikia visus rąstus nuridenti iki kūdros. Tik- 
tai tuo metu ji susilieja su upe. Tie rąstai, kurie iki tol nepasie- 
kia vandens, lieka miške ir taip sudorojami gyvųjų medžio para- 
zitų — ypač vienos kinivarpų rūšies (Bostrichidae), kad jų jau 
jokia mada neparduosi. Geriausiu atveju juos dar galima išgelbė- 
ti pavasario potvynio metu. Tačiau šis dažnai būna per mažas ir 
nepasiekia visų kūdrų. Jeigu mediena lieka gulėti iki ateinančio 
rudens potvynio, ji jau tikrai pražūva. 

Kai kada — apytikriai kartą per dešimt metų — net ir rudens 
potvynis nebūna pakankamai didelis. Tuomet daugelyje kirta- 
viečių darbas nueina perniek. Paskutinį rudenį kaip tik taip ir 
buvo. Vidutiniai ir smulkieji medienos pirkliai per tai, matyt, at- 
sidūrė ant bankroto slenksčio. Ištisi kaimai dirbo kelis mėnesius 
ir negalėjo net padengti skolų, kurių prisidarė, pirkdami ryžius ir 
konservus. 

Pagaliau rąstai tekančiame vandenyje, pririšti prie kranto krū- 
mų lianomis. Atvyksta baltasis pirklys ir nuperka tai, ką jam 
siūlo įvairių kaimų negrai. Čia reikia būti atsargiam. Ar tai iš 
tikrųjų norimos rūšies mediena, o gal negrai prikaišiojo į tarpus 
rąstų su panašia žieve ir panašiais plaušais, nes neatsispyrė pa- 
gundai ir nukirto medžius, stovėjusius prie pat vandens? Ir ar 
visa mediena šviežia, ar nėra pernykščių ir užpernykščių rąstų, 
šviežiai nupjautais galais, kad atrodytų šiųmečio kirtimo? Parda- 
vinėdami medieną, negrai sugeba prigalvoti tiek visokių apga- 
vysčių, kad tiesiog neįtikėtina. Vargas naujokui! 

Librevilio įlankoje vienam jaunam anglų pirkliui buvo pavesta 
nupirkti savo firmai partiją juodmedžio. Ši labai sunki mediena 
pardavinėjama trumpomis pliauskomis. Anglas patenkintas davė 
žinią į namus, jog jam tiekiami didžiuliai kiekiai puikaus juod- 
medžio. Bet vos tiktai pirmoji siunta pasiekė Angliją, tuojau atėjo 
telegrama, jog tai, ką jis nupirkęs ir atsiuntęs kaip juodmedį, vi- 
sai nėra juodmedis. Brangiai supirkta mediena buvo bevertė, ir 

jis turėjo atlyginti nuostolius. Negrai pardavė jam kažkokią kitą 
rūšį, kelis mėnesius palaikę rąstus pelkėje. Čia jie įgavo juodą 
spalvą, todėl iš galų ir paviršiaus atrodė kaip puikiausias juod- 
medis. Tačiau viduje buvo rausvi. Nepatyręs baltasis be reikalo 
nepaprašė dėl viso pikto perpjauti kelias pliauskas. 

Štai baltasis medienos pirklys išmatavo ir nupirko rąstus. Ma- 
tavimas yra sunkus darbas, nes visąlaik reikia šokinėti ant van- 
denyje besisukančių medžių. Jis sumoka pusę sulygtos kainos. 
Kitą dalį atiduos tuomet, kai rąstai, į kuriuos dabar įkertamas 
firmos ženklas, bus laimingai nugabenti prie jūros. Mat, kartais 
pasitaiko, įog negrai parduoda tą patį sielį keturis arba penkis 
kartus, paima kiekvienukart rankpinigius ir galiausiai pasislepia 
kur nors džiunglėse, iki ši afera užmirštama arba kol baltajam pa- 
bosta švaistyti laiką ir pinigus, beieškant apgavikų, iš kurių jau 
vis tiek nieko negaus, nes, kai suras, jie jau bus seniai išleidę pi- 
nigus tabakui ir kitoms prekėms. 

Ateina laikas surišti sielius. Tam nereikia nei virvių, nei lynų. 
Lanksčios džiunglių lianos ir geresnės, ir pigesnės. Čia jų yra vi- 
sokių — nuo piršto iki rankos storumo. Šešiasdešimt šimtas ketu- 
rių penkių metrų ilgio rąstų dviem eilėm suvaroma krūvon ir su- 
rišama lianomis. Tad sielis būna aštuonių dešimties metrų pločio 
ir maždaug keturiasdešimties ilgio. Jo svoris kartais siekia iki 
dviejų šimtų tonų. Plonos ilgos kartys, pririštos tam tikra tvarka 
viršuje, suteikia jam reikiamą tvirtumą. Tuomet ant tų karčių 
pastatomos trobelės iš bambuko ir rafijos lapų. Kelios surištos 
pliauskos aptepamos moliu, ir ugniavietė valgiui virti gatava. 
Priekyje ir gale į storus dvišakius įtaisomi didžiuliai irklai, kad 
sielį būtų galima bent kiek valdyti. Prie kiekvieno irklo papras- 
tai stovi mažiausiai šeši vyrai. Tokio sielio įgula būna penkioli- 
ka dvidešimt žmonių. 

Tada prisiperkama kiek galima daugiau bananų ir maniokų. 
Kelionė prasideda. | 

Įgula turi gerai žinoti savo vietą nuolat keičiančių seklumų pa- 
dėtį ir stengtis jų kiek galima vengti. Padengtas plonu rudo van- 
dens sluoksniu, jas labai sunku pastebėti iš tolo. Užplaukus sie- 
liui ant seklumos ir norint jį nuo tenai nukrapštyti, nelieka nie- 


ir paskui vėl surišti. Pasitaiko, jog tenka išardyti ir vėlei surištj 

visą sielį, kartais tai trunka iki aštuonių dienų, per tą laiką nė- 
tenkama daugelio medžių, — juos nusineša upė. O laikas bran- 
gus, nes maisto produktų paprastai trūksta, kuo toliau į Ogovės 
žemupį, tuo sunkiau jų nusipirkti. Už kelis nusususius bananus 
Ogovės žemupio kaimų gyventojai plėšia iš alkanų sielininkų po 
pusantro franko, o būna ir taip, kad išvis nieko neduoda. 

xelyje dažnai pasitaiko, jog negrai parduoda čiabuviams gerus 
rąstus iš savo sielio, o vietoj jų įriša lygiai tokių pat matmenų 
menkaverčių ir įrėžia ant jų puikiai sufalsifikuotą firmos ženklą. 
Tokių menkaverčių, miške paliktų, paskutinio potvynio neštų 
medžių pilna ant seklumų ir upės įlankose. Kalbama, jog yra kai- 
mų, kurie turi sukaupę įvairiausių dydžių atsargas. Nuo sielio at- 
skirtiems rąstams ženklas vėliau išimamas, ir jie vėlei parduodami 
kokiam nors baltajam. 

Yra ir daugiau priežasčių, dėl kurių baltasis negali būti ramus 
dėl savo kelyje esančių sielių. Tokią ir tokią dieną į Kap Lopišą 
atplauks laivas, kuris juos pasiims. Sielininkai turi prisistatyti iki 
to laiko. Už punktualų atvykimą jiems pažadėta gera dovana. 
Bet jeigu pakeliui kuriame nors kaime pasigirsta tamtamo garsai, 
jie dažnai neatsispiria pagundai, pririša plaustą ir švenčia kartu 
su vietos gyventojais... dvi, tris, keturias, penkias, šešias dienas. 
O laivas tuo metu laukia Lopiše, ir baltasis turi mokėti baudas 
už sugaištą laiką, taip geras biznis virsta nuostolingu! 

Nuplukdyti sielį du šimtus penkiasdešimt kilometrų nuo Lam- 
barenės iki Lopišo rago paprastai trunka maždaug dvi savaites. 
Iš pradžių buvusi greita, į pabaigą srovė sulėtėja. Mat, likus aš- 
tuoniasdešimčiai kilometrų iki žiočių, pradeda jaustis vandenyno 
potvyniai ir atoslūgiai. 

Tada prie sielio pririšta kanoja pripildoma vandens, kadangi 
toliau vanduo jau netinkamas gerti ir pakeliui nėra šaltinių. Da- 
bar plaukiama tiktai per atoslūgius. Prasidėjus potvyniui, sielis 
pririšamas prie kranto stipria, rankos storumo liana, kad srovė jo 
neneštų atgal. 

Ateina laikas įsukti plaustą į siaurą, vingiuotą, maždaug tris- 
dešimties kilometrų ilgio atšaką, kuri įteka į pietinį Lopišo rago 
įlankos pakraštį. Jeigu sielis pasiekia vandenyną kita, daugiau 
apie vidurį įlankos esančia atšaka, — jisai Žuvęs. Stipri srovė — 
pirma atgal varyta upė dabar seka paskui atoslūgį — išneša jį aš- 


tuonių kilometrų per valandą greičiu į atvirus vandenis. Pasiekęs 
įlanką piečiausia atšaka, sielis patenka į seklią vietą, čia jį gali- 
ma valdyti kartimis ir palei krantą nuplukdyti iki pat Kap Lo- 
pišo. Bet jeigu tiktai nutolstama bent kelis metrus nuo kranto ir 
kartys ima nepasiekti dugno, sielis tampa nebesuvaldomas ir iš- 
nešamas į vandenyną. Šiuos paskutinius penkiolika kilometrų 
lydi baisios Žmonių ir gamtos stichijų kovos. Jeigu vėjai pūste- 
lia nuo kranto, dažnai visos pastangos būna bergždžios. Pastebė- 
jus tokį nebevaldomą sielį iš Kap Lopišo, bandoma nuvežti jam 
kanoja prie grandinės pririštą inkarą ir taip kartais pavyksta iš- 
gelbėti, jeigu bangos nebūna tokios stiprios, kad sutraukytų lia- 
nas. Priešingu atveju, jeigu nenori pražūti pati, įgulai nelieka 
nieko kito, kaip laiku persėsti į kanoją ir palikti sielį. Tačiau tai 
padaryti reikia dar nepasiekus įlankos pabaigos, nes paskui jau 
jokia kanoja neparplauksi į Kap Lopišą prieš atoslūgį ir vande- 
nyne tebesitęsiančią upės srovę. Plokščios, bekylės kanojos, pa- 
togios upėse, išvis negali kovoti su bangomis. 

Taip kartais pražūva sieliai. Ir žmonių yra nusinešęs vande- 
nynas. Vienas mano baltasis pacientas sykį buvo ant tokio nelai- 
mingo sielio. Juos išnešė į vandenyną nakčia netikėtai pūstelėjęs 
brizas. Gelbėtis kanoja nevertėjo, nes bangos buvo per didelės. 
Vandenyno vilnys jau buvo pradėjusios draskyti sielį į gabalus, 
kai atplaukė į pagalbą pasiųstas garinis barkasas. Mat, kažkas 
krante pastebėjo žibintą, kuriuo mosavo pro šalį nešami nevilties 
pagauti žmonės, ir pasiuntė paskui judantį šviesulį atsitiktinai 
pasiruošusį plaukti garinį barkasą. i 

Laimingai pasiekus Kap Lopišą, sielis išardomas, ir rąstai pa- 
tenka į „parką“. Saugomose įlankos vietose dvi eilės rąstų suka- 
Linamos savotiška dviguba grandine. Tai daroma tokiu būdu: į 
rąstus įkalami geležiniai kyliai, kurie baigiasi žiedais, o per žie- 
dus perveiiami tvirti lynai. Šitokia dviguba grandinė atskiria tam 
tikrą plotą nuo vandenyno. Į šiuos aptvarus suplukdoma tiek me- 
džių, kiek telpa greta kits kito. Jie irgi surišami lynais, perveria- 
mais per tokius pat geležinius žiedus. Kas pora valandų sargas 
pažiūri, ar aptvare viskas tebėra gerai, ar neišklibo žiedai, ar ne- 
siruošia nutrūkti lynai, kurie nuolat lankstosi ir trinasi. Dažnai 
visos atsargumo priemonės būna veltui. Kartais naktį aptvaro ly- 
nas nepastebimai nutrūksta, ir „parko“ rąstai pasileidžia negrįž- 
tamon kelionėn po jūras marias, o savininkas, atskubėjęs rytą, 

neko neranda. Viena anglų firma prieš kelis mėnesius taip ne- 
teko medienos už keturiasdešimt tūkstančių frankų. O jeigu už- 
eina tornadas,— tuomet jau niekas negelbsti. Kaip išdykę delfi- 
nai laigo tada storuliai rąstai po „parką“ ir duoda elegantiškus 
šuolius per užtvaras. 

Taigi kas nors atsitikti gali kiekvieną dieną, kol rąstai yra 
Kap Lopišo įlankoje. Todėl visuomet nekantriai laukiama laivo, 
kuris privalo juos paimti. Vos tiktai jis atplaukia, gariniai bar- 
kasai tuoj pradeda vilkti sielį po sielio prie jo į krantą atgręžto 
šono. Pakrovimui skirtų sielių rąstai abiejuose galuose turi žie- 
dus, per kuriuos perverti lynai. Keli negrai šokinėja ant siū- 
buojančio sielio ir išmušinėja žiedus iš tų rąstų, kurie kaip tik 
keliami į laivą. Taip jie atskiriami nuo sielio. Tatai reikalauja ne- 
paprasto miklumo. Jeigu jie paslysta ant šlapių, vandenyne besi- 
sukančių rąstų, kojas tuojau sumala sunkūs, iki trijų tonų sve- 
riantys, visąlaik į kits kitą besidaužantys blokai. 

Nuo verandos aš stebiu per žiūronus kelis negrus, dirbančius 
šį pavojingą, puikaus brizo labai sunkinamą darbą. Jei užeitų 
tornadas arba bent pūstelėtų stipresnis vėjas, palei laivo šoną 
plūduriuojantys sieliai labai nukentėtų. 

Taigi nuostoliai nuo tos vietos, kur medžiai būna nukirsti, iki 
pakrovimo į laivus, plaukiančius Europon, būna labai dideli. 
Daugelis nukirstų medžių vienaip ar kitaip pražūva. Lagūnos pa- 
lei Ogovės atšakų žiotis yra tikri medienos kapinynai. Iš dumblo 
kyšo begalės milžiniškų rąstų, kuriuos čia palaidojo jūra. Tai dau- 
giausia tie medžiai, kurie nebuvo laiku atgabenti iš miško prie 
vandens ir gulėjo gesdami tenai, kur buvo nukirsti, kol itin di- 
delio potvynio vandenys juos pakėlė ir išnešė į upę. Įlankos vė- 
jas ir srovė atplukdė juos paskui į lagūną, iš kurios jie daugiau 
neišsikapstė. Per žiūroną aš kaip tik suskaičiavau apie keturias- 
dešimt įlankoje klaidžiojančių medžių. Potvyniai ir atoslūgiai 
žais su jais tol, kol pagaliau palaidos vandenyne arba lagūnoje. 
Tačiau Gabono džiunglėse medžių tiek daug, jog visi šie nuosto- 
liai neverti dėmesio. 

Laimingai pristačiusi sielį, įgula, kuri jį čionai atgabeno, savo 
kanoja arba garlaiviu skuba kuo greičiau išplaukti atgal, kad ne- 
reikėtų Kap Lopiše kęsti bado. Mat, visus šviežius maisto pro- 
duktus į uostą tenka vežti iš krašto gilumos, daugiau kaip iš už 

šimto kilometrų, kadangi pakrantės smėlyje ir žiočių pelkėse ne- 
auga joks valgomas daiktas. 

Gavę iš pirklio pinigus už medieną, sielininkai faktorijose tuo- 
jau prisiperka daug tabako, degtinės ir visokiausių kitų prekių. 
Į savo kaimus, negrų akimis, jie grįžta turtingi. Tačiau po kelių 
savaičių, jeigu ne anksčiau, visos jų parsigabentos gėrybės bai- 
giasi. Vėlei ieško jie tada patogios kirtavietės, vėlei prasideda 
sunkus darbas. 

Medienos eksportas Kap Lopišo uoste nuolat auga. Dabar išve- 
žama apie šimtą penkiasdešimt tūkstančių tonų per metus. Dau- 
giausiai eksportuojama raudonmedžio, kurį čiabuviai vadina 
ombega, ir okoumos (Aucoumea Kleineana), vadinamojo netikro- 
jo raudonmedžio. Netikrasis raudonmedis yra minkštesnis už tik- 
rąjį, iš jo paprastai daromos cigarų dėžės. Naudojama ji ir baldų 
pramonėje. Netikrasis raudonmedis turi didelę ateitį. Kai kurios 
jo rūšys beveik gražesnės už tikrąjį raudonmedį. 

Ilgesnį laiką pabuvus jūroje, rąstus ima ėsti laivų medgraužiai 
(Teredo navalis). Laivų medgraužis yra į kirminą panaši maža 
kriauklė, kuri tiesiu keliu skverbiasi į rąsto centrą. Todėl, jeigu 
laivų reikia laukti ilgesnį laiką, medžiai išridenami į krantą. Pa- 
prastai tuomet jiems kirviais taip nutašomas brazdas, kad jie 
virsta keturkampiais blokais. 

Be tikrojo ir netikrojo raudonmedžio, prie Ogovės yra ir dau- 
giau vertingų medienos rūšių. Iš jų paminėsiu ekevasengą (ro- 
žinį medį) ir koralų medį, abiejų mediena puikios raudonos spal- 
vos, ir „geležinį medį“, kuris yra toks kietas, kad N'Gomo lent- 
pjūvėje naudojami iš jo pagaminti dantračiai. Čia auga ir toksai 
medis, kuris nuobliuotas atrodo kaip baltas muarinis satinas. 

Pačios gražiausios medienos rūšys neeksportuojamos, kadangi 
Europos rinkoje jos nėra žinomos ir todėl neturi paklausos. Kada 
apie jas bus sužinota ir paklausa atsiras, prekyba mediena prie 
Ogovės dar labiau išaugs. Vienas geriausių Ogovės apylinkių 
medienos žinovų yra ponas misionierius Hogas iš N'Gomo. Jis tu- 
ri vertingą visų jos rūšių kolekciją. 

Iš pradžių aš nesupratau, kaip visi čia gyvenantys žmonės, net 
ir tie, kurie neturi nieko bendro su prekyba mediena, gali taip 
domėtis įvairių jos rūšių savybėmis. Tačiau ilgainiui, nuolet 
bendraudamas su medienos pirkliais, pasak mano žmonos, aš irgi 
įsivariau „medžių nikį". 

SOCIALINĖS DŽIUNGLIŲ PROBLEMOS 


Nuo 1914-ųjų liepos 30-tos iki rugpjūčio 9-tos, 
plaukiant Ogovės upe 


Aš vėlei darbingas. Mažo N'Djolės prekybinės bendrovės gar- 

laiviuko vairininkas maloniai sutiko nuvežti mus į Lambarenę. Į 
priekį kasamės labai pamažėliais, nes garlaiviukas smarkiai pa- 
krautas. Tasai krovinys yra žibalas. Aštuoniolikos litrų ketur- 
kampiuose bakuose jis vežamas prie Ogovės tiesiai iš Amerikos. 
Čiabuviai pradeda naudoti daug žibalo. 

Ilgos kelionės metu esu pasiryžęs aptarti socialines problemas, 
su kuriomis netikėtai susidūriau džiunglėse. Europoje mes daug 
kalbame apie kolonizaciją ir kultūrinį darbą kolonijose, patys 
nesuprasdami šių žodžių turinio. 

Ar džiunglėse tikrai esama socialinių problemų? Taip. Reikia 
tiktai dešimt minučių pasiklausyti dviejų vietinių baltųjų pokal- 
bio, ir būtinai bus paminėta sunkiausia čionykštė problema, dar- 
bininkų problema. Europoje paplitusi neteisinga nuomonė, kad 
už labai menką atlyginimą tarp laukinių galima rasti kiek tiktai 
nori darbininkų. Iš tikrųjų yra visai priešingai. Darbininkų nie- 
kur nėra taip sunku rasti, kaip primityviųjų tautų gyvenamose 
vietose, ir niekur jiems taip brangiai nemokama, palyginus su at- 
liekamu darbu, kaip čia. 

Taip yra todėl, kad negrai tinginiai, sakoma. Bet ar iš tikrųjų 
negras tinginys? Ar problema nėra svarbesnė? Kas bent kartą yra 
matęs negrų kaimo gyventojus, kaip jie naikina džiungles, norė- 
dami toje vietoje užveisti naują plantaciją, tasai žino, kad jie ga- 
li uoliai ir įtemptai dirbti ištisas savaites. Šiam darbui, beje, sun- 
kiausiam iš visų, kiekvienas kaimas yra pasmerktas kas treji me- 
tai. Aukšti krūmai, ant kurių auga bananai, nualina žemę labai 
greitai. Todėl kas treji metai turi būti užveisiama nauja plantaci- 
ja, patręšta nukirstų ir sudegintų džiunglių medžių pelenais. 

Aš pats asmeniškai apie negrų tingumą nedrįstu be sąžinės 
graužimo kalbėti po to, kai penkiolika juodukų trisdešimt šešias 
valandas beveik be poilsio irklavę atgabeno priešais srovę sun- 
kiai sergantį baltąjį. 

Taigi tam tikiomis aplinkybėmis negras dirba labai gerai... ta- 
čiau jis dirba tiktai tiek, kiek reikalauja aplinkybės. Gamtos vai- 

kas, tai ir yra šios mįslės atsakymas, visuomet dirba tiktai prie- 
šokiais. 

Be didelių pastangų gamta duoda čiabuviui beveik viską, ko 
jam reikia gyvenimui savame kaime. Miške jis randa medžių, 
bambukų, rafijos lapų ir plaušų, iš kurių gali pasistatyti trobelę, 
saugančią jį nuo lietaus ir saulės. Jam lieka tiktai pasisodinti tru- 
putį bananų ir maniokų, kartais pažvejoti ir pamedžioti, ir jau tu- 
ri viską, kas reikalinga, apsieidamas be pastovaus darbo ir regu- 
liaraus uždarbio. Jeigu jisai eina dirbti, tai tiktai tada, kai kam 
nors reikia pinigų. Pavyzdžiui, nori nusipirkti žmoną; jo žmona 
ar žmonos geidžia gražių medžiagų, cukraus, tabako; jam pačiam 
reikia naujo kirvio, jis nori gerti degtinę, turėti chaki spalvos 
kostiumą ir vaikščioti batuotas. 

Štai ir maždaug visi poreikiai, tiesiogiai neįeinantys į kovos už 
būtį kompleksą, kurie priverčia gamtos vaiką parsisamdyti. Jei- 
gu jisai neturi konkretaus plano, ką pirks, gavęs pinigų, lieka na- 
mie. Padirbėjęs kur nors ir uždirbęs tiek, kiek reikia nusipirkti 
norimą daiktą, jis nemato daugiau reikalo plūktis, meta darbą ir 
grįžta į savo kaimą, kur visuomet randa būstą ir maistą. 

Negras nėra tinginys, jis tiktai mėgsta būti laisvas. Todėl jis 
visuomet verčiasi vien atsitiktiniu darbu, jo niekada nepriversi 
dirbti reguliariai. Tatai gauna patirti misionierius savo darbe ar 
namuose ir pirklys bei plantatorius, tiktai vienas mažiau, kitas 
daugiau. Kai mano virėjas susirinks tiek pinigų, kad galės paten- 
kinti savo žmonos ir uošvės norus, tą pačią dieną mes darbą, ne- 
paisydamas to, ar mums reikės jo, ar ne. Plantacijos savininką 
darbininkai palieka kaip tik tuo kritišku momentu, kai reikia ko- 
voti su kakavmedžius užpuolusiais kenkėjais. Iš Europos eina ir 
eina depešos, reikalaujančios medienos, o medienos pirklys ne- 
gali surasti kirtėjų, nes kaimas kaip tik ruošiasi žūklėn arba vei- 
sia naują plantaciją. Visi mes nirštame ant tingių juodaodžių. 
Taip yra todėl, kad neturime jų savo rankose, kad jie gali apsi- 
eiti be mūsų pinigų. 

Taigi baisi bedugnė žioji tarp prekybos poreikių ir to fakto, 
jog gamtos vaikas mėgsta laisvę. Šalies turtai negali būti naudo- 
jami, kadangi negras tuo mažai suinteresuotas. Kaip jį išmokyti 
dirbti? Kaip jį priversti dirbti? 

— Padarykime taip, kad negras turėtų kuo daugiau poreikių, 
ir jis daugiau dirbs, — vienu balsu kalba valstybės tarnautojai ir 
pirkliai. Valstybė sukuria jam prievartinių poreikių mokesčių 

forma. Čia kiekviehas suaugęs žmogus, vyresnis kaip keturiolikos 
metų, moka penkių frankų pagalvės mokestį, ir sklinda kalbos, 
jog šį mokestį reikia padidinti dvigubai. Žmogus, turintis dvi 
žmonas ir septynis vyresnius kaip keturiolikos metų vaikus, pri- 
valo sudaryti per metus šimtą frankų ir nuveikti tam tikrą darbą 
prekybos srityje arba patiekti atitinkamą kiekį produktų. Pirklys 
kelia negro poreikius, siūlydamas jam savo prekes: naudingas 
kaip medžiagos, įrankiai, nereikalingas kaip tabakas ir tualeto 
reikmenys, žalingas kaip alkoholis. Naudingų prekių poreikio 
neužtektų, kad būtų atliktas rimtas darbas. Už niekniekius ir deg- 
tinę padaroma beveik daugiau. Pažvelkime, koks yra džiunglėse 
siūlomų prekių asortimentas. Neseniai aš paprašiau vieną negrą, 
kuris dirba nedidelėje baltojo krautuvėlėje prie vieno atkampaus 
džiunglių ežeriuko, parodyti, ką jis pardavinėja. Už prekystalio 
didingai stovėjo balta spalva gražiai nudažyta degtinės statinė. 
Greta jos — tabako dėžės ir žibalo bakai. Be to, krautuvėje buvo: 
peilių, kirvių, pjūklų, vinių, varžtų, siuvimo mašinų, lygintuvų, 
virvelių žūklės tinklams pinti, lėkščių, stiklinių, visokio dydžio 
emaliuotų puodų, lempų, ryžių, įvairių rūšių konservų, druskos, 
cukraus, antklodžių, medžiagų drabužiams, medžiagų moskitų 
tinklams... skutimosi mašinėlių, apykaklių bei kaklaryšių įvairių 
dydžių bei spalvų, moteriškų baltinių su mezginiais, apatinukų su 
mezginiais, korsetų, elegantiškų batų, suplyšusių kojinių, gramo- 
fonų, armonikų ir visokiausių niekniekių. Tarp pastarųjų paste- 
bėjau daugybę lėkščių su padėklu. 

— Kas tai? — paklausiau aš. 

Negras stumtelėjo svertelį, įtaisytą padėkle, ir krautuvėje tuo- 
jau pasigirdo muzikos garsai. 

— Šita prekė man duoda daugiausia pelno,— pasakė jis,— vi- 
sos apylinkės moterys nori turėti tokią lėkštę ir neduoda ramy- 
bės savo vyrams tol, kol jie uždirba jai pinigų. 

Be abejo, mokesčiai ir poreikių kėlimas verčia negrus dirbti 
daugiau, negu anksčiau, tačiau tatai nėra tikrasis darbinis auklė- 
jimas arba bent jau labai menkas. Negrui pradeda rūpėti pinigai 
ir malonumai, tačiau patikimas ir sąžiningas nuo to jis nepasida- 
ro. Imdamasis kokio nors darbo, jis galvoja tik apie tai, kaip gau- 
ti kuo daugiau pinigų, atliekant kuo mažiau darbo. Jisai kažką 
daro tiktai tada, kai šeimininkas stovi už nugaros. 

Neseniai aš buvau pasisamdęs padienių darbininkų, kad pasta- 
tytų man prie ligoninės dar vieną trobelę. Kai ateidavau pažiūrė- 

ti vakare, nieko nebūdavo padaryta. Trečią ar ketvirtą dieną aš 
supykau, ir tada vienas juodukas, beje, ne iš pačių blogųjų, man 
pasakė: 

— Daktare, nešauk taip ant mūsų! Tu gi pats dėl to kaltas. Būk 
su mumis, ir mes dirbsime. Kai tu priiminėji ligonius, mes būnam 
vieni ir nieko negalim daryti. 

Dabar, tomis dienomis, kai turiu nusisamdes darbininkų, aš vi- 
suomet stengiuosi surasti dvi tris laisvas valandas. Visą tą laiką 
stoviu prie jų ir vaikau, kad net jų rudos nugaros blizga nuo 
prakaito. Tuomet bent šis tas nuveikiama. 

Poreikių kėlimas kai ką duoda, bet nedaug. Pastoviu darbinin- 
ku gamtos vaikas tampa tiktai tuomet, kai jis iš laisvo Žmogaus 
virsta nelaisvu. To bandoma pasiekti įvairiais būdais. Visų pirma 
stengiamasi padaryti taip, kad negras kurį laiką negalėtų grįžti 
namo. Plantatoriai ir miškų savininkai paprastai nesamdo darbi- 
ninkų iš aplinkinių kaimų, o stengiasi užverbuoti iš toli, iš sve- 
timų genčių jaunus vyrus metams ir patys atveža juos čionai upe. 
Šios sutartys yra paruoštos vyriausybės ir, kaip ir daugelis čio- 
nykštės administracijos darbų, yra tikslingos bei humaniškos. Sa- 
vaitės pabaigoje darbininkas gauna tiktai pusę atlyginimo. Liku- 
tis dedamas jo sąskaiton ir įteikiamas tada, kai praeina metai ir 
baltasis turi jį vėlei pargabenti namo. Taip stengiamasi sutruk- 
dyti, kad vyras tuojau pat neišleistų ką uždirbęs ir negrįžtų namo 
tuščiomis rankomis. Dauguma šių žmonių imasi darbo, norėdami 
susirinkti pinigų žmonai nusipirkti. 

O rezultatas? Žmonės privalo ištverti metus, nes jie neturi jo- 
kios galimybės sugrįžti atgal į savo kaimą. Tačiau gerai dirba tik 
vienas kitas. Daugelis ilgisi namų. Kiti negali prisitaikyti prie ne- 
įprasto maisto, — kadangi trūksta šviežių produktų, jie dažnai 
maitinami ryžiais. Dauguma įjunksta į degtinę. Pūliniai ir įvairios 
ligos labai plinta tarp šių žmonių, ankštai kaip kareiviai sugrūs- 
tų į trobeles. Nepaisant visų atsargumo priemonių, jie iššvaisto 
visus savo pinigus tik pasibaigus kontraktui ir grįžta paprastai 
namo lygiai tokie pat vargšai, kaip ir išvažiavę. 

Negras šio to vertas, kai gyvena savo kaime ir jį morališkai 
palaiko šeima bei giminė. Išėjęs iš savo aplinkumos, jis netrun- 
ka nusmukti morališkai ir fiziškai. Bešeimių negrų gyvenvietės 
yra demoralizacijos židiniai. Tačiau prekybos ir plantacijų po- 
reikiai verčia kurti tokias gyvenvietes, kadangi be jų negalėtų 
egzistuoti nei prekyba, nei plantacijos. 

Liūdniausia yra tai, kad kultūros ir kolonizacijos interesai ne- 
sutampa ir daugeliu atvejų prieštarauja vieni kitiems. Kultūrai 
būtų pasitarnauta tuomet, jeigu džiunglių žmonės būtų palieka- 
mi namie ir vietoje mokomi amatų, veisti plantacijas, auginti ka- 
vą ir kakavą tiek sau, tiek pardavimui ir, užuot glaudęsi bambuko 
trobelėse, gyventų lentų ir plytų namuose, būtų mokomi solidaus 
ir ramaus gyvenimo. Tačiau kolonizacijos tikslai reikalauja, kad 
kiek galima daugiau žmonių, nesvarbu kaip, būtų mobilizuojama 
kuo intensyvesniam šalies turtų išnaudojimui. Kuo daugiau pro- 
dukcijos, toksai yra kolonizacijos šūkis, kad atsipirktų į koloniją 
įdėti kapitalai ir kad gimtoji šalis gautų iš savo kolonijos visa, 
kas jai reikalinga. Dėl šių netikėtai iškylančių prieštaravimų nie- 
kas nėra kaltas. Tokios jau čia aplinkybės. Ir kuo labiau atsili- 
kusios tautos bei kuo rečiau apgyvendintas kraštas, tuo šie prieš- 
taravimai didesni. Pavyzdžiui, zulusų krašte, kur galima verstis 
žemdirbyste ir gyvulininkyste, kur negras pats savaime yra ta- 
pęs sėsliu valstiečiu ir smulkiu amatininku ir kur gyventojų tan- 
kumas toks didelis, kad Europos pirkliai randa pakankamai dar- 
bo jėgos, gyventojų pastovumo ir kultūros problemos yra kur kas 
lengvesnės, negu tose kolonijose, kur veša džiunglės ir gyvena 
primityvūs žmonės. Čia esama pavojaus, jog ūkinė kolonizacija 
bus vykdoma gyventojų kultūros ir dorovės sąskaita. 

O koksai yra plačiai apkalbėtas vyriausybės propaguojamo 
priverstinio darbo auklėjamasis poveikis? Kas yra tas priverstinis 
darbas? 

Kiekvienas čiabuvis, neturintis pastovaus užsiėmimo, valsty- 
bės įsakymu turi atidirbti pas kokį nors pirklį ar plantatorių tam 
tikrą skaičių dienų. Prie Ogovės to nėra. Gabono kolonijos ad- 
ministracija stengiasi vengti tokių priemonių. Vokiečių Afrikoje, 
kur darbo prievarta taikoma humaniškai ir kartu tikslingai, vie- 
nų nuomone reikia laukti teigiamų, kitų — neigiamų rezultatų. 

Man pačiam atrodo, jog darbo prievarta iš principo nėra klai- 
dinga priemonė, tačiau praktiškai nepritaikoma. Be nedidelės 
prievartos kolonijoje neišsiversi. Jeigu būčiau valdininkas ir 
plantatorius man praneštų, kad jo darbininkai išsilakstė per patį 
kakavos nuėmimą, kad aplinkinių kaimų žmonės atsisako padėti 
jam šiuo kritišku momentu, tuomet aš laikyčiau savo pareiga ir 
teise atiduoti juos plantatoriaus žinion, žinoma, mokant įprastą 
padienį atlyginimą iki tol, kol bus išgelbėtas derlius. Tačiau vi- 
siems taikoma darbo prievarta sudėtinga todėl, kad vyrai, priva- 

lantys atidirbti tas dienas pas baltąjį, turi staiga palikti savo kai- 
mus ir šeimas ir keliauti daugelį kilometrų. Kas maitins juos ke- 
lionės metu? Kas bus, jeigu jie susirgs? Kas garantuos man, kad 
baltasis nepašauks jų tuomet, kai kaimas kaip tik bus susiruošęs 
veisti plantaciją arba kai bus patogus laikas žūklei? Ar jis neuž- 
laikys jų ilgiau, negu turi teisę, ta dingstimi, kad jie nieko ne- 
dirbo? Ar jis gerai su jais elgsis? Esama pavojaus, kad darbo 
prievarta kai kuriais atvejais gali virsti savotiška vergove. 

Su darbo prievartos problema artimai susijęs „„koncesinis" ūki- 
ninkavimas. Kas yra „koncesija“? Turtinga kompanija gauna 
teisę ūkininkauti kelias dešimtis metų didelėje teritorijoje. Nė 
vienas pirklys negali įsikurti kompanijos teritorijoje. Kadangi 
nėra jokios konkurencijos, čiabuviai pasidaro labai priklausomi 
nuo kompanijos ir jos valdininkų. O jeigu kolonija oficialiai turi 
suverenumo teises, tai prekybinė kompanija praktiškai daugelį jų 
daugiau ar mažiau perima, ypač jeigu jai dar pavedama rūpintis 
valstybinėmis prievolėmis žemės ūkio produktų ar darbo forma, 
už kurias ji vėliau atsilygina valstybei pinigais. Šis klausimas 
vienu metu buvo labai svarstomas, nes didžiųjų „koncesijų“ po- 
litika Belgų Konge buvo sukėlus rimtų nesusipratimų. Aš pripa- 
žįstu šį pavojų. Jeigu pirklys ar plantatorius piktnaudžiaus savo 
galia, čiabuvis gali prarasti bet kokias teises. Tačiau koncesijos 
turi ir teigiamų bruožų. Ogovės aukštupys atiduotas kaip kon- 
cesija „Ogovės aukštupio kompanijai". Su jos tarnautojais, kurie 
ilgą laiką gydėsi pas mane, esu plačiai aptaręs šį klausimą, todėl 
žinau ir kitą jo pusę. Kadangi kompanijai nereikia bijoti konku- 
rencijos, ji gali —, (Ogovės aukštupio kompanija“ taip ir daro — 
uždrausti savo teritorijoje degtinę ir pardavinėti faktorijose tik- 
tai naudingas prekes, nekišdama šlamšto. Įžvalgių žmonių vado- 
vaujama, ji gali auklėti čiabuvius. Kadangi žemė atiduota jos Ži- 
nion ilgam laikui, ji yra suinteresuota tvarkytis racionaliai ir ne 
taip lengvai pasiduoda plėšimo ir niokojimo pagundai. 

Taigi apskritai darbo prievartos principas nepriimtinas tuo at- 
veju, kai valstybė atiduoda čiabuvius privačių baltųjų žinion. 
Jai ir taip lieka pakankamai galimybių panaudoti juodaodžių 
darbą visuotinai naudingais tikslais. Jos pareiga surasti keliau- 
jantiems valdininkams irkluotojų ir nėšikų, paskirstyti statybos 
ir kelių priežiūros darbus, o kartais ir rekvizuoti maisto pro- 
duktus, kad turėtų kuo maitinti kariuomenę ir personalą. 

Afrikoje Nepaprastai sunku padaryti du dalykus: reguliariai 
aprūpinti šviežiu maistu didelę teritoriją ir prižiūrėti per džiung- 
les einančius kelius. Ir viena, ir antra labai apsunkina mažas gy- 
ventojų tankumas ir dideli atstumai. Aš tai sakau iš patyrimo. 
Man labai sunku gauti maisto savo padėjėjams ir tiems ligoninė- 
je besigydantiems ligoniams, kurie gyvena pernelyg toli nuo čia, 
kad visa, kas reikalinga, jiems būtų reguliariai atvežama iš gim- 
tojo kaimo! Pasitaiko ir tokių momentų, kai aš būnu priverstas 
duoti nurodymą, kad kiekvienas, atvykęs gydytis, pirmiausia 
įteiktų man tam tikrą kiekį bananų ir maniokų duonos. Tatai su- 
kelia ilgas diskusijas, pacientai tvirtina apie tai nieko negirdėję 
arba patys neturį namie pakankamai produktų. Sunkiai sergan- 
čius arba atvykusius iš toli aš, žinoma, apžiūriu, nors jie ir ne- 
įneša šios kuklios duoklės. Kad ir koks esu griežtas šiuo atžvil- 
giu, vis dėlto kartais tenka pasakyti, kad ligoniai keliautų namo, 
nes aš neturiu kuo jų maitinti. Panaši padėtis ir misijos vadovo, 
kuris turi aprūpinti maistu šimtą— šimtą penkiasdešimt vaikų, 
besimokančių misijos mokykloje. Kartais mokyklą tenka užda- 
ryti ir paleisti vaikus namo, nes mes negalim jų išlaikyti. 

Daugiausia prievartinių darbų ir prievolių, be abejo, tenka at- 
likti tiems kaimams, kurie yra arčiausia baltųjų gyvenviečių. Kad 
ir kokia gailestinga ir teisinga stengiasi kūti valstybė, šių kaimų 
gyventojams tai yra našta, ir jie stengiasi išsikelti kuo toliau, kur 
niekas nedrumstų jiems ramybės. Taip tose vietose, kur gyvena 
primityvios tautos ir kur gyventojų tankis yra mažas, apie bal- 
tųjų gyvenvietes pamažu susidaro tuštuma. Todėl vėlei tenka 
imtis kitokių prievartos formų. Čiabuviams uždraudžiama keltis 
į kitą vietą, o tolimi kaimai gauna įsakymą įsikurti netoli bal- 
tųjų gyvenviečių arba tenai, per kur eina karavanų keliai arba 
teka upės... 

Nieko nepadarysi, taip turi būti, kad ir kaip tai liūdna. Todėl 
tie, kurie turi valdžią, privalo labai stengtis, kad prievartos būtų 
imamasi tiktai tuomet, kai kitaip negalima išsiversti. 

Per Kameruno džiungles eina puikiai prižiūrimų kelių tinklas, 
kuris labai padeda prekybai ir kelia nuostabą visiems kitų kraštų 
kolonistams. Bet ar šis didelis darbas neatliekamas vietinių gy- 
ventojų ir jų gyvybinių interesų sąskaita? Tokia mintis man kilo 
todėl, kad tenai į kelių priežiūros darbus jau įjungiamos ir mote- 
rys. Dažnai būna taip, kad kolonija klesti, o čiabuvių gyventojų 
skaičius mažėja, taip neturėtų būti. Tuomet gyvenama ateities 

Sąskaita ir galiausiai reikia laukti tik nemalonumų. Čiabuvių i$- 
saugojimas turi būti svarbiausias sveikos kolonijinės politikos 
tikslas. 

Greta darbininkų problemos egzistuoja emancipacijos proble- 
ma. Mano nuomone, nėra būtina, kad primityviųjų tautų atstovai 
gautų visapusišką išsilavinimą. Kultūros pradžia čia yra ne 
žinios, o amatai ir žemės ūkis, tiktai jie gali sudaryti ekonomines 
sąlygas aukštesnei kultūrai. Tačiau valstybės aparatui ir prekybai 
reikalingi ir gerai išsimokslinę čiabuviai, kuriuos galima būtų pa- 
naudoti kaip administracijos ir faktorijų tarnautojus. Todėl mo- 
kyklos turi kelti sau didesnius tikslus, negu įprasta, ir ruošti žmo- 
nes, sugebančius atlikti sudėtingus apskaičiavimus ir be klaidų 
rašyti baltųjų kalba. Kai kurių išsilavinusių čiabuvių žinios tie- 
siog stulbina. Neseniai tuo metu pas mane kaip tik svečiavosi 
vienas misionierius, buvo atėjęs vienas juodaodis raštininkas iš 
valstybės aparato. Jam išėjus, mes abu, misionierius ir aš, persi- 
tarėme: 

— Jeigu rašytume rašinį, tai jis mums abiem nušluostytų nosį. 

Jo viršininkas duoda jam redaguoti pačius sunkiausius raštus, 
paruošti sudėtingus statistinius davinius ir visuomet gauna be 
priekaištų atliktą darbą. 

Tačiau kuo pavirsta šie žmonės? Jie atplėšiami nuo kaimo, ly- 
giai kaip ir tie, kurie dirba svetur. Jie gyvena faktorijose, ir 
jiems nuolat gresia pavojus virsti sukčiais ir įjunkti į alkoholį, 
kuriam čiabuviai tokie neatsparūs. Tiesa, uždirba jie daug, ta- 
čiau nuolat turi finansinių sunkumų ir dažnai būna prasiskolinę, 
kadangi priversti pirkti visus maisto produktus brangia kaina, 
be to, yra labai išlaidūs, kaip ir visi juodaodžiai. Jie jau nepri- 
tampa prie paprastų negrų, taip pat ir prie baltųjų, ir sudaro sa- 
votišką tarpsluoksnį tarp vienų ir kitų. Neseniai minėtas juoda- 
odis raštininkas pasakė vieno misionieriaus žmonai: 

— Ak, tikra bėda mums, išsilavinusiems čiabuviams. Vietinėms 
moterims trūksta išsimokslinimo, kad būtų galima jas vesti. Mo- 
teris mums reikėtų importuoti iš kilmingų Madagaskaro sluoks- 
nių. Ė 

Atsiskyrimas nuo saviškių ir iškilimas aukštyn yra daugelio 
geriausiųjų čiabuvių nelaimė. 

Apie tokią emancipaciją, kai Žmogus praturtėja, čia neverta 
kalbėti, tačiau kitose kolonijose taip gal ir būna. Ji yra dar pa- 
vojingesnė, negu išsilavinimas, 


Socialinių problemų atsiranda ir dėl importo iš Europos. Anks- 
čiau negrai vertėsi įvairiais amatais: jie darydavo iš medžio 
patvarius namų apyvokos reikmenis, vydavo puikias virves iš 
plaušų ir panašiai. Prie jūros mokėjo gauti druską. Šiuos ir ki- 
tus primityvius amatus sunaikino prekės, atvežamos į džiungles 
Europos pirklių. Pigus emaliuotas puodas išstūmė patvarų savo 
darbo medinį kibirą. Apie kiekvieną negrų kaimą dabar mėtosi 
krūvos tokių surūdijusių indų. Daugelis įgūdžių dabar jau yra 
pusiau užmiršti. Tiktai senos negrės dar moka vyti virves iš 
plaušų ir siūlus iš ananasų lapų skaidulų. Netgi pradedama už- 
miršti, kaip daryti kanojas. Taip vietiniai amatai vis labiau atsi- 
lieka, kai tuo tarpu aukštas amatų lygis būtų tikrasis kelias į 
kultūrą. 

Socialinį degtinės įvežimo pavojų ir jo mastą pajunti tiktai per- 
skaitęs, kiek degtinės įvežame vienam gyventojui kai kuriuose 
Afrikos uostuose, ir savo akimis pamatęs kaimuose, kaip maži vai- 
kai pasigeria kartu su seniais. Čia, prie Ogovės, valdininkai, 
pirkliai, misionieriai ir genčių vadai yra tos nuomonės, kad deg- 
tinės įvežimą reikėtų uždrausti. Tačiau kodėl jis neuždraudžia- 
mas? Ogi todėl, kad degtinė yra gera muito prekė. Pinigai, gau- 
nami per metus už degtinės įvežimą, yra vienas svarbiausių ko- 
lonijos pajamų šaltinių. Jeigu jie prapultų, biudžetas pasidarytų 
nuostolingas. Žinia, jog visų valstybių piniginiai reikalai Afrikos 
kolonijose nėra puikūs. Muitas degtinei, be to, labai patogus tuo, 
kad jį kiekvienais metais galima didinti, ir dėl to nė trupučio ne- 
sumažėja išgertų litrų skaičius. Taigi padėtis čia tokia pati, kaip 
ir kitose kolonijose, kur administracija taip kalba: 

— Uždrausti degtinę? Mielai. Nors ir šiandien pat. Bet pirma, 
būkit malonūs, pasakykit man, kaip padengti biudžeto nuosto- 
lius. 

Tai nuginkluoja pačius didžiausius alkoholio priešininkus, 
nes jie negali pasiūlyti nieko doro. Kada gi bus rasta išeitis iš šios 
beprasmės dilemos? Vienintelė viltis, kad vienukart bus paskir- 
tas toksai gubernatorius, kuriam labiau rūpės kolonijos ateitis, 
negu dabartiniai finansiniai sunkumai, ir jis išdrįs uždrausti deg- 
tine, nors ir tektų kelerius metus nuostolingai ūkininkauti!, 

Aš neišduosiu paslapties, jei pasakysiu, kad daugiausia degti- 
nės į Afriką atvežama iš... Šiaurės Amerikos. 


1 1919 metais gubernatorius padarė tokį bandymą, tuo nudžiuginda- 
mas visą koloniją. 

Kartais tvirtinama, kad ir be degtinės importo čiabuviai būtų 
lygiai tokie patys gėrikai. Tokios kalbos neturi pagrindo. Iš vie- 
tinių alkoholinių gėrimų paminėtinas tiktai palmių vynas. Bet jis 
nesudaro didelio pavojaus. Palmių vynas yra palmių sulčių rūgi- 
mo produktas. Pragręžti medžius ir pargabenti sultis statinėse na- 
mo yra didelis darbas, kadangi visa tai reikia daryti toli nuo kai- 
mo, miške. Beje, gręžti medžius draudžia įstatymas. Be to, palmių 
vynas laikosi neilgai. Daugių daugiausia kokio nors kaimo žmo- 
nės gali nuo jo pasigerti kelis kartus per metus per didžiąsias 
šventes. Taigi jis nesudaro nuolatinio pavojaus, kaip kad fakto- 
rijose pardavinėjama degtinė. Šviežias palmių vynas skoniu pa- 
našus į neišsivaikščiojusį vynuogių vyną. Ir svaigina ne daugiau 
už jį, tačiau čiabuviai paprastai įdeda į jį tam tikrų medžių žie- 
vių, ir tada jis tiesiog verste verčia iš kojų. 

Sudėtingas socialinis klausimas yra poligamija. Mes atvyksta- 
me čionai su monogamijos idealais. Misionieriai visomis įmano- 
momis priemonėmis kovoja su poligamija ir net reikalauja kai 
kur vyriausybių, kad ji būtų uždrausta įstatymiškai. Antra vertus, 
mes visi čia gyvenantys turime pripažinti, kad ji yra kuo glau- 
džiausiai susijusi su esamomis ekonominėmis ir socialinėmis są- 
lygomis. Tenai, kur žmonės gyvena bambuko trobelėse ir visuo- 
menė dar nėra taip organizuota, kad moteris galėtų užsidirbti 
pragyvenimui savarankišku darbu, neištekėjusiai moteriai vietos 
nėra. O sąlygas visų moterų ištekėjimui sudaro poligamija. 

Toliau: džiunglėse nėra nei karvių, nei melžiamų ožkų. Taigi 
motina turi ilgai maitinti vaiką krūtimi, jeigu nenori, kad jis 
mirtų. Poligamija gina vaiko teises. Po gimdymo moters teisė ir 
pareiga yra gyventi trejus metus tiktai su vaiku. Tuo metu ji bū- 
na tik motina ir beveik neturi žmonos pareigų. Dažnai tuos me- 
tus ji praleidžia daugiausia pas savo tėvus. Po trejų metų būna 
vaiko atjunkymo nuo krūties šventė, ir moteris vėlei grįžta į sa- 
vo vyro trobelę kaip žmona. Tačiau tokias sąlygas vaikui galima 
sudaryti tiktai tada, kai vyras tuo metu turi kitą žmoną arba ki- 
tų žmonų, kurios rūpinasi namų ūkiu ir pasėliais. 

Ir dar viena. Pirmykštėse tautose nėra beglobių vaikų ir ap- 
leistų našlaičių. Artimiausias giminaitis paveldi mirusiojo žmoną 
ir privalo išlaikyti ją ir jos vaikus. Ji įgyja jo Žmonos teises, nors 
vėliau, jo leista, gali ištekėti už kito. 

Pradėti klibinti poligamiją, vadinasi, pajudinti visą primityvių- 
jų tautų socialinės struktūros pastatą. Ar turime mes teisę tai 


82 


daryti, negalėdami iškart sukurti naujos, vietos sąlygas atitin- 
kančios socialinės santvarkos? Ar poligamija iš tikrųjų išnyks, ar 
nebus taip, kad vyras ir toliau turės kelias žmonas, tiktai ne le- 
galiai, o slapta? Su šiais klausimais misionieriai turi daug vargo. 

Juo aukštesnis ekonominio išsivystymo lygis, tuo lengvesnė 
kova su poligamija. Kai žmonės persikelia į tvirtus namus su at- 
skirais kambariais, pradeda užsiiminėti gyvulininkyste ir žemdir- 
byste, poligamija išnyksta pati, kadangi ji jau nėra skatinama gy- 
venimo sąlygų ir jų nebeatitinka. Izraelio tautoje, kylant kultū- 
rai, monogamija išstūmė poligamiją be kovos. Pranašų laikais 
tebeegzistavo abi formos; Jėzaus laikais poligamijai sąlygų jau 
nebuvo. 

Misijos, be abejo, turi propaguoti monogamiją kaip idealą ir 
kaip krikščionybės reikalavimą. Tačiau būtų neteisinga, jeigu 
kolonijos administracija bandytų ją įvesti prievarta. Kiek aš lig- 
šiol supratau, neteisinga yra taip pat sutapatinti kovą su ištvir- 
kimu ir kovą su poligamija. 

Santykiai tarp žmonų paprastai būna geri. Negrė nenori būti 
vienintelė žmona, kadangi tuomet jai reikia prižiūrėti plantaci- 
jas, kas yra moterų darbas. Plantacijų priežiūra yra labai sunki 
pareiga, nes jos paprastai būna toli nuo kaimo kokioj nors nuo- 
šalioj vietoj. 

Aš pats nieko negaliu pasakyti apie negražiąją daugpatystės 
pusę, kiek jos apraiškų esu matęs savo ligoninėje. Kartą pas ma- 
ne atėjo vienas sergantis, jau pagyvenęs vadas su dviem jaunom 
moterim. Kai jo sveikata pablogėjo ir ėmė kelti nerimą, staiga 
atsirado trečioji, kuri atrodė daug vyresnė už abi minėtas. Tai 
buvo pirmoji žmona. Nuo tos dienos ji sėdėdavo ant vado lovos, 
laikydavo jo galvą ant kelių ir duodavo jam gerti. Abi jaunėlės 
elgėsi su ja pagarbiai, klausė jos paliepimų ir rūpinosi valgiu. 

Šiame krašte pasitaiko atvejų, jog keturiolikmetis vaikiščias 
būna „šeimos tėvas". Tai atsitinka štai kaip: jis paveldi kokio 
nors mirusio giminaičio žmoną su vaikais. Moteris vėliau išteka 
už kito. Tačiau tai nepakeičia to vaikiščio teisių į vaikus ir jo 
pareigų jų atžvilgiu. Jeigu vaikai berniukai, tai paskui jis turi 
nupirkti jiems žmonas; jeigu mergaitės, tai tie, kurie nori jas 
vesti, turi sumokėti jam išpirką. 

Kaip reikia reaguoti į žmonų pirkimą, kovoti su juo ar kęsti? 
Jeigu mergina, nepaklausus jos nuomonės, pažadama tam, kuris 
pasiūlo daugiausia pinigų, žinoma, reikia protestuoti. Tačiau jei- 

gu pagal vietos papročius vyriškis, norintis gauti per žmoną mer- 
giną, sumoka jos šeimai, kuri leidžia jam vesti, tam tikrą sumą, 
pagrindo piktintis yra tiek pat, kiek ir Europoje įprastu kraičiu. 
Iš esmės, juk tas pats, ar vyras vesdamas duoda pinigų merginos 
šeimai, ar jam pačiam duodama. Ir vienu, ir kitu atveju greta 
santuokos įvyksta socialines pažiūras atitinkantis piniginis san- 
dėris. Tad ir pas mus, ir primityviuose kraštuose reikia vien 
stengtis, kad tasai sandėris būtų tik šalutinė aplinkybė, nenule- 
mianti pasirinkimo, kad Afrikoje nebūtų perkama moteris, o Eu- 
ropoje vyras. Kitaip sakant, mes turime ne kovoti su pačiu mo- 
terų pirkimu, bet auklėti čiabuvius, kad jie netekintų merginų 
už tų, kurie daugiausia siūlo, o žiūrėtų, su kuo ji bus laiminga ir 
kam jaučia simpatiją. 

Paprastai jaunos negrės nėra jau tokios beteisės, kad leistųsi 
parduodamos pirmam pasitaikiusiam. Tiesa, meilė čia nevaidina 
tokio svarbaus vaidmens, kaip tuokiantis pas mus, Europoje. 
Gamtos vaikui svetima romantika. Vedybų klausimą įprasta ap- 
tarti šeimos rate, ir santuokos daugeliu atvejų būna laimingos. 

Dauguma merginų išteka penkiolikos metų. Beveik visos misi- 
jos mokyklos mokinės jau turi jaunikius ir tampa jų žmonomis 
vos tiktai baigusios mokyklą. 

Kad mergaitės gali būti pažadėtos dar prieš gimstant, sužino- 
jau neseniai, — vienas misionierius man papasakojo, jog toksai 
peiktinas sandėris kartą buvo sudarytas prie Samkitos. Vienas 
vyriškis buvo skolingas kitam keturis šimtus frankų, tačiau jis 
nemanė atiduoti tų pinigų, o nusipirko už juos žmoną ir iškėlė 
vestuves. Per vestuvių puotą atėjo kreditorius ir ėmė priekaiš- 
tauti, kad jis nusipirkęs žmoną, užuot pirma apsimokėjęs skolas. 
Prasidėjo rietynės. Galiausiai jie susitarė, kad skolininkas atiduos 
kreditoriui pirmąją dukterį, kuri gims iš šios santuokos, tada kre- 
ditorius atsisėdo už stalo ir prisijungė prie puotautojų. Po šešio- 
likos metų jis atėjo ir išsivedė merginą. Taip skola buvo už- 
mokėta. 

Iš pokalbių su protingiausiais ir daugiausia patyrusiais šių vie- 
tų baltaisiais aš susidariau nuomonę, jog mūsų pareiga yra to- 
bulinti esamas teisės bei papročių normas ir nieko be reikalo 
nekeisti. 

Pabaigoje noriu keliais žodžiais aptarti baltųjų ir juodaodžių 
santykius. Kaip reikia elgtis su juodukais? Kaip su sau lygiais ar 
kaip žemesniais už save? 


84 


Aš turiu jam duoti suprasti, kad pgėrbiu kiėkvieno Žmogaus 
orumą. Šitokį mano nusiteikimą jis turi justi, Tačiau svarbiausia, 
kad tasai broliškumas būtų tikras. Kiek tai turi pasireikšti kas- 
dieniniame bendravime, yra tikslingumo klausimas. Negras yra 
vaikas. O vaiko be autoriteto nepaveiksi. Taigi bendravimo for- 
mas reikia nusistatyti tokias, kad galėtų pasireikšti mano nattū- 
ralus autoritetas. Šia proga negrams aš esu suformulavęs tokią 
tezę: 

— Aš esu tavo brolis, tačiau vyresnis brolis. 

Malonus elgesys sykiu su autoritetu yra geriausias teisingo 
elgesio su čiabuviais receptas. Vienas misionierius, ponas Ro- 
beras, prieš kelerius metus visiškai išėjo iš misijos, norėdamas 
gyventi kaip brolis su negrais. Jis pasistatė mažą namelį viena- 
me negrų kaime tarp Lambarenės ir N'Gomo, kad negrai jį lai- 
kytų savo bendruomenės nariu. Nuo tos dienos jo gyvenimas 
virto kančia. Savanoriškai atsisakęs distancijos, skiriančios bal- 
tąjį nuo negro, jis visiškai prarado autoritetą. Jo žodis nebuvo 
laikomas „baltojo žodžiu“, ir jis turėdavo ilgai diskutuoti su neg- 
rais kiekvienu klausimu, tarsi būtų su jais lygus. 

Iki atvažiuojant į Afriką, kai misionieriai ir pirkliai man saky- 
davo, kad čia baltajam visuomet reikia išoriškai pabrėžti savo 
autoritetą, toksai elgesys man atrodydavo šaltas ir nenatūralus, 
kaip ir kiekvienam, kuris Europoje tatai girdi ar skaito. Tačiau 
čia aš supratau, kad didžiausias nuoširdumas yra suderinamas su 
šitokiu išorinių formų paisymu, tiesiog tiktai tada yra galimas. 

Vienas nevedęs misionierius iš N'Gomo — tai buvo prieš kele- 
rius metus — leisdavo savo virėjui elgtis palyginti familiariai, 
Kartą pas juos atplaukė garlaiviu gubernatorius. Misionierius 
užlipo ant denio pareikšti pagarbos aukštajam svečiui. Apsitai- 
sęs elegantišku baltu kostiumu jis stovėjo tarp kitų tarnautojų jr 
karininkų, kai staiga virėjas, su kepure ant galvos ir pypke dan- 
tyse, įsispraudė į jų tarpą ir paklausė: 

— Ei, klausyk, tai ką virsim šiandien vakarienės? 

Virėjas norėjo parodyti, kaip gerai jis sutaria su savo ponu. 

Nereikalingo artumo vengimas tėra techninė autoriteto prob- 
lemos sprendimo pusė. Tikrąjį autoritetą baltasis turi tiktai tada, 
kai čiabuvis jį gerbia. Nereikia įsivaizduoti, kad gamtos vaikas 
jaučia mums pagarbą todėl, kad mes daugiau už jį žinome ir su- 
gebame. Tasai pranašumas jam toksai savaime suprantamas, kad 
į ji jis visai nekreipia dėmesio. Baltasis negrams daro įspūdį ne 

todėl, kad baltieji turi geležinkelius ir garlaivius tr netgi skraido 
ore ir plaukioja po vandeniu. 

— Baltieji labai gudrūs, jie moka viską, — sako Jozefas. 

Kokio protinio išsivystymo reikalauja šie techniniai pasieki- 
mai, negras negali suvokti. 

Tačiau vienam dalykui jis turi neklystamą uoslę — ar baltasis, 
su kuriuo turi reikalą, yra asmenybė, dorovinga asmenybė. Jei- 
gu jisai tai jaučia, autoritetą galima įsigyti, jeigu ne, tuomet nie- 
ko nepadarysi. Būdamas nesugadintas taip, kaip mes, gamtos vai- 
kas žino tiktai elementarius vertinimo kriterijus ir matuoja viską 
pačiu elementariausiu, moraliniu. Jeigu esi geras, teisingas ir ne 
melagis, jeigu tavo vidinis orumas atitinka išoriškai rodomą, neg- 
ras tau nusilenks ir pripažins tavo pranašumą; jeigu jis to nema- 
to, akyse nors ir būna nuolankus, viduje lieka užsispyręs ir ne- 
klusnus; jis sako sau: 

— Šitas baltasis yra toks pat, kaip aš, jis ne geresnis už mane. 

Aš nekalku apie tai, kad į kolonijas iš visų šalių suvažiuoja 
daug nieksm tikusių ir nemaža negarbingų žmonių, o tiktai noriu 
paminėti tą faktą, kad ir patiems doriausiems ir idealistams čia 
sunku būti tokiems, kokie norėtų. Mums visiems čia labai daug 
sveikatos atima baisus konfliktas tarp europiečio darbo žmogaus, 
kuris jaučia atsakomybę ir niekada neturi laiko, ir gamtos vaiko, 
Kuris nežino, kas yra atsakomybė, ir visada turi laiko. Valstybės 
tarnautojas privalo per metus nutiesti ir sutvarkyti su čiabuviais 
tiek ir tiek kelių, duoti tiek ir tiek nešikų bei irkluotojų ir surink- 
ti numatytą kiekį mokesčių. Pirklys ir plantatorius turi užtikrinti 
kompanijai tam tikrą pelną, kuris pateisintų į biznį įdėtą kapita- 
lą. Čia jiems visą laiką tenka susidurti su žmonėmis, kuriems vi- 
siškai nerūpi ant jų pečių uždėta atsakomybė, jie dirba tiktai 
tiek, kiek kitas sugeba iš jų išspausti, o nuleidus bent kiek akis, 
daro tai, kas jiems ateina į galvą, visai nesirūpindami, kokia iš to 
gali būti žala. Dėl šio kasdieninio, nuolatinio konflikto su gamtos 
vaiku baltajam gresia pavojus pamažu nusmukti morališkai. 

Vienu neseniai atvykusiu medienos pirkliu mudu su žmona la- 
bai džiaugėmės, nes jis, kalbėdamasis su mumis, nuolat pasisa- 
kydavo už humanišką elgesį su čiabuviais ir labai piktindavosi, 
pavasarį atsitiko štai kas. Jis turėjo daug raudonmedžio rąstų 
viename ežerėlyje maždaug už šimto kilometrų nuo čia ir kaip tik 

tuo metu, kai vandenys pradėjo kilti, gavo savo firmos depešą, 
kad vyktų į Lambarenę tvarkyti skubios korespondencijos. Jis 
kai vanduo bus aukščiausiai pakilęs, ir pasistengti išplukdyti į 
upę visus medžius. Kai vanduo nuslūgo ir jis grįžo atgal, viską 
rado taip, kaip buvo palikęs. Negrai visas tas dienas rūkė, gėrė 
ir šoko. Mediena, jau ir prieš tai gulėjusi vandenyje, beveik visa 
sugedo, ir jis turėjo atlyginti savo kompanijai padarytus nuosto- 
lius. Jis pasielgė lengvabūdiškai, nepakankamai įbauginęs dar- 
bininkus. Šis įvykis jį labai pakeitė. Dabar jis juokiasi iš tų, ku- 
rie sako, kad su čiabuviais galima kai ką nuveikti ir be negailes- 
tingo žiaurumo. 

Neseniai į vieną dėžę, stovėjusią mano namo verandoje, įsi- 
metė termitai. Aš ištuštinau ją, sukapojau ir padaviau gabalus 
vienam man talkinusiam negrui. 

— Matai, čia yra termitų,— pasakiau aš,— šitų lentų nevalia 
dėti prie malkų palei ligoninę, nes termitai gali įsimesti į bara- 
kų sienojus. Nueik prie upės ir išmesk jas į vandenį. Ar su- 
pratai? 

— Taip, taip, gali būti ramus. 

Atėjo vakaras. Aš labai pavargau per dieną ir patingėjau dar 
kartą nulipti žemyn, todėl šįkart nusprendžiau pasikliauti juoda- 
odžiu, beje, tai buvo vienas iš patikimesnių. Bet apie dešimtą va- 
karo mane suėmė toks nerimas, kad pasiėmiau žibintą ir nuėjau 
prie ligoninės. Lentos, į kurias buvo įsimetę termitai, gulėjo tarp 
malkų. Likus dešimčiai žingsnių iki upės, negrui pritrūko kantry- 
bės, ir jis užtraukė pavojų mano pastatams!.. 

Kuo daugiau atsakingas baltasis, tuo didesnis pavojus, kad jis 
gali būti žiaurus su čiabuviais. Mes, misijos gyventojai, perne- 
lyg lengvai linkę užsipulti kitus baltuosius. Metų pabaigoje mums 
nereikia gauti iš čiabuvių numatytos materialinės naudos, kaip 
kad valdininkams ir pirkliams, todėl kova, kurios metu žmogus 
nusialina, mums nėra tokia sunki, kaip jiems. Aš nedrįstu dau- 
giau jų teisti nuo tolaik, kai per savo ligonius susipažinau su psi- 
chologija tų baltųjų, kurie čia yra atsakingi už materialinius da- 
lykus, ir suprantu, kad žmonės, dabar blogai atsiliepiantys apie 
čiabuvius, kadaise atvyko Afrikon pilni idealų, paskui nuo kas- 
dieninių rūpesčių pamažu pavargo, nustojo drąsos ir po trupu- 
čiuką iššvaistė sielos turtus. 

Baltųjų ir juodaodžių santykių problema, iškylanti džiunglėse, 
tokia sunki yra todėl, kad čia beveik neįmanoma išlikti tyra, hu- 
maniška asmenybe ir išsaugoti sugebėjimą šviesti čiabuvius. 


1914-UJŲ KALĖDOS 


Karo metų kalėdos džiunglėse! Iki pusės nudegus žvakutėms, 
kurios puošė mums kalėdų eglutę atstojančią palmę, aš priėjau ir 
užpūčiau jas. 

— Ką tu darai? — paklausė mano žmona. 

— Tai paskutinės mūsų žvakutės, — pasakiau aš,— turim pasi- 
taupyti kitiems metams. 

— Kitiems metams...— ir ji papurtė galvą. 

Rugpjūčio ketvirtąją, praėjus dviem dienoms po to, kai su- 
grįžom iš Kap Lopišo, aš paruošiau kelių rūšių vaistų vienai ser- 
gančiai Kap Lopišo damai ir pasiunčiau į faktoriją Jozefą, kad 
paklaustų, ar jų garlaiviukas kitu reisu negalėtų paimti mano pa- 
keto. Jis parnešė man vieno baltojo raštelį: 

„Europoj mobilizacija ir tikriausiai jau karas. Mes turim ati- 
duoti savo garlaivį valdžios žinion, ir neaišku, kada jis plauks į 
Kap Lopišą.“ 

Dar po kelių dienų iš tikrųjų įsitikinome, jog Europoj karas. 
Mes neturėjom žinių iš Europos nuo liepos pradžios ir nieko ne- 
žinojome apie tai, kaip kilo toji nelaimė. 

Negrai iš pradžių beveik nesuprato, kas čia dedasi. Katalikų ti- 
kėjimo atstovai rudenį daugiau domėjosi popiežiaus rinkimais, 
negu karu. 

— Daktare, — paklausė Jozefas kartą plaukiant upe,— kaip kar- 
dinolai renka popiežių? Kam teikia pirmenybę — vyriausiam, 
švenčiausiam ar protingiausiam? 

— Priklausomai nuo aplinkybių, kartais vienam, kartais ki- 
tam, — atsakiau aš. 

Juodaodžiams darbininkams karas iš pradžių neatrodė nelaimė. 
Ilgą laiką iš jų buvo beveik nieko nereikalaujama. Baltieji vis 
sėdėdavo krūvoj ir kalbėdavo apie žinias ir gandus iš Europos. 
Tačiau dabar ir jie gauna patirti šio negando pasekmių. Kol kas, 


kadangi maža laivų, medienos eksportas nutrūkęs, ir faktorijose 
atleidinėjami darbininkai, metams pasamdyti tolimose vietovėse; 
o kad neplaukia laivai, kurie galėtų parvežti juos namo, tai jie 
metasi į būrius ir bando pėsčiomis pasiekti Loango pakrantę, iš 
kur dauguma buvo čionai atgabenti. 

Karo vyksmą juodaodžiams davė pajusti ir staigus tabako, 
cukraus, ryžių. žibalo ir degtinės pabrangimas. Tatai juos kol kas 
labiausiai jaudina. Neseniai, kai mes perrišinėjome pūlinius, Jo- 
zefas jau kelintą kartą vėlei pradėjo dejuoti, kad per tą karą vis- 
kas labai pabrango. 

— Jozefai,— pasakiau aš jam,— tau nevalia taip kalbėti. Argi 
tu nematai, kokie susirūpinę misionierių, ponios daktarienės ır 
daktaro veidai? Mums karas yra daugiau, negu prekių pabrangi- 
mas, kad ir koks nemalonus jis būtų. Kiekvienas iš mūsų bijo dėl 
tiekos ir tiekos mielų žmonių gyvybių, ir mes iš toli girdime su- 
žeistųjų vaitojimus ir mirštančiųjų kriokimą. 

Jozefas pažvelgė į mane nustebęs. Nuo to laiko aš matau, jog 
tada jam dingtelėjo tai, apie ką anksčiau jis niekada nesusimąs- 
tydavo. 

Visi mes jaučiame, kad daugelis čiabuvių svarsto ir domisi, 
kaip čia yra, kad baltieji, mokantys juos evangelijos, dabar vie- 
nas kitą žudo, visiškai nepaisydami pono Jėzaus įsakymų. Pa- 
klausti to, mes neturime ką atsakyti. Jeigu su manim apie tai pra- 
deda kalbą galvojantys negrai, aš stengiuosi nieko neaiškinti, 
nieko negražinti, pasakau, jog tai mums kažkas nesuprantama ir 
siaubinga. Kiek nuo šio karo nukentės čiabuvių akyse baltųjų 
etinis ir religinis autoritetas, bus matyti tik vėliau. Bijau, jog ża- 
la bus milžiniška. 

Savo namuose aš stengiuosi, kad juodaodžiai kiek galima ma- 
žiau sužinotų apie karo baisumus. Tai, ką gauname iš iliustruotų 
laikraščių — paštas vėlei pradeda daugmaž reguliariai ateiti — 
stengiuosi kur nors paslėpti, kad mokantys skaityti vaikai nejsi- 
gilintų į tekstą ir nuotraukas ir paskui visiems nepasakotų. 

Darbas ligoninėje vėlei vyksta kaip įprasta. Kiekvieną dieną, 
kai lipu rytą takeliu į ligoninę, man atrodo nesuprantama ir ne- 
pelnyta malonė, kad aš, tuo tarpu kai tiek daug žmonių priversti 
kitiems nešti skausmą ir mirtį, galiu daryti žmonėms gera ir rū- 
pintis gyvybės išsaugojimu. Šis jausmas padeda man įveikti bet 
kokį nuovargį. 

Paskutinis laivas, palikęs Europą dar taikiu metu, atvežė man 
kelias dėžes medikamentų ir dvi dėžes tvarsčių. Pastarosios yra 
vienos mano sumanymo rėmėjos dovana. Taigi keliems mėne- 
siams esu aprūpintas tuo, kas reikalingiausia ligoninėje. Afrikai 
skirtos prekės, neatplaukusios šiuo laivu, tebeguli Havro ir Ant- 
verpeno krantinėse. Kas žino, kada jos atplauks ir ar išvis at- 
plauks. 

Turiu rūpesčių dėl maisto ligoniams. Jo labai sunku gauti, nes 
čia beveik badas per... dramblius. Europoje paprastai įsivaiz- 
duojama, kad tenai, kur įsigali „kultūra“, laukiniai žvėrys pra- 
deda nykti. Taip gali atsitikti kai kuriose vietose, tačiau kai kur 
būna tiesiog priešingai. Kodėl? Priežastys yra trys. Mažėjant čia- 
buvių skaičiui — daugelyje vietų jis mažėja — mažiau medžio- 
jama. O jei ir medžiojama, tai ne taip efektyviai. Čiabuviai pa- 
miršę medžioti žvėris primityviu, bet dažnai labai rafinuotu sa- 
vo protėvių būdu. Dabar jie įpratę medžioti su šautuvu. Tačiau, 
bijodamos galimų sukilimų, visos valstybės jau keleri metai Ek- 
vatorinės Afrikos čiabuviams duoda labai nedaug parako. Be to, 
čiabuviams draudžiama turėti modernių medžioklinių šautuvų, o 
tik senus su titnaginiais skiltuvais. Ir trečia, su laukiniais žvėri- 
mis nebe taip energingai kovojama, nes čiabuviai neturi tam 
laiko. Už medžių kirtimą ir sielių plukdymą jie gauna daugiau, 
negu už medžioklę. Taigi drambliai gali palyginti netrukdomai 
gyventi ir veistis. 

Tatai mes jaučiame čia savo kailiu. Į šiaurės vakarus nuo Lam- 
barenės esančių kaimų bananų plantacijose, iš kurių mes perka- 
me maisto produktus, įjunko lankytis drambliai. Užtenka dvide- 
šimties dramblių, kad per naktį nusiaubtų didelę plantaciją. Tai, 
ko nesuėda, jie sutrypia. 

Drambliai pavojingi ne tik plantacijoms, bet ir telegrafui. Iš 
N'Djolės į žemyno gilumą einanti linija apie tai galėtų nemaža 
papasakoti. Dramblius labai vilioja ilga, tiesi proskyna džiunglė- 
se, žyminti jos kelią. Tačiau dar labiau vilioja tiesūs lygūs stul- 
pai, tarsi tyčia pastatyti, kad storaodžiai galėtų į juos pasikasyti. 
Beje, jie ne visuomet būna pakankamai stori. Jeigu džiunglių 
milžinas spusteli smarkiau, jie tuoj išvirsta. Tačiau, nugriuvus 
vienam, čia pat galima rasti lygiai tokį patį kitą. Taip per naktį 
stiprus dramblys išverčia gerą galą telegrafo linijos, ir kartais 
trunka kelios dienos, kol artimiausio apsaugos posto žmonės su- 
randa nuniokotą vietą ir likviduoja padarytą žalą. 

Nors per juos, besibastančius netoliese, turiu tiek rūpesčių dėl 
maisto, kol kas dar nė vieno dramblio nesu mates ir tikriausiai 
nematysiu. Dieną jie lindi neprieinamose pelkėse, o naktį išeina 

Vienas čiabuvis, atlydėjęs pas mane savo širdininkę žmoną, 
yra geras drožėjas, ir jis išdrožė man dramblį. Apžiūrinėdamas 
tą primityvaus meno kūrinį, aš išdrįsau pasakyti, kad kūno for- 
ma galbūt ne visiškai teisinga. Įžeistas menininkas trūktelėjo pe- 
čiais: 

— Ne tau mane mokyti, kaip atrodo dramblys. Aš pats esu 
gulėjęs po dramblio kojomis, kai jis norėjo mane sutrypti. 

Mat, tasai žmogus yra dar ir garsus dramblių medžiotojas. Me- 
džiodami čiabuviai prieina prie dramblio labai arti, iki dešimties 
žingsnių, ir šauna tada į jį titnaginiu šautuvu. Jeigu šūvis nebū- 
na mirtinas ir dramblys pamato medžiotojus, jie atsiduria tada 
didžiai nemalonioje padėtyje. 

Anksčiau, jeigu trūkdavo bananų, savo ligoniams galėjau pri- 
durti ryžių. Dabar to jau nebegaliu. Juos, kiek dar likę, reikia 
pasilaikyti sau, nes daugiau, negu abejotina, ar mes dar gausim 
bent kiek iš Europos, 


1915-UJŲ KALĖDOS 


Vėlei džiunglėse atšvęstos kalėdos, ir vėlei tai karo metų kalė- 
dos. Tie žvakučių galiukai, kuriuos pasilikom pernai, sudegė ant 
šių metų kalėdų palmės. 

Praėjusieji buvo sunkūs metai. Prie įprastų darbų pirmaisiais 
mėnesiais prisidėjo dar kitų. Smarkūs audrų lietūs paplovė tą 
vietą, kur stovėjo didžiausias ligoninės barakas. Aš turėjau ryž- 
tis jį apmūryti ir per visą ligoninės teritoriją iškasti grįstus grio- 
vius, kuriais nutekėtų nuo priešais esančios kalvos srūvantis van- 
duo. Tam sumanymui įgyvendinti prireikė daug ir didelių akme- 
nų. Dalis jų buvo atvežta upe, dalis nuridenta nuo kalvos. Visą- 
laik turėjau būti kartu su darbininkais, visąlaik dirbti sykiu su 
jais. Paskui atėjo laikas mūryti. Čia man padėjo vienas apie mū- 
rijimą truputį nutuokiantis čiabuvis. Laimė, misijoje atsirado sta- 

tinė pusiau sugedusio cėmento. Po keturių mėnesių darbas buvo 
baigtas. 

Aš maniau, kad dabar galėsiu truputį atsipūsti. Bet tuomet pa- 
stebėjau, kad, nepaisant viso mano atsargumo, termitai vis dėlto 
įsimetė į dėžes su medikamentų ir tvarsčių atsargomis. Tad reikė- 
jo atidaryti daugelį dėžių ir viską supakuoti iš naujo. Tatai vėl 
atėmė visą kelių savaičių laisvalaikį. Laimė, aš laiku pastebėjau 
įsibrovėlius, antraip nuostolis būtų buvęs dar didesnis. Mano dė- 
mesį atkreipė charakteringas švelnus svilėsių kvapas, kurį sklei- 
džia termitai. Pažiūrėti dėžės buvo tokios, kaip anksčiau. Termi- 
tai prasiskverbė pro mažą grindų skylutę. Iš pirmos dėžės paskui 
prasigraužė į tą, kuri stovėjo viršuje, ir į gretimą. Priviliojo juos, 
matyt, medicininio sirupo butelis, kurio kamštis buvo pradėjęs 
truputį leisti. 

O, kas tai per kančia kova su vabzdžiais Afrikoje! Kiek laiko 
prarandama visokioms atsargos priemonėms, kurių žmogus esi 
priverstas griebtis! Ir koks bejėgiškas pyktis apima, kai turi vėl ir 
vėl pripažinti, jog vis dėlto buvai apgautas. 

Mano žmona išmoko lituoti, kad galėtų užlituoti skardinėse 
miltus ir kukurūzus. Tačiau pasitaiko, jog ir užlituotose skardi- 
nėse randi tūkstančius baisiųjų miltinių kirminų (Calandra gra- 
naria). Vištoms skirtus kukurūzus per trumpą laiką jie paverčia 
dulkėmis. 

Čia labai bijomasi vienos mažų skorpionų rūšies ir kitų ge- 
liančių vabzdžių. Žmogus pasidarai toks atsargus, jog niekuomet 
nekiši rankos į stalčių ar dėžę, kaip kad Europoje. Imi tiktai tą, 
ką matai. 

Pikti priešai yra įžymiosios keliaujančios skruzdėlės, priklau- 
sančios Dorylus rūšiai. Nuo jų mes daug kenčiame. Per savo il- 
gas keliones jos žygiuoja pavyzdinga tvarka, išsirikiavusios gre- 
tomis po penkias ar šešias. Vienąkart netoli savo namų aš stebė- 
jau jų koloną, kurios paradas truko trisdešimt šešias valandas! 
Priėjus atvirą vietovę arba taką, skruzdėlės su tvirtais žandikau- 
liais iš abiejų pusių išsirikiuoja daugeliu eilių ir saugo koloną, 
kurioje eina paprastosios skruzdėlės, nešančios kiaušinius. Būda- 
mos sargyboje, skruzdėlės stovi nugara į koloną, lygiai kaip ka- 
zokai, saugantys carą. Tokia poza jos išbūna valandų valandas. 

Paprastai skruzdėlės keliauja gretimai trim ar keturiom sava- 
rankiškom kolonom, nutolusiom viena nuo kitos nuo penkių iki 
penkiasdešimt metrų. Tam tikru momentu jos išsilaksto. Kaip 


perduodama komanda, mes nežinome, tačiau vienu akimoju di- 
delį plotą staiga padengia juodas knibždėlynas. Viskam, kas gy- 
va tame plote — galas. Negali išsigelbėti nė dideli vorai me- 
džiuose, nes baisiosios plėšikės vejasi juos būriais iki pat viršū- 
nių. O jeigu, panikos apimti, jie nušoka žemėn, tai čia juos suėda 
žeme lakstančios skruzdėlės. Vaizdas tikrai šiurpus. Džiunglių 
militarizmą beveik galima prilyginti Europos militarizmui. 

Mūsų namas yra ant vieno iš didžiausių keliaujančių skruzdė- 
lių kelių. Paprastai jos užgriūva naktį. Čežėjimas ir charakterin- 
gas vištų kvaksėjimas duoda mums žinią, jog pavojus čia pat. 
Dabar jau negalima gaišti nė minutės. Aš šoku iš lovos, nulekiu 
prie vištidės ir atplėšiu duris. Vos tiktai tali padarau, vištos tuo- 
jau išlekia laukan; uždarytas jas kaipmat sudorotų skruzdėlės. 
Jos įlenda vištoms į nosį ir gerklę ir jas uždusina, o paskui taip 
apgraužia, kad po kelių minučių lieka vien balti kaulai. Papras- 
tai plėšikių aukos būna viščiukai, vištos dar įstengia grumtis, kol 
ateina pagalba. 

Į tą laiką mano žmona nusikabina nuo sienos ragą ir triskart 
papučia. Tai ženklas N'Kendju, kad keltų tvirtesnius ligoninės 
vyrus ir neštų čionai kibirais vandenį iš upės. Viršuje vanduo 
sumaišomas su lisoliu ir juo palaistoma žemė apie namą ir žemiau 
jo. Visą tą laiką „kariai“ mus kaip reikiant kankina. Jie lipa ant 
mūsų ir siurbiasi į odą. Kartą aš suskaičiau jų ant savo kūno be- 
veik pusę šimto. Skruzdėlės įsikimba savo žandikauliais taip stip- 
riai, kad jų negalima nuimti. Jeigu tempi, tai liemuo nutrūksta, o 
žandikauliai lieka, ir juos reikia atskirai nuimti. Visa ši drama 
vyksta nakties tamsoje šviečiant mano žmonos laikomam žibintui. 

Pagaliau skruzdėlės atsitraukia. Jos negali pakęsti lisolio kva- 
po. Klanuose lieka gulėti tūkstančiai jų lavonų. 

Kartą per vieną savaitę mes atrėmėm tris tokius užpuolimus. 
Misionierius Koilaras, kurio atsiminimus aš kaip tik skaitau, 
Zambezėje taip pat daug prisikentė nuo keliaujančių skruzdėlių. 

Pagrindinis skruzdėlių persikėlimo metas yra lietų sezono pra- 
džia ir pabaiga. Kitu laiku jų užpuolimas mažiau tikėtinas. Dy- 
džio jos ne ką didesnės už mūsų rudąsias europines skruzdėles. 
Tačiau jų žandikauliai išsivystę kur kas labiau, ir bėgioja jos 
greičiau. Apskritai man krito į akį nepaprastas afrikinių skruz- 
dėlių greitis. 

Mane paliko Jozefas. Mat, aš neradau kitos išeities, kaip suma- 
žinti jo algą nuo septyniasdešimties frankų iki trisdešimt penkių, 

kadangi esu atkirstas nuo savo pinigų Strasburge ir esu privers- 
tas lįsti į skolas. Aš paaiškinau jam, kad šitaip pasielgti turėjau 
bėdos prispirtas. Vis dėlto jis išėjo, ir būtent todėl, kad „orumas 
jam neleidžia tarnauti už tokius menkus pinigus“. Tada buvo ati- 
daryta ir taupyklė su pinigais, skirtais žmonos pirkimui. Joje bu- 
vo apie du šimtus frankų. Per kelias savaites jis iššvaistė tuos pi- 
nigus. Dabar Jozefas gyvena kitame upės krante pas savo tėvus. 

Tad esu priverstas tenkintis vien N'Kendju pagalba. Šiaip jis 
gana paslaugus, išimtis būna tiktai tos dienos, kai būna prastai 
nusiteikęs. Tuomet iš jo neturiu jokios naudos. Daugelis darbų, 
kuriuos atlikdavo Jozefas, dabar gula ant mano pečių. 

Gydant pūlinius, man labai praverčia grynas metileno mėlis, 
kurį, pavadintą „piokteninu“, pradėjo pardavinėti Merko dažų 
fabrikai. Strasburgo akių klinikos profesoriaus Štilingo iniciatyva 
buvo atlikti rimti bandymai, nustatant dezinfekuojamą koncent- 
ruotų dažomųjų medžiagų poveikį. Jis davė man jo paties prie- 
žiūroje pagaminto pioktanino, kad išbandyčiau jį čia. Tai buvo 
prieš pat prasidedant karui. Šio darbo aš ėmiausi su nepasitikėji- 
mu, tačiau rezultatai buvo tokie puikūs, kad aš dabar nekreipiu 
dėmesio į nemalonią mėlyną spalvą. Svarbi metileno mėlio savy- 
bė yra ta, kad jis nužudo bakterijas nepažeisdamas ir nesuerzin- 
damas audinių ir yra absoliučiai nenuodingas. Šiuo atžvilgiu jis 
pranašesnis už sublimatą, karbolio rūgštį ir jodo tinktūrą. Džiung- 
lių gydytojui jis nepakeičiamas. Be to, kiek lig šiol esu pastebė- 
jęs, pioktaninas tikrai padeda užsitraukti po pūlinių odai. 

Prieš karą iš tų ligonių, kurie man pasirodydavo ne visiškai 
skurdžiai, buvau pradėjęs po truputį imti už medikamentus. Taip 
per mėnesį susirinkdavau nuo dviejų iki trijų šimtų frankų. Nors 
tai ir būdavo tiktai dalis tos sumos, kiek iš tikrųjų kainuodavo 
į tą laiką išdalinti medikamentai, bet vis šis tas susidarydavo. 
Dabar šalyje pinigų nebėr. Ir aš turiu čiabuviams beveik viską 
duoti dykai. 

Karas sutrukdė kai kuriems baltiesiems sugrįžti į tėvynę, todėl 
čia yra nebuvusių namie jau ketveri ar penkeri metai. Kai kurių 
jėgos visai išsibaigusios, ir jie yra priversti, kaip sakoma pas mus 
prie Ogovės, keliauti pas daktarą „remontuotis“. Tokie pacien- 
tai užsibūna pas mus po kelias savaites. Pasitaiko, jog iškart at- 
vyksta du arba trys. Tuomet aš užleidžiu jiems savo miegamąjį ir 
pats miegu nuo moskitų vieliniu tinklu apsaugotoje verandoje, 
Tai nėra didelė auka. Verandoje oro daugiau, negu kambaryje. 

Labiausiai jėgas atgauti kartais padeda ne mano medikamentai, ò 
skanus ponios daktarienės virtas valgis. Aš jau buvau priverstas 
paskelbti, jog nepriimsiu ligonių iš Kap Lopišo, jei tuo momentu, 
kai jie suserga, tenai yra bent vienas gydytojas, kad žmonės ne- 
plauktų čionai vien valgyti pagerinto ligonių maisto. Laimė, dar 
turiu nemažą atsargą skardinių su kondensuotu pienu. Su kai ku- 
riais baltaisiais pacientais aš nuoširdžiai susidraugauju. Kalbė- 
damasis su tais, kurie gyvena čia jau seniai, nuolatos išgirstu ką 
nors nauja apie šalį ir kolonizacijos klausimus. 

Mūsų sveikata ne kažin kokia, nors ir nepasakytum, kad būtų 
bloga. Tropinę anemiją, be abejo, jau jaučiam. Ji pasireiškia 
greitu nuovargiu. Paėjęs galiuką į kalvą nuo ligoninės iki savo 
namų, aš jau būnu gana smarkiai pavargęs, nors to kelio tiktai 
kokios keturios minutės. Jaučiam ir keistą nervingumą, būdingą 
tropinei anemijai. Be to, irzlumo prideda ir gendantys dantys. 
Mano žmona ir aš statome vienas kitam laikinas plombas. Aš 
jai dar galiu šiek tiek padėti. Tačiau man jau niekas negali nie- 
kuo pagelbėti, mat, man reikia ištraukti du visiškai sugedusius 
dantis. 

Džiunglės ir dantų skausmas! Kiek istorijų galima apie tai pa- 
pasakoti! Vienas mano pažįstamas baltasis prieš kelerius metus 
buvo taip prispaustas dantų skausmo, kad nebegalėjo ilgiau 
tverti. 

— Žmona,— pasakė jis,— eik ir atnešk iš įrankių dėžės mažą- 
sias reples. 

Taip taręs, jis atsigulė ant žemės. Žmona atsiklaupė ant jo krū- 
tinės ir suėmė kiek galėdama dantį replėmis. Tuomet vyras su- 
spaudė savo rankom jos rankas ir išsiplėšė dantį, kuris pasitaikė 
pakankamai geras ir pakluso šiam manevrui. 

Proto blaivumą, nepaisant nuovargio ir anemijos, kad ir kaip 
tai būtų keista, aš išlaikęs beveik nepakitusį. Jei diena nebūna 
pernelyg sunki, po vakarienės aš galiu dvi valandas toliau rašy- 
ti savo veikalą apie etiką ir kultūrą žmonijos minties istorijoje. 
Reikiamas knygas, tas, kurių nesu atsivežęs, man parūpina 
Ciuricho universiteto profesorius Štrolis. Keistas tas mano dar- 
bas. Mano stalas stovi šalia į verandą vedančių grotinių durų, 
kad kuo labiau jusčiau švelnų vakaro brizą. Palmių šniokštimas 
tyliai akompanuoja garsiai žiogų ir varlių muzikai. Iš miško sklin- 
da šlykštūs ir kraupūs šauksmai. Karamba, ištikimas mano šuo, 
guli verandoje ir tyliai urzgia, ducdamas man žinoti, jog jis čia. 

Prie mano kojų po stalu guli maža nykštukinė antilopė. Šitokioje 
vienatvėje aš stengiuosi išdėstyti savo mintis, kurios jaudina ma- 
ne nuo 1900 metų, ir tuo būdu prisidėti prie kultūros vystymo, 
Džiunglių vienatve, kaip aš tau atsidėkosiu už tai, kas tu man 
buvail.. 

Valandą tarp pietų ir darbo ligoninėje pradžios skiriu muzikai, 
jai taip pat priklauso ir sekmadienio popietės. Muzikuodamas aš 
irgi pastebiu, kokia palaima yra dirbti atsiskyrus nuo pasaulio 
šurmulio. Daugelį Bacho kūrinių vargonams čia man pavyksta 
suprasti geriau, negu anksčiau. 

Dvasinė veikla būtina, kad Afrikoje neprarastum pusiausvy- 
ros. Išsilavinęs žmogus, kad ir kaip keistai tai skamba, džiunglė- 
se jaučiasi geriau, negu neišsilavinęs, nes jis turi poilsį, kuris nė- 
ra prieinamas neišsilavinusiam. Skaitydamas rimtą knygą, Žžmo- 
gus nustoji būti tasai padaras, kuris visą dieną kovojo su 
nepatikimais čiabuviais ir įkyriais vabzdžiais, ir vėlei tampi žmo- 
gumi. Vargas tam, kuris šitaip vėl ir vėl nevirsta pačiu savimi, 
nepasisemia naujų jėgų! Jį pražudo baisi Afrikos proza. 

Neseniai pas mane buvo užsukęs vienas baltasis medienos 
pirklys. Lydėdamas jį atgal prie kanojos, aš paklausiau, ar neno- 
rėtų, kad įdėčiau kokios nors lektūros tom dviem dienoms, kurias 
teks praleisti kelionėje. 

— Ačiū, — pasakė jis, — aš ap::rūpinęs. 

Ir parodė man knygą, padėtą kanojoje ant jo gulimos kėdės. 
Tai buvo Jakobo Bemeso „Aurora“. Septynioliktojo amžiaus pra- 
džioje gyvenusio vokiečių batsiuvio ir mistiko knyga lydi jį vi- 
sose kelionėse. Kiek žinoma, tai beveik visi didieji Afrikos ke- 
liautojai vežiodavosi tarp savo bagažo „kietos literatūros“. 

Laikraščių čia tiesiog negalima pakęsti. Tiktai tai lėkte prale- 
kiančiai dienai skirti spausdinti piepalai čia, kur laikas, galima 
sakyti, stovi vietoje, atrodo groteskiški. Norime mes to ar ne, ta- 
čiau visi mes čia kasdien gauname pajusti, kad gamta yra viskas, 
o žmogus niekas. Nuo to kažkiek pasikeičia ir pasaulėžiūra — net 
ir nelabai išsilavinusių žmonių, ir tave pradeda erzinti europie- 
tiško gyvenimo jaudrumas bei tuštumas. Ir pradeda atrodyti ne- 
normalu, kad kažkur gamta jau visai niekas, o žmogus — viskas, 

Žinios apie karą dabar mus pasiekia palyginti reguliariai. Iš 
N'Djolės — per kurią eina stambi telegrafo linija iš Librevilio į 
žemyną — ir iš Kap Lopišo maždaug kas dvi savaitės atgabenama 
dienos įvykių kronikos santrauka. Apylinkės įgulos vadas per- 

siunčia ją, įdavęs juodaodžiui kareiviui, per faktorijas ir abi mi- 
sijas. Tu skaitai, o atnešęs ją žmogus stovi šalia ir laukia, kada 
atiduosi. Paskui dvi savaites apie karą vėlei nieko konkretaus ne- 
girdi. Mes neįsivaizduojame, kaip jaučiasi tie, kurie kasdien jau- 
dinasi skaitydami dienos įvykių kroniką. Tačiau mes jiems ne- 
pavydime. 

Šiomis dienomis čia pasklido žinia, jog iš tų baltųjų, kurie nuo 
Ogovės krantų išvyko į Europą atlikti karinės pareigos, dešimt 
jau yra žuvę. Čiabuviams tai daro didelį įspūdį. 

— Jau dešimt žmonių krito tame kare! — pasakė vienas senas 
pauenas.— Tai kodėl besivaidijančios gentys nesueina krūvon ir 
nesusitaria geruoju? Kaipgi jos apmokės šitiek žuvusių? 

Mat, čiabuviai turi įprotį apmokėti už kare žuvusius, ir tai da- 
ro ne tiktai nugalėtieji, bet ir nugalėtojai. 

Atėjus paštui, mūsų virėjas Aloizas mane visuomet užkalbina: 

— Daktare, ar karas tebevyksta? 

— Taip, Aloizai, tebevyksta. 

Tada jis liūdnai papurto galvą ir kelis kartus pakartoja: 

— O lia lia, o lia lia. 

Aloizas yra iš tų negrų, kuriems mintis apie karą yra dvasinė 
kančia. 

Europietiškus maisto produktus mes dabar labai taupom. Bul- 
vės pradeda darytis retenybė. Neseniai vienas baltasis atsiuntė 
man kelis jų tuzinus per savo tarną. Iš to aš padariau išvadą, kad 
jis jaučiasi blogai ir greitai jam prireiks mano pagalbos. Taip ir 
buvo. 

Prasidėjus karui, mes pripratome prie beždžionių mėsos. Vie- 
nas misionierius laiko juodaodį medžiotoją ir nuolatos atsiunčia 
mums dalį laimikio. Tas juodukas paprastai šaudo tiktai beždžio- 
nes, nes prie jų lengviau prisėlinti, negu prie kitų Žvėrių. 

— Daktare,— pasakė man neseniai vienas baltasis, — beždžio- 
nienos valgymas tai jau antropofagijos pradžia. 

Vasaros pabaigoje kartu su ponu ir ponia Moreliais mes galė- 
jom praleisti kelias savaites Kap Lopiše. Viena prekybos kompa- 
nija, kurios keli tarnautojai gydėsi ir viešėjo pas mus, vienoje 
savo faktorijų davė mums tris kambarius. Jūros oras mus padarė 
tiesiog kitais žmonėmis. 


4. A. Sveiceris 9? 


APIE MISIJAS 
Lambarenė, 1916-ųjų liepa 


Dabar pas mus sausasis metas. Vakarais mes einame pasi- 
vaikščioti ant didelių iškilusių upės vagoje seklumų ir kvėpuo- 
jame grynu oru, dvelkiančiu nuo upės žemupio. Ligoninėje kol- 
kas ramiau, negu paprastai. Kaimai kaip tik išėję į didžiąsias 
žūkles. Kai jos baigsis, pas mane pradės plaukti ligoniai. Pasi- 
naudodamas laisvu laiku, aš bandau perteikti įspūdžius, kuriuos 
susidariau čia apie misijas. 

Jau daugiau kaip treji metai gyvenu misijoje. Ką aš galiu pa- 
sakyti apie misijas apskritai iš savo patyrimo? 

Kaip supranta krikščionybę džiunglių žmogus ir koks jis atro- 
do krikščioniui? Europoje visąlaik girdėdavau, jog krikščionybė 
yra pernelyg sudėtinga primityviems žmonėms. Šis klausimas 
anksčiau neramino ir mane patį. Dabar, remdamasis savo patirti- 
mi, aš galiu pasakyti, jog tai netiesa. 

Visų pirma reikia turėti galvoje, jog gamtos vaikas yra daug 
labiau „galvojantis“, negu įprasta manyti. Nors ir nemokėdamas 
skaityti bei rašyti, jis yra apmąstęs daug daugiau dalykų, negu 
mes įsivaizduojame. Labai didelį įspūdį man padarė pokalbiai li- 
goninėje su senais čiabuviais apie svarbiausius būties klausimus. 
Odos spalvos, išsilavinimo skirtumas kaipmat išnyksta, kai su 
džiunglių žmogumi pradedi kalbėti apie žmogaus santykį su 
pačiu savimi, su kitais žmonėmis, apie tai, kas yra Žmogus pa- 
saulio ir amžinybės atžvilgiu. 

— Negrai yra protingesni už mus, nes jie neskaito laikraš- 
čių, — pasakė man neseniai vienas baltasis. 

Šiame paradokse esama tiesos. 

Taigi čiabuvis iš prigimties yra labai imlus elementariems re- 
ligijos dalykams. Istorinė krikščionybės pusė jam visiškai sveti- 
ma. Jo pasaulio sampratoje istorinei perspektyvai vietos nėra. 
Jis neįsivaizduoja, koksai laiko tarpas skiria Jėzų nuo mūsų. Jis 
taip pat labai sunkiai supranta tikėjimo tezes, kuriose sakoma, 
kaip pagal pasaulinį dievo planą reikia ruoštis žmonijos išgelbė- 
jimui ir kaip ji bus išgelbėta. Užtat jis turi elementarų supratimą 
apie išgelbėjimą kaip tokį. Krikščionybė jam yra žiburys, švie- 
čiantis baimės tamsoje. Ji užtikrina jį, kad jis nėra gamtos dva- 

sių, protėvių vėlių ir fetišų valioje, kad joks žmogus neturi ant- 
gamtinės galios kitam ir kad viską valdo dievo valia 


Grandinėmis buvau aš surakintas, 
Tu atėjai ir laisvę man davei. 


Šie žodžiai iš Paulio Gerharto advento giesmės geriausiai pasa- 
ko, kas yra krikščionybė primityviam žmogui. Ši mintis man nuo- 
latos ateina į galvą, kai kokioje nors misijoje stebiu į pamaldas 
susirinkusius čiabuvius. 

Primityviųjų Žmonių religijoje, kaip žinia, nėra vietos viltims 
ir baimei, kas bus anapus. Gamtos vaikas nebijo mirties, jam tai 
natūralus dalykas. Viduramžiška krikščionybės forma, kur į pir- 
mą planą iškeliama paskutiniojo teismo baimė, jį domina mažiau, 
negu etiškesnė jos forma. Krikščionybė jam yra Jėzaus išreikšta 
moralinė pažiūra į gyvenimą ir pasaulį, mokymas apie dievo pa- 
saulį ir dievo malonę. 

Gamtos vaikas iš prigimties yra etiškas racionalistas. Jis yra 
natūraliai imlus gėrio sąvokai ir visam tam, kas religijoje yra su 
ja susiję. Ruso ir kiti šviečiamojo amžiaus žmonės gamtos vaiką, 
be abejo, idealizavo. Tačiau jų teiginyje, jog jame slypi gėrio ir 
proto pradas, kažkiek tiesos vis dėlto yra. 

Aš nemanau, jog aprašiau negro minčių pasaulį, pateikęs jums 
jo iš kartos į kartą einančių prietarų sąrašą ir pavaizdavęs jo pa- 
veldėtą teisingumo sampratą. Jis nėra paskendęs juose, bet yra 
jų valdomas. Jis turi neaiškią nuojautą, kad supratimas apie tai, 
kas yra gera, turi atsirasti iš mąstymo. Ir kai jis susipažins su 
aukštesnėmis dorovinėmis Jėzaus religijos sąvokomis, prabils 
tai, kas lig šiol buvo, bet snaudė, išsivaduos tai, kas lig šio] buvo 
nelaisvėje. Juo ilgiau aš gyvenu tarp Ogovės negrų, juo labiau 
man taip atrodo. 

Taigi per Jėzaus mokymą čiabuvis patiria dvigubą išlaisvini- 
mą. Jo pasaulio samprata iš baimingos virsta nebaiminga, iš ne- 
etiškos — etiška. 

Aš niekada taip aiškiai nejutau, kokios pergalingai paprastos 
yra Jėzaus mintys, kaip tada, kai man buvo leista Lambarenės 
mokyklos barake, kuris naudojamas kaip bažnyčia, komentuoti 
čiabuviams pamokslą ant kalno, viešpaties alegorijas bei apaštalo 
Povilo posakius apie naująją būtį, kurioje mes egzistuojame. 

Tačiau kiek iš tikrųjų pasikeis negras kaip žmogus, tapęs 
krikščioniu? Priimdamas krikštą, jis atsisako visų prietarų. Ta- 

čiau prietarai taip susiję su jo gyvenimu ir su jo visuomeniniu 
gyvenimu, kad jis jų taip vienu akimoju neatsikratys. Žinoma, 
kad bus atkryčių — kartais mažesnių, kartais didesnių. Aš nesu 
už tai, kad būtų tragiškai reaguojama į papročius, kurių negras 
negali iškart visiškai atsisakyti. Mano nuomone, užtenka jį vien 
visais įmanomais būdais tikinti, kad tie papročiai yra niekuo ne- 
pagrįsti, kad už jų neslypi jokie demonai. 

Gimus ligoninėje kūdikiui, jo motinai ir jam pačiam baltais 
dažais taip ištepamas veidas ir kūnas, kad į juos abu būna baisu 
žiūrėti. Ši procedūra įprasta beveik visų primityviųjų tautų tar- 
pe. Balti dažai turi atbaidyti arba apgauti demonus, kurie pirmo- 
mis dienomis, atseit, ypač pavojingi motinai ir vaikui. Aš neko- 
voju prieš tai. Kartais, vos tiktai gimdymas baigiasi, ir pats pa- 
sakau: 

— Žiūrėkit, neužmirškit išdažyti! 

Tam tikru momentu švelni ironija dvasioms ir fetišams yra pa- 
vojingesnė už bekompromisinę kovą su jais. Aš drįstu priminti, 
jog mes, europiečiai, ir patys dar turime daugelį papročių, kurių 
kilmė, apie tai mes dabar net nepagalvojame, yra pagoniška. 

Etinis atsivertimas, žinoma, taip pat nebūna visiškas. Norint 
teisingai įvertinti spalvotuosius krikščionis, reikia skirti vidinį ir 
pilietinį dorovingumą. Kai dėl vidinio, tai dažnai pasiekimai bū- 
na tikrai dideli. Reikia pagyventi tarp jų, kad suprastum, ką 
reiškia kuriam nors iš jų todėl, kad yra krikščionis, atsisakyti 
keršto arba net kraujo keršto, kurį įvykdyti yra jo pareiga! Ap- 
skritai man atrodo, kad primityvusis žmogus yra daug geresnės 
širdies, negu mes, europiečiai. Jeigu jie dar taps tikrais krikščio- 
nimis, tai tarp jų gali atsirasti nuostabiai kilnių Žmonių. Aš ne- 
manau, jog esu vienintelis baltasis, kuriam teko pasijusti sugė- 
dintam čiabuvių. 

Tačiau viena yra laikytis meilės religijos reikalavimų, ir visai 
kas kita atsisakyti įpročiu tapusio melavimo bei polinkio vogti 
ir tapti, mūsų supratimu, bent kiek patikimesniu žmogumi. Jei 
drįsčiau kalbėti paradoksais, tai pasakyčiau, jog krikščionybę pri- 
ėmęs čiabuvis dažniau būna dorovingas, negu sąžiningas žmo- 
gus. 

Teisdamas čia mažai ką pasieksi. Mes turime stengtis, kad spal- 
votieji krikščionys turėtų kiek galima mažiau pagundų. 

Tačiau esama ir tokių krikščionių čiabuvių, kurie visais at- 
žvilgiais yra dorovingi žmonės. Vienas iš tokių yra Ojembas, juo- 

daodis mūsų berniukų mokyklos mokytojas. Mano nuomone, jis 
yra vienas iš puikiausių mano pažįstamų žmonių. Ojembo reiškia 
„daina“. 

Kodėl pirkliai ir tarnautojai taip dažnai neigiamai atsiliepia 
apie spalvotuosius krikščionis? Jau plaukiant čionai laivu du 
bendrakeleiviai man buvo sakę, kad jie niekada nesamdo krikš- 
čionių tarnų. Šiuo atveju krikščionybei suverčiama bėda už ne- 
malonias emancipacijos apraiškas. Jaunesnieji krikščionys daž- 
nai yra mokęsi misijų mokyklose, ir todėl dabar jiems krizė, bū- 
dinga visiems mokyklas baigusiems negrams. Jiems atrodo, kad 
kai kurie darbai žemina jų orumą, jie nenori, kad su jais būtų el- 
giamasi kaip su „paprastais“ negrais. Tatai aš esu pastebėjęs ir 
savo tarnų elgesyje. Vienas iš jų, Atombogunjas, N'Gomo mo- 
kyklos vyresniosios klasės mokinys, tarnavo pas mane per atos- 
togas. Pačią pirmąją dieną, plaudamas verandoje indus, jis atsi- 
vertė šalimais vadovėlį. 

— Koks geras berniukas, koks stropus mokinys! — pasakė ma- 
no žmona. 

Tačiau vėliau mes supratome, jog jis atsivertė vadovėlį ne tik- 
tai iš stropumo, bet ir iš pasipūtimo. Penkiolikmetis vaikigalis 
tuo norėjo mums parodyti, kad tarno darbas jam yra per prastas 
ir kad su juo reikia elgtis kitaip, negu su visais tarnais. Galiau- 
siai jo pūtimasis man tiek įgriso, kad aš neapsikentęs jį išvariau. 

Kadangi daugelyje kolonijų beveik visos mokyklos priklauso 
misijoms — kolonijų administracija, galima sakyti, nesteigia mo- 
kyklų, pasitikėdama misijomis,— tai nesveikos emancipacijos 
apraiškos būdingos daugiausia tiems, kurie yra baigę misijų mo- 
kyklas, ir todėl paskui dėl to kaltinama krikščionybė. Šitaip kal- 
bėdami, baltieji pamiršta, už ką jie turi būti dėkingi misijoms. 
Kai kartą, plaukiant garlaiviu, vienos didelės prekybinės kompa- 
nijos direktorius mano akivaizdoje ėmė niekinti misijas, aš įį 
paklausiau: 

— O kas išmokė juodaodžius raštininkus ir juodaodžius fak- 
torijų tarnautojus, kurie pas jus dirba? Kam jūs turite būti dė- 
kingas, kad prie Ogovės krantų randate čiabuvių, kurie moka 
skaityti, rašyti ir skaičiuoti ir yra bent kiek patikimiė.. 

Jam teko nutilti. 

Tačiau kaipgi dirba misija? Kas ta misijos stotis ir ką ji veikia? 

Europoje misijos stotis įsivaizduojama kaip kaimo klebonija 
džiunglėse. Iš tikrųjų tai daug didesnės apimties ir daug sudėtin- 


101 


gesnė įstaiga; tai — vyskupija, mokymo centras, žemės ūkio of- 
ganizacija ir turgavietė! 

Normalioje misijos stotyje turi būti: misionierius stoties vado- 
vas, misionierius, užsiiminėjantis evangelizacijos kelionėmis, 
misionierius berniukų mokyklos mokytojas, mergaičių mokyklos 
mokytoja, vienas arba du misionieriai amatininkai ir galbūt gy- 
dytojas. Tiktai tokia stotis gali kai ką nuveikti. Nepilnai su- 
komplektuota misija alina žmones ir ryja pinigus, nepateisinda- 
ma į ją įdėtų lėšų. 

Vienas pavyzdys. Talagougoje, kai aš tiktai čionai atvykau, 
turėjome puikų evangelizatorių misionierių poną Fordą, amerikie- 
tį. Tačiau stočiai truko misionieriaus amatininko. Ir štai atėjo 
toksai metas, kai būtinai reikėjo taisyti ant polių stovinčio na- 
mo — jame gyveno ponas Fordas su žmona ir vaikais — grindis, 
kadangi pro plyšius pradėjo prasiskverbti moskitai, kurie yra pa- 
vojingi gyventojų sveikatai kaip maliarijos nešiotojai. Taigi po- 
nas Fordas pats ėmėsi taisyti grindis ir prasiplūkė su jomis du 
mėnesius. Visą tą laiką apylinkė buvo be misionieriaus. Misio- 
nieriui amatininkui tam būtų reikėję tiktai trijų savaičių, ir jis 
būtų viską dorai padaręs, o ne tik tam kartui aplopęs. Tai tiktai 
vienas pavyzdys iš šimtų, demonstruojantis nepilnai sukomplek- 
tuotų misijų bėdas ir nerentabilumą. 

Tropikuose žmogus geriausiu atveju padaro tiktai pusę to, ką 
gali padaryti normaliame klimate. Jeigu jisai yra mėtomas iš vie- 
no darbo į kitą, tai nusialina taip greitai, kad po kurio laiko, nors 
ir būna čia, iš jo jau nebėra jokios naudos. Todėl yra būtina 
griežtai pasiskirstyti darbą, nors, antra vertus, jeigu aplinkybės 
to reikalauja, kiekvienas vėlei turi mokėti daryti viską. Toksai 
misionierius, kuris bent kiek nenusituokia apie amatus, plantaci- 
jas ir ligonių gydymą, misijos stočiai yra tikra nelaimė. 

Misionierius, kurio pareiga yra skleisti dievo žodį apylinkėse, 
turi atsiriboti nuo stoties gyvenimo. Jis privalo būti laisvas ir 
kiekvieną dieną daryti trumpesnius ar ilgesnius žygius į aplinki- 
nius kaimus. Be to, jis neturi būti įpareigojamas tą ar kitą die- 
ną sugrįžti į stotį. Juk gali pasitaikyti, kad vieno žygio metu jį 
kas nors pakvies užsukti į kurį nors nenumatytą kaimą, kur žmo- 
nės nori pasiklausyti evangelijos. Tokiu atveju jam nevalia atsa- 
kyti, jog neturįs laiko, o pareiga paskirti tam dvi arba tris die- 
nas, O jeigu reikia ir visą savaitę. Grįžus iš kelionės namo, jam 

reikia pailsėti, nes, praleidęs porą savaičių ant vandens arba 
džiunglių tankymėje, jis tikrai bus pavargęs. 

Pernelyg retos ir pernelyg skubios evangelizacijos kelionės — 
štai kokia beveik visų misijų bėda. Ir vėlei šios blogybės prie- 
žastis yra ta, kad, trūkstant personalo ar neteisingai pasiskirs- 
čius pareigomis, misionierius evangelizatorius kartu yra ir vie- 
nas stoties vadovų, o stoties vadovas ir pats keliauja po kaimus 
su dievo žodžiu. 

Stoties vadovas turi laikyti pamaldas pačioje stotyje bei arti- 
miausiuose kaimuose ir drauge globoti mokyklas bei stoties plan- 
tacijas. Apskritai jis visąlaik privalo būti stotyje. Jis turi viską 
matyti bei girdėti ir rasti laiko pašnekėti su kiekvienu. Pats pro- 
zaiškiausias jo darbas — organizuoti turgų. Maisto produktus, 
kurių reikia mokykloms, stoties darbininkams ir irkluotojams bei 
mums patiems, gauname ne už pinigus. Čiabuviai tiktai tuomet 
atveš mums reguliariai maniokų, bananų ir džiovintų žuvų, kai 
žinos, jog pas mus gaus gerų prekių. Taigi misijos stotis privalo 
turėti krautuvę. Du arba tris kartus per savaitę čiabuviai ateina 
su savo plantacijų vaisiais ir žuvimis ir keičia tai, ką atsinešę, į 
druską, žibalą, vinis, žvejybos įrankius, tabaką, pjūklus, peilius, 
kirvius bei audinius. Degtinės pas mus nėra. Tatai užima visą 
stoties vadovo rytmetį. O kiek laiko jam reikia, kad teisingai ir 
laiku sudarytų Europon siunčiamų užsakymų sąrašus, tiksliai ves- 
tų sąskaitas, išmokėtų atlyginimus darbininkams ir irkluotojams, 
stoties plantacijų priežiūrai! Kiek nuostolių būna, jeigu jis laiku 
ko nors nepadaro! Reikia uždengti stogą, o sausų ir paruoštų ra- 
fijos lapų nėra, arba, sakykim, jis praleidžia tinkamą momentą 
plytų atsargai paruošti! Arba nesusizgrimba laiku dar kartą pa- 
rūkyti mokyklos vaikams skirtų džiovintų žuvų atsargos ir vie- 
ną rytą pastebi, kad žuvyse knibždėte knibžda kirmėlių ir jų jau 
negalima valgyti. Nuo stoties vadovo priklauso tai, kaip stotis 
dirba — tikslingai ir pigiai ar netikslingai ir brangiai. 

Dar pavyzdys. Mūsų stočiai daugelį metų vadovavo žmonės, 
kurie menkai nusituokė apie žemės ūkio darbus ir blogai prižiū- 
rėjo kavamedžius. Jie leido jiems taip išsikeroti, kad tie ėmė 
blogai vesti, o pupelių pasidarė nebegalima nuskinti be kopė- 
čių. Dabar mums teks juos nukirsti palei žemę. Iki kavamedžiai 
vėlei ataugs ir pradės normaliai vesti, praeis ne vieneri metai. 

Be to, stoties vadovas privalo užsiimti tyrimais vagysčių, kurių 
čia per akis, kur jam daugiau, negu jis to nori, tenka vystyti de- 

tektyvo talentą. Jis taip pat turi išspręsti visus juodaodžių sto- 
ties gyventojų ginčus. Tuo metu jam nevalia prarasti kantrybės. 
Ištisas valandas privalo įdėmiai klausytis nuobodžių disputų, nes 
kitaip bus neteisingas teisėjas. Atplaukus kanojoms iš kitų sto- 
čių, jo pareiga priglausti ir pamaitinti irkluotojus. Pasigirdus 
garlaivio sirenai, jis turi skubėti su kanoja į prieplauką, kad lai- 
ku atsiimtų paštą ir prekių dėžes. 

Bet štai turgaus dienomis buvo sunešta per mažai maisto pro- 
duktų. Tokiu atveju jam reikia siųsti kanoją į tolesnius kaimus 
trūkstamų dalykų. Kelionė gali užsitęsti dvi ar tris dienas. Kokį 
darbą per tai atidėti į šalį? O juk gali būti, jog kanoja grįš atga- 
lios tuščia, tuomet teks keliauti į kitą vietą... 

Kokia tai baisi proza žmogui, atvykusiam skelbti Jėzaus moky- 
mo! Jeigu stoties vadovui nereikėtų laikyti vakarinių ir rytinių 
pamaldų mokykloje ir sakyti pamokslo sekmadienį, tai jis ko ge- 
ro ir visai pamirštų esąs misionierius. Tačiau labiausiai jo įtaka 
ir pasireiškia kaip tik tuo, kad kasdieniniame darbe jis rodo 
krikščionišką malonę ir švelnumą. Šių bežodžių jo pamokslų dė- 
ka stotis yra tokia, kokia ji turi būti kaip dvasinė įstaiga. 

Keli žodžiai apie mokyklas. Dėl didelių atstumų čia negalima 
organizuoti tokios mokyklos, kur vaikai vaikščiotų į pamokas ir 
gyventų pas tėvus. Lambarenės misijai priklausantys kaimai yra 
už šimto, jeigu ne daugiau, kilometrų. Taigi vaikai turi gyventi 
misijoje. Tėvai atgabena juos spalio mėnesį ir vėlei išsiveža lie- 
pos mėnesį, kada prasideda didžiųjų žūklių metcs. Už prieglaudą 
ir maitinimą mokiniai, berniukai ir mergaitės, turi dirbti stoties 
naudai. 

Jų dienotvarkė būna tokia: iš ryto nuo septintos iki devintos 
valandos jie pjauna žolę ir krūmus. Kova su misijos teritoriją 
gožiančiomis džiunglėmis pagrindinai vykdoma jų jėgomis. Bai- 
gę pjauti vienoje stoties teritorijos pusėje, jie gali vėlei pradėti 
kitoje, kur į tą laiką žolė ir krūmai būna vėl atžėlę. Nuo devynių 
iki dešimtos — laisvas laikas. Tuomet vaikai po dideliu stogu ver- 
dasi bananus pagal negrų receptą. Kiekviena penkių ar šešių vai- 
kų grupė turi savo puodą ir ugniakurą. Pavalgius, tarp dešimtos 
ir dvyliktos, būna pamokos. Poilsio valanda nuo dvyliktos iki 
pirmos paprastai skiriama maudymuisi ir žuvavimui. Pasibaigus 
popietės pamokoms, kurios vyksta tarp antros ir ketvirtos, vai- 
kai vėlei dirba pusantros valandos. Jie padeda kakavos planta- 
cijoje; berniukai dažnai ateina į pagalbą misionieriui amatinin- 

kui, ruošia plytas, gabena statybines medžiagas arba dirba že- 
mės darbus. Po to dalinami maisto produktai, skirti kitai dienai. 
Po šešių vyksta vakarinės pamaldos. Tada verdama ir valgoma 
vakarienė. Devintą valandą vaikai gula į lovas, tai yra, ant medi- 
nių narų po moskitų tinklais. Sekmadienių popietėmis daromos 
iškylos kanojomis, kuriose dalyvauja ir mergaičių mokyklos mo- 
kytoja su savo mokinių įgula. Sausuoju metu žaidžiama ant smė- 
lio seklumų. 

Berniukų mokyklos darbas kenčia nuo to, kad, misionieriui iš- 
siruošus evangelizacinėn kelionėn ar šiaip kada iškilus reikalui 
kur nors nukakti, mokiniai turi plaukti kartu kaip irkluotojai ir 
kartais nebūna mokykloje savaitę ar net daugiau. Kada ateis tas 
laikas, kai kiekviena stotis turės gerą motorinę valtį! 


Ar misionierius turi būti išsilavinęs? Taip. Juo labiau žmogus 
išsivystęs dvasiškai ir juo aukštesni jo dvasiniai interesai, tuo 
lengviau jam būna Afrikoje. Priešingu atveju jam gresia didelis 
pavojus, kaip čia sakoma, „sunegrėti“. Tatai pasireiškia tuo, kad 
jo akiratis susiaurėja, jis praranda dvasinį lankstumą ir pradeda 
beveik kaip negras darytis smulkmeniškas ir disputuoti apie vi- 
sokius niekus. Taip pat gerai, kai teologinis išsilavinimas nuo- 
dugnus, o ne paviršutiniškas. 

Kad galima būti geru misionieriumi, nestudijavus teologijos, 
įrodo mūsų stoties vadovo pono Felikso Foro pavyzdys. 

Iš profesijos jis yra žemės ūkio inžinierius, atvykęs prie Ogo- 
vės pagrindinai rūpintis misijos plantacijomis. Bet kartu jis pa- 
sirodė esąs geras pamokslininkas ir evangelizatorius, todėl ilgai- 
niui pasidarė daugiau misionierius, negu plantatorius 

Aš ne visiškai sutinku su tuo, kaip čia krikštijama. Iš esmės 
krikštijami tiktai suaugusieji. Tiktai išbandyti žmonės gali būti 
priimti į krikščionių bendruomenę. Visiškai teisingai. Bet ar taip 
mes sukursime tvirtą, gerą bezę turinčią bažnyčią? Argi svar- 
biausia tai, kad bendruomenėse būtų vien tiktai nepriekaištingi 
žmonės? Mano nuomone, reikia pagalvoti apie tai, kaip bendruo- 
menė galėtų gauti normalų papildymą. Jeigu pradėtume krikštyti 
krikščionių vaikus, tuomet priaugtų čiabuvių, nuo pat vaikystės 
priklausančių krikščionių bažnyčiai ir visąlaik esančių jos įtako- 
je. Be abejo, tarp jų atsiras ir tokių, kurie pasirodys nesą verti 
vaikystėje įgyto krikščionio vardo. Tačiau nemaža dalis taps iš- 
tikimais bendruomenės nariais, ir kaip tik todėl, kad jie nuo pat 

vaikystės priklausys jai ir turės ją kaip apsaugą nuo juos supan- 
čių pagundų. Taigi vaikų krikštijimo klausimas, taip jaudinęs 
bažnyčią pirmaisiais jos egzistavimo šimtmečiais, misijose šian- 
dien vėlei yra aktualus. Jeigu mes prie Ogovės ryžtumėmės 
krikštyti vaikus, beveik visi čiabuviai evangelikai ir bendruome- 
nių seniūnai būtų prieš. 

Sunkiausia krikščionybės misijos problema yra ta, kad išoriškai 
ji pasireiškia dviem pavidalais, kaip katalikų ir protestantų. Dar- 
bas Jėzaus vardu būtų kur kas gražesnis, jeigu nebūtų šio skirtu- 
mo ir abi bažnyčios nekonkuruotų tarpusavyje. Prie Ogovės 
abiejų tikybų misionieriai palaiko korektiškus, kartais net drau- 
giškus santykius. Tačiau tatai nepanaikina konflikto, kuris glu- 
mina čiabuvius ir kenkia evangelijos reikalui. 

Kaip gydytojas aš gana dažnai būnu katalikų misijose ir paly- 
ginti gerai žinau, kaip tenai vykdoma evangelizacija ir mokoma 
mokyklose. Kai dėl organizacijos, tai man atrodo, kad katalikų 
misijos kai kuriais atžvilgiais pranašesnės už protestantų. Jeigu 
man reikėtų paaiškinti vienos ir kitos tikybos siekiamų tikslų 
skirtumą, aš pasakyčiau, jog protestantų misija pagrindinai sten- 
giasi ugdyti krikščioniškas asmenybes, tuo tarpu svarbiausias ka- 
talikų misijos tikslas yra solidi bažnyčia. Protestantų misijos iš- 
sikeltas tikslas yra kilnesnis; tačiau jis mažiau atitinka tikrove, 
negu katalikų. Kad auklėjamasis darbas vyktų be pertraukų ir 
ilgai, reikia tvirtus pamatus turinčius bažnyčios, kuri natūraliai 
augtų krikščioniškų šeimų vaikų sąskaita. To moko visų laikų 
bažnyčios istorija. Bet ar protestantizmo stiprybė ir kartu silpnu- 
mas nėra tai, kad jis yra pernelyg paprastas ir kad jame per ma- 
ža bažnyčios?.. 

Tam darbui, kurį čia pradėjo Amerikos misionieriai ir toliau 
tęsia prancūzai, aš jaučiu nuoširdžią pagarbą. Jie išugdė čiabu- 
vių tarpe humaniškų ir krikščioniškų asmenybių, kurios įrodytų 
ir didžiausiems misijų priešininkams, ką gali duoti Jėzaus moky- 
mas primityviam žmogui. Tiktai joms dabar reikėtų pasistengti 
rasti žmonių ir lėšų kurti naujoms stotims žemyno gilumoje ir 
auklėti čiabuvius, iki tų vietų dar nepasiekė baltųjų prekyba su 
visomis savo problemomis ir pavojais, kuriuos ji neša gamtos 
vaikui. 

Tačiau ar tai įmanoma artimiausiu laiku? Kas laukia misijų po 
karo? Ar galės nualintos Europos tautos toliau tiekti lėšas dvasi- 
niams pasaulio reikalams? Be to, misijos, kaip ir krikščionybė, 

“ra internacionalinis reiškinys. O dėl karo ilgai bus negalima iñ- 
tis jokių internacionalinių darbų. Viso pasaulio misijos gaus pa- 
justi ir tai, kokią žalą padarė karas dvasiniam baltųjų autoritetui. 


PABAIGA 


Ketverius su puse metų mes gyvenome ir dirbome Lambarenėje. 

Paskutiniaisiais metais karštąjį lietų laikotarpį tarp pavasario 
ir rudens galėjome praleisti prie jūros. Vienas baltasis, kuriam 
pagailo mano visiškai jėgų netekusios žmonos, Ogovės žiotyse, 
už dviejų valandų kelio nuo Kap Lopišo, atidavė mums namą, 
kuriame taikos metu gyveno toje vietoje prirakinamų plaustų 
sargas. Nutrūkus prekybai mediena, namas liko tuščias. Mes nie- 
kada nepamiršime to baltojo gerumo. Pagrindinis mūsų maistas 
tuo vienatvės momentu buvo silkės, kurias aš gaudžiau jūroje. 
Žuvų gausumą Lopišo rago įlankoje žodžiais sunku apsakyti. 

Apie mūsų namą stovėjo trobelės, kuriose gyveno minėto bal- 
tojo darbininkai, iki prekyba mediena dar klestėjo. Dabar, pusiau 
sugriuvusios, jos yra prieglauda pro šalį traukiantiems negrams. 
Antrą dieną mums atvykus, aš nuėjau pažiūrėti prie tų trobelių, 
ar kas nors jose gyvena. Į mano šaukimus niekas neatsakė. Tuo- 
met aš ėmiau atidarinėti duris. Paskutinėje trobelėje ant grindų 
gulėjo žmogus, kurio galva, galima sakyti, buvo veik visa ap- 
kasta smėliu. Per jį lakstė skruzdėlės. Tasai žmogus sirgo miegli- 
ge. Giminaičiai, negalėdami jo gabentis toliau, matyt, buvo pali- 
kę vargšą čia prieš kelias dienas. Jam jau nieko nebuvo galima 
pedėti, nors jis dar kvėpavo. Plūkdamasis su nelaiminguoju, per 
trobelės duris aš mačiau mėlyną, žalių miškų apsuptą, nuostabiai 
gražią įlanką, nuiviekstą vakaro saulės šviesos. Čia pat greta ma- 
tyti tokį rojaus vaizdą ir beviltišką skurdą buvo siaubingai sun- 
ku... 

Grįžęs į Lambarenę, radau labai daug darbo. Tačiau darbas ma- 
1ęs negąsdino. Aš buvau vėlei atgavęs jėgas. Daug vargo šiuo 
netu turiu su sergančiais dizenterija. Iš mūsų apylinkių karinėms 
kolonoms, siunčiamoms į Kameruną, buvo mobilizuoti nešikai. 

Daugelis jų užsikrėtė dizenterija. Poodinės emetino injekcijos 
labai padeda ir 'ais atvejais, kai liga būna įsisenėjusi. 

Per šią nešikų mobilizaciją mano ligonis, vardu Bazilis, su bai- 
siausiu pūliniu ant kojos, norėjo savanoriškai pasisiūlyti tarny- 
bon, kad nereikėtų vienam eiti jo broliui, kuris buvo mobilizuo- 
tas. Aš paaiškinau, kad, praslinkus keturioms dienoms, jis liks 
gulėti ant kelio ir mirs miške. Jis nenorėjo manęs klausyti. Teko 
beveik jėga jį sulaikyti. 

Atsitiktinai aš buvau N'Gome, kai buvo sodinami į garlaivį 
mobilizuoti nešikai, jūros keliu turėję plaukti į Kameruną. Da- 
bar čiabuviai iš tikrųjų gavo pajusti, kas yra karas. Moterims 
raudant, garlaivis išplaukė. Jo dūmai išnyko tolyje. Žmonės iš- 
siskirstė. Ant pakrantės akmens sėdėjo sena moteris ir verkė. Jos 
sūnus išplaukė garlaiviu. Aš paėmiau ją už rankos, norėdamas 
paguosti. Ji verkė toliau, tarsi manęs visai negirdėtų. Staiga pa- 
jutau, kad ir aš verkiu, be garso, leidžiantis saulei, lygiai kaip ji. 

Tomis dienomis viename žurnale perskaičiau straipsnį, kur 
buvo aiškinama, jog karai amžinai bus, kadangi žmonių širdyse 
neišnaikinamai įsišaknijęs kilnus šlovės poreikis. Tokie karo šlo- 
vintojai visuomet turi galvoje tiktai entuziazmo arba būtinos gin- 
ties idealizuotą karą. Galbūt jie atsipeikėtų, jeigu bent vieną die- 
ną pakeliautų kokio nors Afrikos karinių veiksmų teatro džiung- 
lių takais, kur pilna negyvų nešikų, susmukusių po savo našta ir 
mirusių vienatvėje ant kelio, ir dar kartą džiunglių tamsoje ir ty- 
loje gerai pagalvotų, kas yra karas, matydami priešais save ne- 
kaltas ir jokio entuziazmo neturėjusias aukas. 

Kokios yra galutinės šių ketverių su puse metų patyrimo iš- 
vedos? 

Visa tai, ką aš sužinojau ir pamačiau, patvirtino, jog argumen- 
tai, išginę mane iš mokslo ir meno pasaulio į džiungles, buvo tei- 
singi. 

— Čiabuviai, gyvenantys gamtos prieglobstyje, serga mažiau, 
negu mes, ir menkiau už mus jaučia skausmą, — kalbėjo draugai, 
norėdami mane sulaikyti. 

Aš pamačiau, jog tai netiesa. Čia, Afrikoje, sergama dauguma 
ligų, paplitusių pas mus Europoje, o kai kurios, bjauriausios, pri- 
daro čia, galima sakyti, dar daugiau bėdos, negu pas mus. O 
skausmą gamtos vaikas jaučia lygiai kaip mes, nes būti žmogu- 
mi, vadinasi, būti baisaus valdovo, vardu Skausmas, valdžioje. 

Kūno negandos Afrikoje visur didelės. Ar turime mes teisę už- 
merkti akis ir tai ignoruoti, jeigu Europos laikraščiai apie tai 
nieko nerašo? Mes esame išlepinti. Jeigu pas mus kas nors su- 
serga, — gydytojas čia pat, po ranka. Jeigu reikia operacijos, 
tuojau atsidaro kokios nors klinikos durys. Bet įsivaizduokim, ką 
reiškia tai, kad čia milijonų milijonai kenčia, neturėdami jokios 
vilties susilaukti pagalbos. Kiekvieną dieną tūkstančiai žmonių 
kenčia baisius skausmus, nuo kurių juos galėtų išvaduoti gydy- 
tojas. Kiekvienądien šimtų šimtuose trobelių tvyro neviltis, ku- 
rią mes galėtume išsklaidyti. Tegu kiekvienas įsivaizduoja, kas 
būtų buvę, jeigu bent dešimtmetį jo šeima nebūtų turėjusi me- 
dicininės pagalbos. Mes turime pabusti iš miego ir suprasti savo 
atsakomybę. 

Laikydamas savo gyvenimo užduotimi sergančiųjų interesų gy- 
nimą po svetimomis žvaigždėmis, aš remiuosi gailestingumu, ku- 
rio moko Jėzus ir religija. Tačiau tuo pat metu aš galvoju ir žiū- 
riu į viską elementariai. Tai, ką mes privalome daryti spalvotie- 
siems, turi mums atrodyti ne „geras darbas“, o būtina pareiga. 

Kaip elgėsi visų nacijų baltieji su spalvotaisiais, kai buvo at- 
rasti svetimi kraštai? Ką reiškia vien tai, kad tenai, kur pasirodė 
Jėzaus vardu besidangstantys Europos gyventojai, jau išmirė, yra 
arti išmirimo arba nuolat mažėja tiek daug tautų! Kas aprašys 
visas tas neteisybes ir žiaurumus, kuriuos jiems šimtmečių šimt- 
mečius teko kęsti nuo Europos tautų? Kas išdrįs išmatuoti, kokią 
žalą jiems padarė degtinė ir bjauriausios ligos, kurias mes jiems 
atnešėme! 

Jeigu kokion nors knygon būtų sudėta viskas, kas buvo tarp 
baltųjų ir spalvotųjų tautų, tai joje rastume daugelį puslapių, pa- 
sakojančių apie senuosius laikus, o taip pat ir apie naujuosius, 
kuriuos tektų perversti neperskaičius, ir kaip tik todėl, kad juose 
būtų surašyti pernelyg šiurpūs dalykai. 

Didelė dalis kaltės tenka mums ir mūsų kultūrai. Mes neturime 
pasirinkimo — daryti spalvotųjų tautų žmonėms gera ar nedary- 
ti, mes privalome tai daryti. Jeigu mes padarome jiems ką nors 
gera, tai tatai nėra geradarystė, o atgaila. Vietoj kiekvieno, ku- 
ris darė pikta, čion turi ateiti pasiruošęs padėti žmogus. Ir jeigu 
mes padarysime visa, kiek leidžia mūsų jėgos, vis dėlto nebus iš- 
pirkta nė tūkstantoji dalelė kaltės. Tai yra fundamentas, ant ku- 
rio turi būti statomi visų mūsų „meilės darbų“ argumentai. 

Taigi tautos, turinčios kolonijas, privalo Žinoti, kad jos tuo 
pat metu prisiima milžinišką žmogiškosios atsakomybės naštą 
prieš vietos gyventojus. 

Savaime suprantama, kolonijinės valstybės turi remti tokį at- 
gailavimą. Tačiau jos gali tatai daryti tiktai tada, kai visuomenė 
yra įsitikinusi, jog tai reikalinga. Be to, viena valstybė niekada 
neišspręs humaniškųjų uždavinių, kadangi pagal savo prigimtį 
jie yra visuomenės ir atskirų individų reikalas. 

Valstybė gali pasiųsti į kolonijas tiek gydytojų, kiek turi savo 
žinioje ir kiek leidžia kolonijos biudžetas. Ne paslaptis, kad yra 
tokių kolonijinių valstybių, kurioms neužtenka žmonių užimti 
numatytoms vietoms gydytojų, kurių tikrai per maža. Taigi pa- 
grindinai gydomąja humanistine veikla turi užsiimti visuomenė 
ir atskiri jos nariai. Mes privalome turėti gydytojų, kurie sa- 
vanoriškai sutiktų važiuoti pas spalvotuosius ir ryžtųsi sunkiam 
gyvenimui visiškame užkampyje pavojingo klimato sąlygomis, 
atsisakytų visų civilizacijos patogumų. Iš savo patyrimo galiu 
jiems pasakyti, kad už viską, ko atsisakys, jiems bus gausiai 
atlyginta gerais darbais, kuriuos jie galės čia nuveikti. 

Nereikia pamiršti, jog čiabuviai yra neturtingi, iš jų negausi 
nieko arba per mažai, kad užtektų darbui ir pragyvenimui. Taigi 
tėvynėje turi būti žmonių, aprūpinančių viskuo, kas reikalinga. 
Tai yra visų mūsų pareiga. Tačiau kas turi pradėti, kol ši būtiny- 
bė nėra suprasta ir pripažinta visuotinai? Skausmo paženklintųjų 
brolija. 

Kas tai yra? 

Viso pasaulio žmonės, kada nors patyrę, kas yra baimė ir fizi- 
nis skausmas, yra susiję vienas su kitu. Juos jungia paslaptin- 
gas ryšys. Visi jie pažįsta tą siaubą, kuris gali užgriūti žmogų, ir 
viltį išsivaduoti iš skausmo. Tam, kuris buvo išvaduotas iš skaus- 
mo, nevalia manyti, jog jis dabar laisvas ir gali be rūpesčių gy- 
venti taip, kaip anksčiau. Pažinęs skausmą ir baimę, jis turi pa- 
dėti kovoti su jais, kiek tai įmanoma žmogaus jėgoms, ir stengtis 
išvaduoti kitus, kaip kad pats buvo išvaduotas. 

Žmogui, kuris buvo pagydytas nuo sunkios ligos, turi rūpėti, 
kad pagalbos susilauktų ir tie, kuriems anksčiau gydytojas ne- 
buvo prieinamas. 

Visiems tiems, kuriuos nuo mirties ar kančių išvadavo opera- 
cija, turi rūpėti, kad tenai, kur netrukdomai tebeviešpatauja 

mirtis ir skausmas, savo darbą galėtų pradėti gailestingi nuskaus- 
minami vaistai ir chirurgo peilis. 

Motinai, kuri turi būti dėkinga gydytojui, kad jos vaikas guli 
ant jos rankų, o ne šaltoje žemėje, turi rūpėti, kad vargšei moti- 
nai tenai, kur nėra gydytojų netektų patirti to, ko išvengė ji. 

Žmonėms, stovėjusiems prie mirštančiojo, kuriam paskutinės 
gyvenimo akimirkos galėjo būti baisi kančia, bet nebuvo, kadan- 
gi jas sušvelnino gydytojo menas, turi rūpėti, kad ir kiti galėtų 
suteikti savo artimiesiems šią paskutinę malonę. 

Štai kas yra Skausmo paženklintųjų brolija, kurios pareiga rū- 
pintis gydomąja humanistine veikla kolonijose. Jos narių padė- 
kos aukos turi ją palaikyti. Kaip šios brolijos pasiuntiniai, gydy- 
tojai turi keliauti į tolimus kraštus ir tenai daryti tai, kas turi 
būti daroma žmonijos kultūros labui. 

Idėja, kurią aš čia išdėsčiau, anksčiau ar vėliau užkariaus pa- 
saulį, kadangi savo negailestinga logika ji neduoda ramybės nei 
protui, nei širdžiai. 

Bet ar laikas ją skelbti pasauliui dabar? Europa sugriauta, ji 
kenčia vargą ir skurdą. Tiek daug nelaimių čia pat, po ranka. 
Kaip galima galvoti apie kažką tolima? 

Tiesa neturi savo valandos. Ji visada laiku ir kaip tik tada, kai 
atrodo, jog momentas pats netinkamiausias. Rūpintis savomis ir 
svetimomis bėdomis galima ir reikia, jeigu tai priverčia pradėti 
mąstyti pakankamai žmonių ir pažadina naują humanizmo dvasią. 

Nevalia 'ir taip sakyti: 

— Kas iš to, jeigu Skausmo paženklintųjų brolija pasiųs vieną 
kitą gydytoją, juk tai niekas, palyginti su tuo, kiek pasaulyje 
bėdų? 

Iš savo ir iš kitų kolonijų gydytojų patyrimo galiu į tai atsa- 
kyti, kad vienintelis gydytojas, aprūpintas pačiomis kukliausio- 
mis priemonėmis, gali čia labai padėti daugeliui žmonių. Tie geri 
darbai, kuriuos jis nuveikia, šimteriopai viršija jo paaukoto gy- 
venimo ir jo-išlaikymui surinktų lėšų vertę. Vien su chininu ir 
arsenu gydydamas maliariją, novaarsenbenzolu įvairius pūlinius, 
emetinu dizenteriją. turėdamas pakankamai žinių ir priemonių 
padaryti skubią operaciją, jis per metus išvaduoja iš skausmo ir 
mirties šimtus ligonių, kurie, jei ne jis, būtų turėję susitaikyti su 
likimu. Toji pažanga, kurią per pastaruosius penkiolika metų pa- 
darė egzotinė medicina, suteikia mums tiesiog stebuklingą jėgą 
kovoje su daugeliu tolimųjų kraštų gyventojų negalių. Ar tai nė- 

Aš pats, po dviejų operacijų vėlei atgavęs nuo 1918 metų šlu- 
bavusią sveikatą ir už vargonų koncertus bei paskaitas susirinkęs 
pinigų, kad galėčiau sumokėti per karą pasidarytas skolas, pri- 
valau ryžtis tęsti pradėtą darbą. Beje, visa, ką buvau nuveikęs, 
sugriovė karas. Pasaulio įvykiai ilgam išsklaidė draugus, susibū- 
rusius krūvon, kad mane palaikytų. Daugelį tų, kurie dar liko, 
karas nuskurdino. Susiprašyti lėšų bus labai sunku. Ir jų reikės 
daug daugiau, negu pirma, nes išlaidos, kad ir kukliai skaičiuo- 
jant, dabar bus maždaug trigubai didesnės. 

Vis dėlto aš neprarandu drąsos. Vargas, kurį esu matęs, teikia 
man jėgų, o tikėjimas žmogumi palaiko mano dvasią. Aš manau, 
kad rasiu pakankamai žmonių, kurie, kadangi patys buvo kadaise 
išgelbėti iš kūniškų negalių, sutiks sudėti dėkingumo auką tiems, 
kurie dabar kenčia tą patį vargą. Aš tikiuosi, kad greitai būsiu 
ne vienas, kad daugelis gydytojų, pasiųsti Skausmo paženklintų- 
jų brolijos, pasklis po pasaulį vykdyti savo misijos... 


1920-ŲJŲ RUGPJŪTIS 
STRASBURGAS, PRIE ŠV. NIKALOJAUS BAŽNYČIOS 


LAIŠKAI IŠ LAMBARENĖS 
1924—1927 


KELIONĖ 
Nuo 1924-ųjų pavasario iki rudens 


Ketvirtadienį, vasario 21-osios rytą, dar neišaušus, Bordo uostą 
paliko olandų garlaivis, kuris antrukart išvežė mane dirbti į Af- 
riką. Prieš tai visą naktį buvau rašęs, norėdamas suspėti išsiųsti 
skubius laiškus, todėl išsyk atsiguliau lovon ir prabudau tiktai 
apie pietus, kai garlaivis, nutviekstas ryškios saulės šviesos, iš- 
plaukė iš Žirondos į jūrą. 

"Mano mintys grįžta į 1913-sius metus, kai išvykau pirmukart 
su žmona, savo ištikima pagalbininke. Pašlijus sveikatai, dabar ji 
buvo priversta likti namie. Kad man būtų lengviau nuveikti pir- 
muosius sunkumus, kartu plaukia aštuoniolikmetis chemijos ir 
geologijos specialybės Oksfordo universiteto studentas Noelis 
Gilespis, elzasietis iš tėvo pusės. 

Puikus šiaurės rytų vėjas lydi mus, plaukiant į pietus. Kajutėje 
baisiausiai šalta, tarsi mes būtume šaldyta mėsa, vežama į Afriką. 
Garinio šildymo nėra. Mat, garlaivis statytas per karą. Todėl vie- 
toj varinių vamzdžių, įprastų tokios rūšies šildymui, naudoti ge- 
ležiniai. Dabar jie taip užrūdiję, kad apie šildymą negali būti ir 
kalbos. Vienintelė mūsų paguoda, kad su kiekviena diena bus vis 
šilčiau. 

Maždaug ties Gibraltaru vieną vakarą praleidžiu radijo tele- 
grafisto kabinoje, klausydamasis koncerto iš Londono. Puikiai 
grojamas, orkestro ir jūros bangų šniokštimo lydimas, modernus 
koncertas smuikui girdėti nuostabiai aiškiai. Nutilus plojimams, 
girdim, kaip viena dama atsisveikina su drauge. Kitą vakarą mes 
jau veltui stengiamės dar kartą pasiklausyti koncerto. Dabar te- 
girdėti vien garsų marmalynė. Europa galutinai likusi mums uz 
nugarų. 

Po šešių dienų, nakčia, praplaukiame Las Palmas. O praslinkus 
dar dienai, palei Blankos ragą, jau išsiimame tropinius drabužius 
bei šalmus. Kovo pirmą, rytą, pasiekiame Dakarą, kur užtrunka- 
me dvi dienas, kraudami į krantą atvežtas gėrybes. Čia sužinome, 

kad savaitę prieš mus iš Bordo išvykusio garlaivio dar nėra ir 
kad jis laikomas dingusiu. 

Aš ir viena dama, keliaujanti į Kameruną pas vyrą, esame vie- 
ninteliai keleiviai. Aš tyčiomis pasirinkau prekinį garlaivį, kuris 
stoja kiekviename Afrikos uoste. Mat, noriu nuodugniau susipa- 
žinti su vakarine Afrikos pakrante. Be to, prekiniame garlaivyje 
tikiuosi geriau pailsėti ir padirbėti, negu pašto, kur žmogus visą- 
laik esi trukdomas bendrakeleivių. 

Mus ir toliau lydi puikus oras. Dabar, leipdami kajutėse iš 
karščio, jau nebegalim įsivaizduoti, jog tiktai prieš kelias dienas 
čia pat šalome. Būdamas tikras olandas, vyresnysis stiuardas iš 
svogūnėlių išauginęs stiklinėse hiacintų. Bet kaip ne vietoje ir 
kokie skurdūs jie atrodo tropikų saulės šviesoje, kuri krinta pro 
valgomojo liukus! 

Po Dakaro mūsų garlaivis dar turi aplankyti tokius'uostus: Ko- 
nakrį, Fritauną, Sasandrą, Grand Lahou, Grand Basamą, Sekondą, 
Akrą, Lome, Kotonou, Fernandą Po, Dualą. Mes naudojamės lei- 
dimu su kapitonu ir garlaivio karininkais visąlaik būti ant ko- 
mandinio tiltelio ir mielai mokomės navigacijos meno dalykų. 
Dažnai čia užtrunkam iki išnaktų, studijuodami su kapitonu ast- 
ronomiją. Nuostabiai spinduliuojanti Venera, visąlaik buvusi 
mums priešais, dabar pateka mūsų užnugaryje, šiaurės pusėje. Ji 
apšviečia vandenį kaip mažas mėnulis. Dar matom Šiaurinę, o 
priešais jau išnyra Pietų kryžius. 

Kažkas nepaprasta tylią naktį būti sūpuojančiame laive ir ma- 
tyti tiktai Žvaigždes ir išgaubtą vandens paviršių. Kaip aiškiai 
tuomet pajunti tai, jog mes ant mažo rutulio sukamės tarp kitų 
nesuskaičiuojamų pasaulių! Kaip galingai dunksi tuomet ausyse 
klausimai, iš kur ir į kur skrieja pasaulis ir mes patys kartu su 
juo! Kokie menki tuomet atrodo tautų siekimai ir žmonių ambi- 
cijos! Ir kaip nuostabi muzika tomis tylos valandomis, kai tema- 
tai vien dangų ir vandenį, man skamba pasijos garsai. 


Palei Konakrį jūra nuostabiai švyti. Vieną vakarą stebim tris 
didžiulius delfinus, kurie eina lenkčių su garlaiviu, šokinėdami 
priekyje kaip liepsnojančios pabaisos liepsnojančiame vande- 
nyje, iki pagaliau pailsta ir po pusvalandžio atsilieka. 

Fritaunas, Siera Leonės sostinė, kur atplaukiam kovo septintą 
dieną, yra viena iš gyviausių Vakarų Afrikos pakrantės vietų. 

Niekada lig šiol Afrikoje nebuvau matęs tokių švarių gatvių ir 
taip švariai apsirengusių negrų. 

Čia, Fritaune, mes paimam į garlaivį penkiasdešimt krumanų. 
Krumanais vadinami į būrius susiorganizavę juodaodžiai, parsi- 
samdantys palei Afrikos pakrantę plaukiantiems laivams ir pa- 
dedantys iškrauti bei pakrauti prekes. Laivui grįžtant atgal, jie 
vėlei išlaipinami tame uoste, kur buvo įsodinti. 

Mūsų penkiasdešimt krumanų, vos tiktai užsikabaroję juos at- 
vežusių barkasų lynais į viršų, garlaivio priekyje, kuris dabar 
priklauso jiems, tuojau ima statytis didžiulę palapinę ir virtuvę. 
Visa, kas tam reikalinga, jie atsigabenę. Po valandos darbas jau 
baigtas. Tvarka kuo puikiausia. Kiekvienas žino, ką jam reikia 
daryti. Vienas iš jų visiems komanduoja. Garlaivio karininkai vi- 
sus savo įsakymus perduoda jam. Tiesioginių nurodymų niekas 
neklauso. 

Formalumai su miesto policija dėl krumanų trunka kelias va- 
landas. Tikrinami kiekvieno dokumentai; sudaromas tikslus są- 
rašas. Fritauniškės Olandijos laivybos bendrovės atstovas atsa- 
kingas už tai, kad visi penkiasdešimt būtų pargabenti atgal ir kad 
vietoj kurio nors Fritauno krumano nebūtų įkištas kitas menkes- 
nis negras. Visos Afrikos kolonijos labai griežtai žiūri, kad neiš- 
sivažinėtų jų čiabuviai, brangi darbo jėga. Negrui palikti Afriką 
beveik lygiai taip pat sunku, kaip įvežti į Angliją šunį. 

Nuo Fritauno palei Afrikos krantus reikia plaukti labai atsar- 
giai, nes čia daug į jūrą išsikišusių seklumų. Netoli Siera Leonės 
rago matyti prieš kelerius metus ant uolų užplaukęs garlaivis. 
Kokį tuziną tokių laužų paskui pamatom kitomis dienomis. Kad 
kelias būtų trumpesnis, mūsų kapitonas rizikuoja plaukti taip ar- 
ti kranto, kad mes jį visąlaik matome. Šiuo keliu jis jau plaukęs 
ne sykį. Todėl gali ryžtis nakčia užsukti net į tokius uostus, ku- 
riuose spingso vienas vienintelis žiburėlis. 

Tą dieną, kai išplaukėme iš Fritauno, visi krumanai buvo su- 
šaukti ir kiekvienam įteikta po plaktuką. Nieko nesuprasdamas, 
aš stebėjau tą jų rikiuotę. Po penkiolikos minučių penkiasdešimt 
plaktukų pradėjo daužyti geležines denio dalis ir liovėsi tik va- 
kare. Kitąryt mane iš miego prikė:ė lygiai toksai pat koncertas, 
kuris vėlei tęsėsi visą dieną. Trečią dieną irgi tas pats. Truputį 
sutrikęs klausiu pirmąjį karininką, kada gi tasai darbas baigsis. 
Juokdamasis jis atsako, kad „garlaivio kapela“ šitaip grosianti 
visą kelią. Kad krumanai nenuobodžiautų — kiekvienas už dieną 


117 


gauna po du šilingus, — plaukiant palei Afrikos krantus, kur šviė: 
čia skaisti saulė ir daugelį dienų nelyja, naudojamasi patogia 
proga šviežiai nudažyti pasiekiamas metalines laivo dalis. Bet 
prieš tai reikia nudaužyti senus dažus, ir tasai darbas užtrunka 
ilgai. 

Taip baigiasi plaukimo prekiniu garlaiviu idilija. Nuo to dau- 
žymo žmogus nežinai kur dėtis. Vakare galva tiesiog plyšta iš 
skausmo. Po kelių kankinamų dienų garlaivio paskuigalyje virš 
sraigto randu vietelę, kurią nuo saulės uždengiu lentomis ir sena 
bure. Dabar bent jau galima tverti. 

Pirmadienį, kovo dešimtąją, apie pietus praplaukiam pro Pal- 
mių ragą. Aiškiai matom ant kalvų palmes, davusias jam vardą. 
Į šiaurę nuo švyturio guli laivas, kurį vėtra išmetusi į krantą ir 
pastačiusi kiliu į viršų. 

Nuo Palmių rago plaukiam jau nebe į pietus, o į rytus, į Gvi- 
nėjos įlanką, link tų kraštų, kuriuos didžiuliu lanku juosia Ni- 
geris. ; 

Valtyje, kuri veža mus į krantą per nedidelio Sasandros, 
Dramblio Kaulo kranto, uosto bangas, irkluotojų vyresnysis sako 
Noeliui, kuris, apsimovęs trumpomis kelnėmis, plaukia kartu: 
„Betgi tu dar per mažas važiuoti į Afriką!" Gindamas jo orumą, 
įsikišau aš: „Taip, bet jis protingas ir sumanus“, ir į mano žo- 
džius pritariamai atsakoma: „Aaa!“ Garlaivyje nuo krumanų gin- 
ti Noelio man nereikia. Jie mato, kaip jis rytais ir vakarais vie- 
name denio kampe mane moko anglų kalbos, ir stebisi, „kad ber- 
niukas yra senio mokytojas". 

Pats plaukimas per bangų mūšą yra labai įdomus. Priplaukę 
pirmą lūžtančią bangą, negrai ima tankiau kapoti vandenį savo 
trumpais irklais. Jų dainavimas virsta laukiniu baubimu. Visas jų 
menas ir pastangos sutelktos į tai, kad valtis būtų nukreipta stat- 
menai į bangas ir kad ji kuo greičiau plauktų. Štai ji neria že- 
myn, aukštyn, taip kartojasi tris arba keturis kartus iš eilės. Pas- 
kui, jeigu viskas gerai baigiasi, jūra išspjauna valtį ant kranto ir 
apipila ją paskutinės lūžtančios bangos vandens purslais. 

Kad grįždama atgalios banga nenusineštų valties, irkluotojai 
iššoka į vandenį ir sukimba į bortus. O kad iš valties nebūtų iš- 
plautas baltasis keleivis, daugybė rankų jį nutveria už kur pa- 
kliūva ir kitą akimirką, jeigu jis neiššoka pats, išmeta ant smėlio. 

Bet ne visuomet viskas taip gerai baigiasi. Kartais mūšos net 
esant ramiai jūrai būna tokios smarkios, kad valtis, nors ir labai 

statmenai laikoma į bangas, vis dėlto apsiverčia kiliu į viršų: 
dūžtančios bangos pamėtėta iš užpakalio, ji padaro kūlverstį kaip 
kliūtį užkabinęs arklys. Pučiant net menkiausiam vėjui, laivas 
tokiame reide stovi ištisas dienas, negalėdamas iškrauti nė tonos. 

Grand Lahou — taip pat Dramblio Kaulo kranto uoste — dėl 
smarkios mūšos aš nesiryžau plaukti į krantą. 

Kartais valčiai, kurioje sėdi baltasis keleivis, tarp mūšos ban- 
gų gresia ypač didelis pavojus. Mat, jai apsivertus, ištrauktas 
baltasis iš padorumo paprastai gausiai apdovanoja savo išgelbė- 
tojus, todėl sąlygas „gelbėjimui" stengiamasi sudaryti dirbtinai. 
Paskutinioji arba priešpaskutinioji banga atakuojama truputį 
įkypai, ir kaipmat įvyksta nelaimė, kuri irkluotojams visai ne- 
pavojinga, nes jie apvirsta, galima sakyti, kasdien. Vos tiktai 
baltasis atsiduria vandenyje, jį tuojau nutveria dvidešimtis ran- 
kų ir išvelka vandeniu į krantą, kur paskui įvyksta padėkos sce- 
na ir sudedama dėkingumo auka. Irkluotojams visai nerūpi, kad 
šitaip tyčia apvirtus, pražūva valtyje buvęs krovinys. Jiems svar- 
bu gauti dovaną. Mūsų kapitonas per savo keliones į Afriką yra 
jau tris kartus šitaip išgelbėtas ir dabar išvis nelipa į krantą tuo- 
se uostuose, kur reikia plaukti per mūšos ruožą. 

Iš uosto atsiųstose valtyse sėdi vietiniai negrai, kuriems mūšos 
bangos nė motais. Mūsų krumanai tiktai iškrauna prekes iš gar- 
laivio į valtis. Didelio meno ir įgudimo reikia, norint deramai nu- 
leisti kranu dėžes ir statines į apačioje šokinėjančias valtis. Žmo- 
gus, valdantis kraną, turi tiksliai reaguoti į signalus stebėtojo, 
kuris, persisvėręs per garlaivio bortą, seka valtį ir rodo, kiek kro- 
vinį reikia nuleisti arba pakelti, kada sulaikyti ar pasukti į šoną. 
Kranininko akys prikaustytos prie stebėtojo rankos. Pusę sekun- 
dės pavėlavus arba paskubėjus, gali atsitikti nepataisomas daly- 
kas Žmogus, kelias valandas stebėjęs šį darbą, patiria tiek jau- 
dinančių įspūdžių, kad jam jau visą gyvenimą nereikia daugiau 
žiūrėti jokių lenktynių ir varžybų. Jis taip pat turi progą įsiti- 
kinti pikta žmogaus sielos prigimtimi. Mat, kai dėžės ar statinės, 
užuot panirusios į vandenį, paskutinę akimirką nusileidžia į val- 
tį, pajunti kažką panašaus į nusivylimą. 

Valtyje paprastai būna dešimt irkluotojų ir vienas vairininkas, 
kurio žinioje didelis irklas paskuigalyje. Jie įsideda tik vieną ki- 
tą dėžę ar statinę. Mat, kuo sunkesnė valtis, tuo pavojingiau mū- 
šoje, nes tuomet ji negali pakankamai gerai prisiderinti prie ban- 
gų ritmo. Už kiekvieną reisą iškrovėjų įgula gauna maždaug de- 

šimt šilingų. Dažnai laivas būna priverstas išmesti inkarą taip 
toli nuo kranto, kad valtis gali suvažinėti tiktai keturis ar tris 
kartus per dieną. Tuomet išsikrovimas brangiai atsieina. Ir lai- 
vams vežioti prekes į šiuos Afrikos uostus neišsimoka, nors tari- 
fai palyginti nemaži. Kai kada ir ramiu oru tenka prastovėti visą 
dieną, nors iškrauti tereikia vos dvidešimt tonų. Arba, pavyz- 
džiui, į tokį uostą vienu metu atsitiktinai atplaukia keli laivai. 
Tuomet neužtenka valčių, ir vėliau atplaukusieji turi kelias die- 
nas laukti eilės. 

Prie šių neišvengiamų dar prisideda nerūpestingumo ir nera- 
cionalumo nuostoliai. Sasandroje aš mačiau, kaip irkluotojai cuk- 
raus dėžes ir ryžių maišus krovė į valtį, kuri atplaukiant buvo 
pusiau pripilta bangų mūšos vandens. 

— Išsemkit gi pirma vandenį,— pasakiau aš jų viršininkui. 

— O kam tada reikalingos draudimo bendrovės? — atsakė jis. 

Viename uoste, dabar jau nepamenu kuriame, yra nurodymas 
nutraukti iškrovimo darbus tarp dvyliktos valandos ir dviejų ir 
nuo penktos valandos vakaro. Penkiolika po vienuolikos aš pa- 
mačiau čia dvi iškrovimo valtis, kurios atsiskyrė nuo kranto ir 
ėmė plaukti prie laivo, iki kurio buvo daugiau negu pusvalandis 
kelio. Tuo momentu, kai jau buvo galima pradėti krauti, irkluo- 
tojai suplojo delnais, duodami ženklą, kad jau pusė dvylikos, ir 
nuplaukė tuščiomis atgal, nors per dešimt minučių — jūra buvo 
visiškai rami — jie būtų spėję pasikrauti. Antrą valandą jie at- 
sistūmė nuo kranto ir pusę keturių vėlei suposi palei laivo šoną. 
Anksčiau irkluotojai ilsėdavosi ir valgydavo tuomet, kai sugrįž- 
davo vidury dienos atgal, o juos tuo metu pakeisdavo kiti. Šian- 
dien, kaip ir kitur, viskas čia sutvarkyta taip, kad darbas vyktų 
kuo netikslingiau ir kuo daugiau laiko praeitų veltui, nors nau- 
dos iš to neturi niekas. Kiek valandų, laukdamas iškrovimo val- 
čių, tokiuose reiduose veltui suposi ant bangų mūsų garlaivis, 
pririštas inkaro grandine! 

O kiek gaišaties buvo, tvarkant atvykimo ir išvykimo formalu- 
mus! Viename uoste mes pralaukėm visą popietę, kol uosto gy- 
dytojas užpildė mūsų garlaiviui sveikatos pažymėjimą. Mudu su 
kapitonu paskaičiavome, jog dėl tokio netikusiai organizuoto 
darbo ir gaišaties, tvarkant atvykimo ir išvykimo formalumus, 
plaukdami į vieną pusę praradom mažiausiai keturias dienas. 
Pridėję dar tiek pat, gausime aštuonias dienas. Laivo su trisde- 
šimt šešių žmonių įgula išlaikymas per dieną kainuoja šimtą pen- 

kiasdešimt anglų svarų. Jo krovinio pervežimo išlaidos galėtų 
būti tūkstantį du šimtus anglų svarų mažesnės, ir tiek pat pigiau 
afrikiečiai galėtų gauti prekes, jeigu, užuot vilkinus, iškrovimo 
darbai ir formalumų tvarkymas būtų organizuoti tikslingai. 

Sekondos uoste, Aukso krante, keliems žmonėms susirgus ma- 
ru, visame krašte paskelbtas karantinas. Nuo kranto niekas nega- 
li įlipti į laivą ir iš laivo niekas negali iškelti kojos į krantą. Iš- 
krauti atvežtas prekes leidžiama, bet uosto policija prižiūri, kad 
tarp laivo ir krovinių valčių kursuotų tiktai dėžės ir statinės. 

Nepaisant to, kad uostai blogi, Gvinėjos įlankoje, tai yra Pipi- 
rų, Dramblio Kaulo, Aukso ir Vergų krante, nuo seno vyko gyva 
prekyba. Šie uostai stovi kaip tik tose vietose, kur didelės lagū- 
nos jungia jūrą su tolimomis žemyno vietomis ir Nigerio takosky- 
ros upėmis. Beje, senoviniai buriniai laivai nepatogiuose uostuo- 
se nesijautė tokie bejėgiai, kaip šiuolaikiniai dideli garlaiviai. 
Nedidelė jų gramzda leisdavo įplaukti į lagūnas, kur atvykėliai 
paskui keisdavo į vergus atsigabentą romą ir paraką. Tiesa, la- 
gūnose juos užpuldinėjo čiabuviai, kuriems noro ir drąsos plėši- 
kauti įkvėpdavo jų atgabentas romas. Sasandros lagūnoje net 
devynioliktame amžiuje buvo išžudyta visa burinio laivo įgula, 
išskyrus jungą, kuriam pavyko pabėgti. 

Plaukiant palei Gvinėjos krantus, turėdamas leidimą būti ant 
kapitono tiltelio, aš galėjau įsigilinti į šiuose vandenyse prasi- 
dedančios Golfo srovės paslaptis. Žinia, jog Golfo srovė, prieš pa- 
sukdama vėliau į šiaurę, iš Gvinėjos įlankos išteka ne vieninga 
srove, Oo daugeliu, tarp kurių įsiterpusios priešpriešinės lygiagre- 
čios srovės. Šis keistas žaidimas, kurį jūrų žemėlapiai, nepaisant 
visų specialių tyrimų, atspindi tik labai apytikriai, prasideda jau 
palei Liberijos krantus. Niekada gerai nežinai, kurion pusėn te- 
kančioje srovėje yra laivas. Per dvidešimt keturias valandas, pri- 
klausomai nuo kurso, jis gali ne vieną sykį pakliūti į priešinę sro- 
ve, o iš tos į pakeleivingą. Vienon ir kiton pusėn tekančių srovių 
greitis nevienodas — kartais trys, o kartais visi dešimt kilometrų 
per valandą. Priklausomai nuo to, kurion pusėn nešamuose van- 
denyse plaukė, per parą laivas gali laimėti arba prarasti apie 
šimtą kilometrų; kitądien, kai pagal vidudienio saulės aukštį nu- 
statoma laivo buvimo vieta, tai būna malonus ar nemalonus siur- 
prizas. 

Grand Basamo reide, Dramblio Kaulo krante, aš pasinaudojau 
proga nustatyti vandens greitį. Štilio metu, kai mūsų garlaivis, 

nuleidęs inkarą, atsistojo pasroviui, aš mėčiau priekyje į vande- 
nį iš garlaivio staliaus išprašytus medgalius ir skaičiavau, kiek 
laiko trunka, kol jie pasiekia paskuigalį. Garlaivis yra šimto še- 
šių metrų ilgio. Tą atstumą medgaliai nuplaukia per penkias mi- 
nutes ir keturiasdešimt aštuonias sekundes. Srovė teka palei kran- 
tą iš vakarų į rytus, taigi yra priešinga Golfo srovei. Nepaisant 
to, kad iki kranto tiktai du šimtai metrų, vanduo čia juda maž- 
daug vieno kilometro per valandą greičiu! 

Nors Sekondoje mes nebuvom turėję jokio kontakto su krantu 
ir po to buvom įleisti be karantino į Akros, Aukso krante, ir Lo- 
me uostą Toge, Kotonou, Dahomėjos uoste, mums buvo paskelb- 
tas karantinas. Savo krovinį turėjom iškrauti griežtai izoliuoti, ir 
tai, žinoma, neprisidėjo prie darbo spartos. Keli Aukso krante pa- 
imti antros klasės spalvotieji keleiviai, kurių kelionės tikslas bu- 
vo Kotonou, dabar negali išlipti ir priversti plaukti iki Fernando 
Po salos, nors neturi pinigų ir nežino, kaip iš tenai parsigaus at- 
galios. Man jų gaila, todėl užverčiu knygą ir prieinu pasakyti ke- 
lis užuojautos žodžius. Tuo metu užmetu akį į knygą, kurią skai- 
to vienas iš jų. Tai indėnų istorijos anglų kalba. Aš pats laikau 
rankoje suskaitytą iš seno žinomų indėniškų istorijų tomelį, su 
kuriuo ryžosi išsiskirti vienas Strasburgo apylinkių berniukas u 
padovanojo man, išvykstant į Afriką. Kai spalvotasis keleivis 
šiek tiek apsitaikstė su savo likimu, mudu susėdom draugiškai 
greta ir, šviečiant Afrikos saulei, ėmėm skaityti indėnų istorijas. 

Naktį, kai mes stovėjome Kotonou uoste, tik ką prasidėjus ko- 
vo dvidešimt antrai dienai, į Kameruną plaukianti dama pasinau- 
dojo proga, kad garlaivyje yra gydytojas, ir padovanojo pasau- 
liui vaikutį, kurio buvo laukta tiktai apie Dualą. Be jos, garlai- 
vyje daugiau nėra nė vienos moters, todėl man tenka rūpintis 
motina ir kūdikiu, ir tai beveik visiškai užpildo mano dienas. Ta 
proga gaunu patirti, ką reiškia garlaivio virtuvės karštis tropi- 
kuose, nes aštuoniskart per dieną ateinu čionai paruošti buteliu- 
ko. O čia dar tas vaikas — tai, beje, berniukas — nelabai supranta 
ką kada daryti, dieną jis miega, o per naktis rėkia. Todėl jį rei- 
kia ištisas valandas nešioti karštoje valgykloje, kur stovi jo iš 
dėžės padarytas lopšys. Į šią akciją įtraukiamas ir Noelis. Jis turi 
apsiprasti su mintimi, jog į Afriką yra paimtas ir kaip auklė. 

Trečiadienį, kovo dvidešimt šeštą, mes atplaukiame į mažą 
Santa Isabelos uostą Fernando Po saloje. Fernando Po sala dunk- 
so priešais Kameruno įlanką, ji yra vulkaninės kilmės, nepapras- 

tai derlinga ir priklauso Ispanijai. Ypač gerai joje dera kakava, 
nors šiaip geriausia laikoma ne Afrikos, o Gvatemalos kakava. 
Fernando Po saloje labai sunku rasti darbininkų kakavos augini- 
mui. Sėslių spalvotųjų gyventojų kaip ir nelikę. Juos išnaikino 
anksčiau taikytos šiurpios priverstinio darbo priemonės. Toji 
Fernando Po sala, tikras rojus, priversta naudotis iš svetur at- 
vykstančių darbininkų paslaugomis. Betgi nė viena Afrikos ko- 
lonija neleidžia savo juodukams išvažiuoti. Dabartiniam guber- 
natoriui pagaliau pavyko sudaryti sutartį su Liberijos negrų res- 
publika, kuri leidžia tam tikram skaičiui Liberijos negrų 
nustatytą laiką padirbti Fernando Po saloje. Todėl jis, nors iš Li- 
berijos atvykstančių darbininkų toli gražu neužtenka, laikomas 
salos išgelbėtoju, ir už tai priešais jo rūmus pastatytas bronzinis 
jo biustas. Niekas taip gerai nenušviečia darbininkų problemos 
Afrikoje, kaip šis saulėje švytintis Fernando Po salos paminklas. 
Kadangi darbininkų taip sunku gauti, tai jiems tenka labai bran- 
giai mokėti ir daryti daug visokių nuolaidų. Todėl kakavos ga- 
mybos kaštai šioje nepaprastai derlingoje saloje kur kas prašoka 
pasaulinės rinkos kainą. Jos išvis nebūtų galima niekur realizuo- 
ti, jeigu Ispanija nebūtų apdėjusi aukštais muitais iš kitų šalių 
kolonijų atvežamos kakavos. Taigi visa Fernando Po salos kakava 
keliauja į Ispaniją. Ispanai moka daug daugiau už puodelį kaka- 
vos, negu kiti europiečiai, ir taip dirbtinai palaiko kakavos plan- 
tacijų egzistavimą vienoje iš derlingiausių pasaulio salų. 

Tamsią naktį kapitonas virtuoziškai išvairuoja garlaivį iš ma- 
žos įlankos, ir apie kovo dvidešimt septintosios pietus mes jau 
Dualoje. Kadangi mūsų gimdyvės pase nėra tiekos antspaudų, 
kiek privalėtų būti, ji priversta kol kas likti garlaivyje, o kartu 
su ja ir aš su Noeliu, nes daugiau nėra kam ją prižiūrėti. Po dvie- 
jų dienų pagaliau pavyksta gauti leidimą iškelti ją į krantą kolei 
kas kaip ligonę. Krumanų akyse, kurie žiūri į mane kaip į stip- 
ruolį, aš padarau jai paskutinę paslaugą — nunešu siūbuojan- 
čiom virvinėm kopėčiom į barkasą. Nuo to momento mes pasi- 
juntam laisvi ir skubam į krantą. 

Pas misionierius evangelikus, kurių namuose mes svečiuoja- 
mės, prisiglaudusios penkios misionierių šeimos iš Žemyno gilu- 
mos kartu su vaikais, kurių iš viso dvylika. Jie laukia garlaivio, 
kursai išvežtų juos atostogų į Europą ir Ameriką. Kaip malonu 
klausytis įkyraus kūdikių verksmo, su kuriuo mes neturime nie- 
ko bendrol 


123 


Kurį laiką užtrunku Kamerune, Aes noriu aplankyti vieną at- 
kampią Bazelio misijos stotį, Nyasosą, esančią šiuo metu anglų 
valdomoje Kameruno dalyje. Krašto ir jo sąlygų žinovai reko- 
mendavo man šią vietą, jeigu kada nors galėčiau įkurti dar vieną 
ligoninę. Taigi aš noriu apžiūrėti Nyasosą. Dualos misionierių 
maloniai padedami, mes susiperkam kas reikalinga kelionei ir su- 
rišam savo daiktus į didžiulį nešulį. Trečiadienį, balandžio antrą 
dieną, išvykstam šiauriniu Kameruno geležinkeliu į maždaug už 
šimto kilometrų nuo Dualos esančią Lumo stotį, iš kur kitądien 
iškeliaujam į Nyasosą. Čiabuvis pastorius Kuo iš Dualos, kuriam 
mane rekomendavo vienas Bazelio misionierius, maloniai pasiūlė 
lydėti mus visą kelią ir padėti kaip vadovas ir vertėjas. Kelionei 
buvau numatęs apie tris savaites, bet reikia apsisukti kur kas 
greičiau, nes į tą laiką — mėnesiu anksčiau, negu įprasta,— pra- 
sideda Kameruno lietų metas, be to, kelionės su nešikais dienos 
kaina daug didesnė, negu buvau manęs. Pagaliau Dualoje radau 
žinią, jog Lambarenėje esu laukiamas ligonių. 

Lume randame iš anksto užsisakytus nešikus. Jie nugabena 
mūsų mantą iki N'Gabo, maždaug pusiaukelės. Tenai juodaodis 
mokytojas vien dėl mūsų tamtamu sukviečia krūvon kaimo žmo- 
nes. Iš jų tarpo, truputį pasiderėję, išsirenkame nešikus antrajai 
kelionės daliai. Noelis imasi karavano vadovo funkcijų. Jo parei- 
ga paskirstyti nešulius, duoti komandą pradėti žygį, žiūrėti, kad 
nė vienas neatsiliktų arba ko nors nenumestų, norėdamas pasi- 
lengvinti naštą, vadovauti virimui ir žygio lovų statymui ir — tai 
yra sunkiausia — rytui brėkštant, pasirūpinti, kad niekas nebūtų 
palikta. Jis jau pirmą dieną pastebi, jog ir prityrusiam Europos 
skautui Afrikoje yra ko pasimokyti. Bet aš nesistengiu palengvinti 
jo dalios ir išeinu su pastoriumi anksčiau, kad galėčiau kaimuose 
pasikalbėti su vadais, evangelistais ir mokytojais. Eidami sutinka- 
me Nyasoso kaimo vadą. Jis apžiūrinėja kelią, tiesiamą iš Lumo į 
Nyasosą, kad kada nors juo būtų galima važinėti automobiliu. Aš 
manau, kad Kameruno lietūs prieš tai iškrės jo keliui dar ne vie- 
ną pokštą. Tačiau mums patiems, skubantiems į Nyasosą, jau ga- 
tavas kelio trečdalis labai praverčia. Į vakarą mes pasiekiam 
tikslą. 

Nyasosas įsikūręs aštuonių šimtų metrų aukštyje dviejų tūks- 
tančių metrų Kupės kalno šlaite. Kupės, kaip ir Kameruno, kalnas 
vulkaninės kilmės. Jie abu įeina į didelę vulkanų grandinę, nuo 
Fernando Po salos nusidriekiančią į Afrikos gilumą. Nyasoso že- 


124 


mė beveik tokia pat derlinga, kaip ir ispanų salos. Maisto pro- 
duktų ligoniams būtų nesunku gauti. Čia esama netgi karvių. 
Koks vis dėlto skirtumas tarp Lambarenės ir Nyasoso! 

Kadaise buvęs misijos sodas vėlei virtęs džiunglėmis. Išlikę 
tiktai citrinmedžiai ir apelsinmedžiai. Tirštai aplipę vaisiais, jie 
kyšo virš krūmų. Su kirviu prasiskinu kelią prie čia palaidotos 
misionieriaus žmonos kapo. 

Didelis, dviem šeimom apskaičiuotas misijos namas nepaisant 
to, kad dešimt metų buvo be priežiūros, išsilaikęs palyginti gerai. 
Bazeliečių statyta kaip reikiant. Vis dėlto reikėtų įdėti nemaža 
darbo ir pinigų, kad jame vėlei būtų galima gyventi. Vietinių 
meistrų šiam reikalui galima būtų :asti. Ten, kur yra veikusi Ba- 
zelio misija, gerų juodaodžių amatininkų netrūksta. Visose ang- 
lų kolonijose pirkliai skundžiasi, kad, išgyvendinus Bazelio mi- 
sionierius, nebėra vietinių amatininkų prieauglio. Todėl vyksta 
smarki kova už tai, kad jiems vėlei būtų atidarytos šitaip neto- 
liaregiškai užtrenktos durys. 

Vakare susirenka kaimo žmonės. Kiek žinodamas, aš turiu 
jiems papasakoti apie tai, kaip sekasi iš čia išgintiems misionie- 
riams. Choras sugieda kelias giesmes keturiais balsais. Aš ste- 
biuosi, kad jų parapija, štai jau dešimt metų neturinti ganytojo, 
savomis jėgomis išlikusi tokia krikščioniška. 

Iš pagrindų aptariame ligoninės įkūrimo galimybes. Žmonės 
pareiškia sutinką padėti. Jeigu Bazelio misija ir anglų vyriausybė 
atiduos mano žinion dalį apleistų misijos pastatų, atsirasią ir sta- 
tybinių medžiagų, ir meistrų, reikalingų remonto darbams. Ne- 
paisant jų pritarimo, vienas klausimas man vis dėlto neduoda ra- 
mybės — ar taip aukštai įsikūrusį Nyasosą nebus sunku pasiekti 
apylinkių ligoniams? Bet, antra vertus, jis yra pačiame šio kalnų 
krašto centre. 

Žmonėms išsiskirsčius, Noelis ir aš klausomės kieme trykštan- 
čio šaltinio čiurlenimo ir su grauduliu galvojame apie krikščio- 
niškuosius kultūros pionierius, kurių veikla paliko čia tokius gi- 
lius pėdsakus ir kurie priversti dabar gyventi kažkur be tėvynės 
ir palaužta siela. 

Iš Nyasoso noriu nukakti į Bueą, tenai su anglų rezidentu rei- 
kia aptarti ligoninės įkūrimo galimybes. Iš pradžių buvau manęs 
kelias dienas pasižvalgyti po Nyasoso apylinkes, kad susidaryčiau 
vaizdą apie jo padėtį ir susisiekimo galimybes, kurios tokios svar- 
bios ligoninei, paskui per keturias ar penkias dienas nusigauti į 

Bombės misijos stotį Mungo upės slėnyje, o iš ten kanoja pasiek- 
ti M'Pondo vietovę, nuo kur eina kelias į Bueą. Bet dabar, ap- 
linkybių verčiamas keliauti kiek galima greičiau ir pigiau, į 
Bombę ryžtuosi vėlei važiuoti geležinkeliu. Nors ir darau lanks- 
tą, šitaip sutaupau keturias dienas ir daug pinigų. 

Taigi atgal į Lumą! Visą kelią lietus pliaupia kaip iš kibiro. Ki- 
tą dieną geležinkeliu grįžtame dar septyniasdešimt kilometrų iki 
Mujukos, kurią pasiekiame trečią valandą. Kažkoks aukštas vals- 
tybės pareigūnas važiuoja kartu su mumis prikabintame vagone- 
salone. Aš pats veik visą kelią prabūnu kimšte prikimštame sto- 
vimame negrų vagone, kad apginčiau savo tarną, įgąsdintą žmo- 
gelį, nuo juodaodžio traukinio palydovo, kurio rūstybę jis neži- 
nia kaip užsitraukė. 

Mujukos perone išgirstame giedant keturių balsų chorą. Aš 
manau, kad jis skirtas vagonui-salonui, priešais kurį už juoda- 
odžių kareivių rikiuotės susibūrusi pagarbos kupina minia, ir 
lieku padėti Noeliui, kuris žiūri, kad būtų iškrautas visas mūsų 
turtas. Paskutinįkart, lipdami iš traukinio, vos nepalikome valgio 
virimui skirto katilo. Bet giesmė seka giesmę, o nacionalinio 
himno vis dar negirdėti, be to, vaikai laiko rankose ne vėliavė- 
les, o palmių šakeles, todėl man staiga kyla įtarimas. Ir teisybė: 
tasai gražus giedojimas skirtas mums. Mujukos krikščionys atėję 
pasitikti mūsų. Su giesmėmis einame iš stoties į kaimą. Vėlei esu 
apipilamas klausimais apie išvarytus misionierius; vėlei stebiuo- 
si, kad šitiek metų palikti vieni patys čiabuviai evangelistai ır 
mokytojai sugebėjo taip išsaugoti krikščioniškus papročius. 

Mokiniai nuneša mūsų daiktus į gretimą kaimą, kuris yra už 
valandos kelio; tenai juos perima to kaimo mokiniai ir per tankų 
mišką nugabena iki Mungo upės, esančios už dviejų valandų ke- 
lio. Tamsoje persikeliame į kitą pusę ir atsiduriame Bombėje. 
Dar sykį nakvojame apleistoje misijos stotyje. Namuose daug 
kulkų pėdsakų, jie yra čia vykusių mūšių liudininkai. Baldų šiuo- 
se misijos namuose nebėra jokių, kaip ir Nyasose. 

Kitą dieną — sekmadienį — aš vėlei anksti rytą prisfėgta širdi- 
mi apeinu sulaukėjusį misijos sodą ir pasakau kelis žodžius per 
mišias. Paskui išplaukiame Mungo upe pavandeniui į M'Pondą, 
kuris yra maždaug už šešiasdešimties kilometrų. Irkluotojai iriasi 
lyg damų pensiono gyventojos parko tvenkinyje. Kartkartėmis 
jie stabteli penkiolikai minučių, kad pasipasakotų viens kitam 
kokią istoriją. Todėl M'Pondą pasiekiame ne dvyliktą, o tiktai 

trečią valandą. Nuo čia iki Ekomės, kur esame numatę nakvoti, 
lieka mažiausiai keturios valandos kelio. Kanojai vos tiktai su- 
stojus prie tuščios prieplaukos, iš nendrių tuojau išnyra juodu- 
kas su chaki spalvos kelnėmis ir kariška kepure ir prisistato esąs 
dabar kaip tik tarp angliškosios ir prancūziškosios Kameruno da- 
lies kuriamos muitinių grandinės tarnautojas. Netrukus pasirodo 
dar keli. Kepinančioje saulėje praleidžiame pusantros valandos, 
derėdamiesi su muitininkais ir ieškodami nešikų už dvidešimties 
minučių nuo prieplaukos esančiame kaime. Aš pažadu juos gau- 
siai apdovanoti, jeigu iki tamsos nukaksime į vietą. Ir štai mes 
jau traukiame aukštyn, kartais per kakavos plantacijas, kartais 
per mišką, viena iš daugelio Kameruno terasų. Mirguliuojančios 
žvaigždės pakeičia saulę. Tylėdami einame vienas paskui kitą 
Tai tikras švento susikaupimo velykų sekmadienio žygis nakties 
tyloje. Lygiai taip pat turbūt ir jie bus traukę tada į Jeruzalę... 

Ekomę pasiekiame pusę devynių. Pastoriaus Kuo draugai pasi- 
rūpina, kad mūsų šaunieji nešikai gautų gerai pavalgyti ir būtų 
patogiai apnakvydinti. 

Nakvynės namuose Noelis pasakoja man skautiškus Afrikos 
džiaugsmus ir yra mokomas meno, kaip tamsoje, tarp dešimtos ir 
pusiaunakčio, išsipakuoti daiktus, pasikloti lovas, susirasti mal- 
kų, jas susikapoti, peralkus šlapiomis malkomis išsivirti valgį ır 
nepykti ant pasiuntinio, kuris griuvinėja dūmuose, viską suranda 
tik paskutiniu momentu ir, bijodamas vagių bei žudikų, vienas 
nedrįsta išeiti nei į gretim“ patalpą, nei į kiemą. 

Kitą rytą, susiradę naujų nešikų, per puikias kakavos plantaci- 
jas traukiame toliau į Bueą. Mūsų nešikai dažnai meta gerai iš- 
mintą kelią ir kopia stačiais takeliais, kad greičiau kiltume į vir- 
šų. Mes beveik neturime kada pasigėrėti nuostabiu Kameruno 
užutekiu, vis labiau ir labiau atsiveriančiu prieš akis. Iškilę virš 
debesų, mus iš tolo sveikina Fernando Po salos kalnai. 

Buea įsikūrusi tūkstančio metrų aukštyje pietvakariniame 
keturių tūkstančių metrų aukščio Kameruno kalno šlaite. Apelsin- 
medžiai čia neauga. Daugelyje namų yra krosnys, kad būtų gali- 
ma pasišildyti šaltuoju metų laiku. Beveik visus maisto produk- 
tus tenka įsivežti iš Žemiau esančių plantacijų. Tuo tikslu anks- 
čiau nutiestas vienpusis geležinkelis dabar jau nenaudojamas. 
Todėl pragyvenimas puikiojoje Bueoje labai brangus. Už viščiu- 
ką mokama nuo dviejų iki trijų anglų šilingų. Mums čia būnant, 

kainos ypač pakyla — viską išperka Viktorijos uoste stovinčio 
karinio anglų laive įgula, kuri čia ilsisi. 

Tik vienas dalykas pigus Bueoje: namai. Anksčiau čia gyveno 
apie aštuoniasdešimt europiečių; dabar likęs tiktai koks tuzinas. 
Puikiausios vilos metų metus stovi tuščios, ir sunku įsivaizduoti, 
kada jos bus vėlei apgyventos. 

Dvi dienas svečiuojamės pas anglų rezidentą, majorą Raksto- 
ną, kuris su žmona priima mus labai širdingai. Aptariame ligoni- 
nės įkūrimo Nyasose galimybes, ir aš gaunu garantiją, kad vie- 
tos valdžios būsiu visokeriopai remiamas, jeigu kada nors im- 
siuosi realizuoti savo planą. Tuojau pat sužinau, jog Bazelio mi- 
sionieriams, atrodo, bus leista vėlei pradėti veiklą savo stotyse, 
kurios yra angliškoje Kameruno tautų sąjungos dalyje. Todėl 
neaišku, ar Nyasoso misijos namuose bus vietos mano ligoninei. 

Po dviejų dienų iškeliaujam žemyn, lydimi vietos valdžios pa- 
rūpintų nešikų. Per vieną dieną, saulei svilinte svilinant, nuei- 
name keturiasdešimt kilometrų iki Tiko, Mungo upės deltos. 

Vakare į nakvynės namus pas mane ateina vietos gyventojai ir 
ima prašyti, kad ir jiems parūpinčiau gydytoją. Jie esą pasiryžę 
už tai kasmet mokėti nemažą sumą pinigų. Kitą dieną kas savai- 
tė kursuojantis garinis barkasas pro miškais apaugusių salų klai- 
dumynę pargabena mus į Dualą. 

Verbų sekmadienį klausausi pastoriaus Kuo pamokslo perpil- 
dytoje bažnyčioje. Pirmadienį įsėdame į „Europos“ pašto garlai- 
vį, pirmukart atvežusį mane Afrikon. Po dviejų dienų pasiekia- 
me Kap Lopišą, kuris dabar vadinamas Žanti uostu. Mane 
atpažįsta ant kranto stovintys čiabuviai, kurie negali tverti iš 
džiaugsmo, kad „mūsų daktaras“ vėlei čia. 


PIRMIEJI MĖNESIAI LAMBARENĖJE 


Didįjį ketvirtadienį išplaukiame iš Kap Lopišo upiniu garlaiviu 
„Alembe“, tuo pačiu, kuris ir 1913 metais išvežė mane Ogove 
aukštyn. Kaip jis per tą laiką paseno, aplūžo ir apskreto! Garlai- 


vyje tarp medienos pirklių sutinku vieną kitą pažįstamą iš anų 
laikų. Jie širdingai sveikina mane sugrįžus. 

Baigęs Strasburgo universitetą, Šveiceris 1901 metais pradėjo vadovauti 
Strasburgo šv. Tomo dvasinei seminarijai (kairėje Tomo bažnyčia, deši- 
nėje greta — seminaristų bendrabutis Collegium Wilhemifanum). Jis buvo 
seminarijos direktorius nuo 1903 iki 1906 metų (viršuje su savo studen- 
tais). Be to, nuo 1902 metų dirbo Strasburgo universitete kaip teologijos 
privatdocentas 


+ 
3 


Viršuje Ogovės upė, apačioje — Andendės misijos bažnyčia. Čia Šveiceris 
įkūrė savo pirmąją tropikų ligoninę 


Šioje vištidėje 1913 metais jis pradėjo priiminėti ligonius ir padarė pir- 
mąsias operacijas. Viršuje Ogovės upės vaizdas 


Prasidėjus karui, Šveiceris ir jo žmona buvo internuoti Prancūzijoje. 1918 
metais jie buvo iškeisti į Vokietijoje internuotus prancūzus ir grįžo į 
Strasburgą. Apačioje Strasburgo ligoninė, kurioje Šveiceris dirbo kaip asi- 
stentas 


Rinkdamas lėšas antrai išvykai į Afriką, Šveiceris rašė knygas, skaitė pa- 
skaitas ir koncertavo kaip vargonininkas Švedijoje, Danijoje, Belgijoje, 
Olandijoje, Didžiojoje Britanijoje, Prancūzijoje, Šveicarijoje ir kituose 
kraštuose 


Čia, Strasburgo sandėlių skersgatvyje, buvo pakuojami medikamentai ir 
tvarsčiai, antklodės ir medicinos instrumentai, kuriuos Šveiceris (gilumo- 


je) 1924-aisiais išsivežė į Lambarenę. Čia jis pirmiausia vėl pastatė ligo- 
ninę senojoje vietoje. 1925-aisiais pradėta statyti ligoninė naujoje pato- 
gesnėje vietoje (apatinė nuotrauka). Pirmieji ligoniai į naujus barakus 
įsikėlė 1927 metais. 


Šveiceris be perstojo statė ir plėtė savo džiunglių ligoninę (nuotrauka 
viršuje), tik retkarčiais leisdamas sau valandėlę atsipūsti (nuotraukoje 
apačioje dešinėje su žmona Helena). Vakarais ir naktimis jis rašydavo 
muzikos teorijos, filosofijos ir teologijos darbus bei įspūdžius apie Afriką 
ir savo džiunglių ligoninę (nuotrauka apačioje kairėje) 

pacientai su savo artimaisiais ligoninės teritorijoje 


Viršuje: tarp ligoninės barakų tuomet būdavo labai gyva. Apačioje: po 
kelių dienų žygio į ligoninę ateina naujas pacientas 


Pacientai laukia, kada juos apžiūrės gydytojas 


Ištikimiausios Alberto Šveicerio padėjėjos: (viršuje dešinėje) seselė Ma- 
tilda Kotman (1895—1974); (viršuje kairėje) seselė Ema Hausknecht 
(1895—1956); apačioje ponia Emė Martin (1882—1971), atvykusi Lam- 
barenėn į svečius 1961-aisiais 


Pacientai afrikiečiai 


Viršuje: pacientams ir jų artimiesiems dalinamas maistas. Apačioje: ligo- 
ninės prieplaukoje visuomet gyva 

Viršuje kairėje: psichiatrijos skyriaus pacientas verda valgį sau ir savo 
draugams. Viršuje dešinėje: raupsuotasis pina krepšį. Apačioje: pacien- 
tas pjauna iltį, žaliavą vertingam dramblio kaulo raižiniui 


Afrikietė su vaiku ligoninėje 

ligoninėje laikomasi 

— Šios 


„Padėk kitam nešti naštą“ 
dien. Dešinėje: pirmasis Alberto Šveicerio padėjėjas buvo Jozefa 

Kairėje: 
ir šian 


Didžiojo penktadienio tyloje vėlei įžengiu į vandens ir džiung- 
lių karalystę. Aplinkui vėl tie patys prieštvaniniai vaizdai, tos 
pačios papirusais apaugusios pelkės, tie patys susmegę žemėn 
kaimai, tie patys nuskarmaliję juodukai. Koks vis dėlto neturtin- 
gas šis kraštas, palyginti su Aukso krantu ir Kamerunu... netur- 
tingas, kadangi čia tiek daug brangios medienos! Miškai eksploa- 
tuojami maisto produktų auginimo sąskaita. Maisto produktus 
reikia įsivežti. Kur tiktai sustojame, visuomet iškraunama tas 
pats: ryžių maišai, jūrų džiūvėsių ir džiovintų menkių dėžės, rau- 
donojo vyno statinės. 

Po to, kai aptariami medienos kainų ir darbininkų klausimai, 
garlaivio valgykloje pradedama kalbėti apie leopardinių žmo- 
nių organizacijas, pastaraisiais metais didžiai suaktyvinusias sa- 
vo nelabą veiklą. Jos paplitusios visoje vakarinėje Afrikos pa- 
krantėje. Dualos misionieriai pasakojo man, jog jiems tenka lan- 
kytis vietovėse, ištisus mėnesius terorizuojamose leopardinių 
žmonių kur niekas, užėjus nakčiai, nedrįsta išeiti į lauką. Prieš 
dvejus metus vienas leopardinis žmogus įvykdęs žmogžudystę ir 
Lambarenės misijoje. | 

Leopardiniai žmonės nesiskiria nuo kitų, tik juos apsėdusi be- 
protiška mintis, jog jie esą leopardai ir kaip tokie turį žudyti 
žmones. Tai darydami jie stengiasi elgtis kaip leopardai: vaikšto 
keturpėsti; prie rankų ir kojų prisiriša leopardo ar geležinius na- 
gus, kad pėdsakai liktų kaip leopardo; savo aukoms perplėšia 
kaklo arteriją, irgi kaip leopardai. 

Stebėtina ir šiurpu yra tai, kad dauguma leopardiniais žmonė- 
mis tampa ne savo valia. Patys nieko nežinodami, jie paverčiami 
tokiais leopardinių žmonių organizacijos. Iš nužudyto žmogaus 
kraujo žmogaus kiauše paruošiamas burtų gėrimas. Jo slapta 
įmaišoma į gėrimą ir duodama iš anksto numatytam asmeniui. Kai 
žmogus išgeria, jam pasakoma, jog štai, girdi, paragavai burtų 
gėrimo ir dabar priklausai mūsų organizacijai. Ir niekas neprieš- 
tarauja, nes visi tiki, kad burtų gėrimas turi stebuklingą jėgą, ku- 
riai priešintis nėra prasmės. Apgirdytieji tampa klusniais vykdy- 
tojais. Paprastai pirmiausia jiems paliepiama į nuošalią vietą at- 
vesti savo brolį ar seserį, kur juos paskui užpuola ir nužudo 
leopardiniai žmonės. Po to naujokai jau privalo žudyti patys. 

Vienas Ogovės krašto gilumoje dirbantis pareigūnas, kuriam 
buvo pavesta užkirsti kelią nelabiems leopardinių žmonių dar- 

bams, suėmė devyniasdešimt įtartinų asmenų. Bet jie išsinuodijo 
visi kalėjime ir nieko neišdavė. 

Sunku pasakyti, kiek leopardinių žmonių organizacijos yra 
grynai prietarų judėjimas ir kokį vaidmenį jose vaidina keršto ir 
pasiplėšimo tikslai. Kartu su kitomis slaptomis organizacijomis 
jos yra siaubą keliantis Afrikoje vykstančio fermentavimosi pro- 
ceso reiškinys. Šviežiai atgiję prietarai, primityvus fanatizmas ir 
moderniausias bolševizmas juodajame kontinente šiandien suda- 
ro neįsivaizduojamus tarpusavio junginius. 

Kaip malonu po kalbų apie tokius dalykus išeiti ant denio ir 
pasigrožėti gamta! Pamažėliais slenka garlaivis palei tamsų upės 
krantą prieš vandenį. Vanduo ir miškas nutviekstas švelnios pil- 
no velykinio mėnulio šviesos. Tiesiog negali įsivaizduoti, kad po 
šiuo dangumi gali išsitekti šitiek vargo ir siaubo... 

Velykų sekmadienį, balandžio devynioliktą, saulei tekant mes 
pasiekiame Lambarenę. Gana ilgai trunka, iki atplaukia misijos 
stoties kanojos, kadangi pati misija yra už valandos kelio nuo 
garlaivio sustojimo vietos, ant vienos Ogovės atšakos kranto. 
Mūsų gausiai mantai jų neužtenka. Tam tikslui reikia pasitelkti į 
pagalbą kelias čiabuvių kanojas ir susirasti savanorių irkluoto- 
jų. Pagaliau trūkstamos valtys surastos ir deramai pakrautos. 
Irklai ima skrosti vandenį. Ties posūkiu, kur mes įplaukiame į ša- 
lutinę Ogovės atšaką, pasirodo misijos namai, išsidėstę ant trijų 
kalvų. Kiek teko man patirti nuo to laiko, kai 1917 metų rudenį 
jie išnyko mano žmonai ir man iš akių! Kiek kartų buvau bepra- 
randąs viltį, kad daugiau jų nepamatysiu! Dabar štai matau vė- 
lei, bet vienas, be savo ištikimos pagalbininkės... 

Apie pietus atplaukiame į vietą. Palikęs Noelį vadovauti išsi- 
krovimo darbams, kaip sapne patraukiu ligoninės linkui. Viskas 
čia atrodo kaip miegančiosios karalaitės valdose. Žolės ir krūmai 
auga ten, kur kadaise buvo mano šitaip sunkiai pastatyti bara- 
kai. Viršum to, kas dar likę, šakas išskleidę dideli medžiai, ku- 
riuos prisimenu visai vyteles. Dar tebestovi gofruotos skardos 
barakas, kuriame buvo operacinė, ligonių priėmimo kambarys ir 
vaistinė, ir vienas barakas, skirtas ligoniams priglausti. Šie pa- 
statai išsilaikę palyginti gerai. Tiktai lapų plokštėmis dengtų sto- 
gų būklė beviltiška. 

Nuo ligoninės prie daktaro namelio einantis takas taip apaugęs 
žole, kad aš vos randu jo vingius. 

— Berniukai, — sako šalimais žengiantis misionierius Herma- 
nas, — rytoj jį nuvalys. 

— O ne,— nesutinku aš,— aš pats jį vėlei praminsiu! 

Kopiant į viršų, aš galvoju apie vieną anglų gydytoją, misio- 
nierių, dirbusį Kinijoje, kurio ligoninė ir namas buvo sugriauti 
iki pamatų iš pradžių per bokserių sukilimą, paskui per dabartinį 
pilietinį karą ir kuris kaip tik pradeda viską statyti trečiukart. 
Mano padėtis nepalyginamai geresnė! 

Misionierių Hermaną ir misionierių Pelo, abu jie šveicarai, po- 
nią Herman ir mokytoją panelę Arno, kurie sudaro dabartinį 
stoties personalą, jau pažįstu kaip mielus žmones. Vos tiktai su- 
sėdus už stalo, vėlei pasijuntu Lambarenėje kaip namie. 

Ponas Hermanas ir ponas Pelo sako stengęsi išsaugoti mano 
lapais dengtus stogus, bet prieš metus buvę priversti liautis. Dau- 
giau nebebuvo įmanoma gauti lapų plokščių. Po kelių pasaulinių 
parodų Europoje ir Amerikoje medienos paklausa, taip išaugusi, 
kad Ogovės medienos pirkliai jau nebegali jos patenkinti. Kas 
tiktai gali pakelti kirvį, eina dirbti į mišką, kur gauna gerą pini- 
gą. Kas bent kiek nutuokia apie plukdymą, plukdo sielius Ogove 
žemyn. Nedaugelis čiabuvių, anksčiau išmokusių amatų, jais da- 
bar nebeužsiiminėja, nes miške uždirba geriau. 

Dailidžių, kurie man rašė į Europą arba prašė kitų parašyti, 
jog yra pasiruošę padėti susiremontuoti ligoninę, nerandu nė vie- 
no. Niekas net nežino, kur jie yra. Jau keli mėnesiai nė vienas 
žmogus čia negalvoja apie plokščių darymą iš rafijos lapų ir 
bambuko stiebų. Tuo užsiiminėja tiktai tie, kurie yra neatlikę ko- 
lonijos administracijai privalomų darbų. Čiabuviai neturi lapų 
plokščių netgi patys sau. Jų trobelių stogai lygiai tokie pat kiau- 
ri, kaip ir mano pastatų misijos stotyje. 

Tai blogos naujienos. Neįsivaizdavau, kad padėtis gali būti to- 
kia liūdna. Šviečiant stoguose kumščio dydžio skylėms aš nega- 
liu išsikrauti savo daiktų ir imtis darbo. Taigi žūt būt ir kuo grei- 
čiau reikia gauti bent jau kelias lapų plokštes. Nepaisydamas to, 
kad šiandien velykų šeštadienis, trečią valandą sėdu su Noeliu į 
kanoją ir išplaukiu į už pusantros valandos kelio esantį kaimą, 
kur mane visi gerai pažįsta. Spaudžiame vieni kitiems rankas, sa- 
kome komplimentus. O aš, eidamas nuo vienos trobelės prie ki- 
tos, vis Žvalgausi, ar nepamatysiu kur lapų plokščių“ Vienas se- 
nas juodukas, kuriam pasisakau savo bėdą, nuveda mane už vie- 
nos trobelės: tenai guli dvidešimt plokščių! Po to aptinku ir 


daugiau tokių radinių. Galiausiai susidaro šešiasdešimt keturios 
plokštės! 

Nenoriu nė prisiminti, kiek man teko pataikauti, išdalinti do- 
vanų, kol išsiderėjau minėtas šešiasdešimt keturias plokštes. Bu- 
vau nusileidęs iki to, kad net grasinau, jog niekada nepriimsiu 
nė vieno to kaimo ligonio, jeigu jie neišpildys mano noro. „Mū- 
sų daktaro“ grasinimus jie išklausydavo su šypsena. Na, bet už- 
teks apie tai: pradėjus temti — lietus tuo metu pylė kaip iš kibi- 
ro,— Noelis ir aš su šešiasdešimt keturiom plokštėm išplaukiame 
į Lambarene. 

Dabar galima ramiai švęsti velykas. Pačios didžiausios skylės 
bus užlopytos. Tai, žinoma, gerai, tik visiškai kitaip įsivaizdavau 
savo sugrįžimą į Lambarenę. O dabar mane jau po poros valan- 
dų nutvėrė į savo nagus Afrikos proza ir nemano greitai paleisti. 

Kol kas daktaro namelyje gauname tiktai du kambarius. Ki- 
tuose dviejuose gyvena misionierius Pelo. Į vieną kambarį įsi- 
metęs laukinių bičių spiečius. Prieš du mėnesius po vienos aud- 
ros namelis grasino sugriūsiąs, todėl ponas Pelo dviejų metrų 
aukštyje apkalęs jį poros plaštakų pločio storų ąžuolinių lentų 
šarvais. 

Vakarieniauti pakviečia pono misionieriaus Hermano žmona. 


Pirmieji ligoniai, beveik visi širdininkai tokioj būklėj, kad 
jiems jau beveik niekuo negai:ima padėti, pradeda plaukti jau 
pirmadienį po velykų. Todėl pirmomis savaitėmis keli žmonės 
miršta. Kartą aš visą naktį prasėdžiu prie tokio širdininko lovos, 
kofeino, eterio ir kamparo injekcijomis iš paskutiniųjų stengda- 
masis išgelbėti jo gyvybę, ir po to maža misijoje gyvenanti neg- 
riukė pradeda laikyti mane leopardiniu žmogumi. Pamačiusi ma- 
ne ateinant, ji tuojau persigandusi bėga šalin. Mokytoia bando 
įtikinti, kad ji be reikalo bijosi. Bet mergytės neperkalbėsi. 

— Aš mačiau,— sako, — kaip vakare į ligoninę buvo atneštas 
žmogus. Jis buvo gyvas. Paskui atėjo daktaras ir visą naktį pra- 
buvo su juo vienas. O rytą jį išnešė negyvą. Taigi daktaras jį 
nužudė. Jis yra baltasis leopardinis žmogus, kuriam leidžiama 
laisvai vaikščioti, o juodaodžiai leopardiniai žmonės grūdami į 
kalėjimus. 

Vienas juodaodis medienos pirklys, Emilis Ogouma, atidavė 

tuoja tai, kas būtiniausia, o aš tuo metu slaugau ligonius ir kraus- 
tau dėžes su daiktais ir medikamentais, paliktais mano anukairt. 

Po dviejų savaičių mes jau šiaip taip įsirengę vaistinę ir ligo- 
nių priėmimo kambarį. Ateina eilė sutaisyti didžiojo ligonių 
barako stogą. Bet šit bėda — trūksta lapų plokščių, nors aš į tą 
laiką jų parūpinęs dar du šimtus. Tuo tarpu lietų metas tebesitę- 
sia. Kiekvieną naktį siaučia smarkios audros. Rytais aš randu sa- 
vo ligonius kiaurai perlytus, gulinčius ant žemės. Daugelis smar- 
kiai persišaldo, du žmonės nuo to miršta. Mane apėmusi neviltis. 

Kiek popiečių, kai galėčiau užsiimti ligoniais ir įsikurdinimo 
darbais, praleidžiu kanojoje, ieškodamas nelemtųjų lapų plokš- 
čių! Kiek kartų mane pavaduoja Noelis! 

Prieš dangun ėmimo šventę didysis barakas palyginti neblogai 
aplopomas. Tada pradedame statyti antrąjį ligonių baraką. Po 
tuo pačiu stogu bus patalpos, skirtos butelių ir dėžučių, skalbimo 
katilo, statybinių medžiagų ir įrankių laikymui. Pradėjus šį dar- 
bą, Emilio Ogoumos žmonės išeina. Baigiasi jų sutarties metai. 
Laikas keliauti namo. Už jokius pinigus jų neprikalbėsi pasilikti 
dar bent mėnesį. Emilis Ogouma sako, kad užverbuoti kitų dar- 
bininkų jis negalįs. Aš pats tai nė nebandau. Žmonių trūkumas 
aplinkui toksai didelis, kad visos pastangos iš anksto pasmerktos 
žlugti. Todėl esu priverstas telktis į pagalbą savanorius, atlydėju- 
sius čionai ligonius. Dabar man pačiam tenka imtis statybos pri- 
žiūrėtojo vaidmens, kiekvieną rytą varyti žmones nuo jų puodų 
į darbą, jiems pataikauti, žadėti maisto ir dovanų, dalinti jiems 
įrankius, o vakare tikrinti, ar buvo grąžinti visi kirviai, kirvukai, 
peiliai ir nesunaudotos statybinės medžiagos. 

Kartais aš turiu šešis darbininkus, o kartais tiktai du. Būna ir 
taip, kad rytą nulipęs nuo kalvos nerandu nė vieno. Jie išėję 
žvejoti arba išplaukę į kaimą atsigabenti maisto. Arba buvę pri- 
versti kažkur iškeliauti spręsti ginčo. Tuomet nedirbama ištisą 
dieną. Mano juodukai neturi jokio noro paruošti geresnį prie- 
globstį tiems, kurie čia gydysis po jų. O juk dirbama ne nepa- 
žįstamų labui. 

Mums tiesiog sunku įsivaizduoti, koksai abejingas primityvus 
žmogus nepažįstamiems. Kartą pavakare reikėjo skubiai atnešti į 
ligoninės priėmimo kambarį vieną sužeistąjį, kuriam turėjau per- 
rišti žaizdą. Aš kreipiuosi į vieną sėdintį prie savo lauželio vy- 
riškį, kurio brolį, sergantį širdies liga, aš gydau, prašydamas sto- 
ti prie vieno neštuvų galo. Jis apsimeta nieko negitdįs. Aš pa- 
kartoju prašymą garsiau. Tada jis ramiai atsako: 

— Ne. Tasai žmogus, kur guli ant neštuvų, yra iš bakelės gl- 
minės. O aš esu iš bapunų. 

Štai kaip esu plėšomas gydymo ir statybos darbų. Statybos dar- 
bus man dar labai apsunkina tai, kad neturiu didelės kanojos. Ir 
misija neturi. Ji tenkinasi dviem tam sykiui aplopytomis viduti- 
nėmis kanojomis. Taigi man sunku parsigabenti bambukinių kar- 
čių, reikalingų stogo gegnėms. O laikas nelaukia. Tų karčių iš 
džiunglių taip paprastai neparsigabensi. Mat, geri, dideli stiebai 
auga tik tam tikrose pelkių vietose. Daugelio kilometrų spindu- 
liu yra tiktai vienintelė vieta, kur prie jų galima patogiai prieiti 
ir išgabenti. Apie tas vietas, kurios yra giliai pelkėse ir nepasie- 
kiamos nei vandeniu, nei žeme, nėra nė ko galvoti. Lygiai ta pati 
istorija ir su rafijos palmėmis, kurių lapai yra plokščių gamini- 
mo žaliava. Lygiai tas pats su augalais, iš kurių vejamos plaušų 
virvės, reikalingos sparams surišti ir lapų plokštėms pririšti prie 
sparų. Kad parvežtų šių plaušų, aš turėjau siųsti savo kanoją už 
trisdešimties kilometrų! 

Dėl tų vietų, kur nesunkiai gaunamas bambukas, rafijos lapai 
ir plaušai, anksčiau gentys tarpusavyje kariaudavo, lygiai kaip 
baltieji dėl rūdos ir anglies kasyklų. 

Bet ir prie tų gerųjų vietų prieisi ne kiekvienu metų laiku. Vi- 
sos jos yra pelkėse. Taigi pasiekiamos kanoja, kai vanduo pa- 
kankamai pakilęs ir iš upės galima įplaukti į pelkę, arba sausuoju 
metu, kai pelkė taip išdžiūsta, kad į ją galima įžengti. Tačiau sau- 
suoju metu pelkė retai kada taip išdžiūsta. O rudens potvyniai 
dažnai būna per maži, kad būtų galima kanoja pasiekti bambukų 
atvašynus. Taigi pats laikas gabentis bambukų kartis yra pava- 
sario potvynis. Kas per tas dvi ar tris savaites neapsirūpina bam- 
bukų kartimis, tas gali prie jų paskui išvis neprieiti ir likti visus 
metus be statybinės medžiagos. 

Man dabar reikia šioms trims brangioms savaitėms pasiskolin- 
ti iš aplinkinių gyventojų kelias didesnes kanojas. Vienas kitas 
kartais duoda, bet tiktai vienai arba dviem dienoms, kadangi sa- 
vininkams patiems jų reikia ir jie nori pasidaryti bambuko atsar- 
gų. Be to, dar būna taip, kad aš, gavęs kanoją, neturiu ko į ją so- 
dinti ir siųsti bambukų, o turėdamas žmonių, negaunu kanojų. 
Su baime seku upės lygio svyravimus. Jau pradėjus slūgti, atsi- 
tiktinai gaunu pasiskolinti gerą kanoją ir turiu po ranka kelis 
tinkamus žmones. Taip apsirūpinu keturiais šimtais bambuko 
karčių, kai tuo tarpu man jų reikia pusantro tūkstančio. Tai vie- 

nas iš Čaugelio rūpesčių, su kuriais tenka susidurti kiekvienam, 
kas užsiima statyba Afrikos džiunglėse. 

Laimė, į tą laiką atsiranda pagalbininkas, kurį Samkitoje man 
parūpino misionieriaus Morelio žmona. Jo vardas G'Mba. Jis mo- 
ka gerai skaityti ir rašyti, yra paslaugus ir garsėja kaip neva- 
giantis. Apie mediciną dar nenusituokia nieko, nors tikrai nori 
tapti padėjėju. Todėl mudu su Noeliu viską turime daryti patys. 
Aš netgi negaliu jam patikėti kasdien naudojamų instrumentų 
valymo. Tačiau kaip statybinių medžiagų tiekėjas ir statybos dar- 
bų prižiūrėtojas jis yra labai tinkamas. 

Jozefas, buvęs mano pagalbininkas, vis dar tebedirba Librevi- 
lio valstybinėje ligoninėje. Jis negali iš tenai išeiti, nes yra pra- 
siskolinęs siuvėjui ir skalbėjai. Kad atgautų laisvę ir aa čio- 
nai, aš turiu jam duoti avanso. 

Apie N'Kendju, savo buvusį antrąjį pagalbininką, negaliu su- 
žinoti nieko tikro. Kai kas tvirtina, jog jis miręs. Kiti sako, jog 
kažkur Librevilio įlankoje kerta medžius ir plukdo sielius. 

Per sekmines išvykstu į Samkitą pas ponus Morelius parsiga- 
benti kanojos, kurią ponas Morelis tenai man buvo užsakęs jau 
prieš dvejus metus ir iš anksto sumokėjęs pinigus ir kurią dabar 
vargais negalais atsiėmė. Tuo pačiu žygiu noriu parsigabenti į 
Lambarenę daiktus, kuriuos, bijodamas kainų kilimo, prieš dve- 
jus metus paprašiau supirkti poną Morelį. Tai keli ritiniai vieli- 
nio tinklo, kuriuo noriu aptverti vištas ir daržą, o taip pat trupu- 
tį prilaikyti pernelyg greitus vogti ligonius, kad jie nepridarytų 
per daug žalos misijai; dideli pjūklai medžiams ir lentoms pjau- 
ti; paprasti pjūklai; skaldymui ir tašymui skirti kirviai; laužtu- 
vai; kastuvai; plaktukai; staliaus įrankiai; visokių dydžių varžtai 
ir vinys, supirktos kilogramais; muilo dėžės; konservai; vištos, 
kurias man perleido ponia Morel. Dalis tų daiktų jau gabenami į 
Lambarenę. Kitus sukraunu į savo naująją kanoją ir į tą, su kuria 
atplaukiau, ir sekminių pirmadienį vėlei išplaukiu upe žemyn. 
Kanojos prikrautos tiek, kad jų bortai tik per plaštaką kyšo iš 
vandens. Man parplaukus, kaip tik miršta vienas širdies liga ser- 
gąs ligonis, kurį Noelis pasiaukojamai ir profesionaliai slaugė. 

Po sekminių ligoniai ima griūte griūti. Mat, audros truputį ap- 
rimusios, be to, aplink pasklidusi žinia, kad barako stogas aplo- 
pytas ir ligoniams jau nelyja ant galvų. 

Prieina tiek daug sergančių mieglige ir raupsuotųjų, jog man 
susidaro įspūdis, jog šiuodvi nelaimės per mano nebuvimo laiką 

dar labiau išplitusios. Per savaitę po sekminių priimu net dvide- 
šimt penkis mieglige sergančius Žmones ir maždaug tiek pat raup- 
suotųjų. Sergančius mieglige laikau čia šešias savaites. Po to 
gydymas aštuoniom savaitėm nutraukiamas. Ligoniai iškeliauja 
namo ir paskui vėlei sugrįžta. Deja, daugeliui jau paskutinė sta- 
dija, su tokiais ligoniais labai daug darbo, o jų išgelbėti beveik 
nėra vilties. 

Raupsuotieji paleidžiami namo po dešimties dienų su čaulmog- 
ro aliejaus atsarga, prisakyti sugrįžti po šešių savaičių. Intensy- 
viau, su naujais į raumenis leidžiamais preparatais, juos galėsiu 
pradėti gydyti tiktai tada, kai ligoninėj bus daugiau vietos ir 
man nereikės drauge būti ir gydytoju, ir statybininku. Be 
to, gydymas čaulmogro aliejumi yra geriausia intensyvesnio gy- 
dymo pradžia. 

Du trečdaliai žmonių, kaip ir anksčiau, guli ligoninėje dėl pū- 
linių. Sifilio ir frambezijos (aviečių ligos) sukeltus pūlinius da- 
bar gydau su neosalvarsanu, kurio anksčiau neturėjau. Gydymo 
kursą, kuris trunka apie mėnesį, sudaro penkios injekcijos į ve- 
ną. Bandau ir naujus bismuto preparatus, ir, kaip man atrodo, ga- 
na sėkmingai. 

Frambezija sergantiems vaikams, kurie dažnai būna ištisai pa- 
dengti pūliniais, neosalvarsano į veną paprastai neleidžiu. Man 
nereikia jų kankinti, ilgai ieškant adata smulkių rankos venų. 
Nuo to išvaduoja naujoji priemonė stovarsolis, kuris yra leng- 
vai ryjamų tablečių pavidalo. Pūlinius dengiantys šašai jau po 
keturių dienų pradeda džiūti. Po aštuonių arba dešimties dienų 
jie nukrinta, ir vaikas pagyja visam laikui. Šis vaistas, deja, la- 
bai brangus. 

Aš liepiu visiems sakyti, kad stovarsolį duodu tiktai už lapų 
plokštes. Tačiau praktiškai šito savo potvarkio regaliu laikytis. 
Dauguma vargšų motinų neturi jokių galimybių gauti lapų plokš- 
čių, kurių daktaras prašo už vaiko gydymą. Ir vis dėlto už sto- 
varsolį esu surinkęs šiek tiek plokščių, kuriomis galėčiau už- 
dengti kelis metrus stogo. Ir čaulmogro aliejų paprastai duodu 
tiktai už lapų plokštes ir bananus, bent jau Lambarenės apylin- 
kių žmonėms. Atvykstantys iš toli neturi kaip jų atgabenti. Jie 
džiaugiasi radę kanojoje vietos savo čiužiniams, puodui, maisto 
produktams ir kitiems gyvenimui ligoninėje reikalingiems daik- 
tams. 

Sifilio ir frambezijos sukelti pūliniai savo forma panašūs, jie 
yra apskriti, gilūs, aštriais kraštais ir atrodo kaip įkirsti štampa- 
vimo mašinos. 

Kiti čia labai paplitę pūliniai yra neiškilūs ir pailgi. Jų sukė- 
lėjas kol kas nežinomas. 

Anksčiau aš tiesiog nežinodavau nuo ko pradėti, matydamas 
tokius pūlinius. Dabar, patartas daktaro Hupenbauerio — jis 
anksčiau dirbo Aukso krante,— visiems ligoniams, kurių pūlinių 
nežinau kaip gydyti, bandau leisti seriją veninių injekcijų vieno 
procento vimdomojo akmens (Tartarus stibiatus) tirpalo. Kas 
antra diena pacientams įleidžiama į veną aštuoniasdešimt kubi- 
nių centimetrų šio tirpalo, kuris, beje, nėra jau toks nekaltas. 
Tačiau jo pavojingumas labai sumažėja, kai preparatas leidžia- 
mas labai pamažu, maždaug keturias minutes. 

Taip man kelis kartus pavyko išgydyti nežinomus neiškilius 
pūlinius. Tačiau yra ir tokių pūlinių, kuriuos gydant iš eilės ten- 
ka išbandyti neosalvarsaną, gyvsidabrį (leidžiamą į veną kaip 
Hydrargyrum oxycyanatum) ir vimdomąjį akmenį. Vienas pūli- 
nys, kurį beveik kasdien gydau nuo gegužės pabaigos ir jau iš- 
bandžiau visus vaistus, yra beveik toksai pat, kaip ir tą dieną, kai 
ligonis pas mane atėjo. Tačiau tokie atvejai yra reti. 

Visų pūlinių perrišimui pakaitomis naudoju dermatolį, metileno 
mėlį, boro rūgštį, salolį ir ektoganą. Taip pat dažnai naudoju 
drėgnus tvarsčius. 

Pūliniui pradėjus gyti, paprastai praeina kelios savaitės, kol 
galiu paleisti ligonį namo. Reikia nemaža laiko, kad apsitrauk- 
tų oda dideli — delno, o kartais ir plaštakos dydžio — plotai. Da- 
vus šiek tiek tvarsčių, dermatolio ir boro tepalo, ligonį, žinoma, 
būtų galima išsiųsti, bet aš bijau, kad pargrįžęs namo jis gali pa- 
kliūti į „išmanančių“ senių rankas, kurios apibers nesveiką vietą 
medžių žievės miltais, sukramtytom žolėm ir visokiais kitokiais 
nešvarumais, iki ji vėlei gražiai užpūliuos. Aš jau iš anksto Ži- 
nau, kad kai kurie pūlinių kamuojami pacientai rudenį vėlei at- 
kaks į mano ligoninę... ir tarp jų bus keli, kuriuos aš kaip netur- 
tingus ir iš toli atvykusius turėsiu maitinti! 

Trečioji pūlinių rūšis yra vadinamieji faginiai (tai reiškia ėdan- 
tieji) tropiniai pūliniai, kurie paprastai įsimeta į koją ir pasiekia 
pirštus, kulkšnis, o kartais ir kelį. Keista, bet su tokiais pūliniais 
esu susidūręs tik kelis kartus. Gydant juos, kas penkios ar šešios 
dienos, davus ligoniui narkozę, pūlinys išgramdomas aštriu šaukš- 

tu, iki palaipsniui pašalinami visi nesveiki audiniai. Tarp šių 
procedūrų pūlinys laikomas aprištas drėgnais kalio permangana- 
te sumirkytais tvarsčiais arba apibarstomas boro rūgšties ir nat- 
rio bikarbonato milteliais, sumaišytais lygiomis dalimis. 

Su vienu tokiu pacientu turėjau daug vargo, bet ne dėl paties 
pūlinio, o dėl jo žmonos. Užuot gydęsis kaime, prieš žmonos va- 
lią jis atėjo pas gydytoją. Tad nuo pat pirmos dienos prasidėjo 
slapta mano ir jos kova. Kai reikėjo pirmukart išgramdyti pūlinį, 
ji ėmė rautis plaukus, voliotis dulkėse ir rėkti ant visos ligoni- 
nės, kad daktaras norįs nukirsti jos vyrui koją. Patsai pacientas, 
kuris prieš tai su viskuo sutiko ir kuriam buvo paaiškinta, kad 
jis bus užmigdytas ir nieko nejus, staiga išsigando ir bandė ro- 
pomis pasislėpti, kadangi su savo baisiai pūlinio suėsta koja ne- 
galėjo paeiti. Po procedūros jis buvo laimingas, nes iš tikrųjų 
nieko nejuto ir pats matė, kad pūliuojanti vieta pradeda valytis. 
Mes susitarėm, jog kitus valymus darysim tylomis, iš anksto ne- 
paskelbę; kai keisim tvarsčius, kad apie tai nieko nesuuostų žmo- 
na. Pagaliau pūlinys virto akiai malonia rožine žaizda, ir jo pa- 
kraščiai pradėjo trauktis oda. Tačiau žmona vis dar negalėjo su- 
sitaikyti su vyro buvimu ligoninėje. Ji pyko, kad už tą didelį 
darbą, kurį darau jos vyro labui, ji verčiama truputėlį padirbė- 
ti — iš šaltinio, trykštančio kalvos papėdėje, kasdien atnešti į 
mano virtuvę ir skalbyklą keturis kibirus vandens. Nenorėdama 
daugiau čia būti, ji atsisakė maisto produktų, kurie buvo jiems 
reguliariai pristatomi iš jų kaimo, esančio aukščiau Samkitos, ir 
šypsodamasi pareiškė man, jog jie esą priversti dabar išvažiuoti, 
nes neturį ko valgyti. Pasilikdamas jos vyrą ir taip apsaugoda- 
mas jį nuo bėdos, buvau priverstas maitinti jį pats. Moteris, aiš- 
ku, negavo nieko. Aš įtariau, jog produktai jai buvo slapta ga- 
benami iš namų. Kad visą pėdą ir dalį blauzdos apėmusi žaizda 
greičiau užsitrauktų, o aš sutaupyčiau daugelį ryžių porcijų, ry- 
žausi daryti odos persodinimo operaciją. Deja, padariau kvai- 
lystę, iš anksto pasakydamas tai ligoniui. Ir pralošiau partiją. Jis, 
beje, pareiškė visiškai pasitikįs manimi ir sutinkąs, tačiau naktį 
žmona vėlei ėmė gąsdinti, jog aš nupjausiu jam koją, ir perkal- 
bėjo. Lietui pliaupte pliaupiant, jie slapta išplaukė. Samkitos mi- 
sionieriui Kadje, kurį jie kitądien sutiko plaukiant upe, moteriš- 
kė nekaltu veidu išdėstė, kad gijimo procesas tiek pažengęs į 
priekį, jog dabar jau susidorosianti ir ji viena. Taigi visas var- 
gas ir visos išlaidos šiuo atveju buvo veltui! Kiek daug man tam 

žmogui išėjo tvarsčių ir eterio! Dabar jau hėgausiu ir lapų plokš- 
čių, kurių buvau privertęs pažadėti, jeigu išgydysiu ligonį. 

Tačiau tokių atvejų būna mažai, kur kas dažniau tenka džiaug- 
tis. Apskritai ligoniai ir jų artimieji būna tikrai dėkingi, ypač 
raupsuotieji, širdininkai, tie, kurių votis išgydau neosalvarsanu, 
ir tie, kurie atplaukia pas mane susižeidę ir sužeisti nelaimingų 
atsitikimų metu. Tik nereikia per daug norėti. Jeigu sveikstan- 
čio žmogaus sūnus keturias ar penkias dienas padeda remontuoti 
ir statyti arba net sutinka iš miško pargabenti statybinės medžia- 
gos, aš turiu jam duoti per tą laiką kelias dovanas, kad dėkingu- 
mo jausmas per greit neišblėstų. 

Vieno nedidelio Samkitos apylinkės kaimo vadas gydosi pas 
mane sutrupintą ranką. Nelaimė atsitiko, sprogus šautuvui, kai 
jis šovė į šerną. Šitokių nelaimingų atsitikimų dabar būna dau- 
giau, negu pirma. Prieš dešimtį metų negrams dar buvo pardavi- 
nėjami patvarūs titnaginiai šautuvai, iš senų gerų laikų armijos 
arsenalo. Dabar, kai ši prekė jau išsibaigė ir paseno, į Afriką ėmė 
plaukti patys blogiausi titnaginiai šautuvai, daugiau iš skardos, 
negu iš plieno. Šiuos netikusius šautuvus negrai užtaiso tokiais 
stipriais užtaisais, kuriuos galėjo išlaikyti tik senieji titnaginiai 
šautuvai. Juodaodis medžiotojas yra įsitikinęs, jog kuo daugiau 
parako prigrūsi į vamzdį, tuo bus geriau. Kaip šratai naudojami 
sudaužytų špižinių puodų gabalai. Tokių užtaisų dabartinė fabri- 
kinė produkcija neišlaiko. Todėl tiek daug žmonių sužeidžiama, 
sprogus šautuvui. 

Mano vadukas, nors ir yra mums dėkingas, nuo pat pirmos die- 
nos Noeliui ir man duoda suprasti, kad jis vadas, o mes tik pa- 
prasti žmonės. Kai aš pradedu jį perrišinėti tiktai kartą per die- 
ną, užuot apžiūrinėjęs žaizdą rytą ir vakare, turiu nuolankiai pa- 
siaiškinti, kodėl taip darau. Tačiau, nors ir būdamas vadas, jis 
negali priversti bent trupučiuką padirbėti mano naudai savo gi- 
minaičius, kurie per dienas sėdi ligoninėje. Kad gaučiau iš jo 
šimtą penkiasdešimt lapų plokščių, turėjau pagrasinti, jog dau- 
giau neperrišinėsiu ir leisiu „supūti“ jo rankai. Kai pavojus pra- 
eina, aš iš tikrųjų taip padarau — pusę savaitės visiškai nežiūriu 
jo žaizdos. Iš šimto penkiasdešimties lapų plokščių, kurios man 
buvo pažadėtos, jeigu išgydysiu vadą, nemačiau dar nė vienos. 
Ir vis dėlto prisimenu jį maloniai. Jis buvo savotiškai puikus 
žmogus. Bendraujant su primityviais žmonėmis, į kai kuriuos da- 
lykus nereikia kreipti dėmesio. 

Miegligė sergančių ir pūliniais aptekusių žmonių gydymas, lei- 
džiant į veną vaistus, yra didelis darbas. Dažnai per dieną tenka 
padaryti daugiau kaip dvidešimt tokių injekcijų. Leisti vaistus į 
veną juodaodžiams daug sunkiau, negu baltiesiems. Čia jau nėra 
to melsvo takelio, kuris rodo, kaip eina venos baltųjų rankomis. 
Be to, nuo niežų ir išbėrimų daugelio pacientų oda būna virtusi 
tvirtu šarvu, per kurį net ir labiausiai įgudęs pirštas negali už- 
čiuopti gyslos. Kai kurie sergantieji mieglige virtę skeletais, jų 
venos tokios varganos, kad įleisti į jas vaistų labai sunku. Kartais 
tenka durti daugelį kartų, iki adata randa teisingą kelią. Šių sun- 
kių darbų imamės tiktai tada, kai apsidirbame su „geromis veno- 
mis“. Labiausiai bijomės mažos mieglige sergančios mergaitės Ci- 
tombės. Ne vieną gabaliuką cukraus tenka įkišti jai į burną, kad 
neverktų, kol adata bado ploną rankutę. Kai pagaliau viskas bai- 
giasi, daktaras pats išneša ją į lauką. Šeštadieniais, mieglige ser- 
gantiems vaistų leidimo dieną, misionieriaus Hermano žmona 
jau žino, kad valgyti ateisim pavėlavę dvi valandas. Bet ji mums 
tai atleidžia. 

Laimė, Noelis greit įsisavino intraveninių injekcijų darymo 
techniką ir taip man labai palaisvino rankas. 

Čiabuviai Noelį vadina „leitenantu“. Mat, nuo karinės admi- 
nistracijos valdymo laikų jie yra įpratę, kad greta srities virši- 
ninko kapitono būtų dar ir leitenantas. Kadangi jie žino tik ka- 
rinius gydytojus, tai ir aš, jų akimis, esu truputį kariškas. Na, o 
baltąjį, man padedantį, jiems atrodo natūralu laikyti daktaro lei- 
tenantu. Noelis jau apsiprato su šiuo vardu. Misijoje jo niekas 
kitaip ir nevadina. 

Ogovės apylinkių žmonės likę ištikimi geram įpročiui pamesti 
man ligonį ir pabėgti. Prabuvęs čia vos porą savaičių, vieną rytą 
kalvos papėdėje jau radau seną širdies liga sergantį žmogų, pa- 
liktą beveik nuogą, be apkloto ir moskitų tinklo. Niekas nežino, 
iš kur jis atsirado. Jisai pats sakosi esąs iš didelės ir įtakingos 
giminės, gyvenančios apie Samkitą. Paskui jo giminaičiai at- 
plauksią ir atgabensią jam daug maisto, o man didelę dovaną. 
Aš duodu jam apklotą, moskitinį tinklą, valgį. Jis išbūna pas 
mus daugelį savaičių, iki ateina mirtis ir išvaduoja jį iš kančių. 
Jau vos beapversdamas liežuvį, jis vis dar šneka apie turtingus 
giminaičius, kurie turį pasirodyti. Mano paskutinė malonė yra ta, 
kad jam šitaip kalbant, aš pritariamai linksiu galva, tarsi tikė- 
čiau. Šalia jo gulintis ligonis, taip pat pamestas, laukia jo mir- 

ties, kad paskui pasigrobtų moskitinį tinklą ir apklotą. Tie mos- 
kitiniai tinklai ir apklotai, kuriuos atsivežiau su savo kelionės 
manta, visi jau išdalinti, o septyniasdešimt trijų dėžių, išsiųstų iš 
Strasburgo bagažu, vis dar nėra. 

Iš vieno netoli Lambarenės esančio kaimo pas mane atvežama 
ir pametama — taip pat nudriskusi ir mirštanti — moteris. Ji ne- 
turi jokio giminaičio, todėl niekas iš jos kaimo ja nesirūpina. 
Viena kaimynė, taip pasakoja žmonės, kartą paprašė kitą pasko- 
linti kirvį, norėdama prikirsti ligonei malkų, kad ta drėgnomis 
naktimis galėtų trupučiuką pasišildyti. 

— Ką,— atšovusi toji, — skolinsiu aš, mat, jai kirvį. Nugabenk 
ją pas daktarą, tegul ji ten būna, iki numirs. 

Taip ir atsitiko. 

Esama pavojaus, jog aplinkiniai gyventojai įpras atvežti ir pa- 
mesti man tuos ligonius ir senius, kuriais nori atsikratyti. Tatai 
būtų sunki našta mano ligoninei. Kartais toksai ligonis prabūna 
pas mane kelis mėnesius. Be to, per tai labai padaugėjo ir mirties 
atvejų. Kai kuriuos tai varo į neviltį, juoba kad mirštama kitų 
akyse. Beje, beviltiškiems ligoniams aš turiu atskirą patalpą. 

Mano kolegoms burtininkams nepasitaiko, kad pacientas mir- 
tų. Beviltiškų ligonių jie iškart atsisako. Čia jie elgiasi kaip kai 
kurių Europos klinikų profesoriai, nenorintys susigadinti reputa- 
cijos. O jeigu burtininkui per neapsižiūrėjimą koks nors pacien- 
tas vis dėlto miršta, tai jis tuojau pat išranda, kas ligonį taip už- 
būrė, kad jis turėjo mirti, ir taip išsaugo savo gerą vardą. Juo- 
daodžių nuomone, medicinos išmanymas pasireiškia visų pirma 
tuo, kad gydytojas žino, ar ligonis mirs ar nemirs, ir neprasideda 
su tais, kurie iš tikrųjų jau lavonai! Gydydamas tą, kuris paskui 
numiršta, jis išsiduoda, kad gerai nežino, kokia liga yra miršta- 
ma ir kokią galima išgydyti. Jau tada, kai pirmukart čia dirbau, 
Jozefas vis ragindavo mane, kad neprasidėčiau su kandidatais į 
aną pasaulį, nes tai gali pakenkti mano geram vardui. Dabar šis 
klausimas vėlei aktualus. 

Trys tokie man primesti ligoniai mirė vienas po kito. Ligoni- 
nėje tai sukėlė nepasitenkinimą. Vienas vyriškis su baisiu pūli- 
Diu, kurį gydydamas ilgai vargau ir kankinausi, paprašė saviškių 
išvežti namo. Dar du pasekė jo pavyzdžiu. Man tatai čia ne pir- 
miena; bet aš nesiduodu išmušamas iš vėžių. Mano ligoninė atvi- 
ra visiems nelaimingiesiems. Jei negaliu jų apsaugoti nuo mir- 
ties, tai bent galiu parodyti meilę ir galbūt palengvinti paskuti- 

nes jų valandas. Taigi tegul naktimis man ir toliau bus primetami 
tokie ligoniai. Jeigu pavyksta kurį nors iš jų atgriebti, tai dėl jo 
pargabenimo namo galvos sau nesuku. Žinia, jog jis vėlei gali 
dirbti ir duoti naudą, jo kaimą kaip nors pasieks, ir vieną naktį 
jis lygiai taip pat tyliai, paslapčiom bus išgabentas, kaip ir buvo 
atvežtas. 

Prie tos vargšės moters kapo, kuriai net malkų buvo pagailė- 
ta, kad sušiltų, misionierius Hermanas jaudinamai kalba apie tai, 
kad ji buvo atstumta savo gentainių ir rado prieglobstį ir šilumą 
pas svetimus, nes per Jėzų į pasaulį atėjusi meilė. Pro palmių la- 
pus ant šio skurdaus kapo krinta nuostabūs saulės spinduliai, o 
misijos mokyklos mokiniai gieda gedulingą choralą. 

Laidotuvės mums visuomet sunki našta. Nereikia įsivaizduoti, 
kad, mirus žmogui, man užtenka pasišaukti tris ar keturis vyrus, 
savo pacientų artimuosius, įduoti jiems kastuvus, pažadėti gerą 
dovaną ir liepti iškasti duobę. Tokiu atveju visi vyrai, galintys 
nulaikyti rankoje kastuvą, paprastai kur nors «dingsta, jiems 
staiga prireikia eiti žvejoti arba parsivežti maisto produktų. Su 
svetimais numirėliais čiabuvis nenori turėti nieko bendro. Tam 
turi įtakos primityvūs religiniai „„susitepimo“ vaizdiniai. Jeigu, 
pavyzdžiui, šeimoje laukiama vaiko, tai nė vienas jos narys ne- 
gali turėti nieko bendro su numirėliu. Kartais, gimus kūdikiui, tė- 
vas duoda priesaiką, kad jis niekada nematys ir nepalies lavono. 
Šios priesaikos reikia laikytis. 

Sykį man pavyko nuslėpti, jog žmogus mirė, tai įvyko nakčia, 
ir aš nučiupau du jaunus, nespėjusius pasprukti vyrukus, kurių 
pūliniai buvo pradėję gerai gyti, norėdamas priversti juos iškasti 
duobę. Kai jau norėjau įteikti kastuvus, žadėdamas gerai atsily- 
ginti, jie su ašaromis puolė prieš mane ant kelių ir ėmė maldau- 
ti, kad neversčiau daryti to, kas jiems užginta. Tai suminkštino 
man širdį, ir aš juos paleidau. Keturioliktame laiško romėnams 
skirsnyje šventas Povilas sako, kad nevalia drumsti netvirtų sie- 
lų ramybės. Tatai tinka ir šioms dienoms, ir čia, Afrikoje. 

Katalikų misiją kamuoja tos pačios bėdos. Kartą mano ligoni- 
nėje mirė viena negrė katalikė. Aš daviau žinią kunigui ir pasi- 
teiravau, ar jis nenorįs palaidoti jos katalikų kapinėse. 

— Mielai,— atsakė jis, — jeigu bus žmonių, kurie iškas duobę. 
Mes buvom priversti atsisakyti mokinių paslaugų. 

Duobę paprastai iškasa ir numirėlį atneša misijos evangelistų 
auklėtiniai. Jei jų nėra, mums tenka patiems pasiraitoti ranko- 

ves. Noeliui jau yra ne sykį tekę kasti duobę ir nešti numirėlį. 
G'Mba tokiais atvejais spjauna į visus prietarus ir dirba iš pe- 
ties, ir aš už tai jį labai vertinu. 


Vidudienio valanda yra pati bjauriausia. Tuomet visi, kas tik 
gali pajudėti, susirenka prie priėmimo kambario durų ir ima rei- 
kalauti „davinio“. Davinys yra septyni šimtai gramų ryžių ir 
žiupsnelis druskos, dešimt didelių bananų arba šeši gabalai ma- 
niokų duonos. Valgį žmonės verdasi patys. 

Paprastai maistą duodu tiktai atkeliavusiems iš toli, neturtin- 
giems ir priverstiems ilgesnį laiką gydytis. Taip pat maitinu tuos, 
kurie tądien man dirba. Tačiau dvyliktą valandą jie gauna tiktai 
pusę davinio. Antroji pusė teikiama vakare. Gavę viską dvylik- 
tą, popiet jie jau nedirbtų. 

Vis dėlto kiekvieną dieną būnu priverstas pažeisti 'savo prin- 
cipus ir duoti maistą tiems, kuriems nebuvo numatyta. Vienas, 
pavyzdžiui, dirbo man dieną prieš tai, šiandien pasijuto prastai, 
bet rytoj vėlei tikisi galėsiąs dirbti. Todėl reikalauja, kad įteik- 
čiau jam šios dienos davinį. Arba ateina ligoniai, ligi šiol gavę 
bananų ir maniokų iš namų. Girdi, tiekimas prieš dvi dienas nu- 
trūkęs. Gal namiškiai šiuo momentu kaip tik neturi kanojos, o 
gal nepavyko gauti irkluotojų; o gal, plaukiant upe, kanoją už- 
puolė juodaodžiai kareiviai, kadangi mokesčiai už šiuos metus 
dar nesumokėti; o gal plantaciją nusiaubė šernai... Man išvardi- 
jama bent dvidešimt priežasčių, kodėl galėjo nutrūkti tiekimas, ir 
aš esu tol atakuojamas, kol pagaliau suminkštėju ir duodu nuio- 
dymą už ryžių katilo stovinčiam G'Mbai, kad kolei kas įtrauktų 
prašytojus į maitinamųjų sąrašą. Bet kiek būna atvejų, kai pra- 
šymas lieka nepatenkintas! Jeigu žmonės kaime suuos, kad, net 
uždelsus maisto pristatymą, aš neleidžiu jų giminaičiams badau- 
ti, jie įvertins tai savaip ir nebe taip uoliai vežios maistą. 

Kitas atvejis. Ligonis atsiveža pinigų ir kartu su saviškiais gau- 
na už atitinkamą mokestį dienos davinį. Jo kaimas pernelyg toli, 
kad jam būtų galima pristatinėti maisto produktus, arba jo gyve- 
namoje vietoje kaip tik badas. Liga užsitęsia, o pinigai išsibaigia. 
Tuomet jis irgi dvyliktą valandą stoja prie kitų ir prašo kol kas 
duoti maistą. Jo sveikatos būklė dar nėra tokia, kad galėčiau pa- 
leisti namo. Ką daryti? Aš turiu maitinti jį ir jo artimuosius „ir 
puoselėti viltį, jog jis kada nors ištesės pažadą ir atlygins man 
nuostolius. 

Kiek kartų, Strasburgo katedros varpams mušant vidudienį, aš 
sau tardavau: 

— Šią valandą Afrikoje tu riesiesi su negrais dėl davinių ir 
džiaugsiesi, jeigu tai truks ne ilgiau kaip valandą. 

Aš negaliu būti labai griežtas maisto prašytojams. Neseniai, 
pradėjęs migdyti vieną žmogų, kuris maitinosi iš namų tiekiamu 
maistu, pasiteiravau, ar jis paklausė mano nurodymą ir nieko 
rytą prieš narkozę nevalgė. Į tai jis atsakė šitaip: 

— Aš jau dvi dienos kaip nieko nevalgęs. 

Mat, aš paprastai su dideliu nepasitikėjimu klausausi kalbų 
apie tai, kodėl nutrūko maisto tiekimas, todėl jis ir jo žmona ne- 
drįso sakyti man, jog badauja. Jie, žinoma, tuojau pat buvo 
įtraukti į maitinamų sąrašą. 

Jei aš negaliu atsitraukti nuo darbo, maistą dalija G'Mba, sa- 
liamoniškai spręsdamas, ar verta paten'inti naujų ieškovų no- 
rus, ar ne. Jis yra kur kas kietesnis už mane. Žinau, jog, leisda- 
mas jam dalinti ryžius, aš jį gundyte gundau nusidėti. Bet ką da- 
rysi, aš gi neturiu kada. Tikiuosi, kad jis nevagiliauja. 

Paprastai per dieną išdalijama dvidešimt trisdešimt davinių. 
Bet dažnai ir daugiau. Kiek maišų ryžių jau sunaudota! 

Tuojau po sekminių mūsų statybos ir remonto darbų planas 
buvo paverstas niekais. Užuot toliau lopę antrąjį ligoninės bara- 
ką, turėjome kuo skubiausiai imtis psichiniams ligoniams skirtos 
kameros statybos. Mat, vienam iš sergančiųjų mieglige, jaunam 
medkirčiui, vardu N'Gondei, kaip kartais pasitaiko šios ligos at- 
veju, ėmė užeiti įsiūčio priepuoliai, ir jis pasidarė pavojingas. 
Tam tikslui aš turėjau pustuzinį lentų. Jos buvo prikaltos prie 
žemėn įkastų stulpų ir taip sudarė kameros griaučius. Tarpus už- 
pildėme rankos storumo pagaliais, atsigabentais iš miško, kuriuos 
prikalėme prie lentų. Šios laikinos kameros architektas buvo No- 
elis. Tie pagaliai ir N'Gondė gadino jam gyvenimą daugiau negu 
dešimt dienų; puikaus Afrikos kietmedžio pagaliai tuo, kad vi- 
nys į juos nelindo; N'Gondė, kad kiekvienukart rasdavo silpną 
Noelio darbo vietą ir paskui naktį arba per pietus išgriaudavo 
sieną. Kad Noelis galėtų dirbti, aš turėdavau apsvaiginti pacien- 
tą keliom valandom skopolaminu ir morfijum. Mes neturim jam 
kitos vietos, tik renčiamą kamerą. Visos kitos ligoninės patalpos 
pastatytos vien iš bambuko ir lapų plokščių. 

Vos tiktai baigus kamerą, lūžta mūsų palaikės vištidės grin- 
dys, neišlaikiusios Noelio, kuris vakare skaičiuoja vištas; šoni- 

nės sienos iš solidarumo taip pat persikreipia. Apie remontą nėra 
nė ko galvoti, nes įkaltos į kiaurai perpuvusį medį vinys nelai- 
ko. Taigi vėlei tenka atidėti visus kitus darbus ir skubiai statyti 
vištidę... skubiai, nes senoii visiškai nesaugo nuo gyvačių ir le- 
opardų. 

Afrikietiška vištidė turi atitikti visiškai kitokius reikalavimus, 
negu europietiška. Kad nepultų skruzdėlės, ji privalo stovėti ant 
polių, kurių turi būti kiek galima mažiau; kad saugotų nuo le- 
opardų, turi būti tvirtai suręsta ir uždengta tokiu stogu, kurio ne- 
galėtų praplėšti ir paties stipriausio leopardo letena; kad nepri- 
lįstų gyvačių, turi būti visiškai be plyšių. Mano vištidė stovi lai- 
kinoj vietoj ir kada nors turbūt bus perkelta kitur, todėl ją dar 
reikia pastatyti taip, kad būtų galima nesunkiai išardyti ir vėlei 
sudėti. 

Tokiam šedevrui Noelio architektūrinių sugebėjimų neužtenka. 
Todėl dvi arba tris valandas per dieną, kai galėčiau apžiūrėti ne- 
maža ligonių, esu priverstas skirti vištidės statybai. 

Laimė, laiku pastebėjau, jog vienos mieglige sergančios mote- 
riškės vyras išmano dailidės darbą. Kadangi jo žmona taisosi, 
Monencalis, toks to žmogaus vardas, sutinka už maistą ir dovanas 
kol kas kasdien man talkinti. Gaila, kad jis nepažįsta skaičių, 
todėl esu priverstas visus dydžius nurodyti atitinkamo ilgio bam- 
buko lazdomis ir nuolat tikrinti jo darbą. Apskritai jis gana na- 
gingas. Nedrįstu ir pagalvoti, kaip būčiau išsivertęs be jo pasta- 
ruoju metu. 


Dvidešimt pirmą birželio upinis garlaivis pagaliau atgabena 
mano septyniasdešimt trijų dėžių bagažą. Tą pačią dieną misijos 
stočiai pristatoma tvirta motorinė valtis, kartu atplaukia ir nau- 
jas dvidešimt trejų metų misionierius ponas Abresolis iš Šveica- 
rijos. Europoje jis išmokęs valdyti motorinę valtį ir popiet jau 
stoja su ja man talkon — buksiruoti kanojų, į kurias kraunamos 
garlaivių prieplaukoje gulinčios dėžės. Jos liks ten žolėje, po at- 
viru dangumi, niekieno nesaugomos nuo vagių ir lietaus, jeigu 
nepavyks iki vakaro visas pargabenti namo. Katalikų misija pa- 
skolina man savo didžiąją kanoją, į kurią iškart telpa aštuonios 
dideliausios dėžės. Pasitelkus į pagalbą motorinę valtį, iki vaka- 
ro galima padaryti kiekviena kanoja po du reisus. Galiausiai, sau- 
lei leidžiantis, dar atsitiktinai atplaukia mažas garlaiviukas, pri- 
klausantis medienos pirkliui olandui, kuris pas mane gydosi jau 

kelios savaitės. Garlaiviukas, be abejo, rekvizuojamas vežioti 
dėžių. Taip visos dėžės, išskyrus tą, kurioje yra viryklė, aštuntą 
valandą jau atviroje valčių pašiūrėje. Čia jos prabus dvi ar tris 
savaites, saugomos nuo lietaus skylėto valčių pašiūrės stogo, o 
nuo vagių — dviejų ligonių, kuriuos apgyvendinu tenai kaip sar- 
gus. Išpakavimui neturime nei laiko, nei vietos. 

Kitą dieną esu iškviečiamas į N'Gomą pas sergančius vieno 
misionieriaus vaikus, o juk kaip tik tomis dienomis turėjau pa- 
rašyti reikiamus laiškus, kuriuos grįždamas būtų paėmęs garlai- 
vis, atvežęs mano dėžes. Motorinė valtis, valdoma malonaus nau- 
jojo misionieriaus, atveža mane į N'Gomą, kur siaučia smarkus 
vaikų gripas. Iki vėlios nakties esu apsuptas piepsinčių žindomų 
kūdikių ir mokau negres vystyti vaikus. Klijuotę atstoja bananų 
lapai. Abu misionieriaus vaikai greit ima taisytis. 

Grįžtant atgal, N'Gomo lentpjūvėje į motorinę valtį pasikrau- 
nam trisdešimt penkias rąstų ir lentų nuopjovas. Dabar jau galė- 
sim baigti vištidės statybą! Ir psichiniams ligoniams skirtą kame- 
rą bus galima galutinai sutvarkyti. Kad suprastum, koks turtas 
yra lenta, reikia pagyventi Afrikos džiunglėse. 

Išvažiavus misionieriui Pelo, atsilaisvina daktaro namelis, ir 
dabar mes jau turime visus keturis kambarius. Skubiai vykdome 
pačius būtiniausius remonto darbus. Paskui imamės dėžių išpa- 
kavimo. Spintų kol kas neturime. Jos bus padarytos iš didžiųjų 
dėžių, kurios iš pat pradžių buvo numatytos tam tikslui, jos turi 
lentynas ir gali būti pastatytos ant viena kitos. Tačiau tai galima 
padaryti vėliau, neskubant. Tuo tarpu dėžes reikia išpakuoti kuo 
skubiausiai. Afrikoje valčių pašiūrėje jas pavojinga laikyti. Tai- 
gi mums nieko kito nelieka, kaip sugrūsti jų turinį į visus mūsų 
kambarių kampus, viską sumišai, baltinius ir virtuvės indus, chi- 
rurginius instrumentus ir užuolaidas, batus ir butelius su medika- 
mentais, knygas ir tvarsčius. Norėdami ką nors rasti, mes turime 
kaip tie Egipto karalių kapų plėšikai imtis tos krūvos kasinėji- 
mų. Šiuos klajokliškus vargus truputį lengvina tai, jog, iš anksto 
numatęs, kad taip bus, Strasburge paprašiau savo malonių rėmė- 
jų atsiųsti kelis tuzinus įvairaus dydžio maišų. Išpakuodami į juos 
dedame vienos rūšies daiktus. 

Nuo trečios savaitės nuolat turime du arba tris baltuosius li- 
gonius. Kad jie turėtų kur prisiglausti, Noelis išsikėlė į verandą. 
Ponia Herman maloniai sutiko maitinti mūsų globotinius, iki aš 
susirasiu virėją. 

Liepos pabaigoje pagaliau gaunam ir virėją. Trumpam išplau- 
kęs su misionierium Hermanu, Noelis pastebi, jog vienas iš lydin- 
čiųjų mokinių, vardu Bitegė, truputį moka virti. Kadangi mokyk- 
la dabar trims mėnesiams uždaryta ir jos auklėtiniai išsiskirstę 
atostogų po savo kaimus, aš imu vesti su Bitege derybas, ar jis 
nesutiktų tą laiką likti čia ir pabūti man už virėją. Sutariam, kad 
jis gaus dovanų moskitų tinklą ir septyniasdešimt frankų algos 
per mėnesį. Pastarasis sutarties punktas jam labai į naudą, nes 
jam kaip tik reikia įnešti pinigų už žmoną, kurią nori pirktis. Jis 
imasi tarnybos su dideliu noru. 

Didelę paslaugą man padaro misionierius Morelis, atplaukęs 
aštuoniom dienom iš Samkitos sutvarkyti visų mano name ir li- 
goninėje esamų spynų. Vėliau vienas sveikstantis baltasis irgi 
tris savaites man meistrauja. Pagrindinis jo uždavinys — sutvar- 
kyti dėžes, kurios vėliau bus spintos, ir įstatyti joms spynas. 

Aštuonioliktą liepos atvyksta panelė Matildė Kotman, sanitarė 
iš Strasburgo. Sutemos pradeda sklaidytis. Dabar mūsų baltieji 
pacientai daugiau negaus staltiesių vietoj paklodžių. Noeliui jau 
nebereikia pilti į lempas žibalą, virinti geriamą vandenį ir skalb- 
ti savaitės žŽlugtą. Vakarais jam taip pat nereikia skaičiuoti vištų 
ir vadovauti kiaušinių paieškoms. Aš pats atlaisvinamas nuo vir- 
tuvės ir indų kontrolės. Krūva, kurioje mes vykdome kasinėjimo 
darbus, pamažėliais virsta viena ant kitos sukrautų dėžių spin- 
tomis. 

Iš pradžių panelė Kotman, tiesa, kelias savaites turi tiek daug 
darbo namie ir su baltaisiais pacientais, jog ligoninei beveik nie- 
kuo negali padėti. Bet čia jau turiu Jozefą, kuris pagaliau at- 
vyksta ir imasi darbo. Medienos karštligė pagavusi ir jį. Su ke- 
liais draugais jis išsinuomojęs didelį miško plotą ir ruošiasi jį 
eksploatuoti, naudodamasis metams nusisamdytų padienių darbi- 
ninkų paslaugomis. Aš turėjau prižadėti, jog, kai tiktai reikės, 
jis galės išvykti tvarkyti savo reikalų. Kolei kas jį pavaduoja 
žmona, ji komanduoja darbininkams kirtavietėje, kuri yra už 
trijų dienų kelio nuo čia. Aš tik bijau, kad Jozefas, kaip ir dau- 
gelis čiabuvių, savarankiškai ėmusių prekiauti mediena, užuot 
prasikūręs, neprarastų to, ką turėjo. 

Labai džiaugiuosi, kad tie keli vietiniai medienos pirkliai, ku- 
riems pavyko kai ko pasiekti, Emilio Ogoumos įkvėpti, dovanoja 
nemažas sumas ligoninės labui. Jie norėtų padengti panelės Kot- 

man kelionės išlaidas, bet aš nežinau, ar jie galės tiek daug su- 
rinkti. 

Po sekminių jau kelios savaitės jaučiuosi nelabai kaip. Į darbą 
tiesiog vilkte velkuosi. Vos tiktai parėjęs namo per pietus ir va- 
kare, turiu tuojau atsigulti. Esu toksai netikęs, kad net negaliu 
sutvarkyti užsakymų medikamentams ir tvarsčiams. Labiausiai 
dėl tokios prastos savijautos, matyt, bus kaltas ligoninės stogas. 
Aš neatkreipiau dėmesio, jog jame vėlei atsiradę nedidelių ply- 
šių, ir, matyt, būsiu gavęs kelis nedidelius saulės smūgius. To- 
kį sulopytą lapų stogą iš tikrųjų reikėtų tikrinti kiekvieną dieną. 
Užtenka menkiausio vėjo gūsio, kad palaikės lapų plokštės pra- 
siskirtų ir atsirastų nauja skylė. 

Prie blogos savijautos, be abejo, prisideda ir įtemptas darbas 
ligoninėje bei statybos rūpesčiai. Aš užsibrėžiau pernelyg plačią 
statybos darbų programą, į kurią įtraukta netgi plytų gamyba. 
Tam darbui Lambarenėje tinkamos tiktai kelios savaitės. Dengtų 
patalpų plytų džiovinimui nėra. Taigi jas reikia džiovinti saulėje 
ant žemės. Tam tinka tiktai liepa ir rugpjūtis, nes tuo metu čia 
paprastai nelyja. Puikaus molio stotyje į valias, yra ir truputį 
apgriuvusi plytų degimui skirta krosnis. Anksčiau plytų džiovi- 
nimui apačioje palei pelkę, kur kasamas molis, buvo ir didelis 
grendymas. Dabar jis, kadangi jau keleri metai nebuvo naudo- 
jamas, beveik vėlei užgožtas džiunglių. 

Plytos man reikalingos tam, kad galėčiau pastatyti ant plytų 
pamato iš Europos laukiamą gofruotos skardos baraką, — tuo bū- 
du kambariuose bus daugiau oro ir aš turėsiu kelias patalpas pir- 
mame aukšte, kur galėsiu laikyti dėžes, atsargas ir įrankius. Be 
to, norėčiau turėti kelis pastatus tvirtomis sienomis, o ne vien iš 
bambuko ir rafijos lapų. 

Veltui stengiuosi surasti čiabuvį, kuris imtųsi plytų gamybos. 
Lambarenės apylinkėse yra keletas žmonių, išmokytų šio meno 
pono Morelio ar katalikų misijos. Bet visiems jiems rūpi medie- 
nos prekybos pelnai. Vienas vienintelis pasiūlo man savo pa- 
slaugas, bet reikalauja padėjėjo algos. Taigi šio darbo imuosi 
pats, nors apie plytų degimą nusimanau ne ką daugiau už biblijo- 
je aprašytą faraoną, kursai spaudė savo tautą. Kad, norėdamas tu- 
rėti plytų, privalai spausti savo tautą, gaunu patirti iki soties, nes 
pats pasidarau lygiai kaip tas faraonas. Pirmiausia reikia nuvaly- 
ti plytų džiovinimui skirtą grendymą. Kas tiktai ligoninėje gali 

pastovėti ant kojų, fėšvarbu, at vyraš, at moteris, rytą prikelia- 
mas, gauna kastuvą ar peilį ir išsiunčiamas į pelkės pakraštį. Rei- 
kia skubėti, nes sausojo meto pradžia jau čia pat, nors kolei kas 
beveik kiekvieną vakarą būna audra. Daugelis stengiasi išsisukti 
nuo darbo, iš pat ryto tariamai išeidami žvejoti. Mano noras pa- 
sidaryti plytų sukelia tokią žvejybos aistrą, jog atrodo, kad bus 
išgaudytos visos Ogovės žuvys. Esu priverstas prieš neklusniuo- 
sius imtis kai kurių priemonių. Sumažinu jiems maisto davinį ar- 
ba liaujuosi perrišinėjęs jų gyjančias votis. Kiekvieną vakarą sa- 
kau kalbas, aiškindamas, kiek mažai iš jų reikalauju paramos ir 
kad viskas daroma ligoninės labui. Žadu netgi apdovanoti stro- 
piausius. Tačiau tai, kas padaroma dieną, yra vieni niekai. Pra- 
eina mėnuo, iki grendymas iš bėdos nuvalomas. Per tai mano kaip 
gero žmogaus aureolė pradeda blėsti. Vienas anglas sako girdė- 
jęs, kaip viena negrė Igendjoje, ji yra žemiau N'Gomo, sakiusi 
kitai: i 
— Ne, neik pas Lambarenės daktarą. Jis dabar pasidaręs pik- 
tas ir verčia žmones dirbti. 

Aplinkui kalbama: 

— Daktaras išnaudoja žmones, versdamas daryti jam plytas. 

Keturis ar penkis kartus per dieną vis bėgu prie pelkės para- 
ginti darbininkų. Naktį sapnuoju plytas. Bet būti vienu metu ir 
faraonu, ir prievaizdu yra virš žmogaus jėgų. Galiausiai esu pri- 
verstas atsisakyti savo sumanymo ir duoti plytoms ramybę. 

Žinia, jog aš lioviausi būti faraonas, ligoninėje sutinkama su 
dideliu pasitenkinimu. O aš melancholiškai giedu gražaus choralo 
„Ak, nesirūpink, prislėgta širdie“ posmą, kuriame sakoma: 


Ak, atsikvėpki, nerami Egipto siela, 
Tau vien pastoliai šiam pasauly buvo miela! 


Su kokiu malonumu aš paklausau posme duodamo patarimo! 
Oras vis tiek būtų suardęs mano planus. Sausojo meto nesulau- 
kiam. Liepos mėnesį vis dar lyja. Dėl lietaus N'Djolės katalikų 
misija per kelias dienas netenka daugiau kaip trisdešimties tūks- 
tančių džiovinimui sudėtų plytų. 

Čiabuviai dar nėra patyrę nei girdėję iš senų žmonių pasakoji- 
mų tokio dalyko, kad nebūtų sausojo meto. Kai kuriuos krikščio- 
nis tatai jaudina. Čiabuvių kalboje nėra žodžių, atitinkančių žie- 
mos ir vasaros sąvokas, todėl misionieriai pirmoje Mozės knygo- 

je dievo pranašystę po tvano išvertę šitaip: „Kol žemė stovi, tegu 
lietų metą keičia sausra, o dieną naktis!“ Dabar jie turi aiš- 
kinti, kodėl oras nesikeičia taip, kaip pasakyta šventam rašte. 


Liepos mėnesį mus didžiai nuliūdina tik ką atvykusio misionie- 
riaus Abresolio mirtis. Jis nuskęsta maudydamasis saulėtekio va- 
landą viename N'Gomo apylinkių ežere, matant misionieriui 
Hermanui ir Noeliui, su kuriais prieš kelias dienas buvo išplau- 
kęs. Jo lavoną pavyksta rasti. Deja, vargšo negalima pargabenti 
į Lambarenę, nes prieš tai, valčiai užšokus ant seklumos, suge- 
do motoras. Todėl jis palaidojamas ant vienos N'Gomo kalvos. 
Abresolis buvo mielas ir nepaprastai sumanus Žmogus, pavergęs 
visų Mūsų širdis. 

Rugpjūčio pradžioje dviem savaitėm pas mus atplaukia po- 
nas ir ponia Moreliai, norintys iš čionai išvažiuoti namo į Elza- 
są. Jie priversti sėsti į garlaivį Lambarenėje, kadangi nėra aiš- 
ku, ar prieš atoslūgį galės pasiekti Samkitą. 

Netoli nuo mergaičių mokyklos ponas Morelis nušauna milži- 
nišką gyvatę (Boa constrictor). Kadangi ji buvo nušauta mano 
šautuvu, tai aš, kaip ir dera tokiais atvejais, pusę gyvatės gaunu 
ligoninei. Deja, ji buvo tiktai penkių su puse metrų ilgio ir nela- 
bai kaip įmitusi. Dalijant šį skanėstą, ligoniai ko nesusipešė. 

Priešpaskutinę rugpjūčio savaitę sykiu su ponais Moreliais iš- 
važiuoja Noelis. Aš tiesiog nežinau, kaip atsidėkoti šiam mielam 
žmogui už visą tą gerą ir paramą, kurią jis man teikė čia būda- 
mas. Mano nuo rašymo sugrubusioms rankoms labai trūks jo 
virtuoziškai tarškinamos rašymo mašinėlės. O jam pačiam, sėdint 
paskaitose Oksforde, atrodys kaip sapnas, kad Afrikoje buvo 
daktaro padėjėjas, stalius, darbų prižiūrėtojas, duobkasys ir dar 
kai kas. 

Daktaro namelyje nuolat gyvena baltieji ligoniai. Kai kurie iš 
jų išbūna net po kelias savaites. Netrukus po Noelio išvažiavi- 
mo vienukart buvo susirinkę net keturi. Tie, kurie atvyksta pas 
mane po mėnesio stovyklavimo kirtavietėje, iš pradžių net ne- 
gali įsivaizduoti, kad dabar štai guli tikroje švarioje lovoje. Vie- 
no medienos pirklio žmonai, skaidrinusiai vyrui džiunglių vie- 
natvės valandas, tenka pratintis prie minties, kad krūvoje gali 
būti daugiau baltųjų. 

Dabar turiu ir nuolatinį virėją. Tai Aloizas, jis dirbo pas mane 
ir tada, kai pirmukart buvau čionai atvažiavęs. Vadovaujamas 

panelės Kotman, Aloizas iš kuklių atsargų puikiai taiso skanius ir 
įvairius valgius. Vienas mano pacientas, smarkiai karščiuoda- 
mas, daugelį savaičių buvo valgęs tiktai konservus iš skardinių, 
kurių net neturėdavo kaip pasišildyti. 

Baltieji ligoniai yra įvairiausių tautybių. Mano mažoje svečių 
knygoje jau pasirašė anglai, šveicarai, olandai, švedai, kanadie- 
čiai ir amerikiečiai. Dauguma atvyksta gydytis kojų pūlinių ir 
maliarijos. Esu turėjęs ir du hemoglobinine karštlige sergančius 
ligonius, vieną labai sunkų, kitą tik pradėjusį sirgti. Hemoglobi- 
ninė karštligė pasireiškia tuo, kad, sergant maliarija, kol kas dar 
nežinia kodėl, ima masiškai irti raudonieji kraujo kūneliai. Jų 
likučiai užkemša inkstus ir sukelia mirtiną pavojų. Žuvusieji rau- 
donieji kraujo kūneliai pakliūva į šlapimą ir nudažo jį tamsiai 
raudonai. Gydant hemoglobininę karštligę, stengiamasi padaryti 
galą raudonųjų kraujo kūnelių irimui. Pats geriausias būdas ta- 
tai pasiekti yra injekcijos, kartojamos kas aštuonios valandos, po 
oda suleidžiant pusę litro sterilaus trijų procentų valgomosios ` 
druskos tirpalo. Tai yra labai skausminga procedūra, bet ji pa- 
deda, jeigu susigriebiama gydytis daugmaž laiku. Kad vėlei pra- 
dėtų veikti inkstai, į veną leidžiamas vieno procento gyvsidabrio 
oksicianato (Hydrargyrum oxycyanatum) tirpalas, nuo vieno iki 
dviejų kubinių centimetrų per dieną dozėmis. 

Turiu daug vargo su vienu amerikiečiu, kurį apipuolę gilūs 
raumenų pūliniai. Vos tiktai atvėrus vieną, tuojau atsiranda kitas. 
Ligi šiol mano peilis jau prapjovęs aštuonis. Aš nežinau, kiek il- 
gai ištvers šis per penkerius metus tropikuose nuo įtempto dar- 
bo nusilpęs žmogus šitokį pūliavimą ir jo sukeliamą ilgalaikį 
karščiavimą. 

Tokie, atsirandantys vienas po kito arba keli iškart, pūliniai 
čia labai kamuoja tiek juodaodžius, tiek ir baltuosius. Tačiau he- 
moglobinine karštlige juodaodžiai neserga. 

Pas mane atvežamas vienas jūreivis, bandęs prekiauti medie- 
na. Jis prabuvęs džiunglėse tiktai kelias savaites ir susigriebęs 
plaučių uždegimą. Jis pristatomas jau kriokiantis ir greit miršta, 
Ant jo krūtinės ištatuiruoti žodžiai „Laimės nėra". | 

Negrų ligoninėje, kalvos papėdėje, guli žmogus, kuriam kirta- 
vietėje griūvančio medžio šaka dviejose vietose sulaužiusi deši- 
nijį šlaunikaulį. Jis kantriai taikstosi su tuo, kad reikia ramiai 
gulėti ištiesta, sunkiais svarsčiais apkabinėta koja, ir, atrodo, pa- 
sveiks. Gydydamas anksčiau turėtus pacientus lūžusiais šlauni- 

kauliais, šio daugiausia žadančio metodo būdavau priverstas at- 
sisakyti ir dėti gipsą, kadangi jie nenorėdavo ramiai gulėti. 

Šiuo metu kiekvieną rytą perrišimo valandą iškviečiamas „le- 
opardinis žmogus". Tai tylus jaunas vyriškis, kurį, miegantį savo 
trobelėje, užpuolė leopardas. Jis smogė jam letena į dešinį Žas- 
tą, bet atstojo, kai atbėgo žmonės su žiburiu. Juodukai iš patyri- 
mo žino, kaip baisiai užkrečia žaizdą leopardo nagai, todėl tuo- 
jau pasodino nukentėjusįjį į kanoją ir išplaukė pas mane. Kai jie 
po dvylikos valandų atvyko, Žastas buvo smarkiai ištinęs ir labai 
skaudėjo. Ir karštis jau buvo pakilęs. Tačiau oda buvo beveik 
sveika, tebuvo matyti vien keturi nedideli lyg adatos dūriai. Pra- 
pjovus juos, pasirodė, jog leopardo nagai raumenų audinius bu- 
vo sudraskę iki pat kaulo. Dabar mūsų leopardinį žmogų jau tuo- 
jau bus galima paleisti namo. Norėdamas būti kuo nors naudin- 
gas, jis padeda lyginti skalbinius. 

Pasveiko ir N'Gondė, tasai mieglige sirgęs žmogus, kuriam bu- 
vom priversti pastatyti izoliatorių. Jis neturi nei gimtinės, nei gi- 
minių, todėl nori likti ligoninėje kaip dešinioji mano ranka. Pa- 
grindinis jo užsiėmimas yra lopyti stogus, ir tai, reikia pasakyti, 
jis išmano. Vos tiktai atsigavęs, N'Gondė man pasakė: 

— Tu mane išgydei, dabar nupirk man žmoną. 

Su tuo aš nesutikau. Bet taupyklę, į kurią dedu žmonai pirkti 
skirtus pinigus, N'Gondė jau turi. Tapęs stogdengiu, jis nori, kad 
visi jį vadintų ne N'Gonde, o Ambrozijum, 

Ponia Herman ir panelė Arno maloniai sutinka tarp rūkstančių 
laužų ir kunkuliuojančių puodų vakare paskaityti ligoniams bib- 
liją. Kalbos apie išklausytas biblijos vietas dažnai užtenka gana 
ilgam. Kartą vienas negras, tikrų tikriausias laukinis, panelei Ar- 
no paskaičius, jog niekas nėra matęs dievo, pasakė, jog tai ne- 
tiesa. Jis pats savo akimis matęs dievą kartą vakare miške. 

Neseniai vieną vakarą esu atitraukiamas nuo rašymo ir iškvie- 
čiamas į kitame upės krante esantį kaimą, kad padėčiau atgai- 
vinti naujagimį. Randu jį senų bobų rankose nuogą ir šaltą kaip 
ledas, apdėtą visokiomis žolėmis. Pusantros valandos liejus pra- 
kaitą, vaikas pradeda kvėpuoti. Ir aš tuojau pat išgaunu iš tėvo 
pažadą, kad per dvi savaites, atsidėkodamas, pristatys man pen- 
kis šimtus lapų plokščių. Mano moralė tikrai pradeda smukti. 
Kaip vaikas būdamas klausinėdavau kiekvieną į svečius atėjusią 
tetą, ką ji man atnešė dovanų, taip ir dabar iš visų, su kuo tik susi- 
duriu, kauliju lapų plokščių ir panašių dalykų. Mano svajonė yra 

kartą galutinai apsistatyti ir vėlei būti tiktai gydytoju, kad ne- 
reikėtų per prievartą imti iš žmonių lapų plokštes, būti prievaiz- 
du, kurio pareiga ginti prie valgio virimo sėdinčius žmones į 
darbą, žinoti ir mokėti paversti niekais visas jų lažo vengimo 
gudrybes. Tačiau iki to dar toli. 

Aukštėliau prieš vandenį esančiuose kaimuose, kur dar ne 
taip intensyviai kertamas miškas, Talagougos misionieriai už- 
sakę man tris tūkstančius lapų plokščių. Taigi aš turiu siųsti sa- 
vo kanoją daugiau kaip šimtą kilometrų prieš vandenį, kad par- 
vežtų medžiagos stogams! Vien tiktai nuplaukti į ten reikia trijų 
dienų. O kiekvienu kartu kanoja paima tik šešis aštuonis šimtus 
plokščių. | 

To, ką gaunu per tokį vargą ir tokia brangia kaina, užtenka 
tik aplopyti seniems stogams ir uždengti naujiesiems ligonių ba- 
rakams. Esu priverstas atsisakyti minties, jog galėsiu naujai per- 
dengti savo gyvenamą namą ir gofruotos skardos baraką, kuria- 
me yra ligonių priėmimo kambarys ir operacinė. Todėl didžiai su- 
sirūpinęs laukiu audrų laikotarpio. 

Lietūs darosi vis smarkesni. Labai negerai, kad neturėjome 
sausojo meto. Per tai žmonės negalėjo iškirsti ir išnaikinti miško, 
o drauge ir užsiveisti bananų. Taigi ateinantys metai, matyt, bus 
bado metai. 

Vanduo buvo visąlaik pakilęs, todėl čiabuviai negalėjo su- 
rengti ir tradicinių didžiųjų žūklių. Išsibaigę visos rūkytų žuvų 
atsargos, kurios pas mus ištisus mėnesius atstoja mėsą. Katalikų 
misija, kuri paprastai būna viskuo gerai apsirūpinusi, savo mo- 
kyklos auklėtiniams vos surinko penkis šimtus nedidelių karpių. 
Todėl tėvas Superioras, puikus šaulys, narsiai išsiruošia me- 
džioti begemotų. Su dvylika vaikų jis išplaukia kelioms dienoms 
jų ieškoti. O tai reiškia, jog teks, lietui lyjant, miegoti ant smė- 
lio seklumų arba pelkėse. Galimas daiktas, jog po dviejų arba 
trijų savaičių jio būs priversti sugrįžti tuščiomis; bet gali būti ir 
taip, kad didžioji kanoja vėl laikysis virš vandens, prikrauta rū- 
kytos begemotienos. Tuomet žiemą mokykla veiks be sutrikimų. 
Negriukas, gaunantis du arba tris kartus per savaitę mėsos, yra 
paklusnus ir stropus mokinys; tuo tarpu be mėsos jis būna užsi- 
spyręs ir visąlaik skundžiasi alkiu, nors ir yra prisikimšęs pilvą 
ryžių. Džiunglių gyventojai tiesiog liguistai išalkę mėsos. 

Bijau, kad būsiu per daug prišnekėjęs apie Afrikos prozą. Ta- 
čiau juk kas tau sopa, apie tą ir kalbi, 

Žmogus, norintis tokiose Afrikos sąlygose daryti gera, privalo 
stengtis, kad šie dideli ir maži kasdieniniai sunkumai jo nesu- 
gniuždytų ir kad jis išsaugotų norą veikti. Todėl toli nuo čia 
esantys draugai turi kai ką išgirsti apie Afrikos prozą. Tuomet 
jie galės suprasti, koksai malonus dalykas yra žinoti, jog kažkur 
toli esi mylimas ir gerbiamas. 

Negaliu užbaigti kuo nuoširdžiausiai nepadėkojęs visiems 
tiems, kurie savo maloniomis aukomis prisidėjo prie mano veik- 
los. Dirbti Afrikoje ir kartu rūpintis finansais būtų buvę ne ma- 
no jėgoms. Susijaudinęs iš toli spaudžiu ranką tiems, kurie savo 
maloniomis aukomis nuėmė nuo mano pečių finansinių rūpesčių 
naštą, ir sakau jiems, kad kaip jų įgaliotinis, naudodamasis jų 
lėšomis, galėjau nuveikti daug gero. Kaip aš džiaugiuosi, jog, 
pasitikėdamas savo veiklos rėmėjais, galiu užsisakyti medika- 
mentų atsargų ir įsigyti lentų bei gofruotos skardos, kad ateityje 
nereikėtų tiek vargti su nepatvariais statiniais ir ieškoti nepa- 
tvarių medžiagų. O koks laimingas esu, kad galiu nupirkti savo 
pacientams pakankamai ryžių! Žodžiais sunku apsakyti tai, kiek 
gero galiu padaryti šių apylinkių žmonėms su mano žinion ati- 
duotomis lėšomis. Gyvybių per tuos kelis mėnesius pavyko išgel- 
bėti keletą, o skausmų ir kančių numalšinti — daugelį. Čiabuviai 
žino, jog ligoninė, kurioje jie patiria tiek gero, yra išlaikoma Eu- 
ropoje gyvenančių žmonių, kurie nori jiems padėti. Gražiais ir 
jaudinamai nesklandžiais žodžiais kartais esu prašomas pasiųsti 
per marias žinią, jog jie yra už tai didžiai dėkingi. 


VĖLUS 1924-UJŲ RUDUO IR KALĖDOS 
Nuo 1924-ųjų rudens iki 1925-ųjų rudens 


Pats didžiausias įvykis nuo to laiko, kai pasiunčiau draugams 
pirmąjį „Laiškų iš Lambarenės“ sąsiuvinį, yra tas, kad dabar li- 
goninėje yra dar vienas gydytojas mano talkininkas. Ši svajonė 
išsipildė anksčiau, negu drįsau tikėtis. Nuo spalio devynioliktos 
man padeda žemietis iš Elzaso Viktoras Nesmanas. Jis yra vieno 
anksčiau studijavusio kartu su manimi Strasburge Elzaso pasto- 
riaus sūnus, 

Pagalbos sulaukiau kaip tik laiku. Nė dienos daugiau nebūčiau 
pakėlęs dvigubos architekto ir gydytojo naštos. Kiek aš prisiken- 
čiau dėl to, kad negalėjau pakankamai kruopščiai apžiūrėti ligo- 
nių, kurie buvo to reikalingi, kadangi, nors ir kaip stengdama- 
sis, neištekdavau tam laiko ir jėgų! O kaip neramu man buvo, 
kai, taikydamas energingą ir pavojingą metodą, be kurio neap- 
sieisi gydydamas kai kurias tropikų ligas, negalėdavau atlikti bū- 
tinų tyrimų. Kiek kartų reikėjo telktis į pagalbą mikroskopą ir 
mėgintuvėlį ir kiek kartų tai taip ir liko nepadaryta! Ir operaci- 
jos buvo daromos tiktai pačios būtiniausios. 

Taigi tūtavimas upinio garlaivio, kuris turėjo man atvežti že- 
mietį, reiškė išsivadavimą iš nenorom paviršutiniškai vykdomos 
gydymo praktikos slogučio. Į kanojas tuojau pat susodinami irk- 
luotojai. Po truputį dulkia kaip tik prasidedančio drėgnojo meto 
lietus, kai mes priplaukiam prie garlaivio ir jaunasis žemietis, 
dar nežinantis, kas yra nuovargis, pamoja man nuo denio. 

— Dabar jūs pasilsėkit, aš perimsiu visus darbus,— sako jis, 
spausdamas man ranką. ` 

— Gerai, — atsakau aš, — tuomet iškart ir pradėkit, imkitės va- 
dovauti savo lagaminų ir dėžių pakrovimui į kanojas. 

Tai jau išbandymas, kam jis tikęs Afrikoje. Garlaivio denyje 
dėžės ir lagaminai sumaišyti. Kiekvienas turi atsirinkti savo gerą 
iš įvairių krūvų ir stebėti savo juodukus, kad jie nieko nepalik- 
tų, nepakrautų svetimų dėžių ir lagaminų, nieko neįmestų į upę 
ir teisingai paskirstytų kanojoje krovinį. Naujasis daktaras — 
juodukai labai stebisi, kad jis toks jaunas,— pasirodo kaip su- 
manus krovimo darbų vadovas. Plaukiant namo aš beveik nepa- 
sakau nė žodžio, taip esu paveiktas to, kad dabar šalia savęs tu- 
rėsiu pagalbininką gydytoją. Jaučiuosi tiesiog palaimingai, ga- 
lėdamas pats sau prisipažinti, koksai esu pavargęs. 

Pirmasis įspūdis, susidaręs iškraunant bagažą, vėliau kuo to- 
liau, tuo labiau pasitvirtina. Naujasis daktaras tarsi gimęs dirbti 
Afrikoje. Jis yra praktiškas, moka organizuoti ir sugeba pričiup- 
ti čiabuvius. Turi jis ir humoro jausmą, be kurio čia tiesiog ne- 
galima išsiversti. Nepaisant jo stambaus sudėjimo, juodukai jį 
vadina „mažuoju daktaru“. Beje, čionykšte šneka „mažas“ reiš- 
kia „naujas“. 

Jisai greitai įsijaučia į savo vaidmenį. Pirmomis dienomis, Ži- 
noma, pasitaiko nesklandumų. Su didžiausiu vargu įrašęs į ligo- 
nių knygą visiško laukinio neįmanomą ištarti pavardę, jis gali 

visiškai nekaltu veidu iš europietiško įpratimo dar paklausti, kô- 
kiu vardu šis buvo krikštytas. 

Lapkričio viduryje netenkame ištikimo antrojo padėjėjo 
G'Mbos. Gavęs per visus šventus ir vėlines atostogų, jis išvyko 
aplankyti giminių, o grįždamas atgalios pateko į smarkų lietų ir 
persišaldė. Jam tuojau pakilo karštis, kurio negalėjom numušti 
jokiom priemonėm. Jisai pats puikiai suprato, kaip sunkiai yra 
susirgęs. Po dviejų savaičių karštis palaužė jo jėgas. Paskutinią- 
sias dienas buvo be sąmonės. Aš negaliu pamiršti jo išgąstingų 
maldaujančių akių, kuriomis žiūrėdavo į mus, kai jį slaugyda- 
vom. Jo mirtis mus visus labai paveikė. 

G'Mba atėjo pas mus dirbti iš pašaukimo. Jis mylėjo savo dar- 
bą. Tiktai jis niekaip neįstengė suprasti, kad jo pareiga yra taip 
pat žiūrėti tvarkos ir švaros. Jis galėjo ramiai praeiti pro šalį, 
matydamas, kaip ligonių žmonos meta tiesiog priešais barakus 
virtuvės atliekas ir šiukšles, užuot nunešusios prie šiukšlių krū- 
vos. Kai aš kartą, jau nebe pirmą sykį, už tai ėmiau jį barti, jis 
man taip atšovė: 

— Ką tu nori, kad aš joms sakyčiau? Mano paties žmona ma- 
nęs neklauso. Tai kaipgi kitos klausys? 

Jozefas irgi nevalioja susitvarkyti su tais darbais, kurie neturi 
ryšio su medicina, nes tuomet ligoniai ir jų artimieji iškart ima 
su juo ginčytis. Už tai aš neturiu teisės ant jo pykti. Čia beveik 
nebūna tokių atvejų, kad gentainiai klausytų čiabuvio, nesvarbu 
kokią vietą jis užima. Ir kirtavietės darbas labai kenčia nuo to, 

tiek ligoninėje, tiek ir už jos ribų ir daug laiko skirti ginčų spren- 
dimui, nors tai iš tikrųjų turėtų atlikti personalas. Pasitaiko at- 
vejų, jog naujasis daktaras, kuris stengiasi mane kiek galėda- 
mas nuo tokių darbų išvaduoti, būna priverstas dvi valandas 
aiškintis, kuri gi moteriška išvertė virtuvės atliekas tiesiai ant 
kelio. Kaip tardytojas jis irgi pasirodo visai neblogai. 

G'Mbos vietą užima Dominikas, vienas iš mūsų sveikstančių li- 
gonių, ir, reikia pasakyti, pasirodo kaip gana neblogas pagalbi- 
ninkas. Tiesa, jis nemoka nei skaityti, nei rašyti. Aš mielai pri- 
imčiau dar du ar tris padėjėjus, bet, nepaisant to, kad duodu ne- 
blogą algą ir gerą valgį, negaliu rasti žmonių. Tokios pareigos, 
kur ne visada gali turėti pilną pietų pertrauką ir kartais esi pri- 
verstas dirbti iki vėlios nakties, nelabai atitinka čiabuvių skonį. 

Todėl mes turime daug dirbti to, ką galėtų nuveikti padėjėjai, ir 
kartais nepadarome to, ką privalome kaip gydytojai. 

Laimė, Jozefas įsisavinęs intraveninių injekcijų techniką, ku- 
ri, gydant tropines ligas, vaidina svarbų vaidmenį. Atitinkamai 
kontroliuojant, šį darbą jam galima pavesti beveik visą. Dažnai 
jis užima jam beveik visą rytmetį. 


Turėdamas po ranka naująjį gydytoją, jeigu reikia, galiu kad 
ir visą dieną skirti statybos darbams. Pirmiausia abu jau suręstus 
barakus noriu apstatyti lovomis. Ligi šiol beveik visas mano dar- 
bas buvo dengti ir lopyti stogus. Visų pirma reikia apsirūpinti 
medžiaga lovoms; sakydamas „lovos“, aš, žinoma, turiu galvoje 
gultus. Tuo tikslu naujasis gydytojas vieną rytą su būriu vyrų 
išsirengia į mišką. Tai jo pirmas žygis kaip medkirčio. Ir ką gi, 
juodukų neteisingai patartas, jis ko nenukerta kakavmedžio, ku- 
ris, išlikęs iš senos kakavos plantacijos, dar tebestovi proskyno- 
je. Aš pats darau lovas sykiu su Minkeje, septyniolikmečiu čia- 
buviu iš Samkitos, kurį ponia Morel atsiuntė pas mane vasaros 
pradžioje visišką bėdžių, kamuojamą didelio kojos pūlinio. Pa- 
gydytas neosalvarsanu, dabar jis stengiasi padėti, kur tiktai gali. 
Vėliau jis planuoja įsitaisyti pas mane pagalbininku. Pavakare 
prie mūsų paprastai prisideda ir naujasis daktaras, kad, darbuo- 
damasis su plaktuku ir pjūklu, pailsėtų nuo medicinos. 

Andai lovų darymą buvau pavedęs patiems čiabuviams. Šįkart 
bus kitaip. Tai, ką jie sumeistrauja patys, netrukus sulūžta, nes 
pasilengvindami sau gyvenimą jie ima minkštą medį, į kurį įsi- 
meta termitai. Paskui lovos be perstojo lūžinėja, ir būni privers- 
tas jas nuolat taisyti; andai aš gavau tai į valias patirti savu 
kailiu. 

Lovos, kokių aš noriu, turi būti iš kietmedžio; jos taip pat turi 
būti padarytos taip, kad būtų galima nukelti nuo žemėn įkastų ko- 
jų, išnešti į saulę ir išvalyti; vėliau manau jas padaryti dviejų 
aukštų, kaip miegamojo vagono gultus, kad būtų pilnai išnaudo- 
tas po stogu esantis plotas. Šias ilgaamžes ir patogias lovas tenka 
meistrauti pačiam. Rėmai sukalami iš kietmedžio pagalių, jie de- 
dami taipogi ant kietmedžio kuolų, įvarytų į žemę. Gulima dalis 
daroma iš ilgų siaurų bambuko juostų, kurios lianomis pririša- 
mos prie vienodo storio, lygių pagalių pagrindo. 

Paprasčiausia būtų daryti gultus iš lentų. Bet aš neturiu nei 
lentų, nei vilties artimiausiu metu jų pakankamai gauti. Todėl 

esu priverstas naudoti pagalius ir bambuką, kas man kainuoja 
brangiau, negu pačios brangiausios lentos, be to, reikalauja daug 
daugiau darbo. Kiek dienų prarandu, ieškodamas medžiagos! 
Kiek maisto ir dovanų turiu išdalinti žmonėms, kurie, vadovauja- 
mi Minkejės, daro žygius į miškus ir pelkes! Kad parvežtų bam- 
buko, turiu siųsti kanojas į pelkę, esančią už dvidešimties kilo- 
metrų prieš vandenį. Bent jau pakankamai tiesiai nuaugusių kiet- 
medžių, tokių, kokių man reikia, vargiai surandi miško gilumoje, 
ir labai dažnai juos tenka nešti per sąžalynus, kur kelią pirmiau- 
sia turi prasiskinti kirviu ir peiliu. 

Kartą, gausiai apdovanojęs, išsiunčiau medžiagos lovoms vieno 
kaip tik pas mane besigydančio europiečio irkluotojus. Žmonės, 
trims dienoms atiduoti mano žinion, atrodė esą neblogi darbinin- 
kai. Jie grįždavo vėlai vakare ir parveždavo kiekvienukart pil- 
ną kanoją medienos. Kadangi mes tada kaip tik buvom labai už- 
siėmę, tai aš neturėjau kada patikrinti jų tiekinių kokybės. Kai 
jie su savo ponu išplaukė, paaiškėjo, jog buvo privežę vien 
minkštos, niekam netinkamos medienos, tokios ant upės kranto, 
už šimto metrų nuo ligoninės pavandeniui, per pusvalandį galė- 
jai prisikirsti pilną kanoją. Bet jie nežinojo, kad jų ponas po ke- 
lių savaičių grįš pakartoti gydymo kurso. Kai jie man vėlei pa- 
kliuvo į rankas, gavo gerai paprakaituoti, kad taip neįvertino 
mano asmens ir taip lengvabūdiškai leido sau neatskirti kieto 
medžio nuo minkšto. 

Pagaliau padarėme maždaug keturiasdešimt lovų. Ateina eilė 
statyti užrakinamą pašiūrę, skirtą laikyti irklams ir darbo įran- 
kiams. Taip pat skubiai reikalinga patalpa lavonams bei ryžių 
maišams, o taip pat didelis podėlis su lentynomis, kur galima bū- 
tų rūšiuoti ir laikyti skardines, buteliukus ir butelius, kuriuose 
mes duodame ligoniams vaistus į namus. Kaip paprasta viskas 
būtų, jeigu turėtume lentų! Ir kaip sudėtinga ir sunku, kai esi 
priverstas tenkintis basliais, kuriuos dar pirma reikia iš toli par- 
sigabenti. O koksai sunkumas iš tokios medžiagos suręsti vagims 
neprieinamą patalpą! 

Kartais nieko nenuveikiama ištisą dieną, nes Žmonės nenori ei- 
ti į mišką. Jiems, girdi, reikia gerai pailsėti po andainykštės eks- 
pedicijos. Arba, sakykim, lyja. Lyjant Ekvatorinės Afrikos juodu- 
kų dirbti nepriversi. Lietinga diena laikoma dievo dovanota po- 
ilsio diena. Šitaip vengdami sušlapti, jie nėra neteisūs. Mat, visi 
čiabuviai čia daugiau ar mažiau užsikrėtę maliarija, todėl ir pats 

menkiausias peršalimas gali sukelti karščiavimą. Aš ir pats labai 
žiūriu, kad jie kaip galima mažiau dirbtų lietui lyjant. 

Baigus visokiam pasidėjimui skirtas patalpas, pradedamas sta- 
tyti maždaug trisdešimčiai ligonių skiriamas barakas. Mat, ligo- 
nių visąlaik didėja. Kiekvieną vakarą reikia kaip nors priglausti 
nuo šešiasdešimties iki septyniasdešimties ligonių, neskaitant jų 
palydovų. Be to, pagaliau turime taip apsistatyti, kad visąlaik tu- 
rėtume laisvą atskirą penkiolikos lovų patalpą, skirtą operuotie- 
siems. Jeigu kada nors užsiimsime chirurgija tiek, kiek reikalin- 
ga, tai jau nebebus galima operuotųjų guldyti kaip anksčiau kar- 
tu su kitais ten, kur yra vietos. 

Tuo metu, kai aš didžiąją savo laiko dalį gaištu minėtiems dar- 
bams, Monencalis, tasai mieglige sergančią žmoną atvežęs sta- 
lius, stato trijų kambarių namelį. Tasai namelis stovės ant polių, 
bus su lentų grindimis ir lapų plokščių stogu ir bus skirtas nau- 
jajam daktarui ir baltiesiems ligoniams. Jam sunaudojami visi 
rąstai ir lentos, kurias man pavyko susimedžioti. Visur kaulyda- 
mas, senų rąstų gaunu iš daugelio vietų. Lentų kartkartėmis tru- 
pučiuką prapjauna N'Gomo misijos lentpjūvė. Bet medieną rei- 
kia dar parsivežti. Lentas iš N'Gomo reikia gabenti daugiau kaip 
keturiasdešimt kilometrų prieš vandenį. Dalis dovanotų rąstų 
pristatyta daugiau kaip iš už šimto kilometrų. O susisiekti upe 
dėl potvynio labai sunku. Naujojo gydytojo ir baltųjų ligonių 
namelio statyba dažnai nutrūksta dėl to, kad baigiasi rąstai ır 
lentos. Paskui vėl, žiūrėk, pauzė, nes juodaodžiui staliui reikia 
prižiūrėti savo žmoną, kuri dabar jau visai prikaustyta prie lo- 
vos. Jis slaugo ją su jaudinančia kantrybe. 

Juodaodis stalius palyginti neblogai išmano savo amatą. Bet 
jis nemoka naudotis metru, kadangi neranda bendros kalbos su 
jame atspaustais skaičiais. Jeigu aš pasakau, kad vienas duris 
reikia padaryti dešimčia centimetrų platesnes už kitas, tai jis tik 
žiūri į mane sutrikęs ir prašo ant metro parodyti pirštu, kiek tai 
maždaug bus. Taigi aš turiu nuolatos vaikščioti į jo darbo vietą, 
nurodinėti išmatavimus ir kontroliuoti, ar jų laikomasi. Nemaža 
problemų iškyla ir dėl įvairaus iškaulytų rąstų dydžio bei storio, 
jų sprendimas irgi reikalauja mano buvimo. 

Kol naujasis namelis dar nepastatytas, jaunasis gydytojas gy- 
vena erdviame pono ir ponios Hermanų name. Tenai randa ma- 
lonų prieglobstį ir baltieji ligoniai, jeigu jau neišsitenka mano 
namelyje. 

Juodaodžių ligonių srautas dabar daug didesnis, negu tada, kai 
buvau atvažiavęs čionai pirmą sykį. Tačiau tai visiškai kiti ligo- 
niai. Skaudama širdimi esu priverstas prisipažinti, kad ir mano li- 
goninė ne tokia, kaip anksčiau. Tatai yra susiję su ekonominių 
gyvenimo sąlygų pakitimu Ogovės apylinkėse. 

Kai darbavausi čia pirmą kartą, kur kas daugiau žmonių, rei- 
kalingų mano pagalbos, buvo senieji šių vietų gyventojai. Šian- 
dien didžioji mano ligonių dalis yra laukiniai, atkeliavę čionai iš 
žemyno gilumos ir dirbantys penkiasdešimties-šimto vyrų būriais 
baltųjų kirtavietėse. Tai tėvynės neturintys proletarai pačia liūd- 
niausia ir kartu pačia blogiausia to žodžio prasme. 

Toksai gyventojų skverbimasis iš žemyno gilumos į Ogovės 
žemupį sukelia sunkių socialinių ir ekonominių problemų. Pats 
savaime jis yra natūralus ir, matyt, nesulaikomas. Vietinių gy- 
ventojų skaičius nepaliaujamai mažėja, ir jų toli gražu neužten- 
ka, kad patenkintų medienos prekybą darbo jėga, reikalinga miš- 
kų eksploatavimo darbams. Taigi norint, kad čia visiškai neiš- 
nyktų amatai ir prekyba, reikia prie šių darbų traukti žmones iš 
žemyno gilumos. Šiose apylinkėse, mano paskaičiavimais, iš sve- 
tur atkakę proletarai dabar sudaro apie penktalalį viso gyven- 
tojų skaičiaus. 

Tik štai klausimas, iki kokio laipsnio galima leisti žemyno gi- 
lumos tuštėjimą Ogovės miškų labui ir kiek galima apsunkinti 
mūsų gyvenamą vietą iš svetur atvykusiais proletarais? Karo pa- 
baigoje siautęs ispaniškas gripas, o taip pat natūralus karo paly- 
dovas badas, jau nekalbant apie miegligę, žemyno gilumos gy- 
ventojų skaičių irgi gerokai pamažinęs. O kad išeina daug dar- 
bui tinkamų vyrų, tai šiose apylinkėse ne tik dar labiau sumažėja 
gyventojų skaičius, bet sumažėja ir galimybių išbristi iš bado 
vargų. Kas kirs mišką ir veis naujas plantacijas, jeigu kaimuose 
lieka tiktai moterys, seniai ir vaikai? Mūsų apylinkei dėl tokio 
gyventojų skaičiaus padidėjimo irgi gresia badas. Užsiėmę vien 
medienos gavyba, tie žmonės neturi kada veisti plantacijų ir tik- 
tai valgo vietinius maisto produktus, kurių ir taip čia auginama 
nepakankamai. 

Atsižvelgiant į šias aplinkybes, stengiamasi reguliuoti ir riboti 
iš žemyno gilumos atvykstančių žmonių kiekį, kiek tai įmanoma 
suderinti su medienos prekybai reikalingos darbo jėgos paklau- 
sa. Esama specialių potvarkių, kurie leidžia išvykti darbams į 
Ogovės sritį tiktai tam tikram skaičiui vyrų. O ir tie patys gali 

čia būti tiktai nustatytą laiko tarpą. Pasilikti čia visam laikui 
jiems uždrausta. Pasibaigus darbo sutarčiai, taigi po vienerių ar- 
ba dvejų metų, jie turi grįžti į savo kaimus. 

Taigi darbdaviai iš Europos negali verbuoti darbininkų kur ir 
kiek nori, o turi laikytis griežto reglamento. Medienos pirklys, 
kuriam reikia medkirčių, turi paduoti pareiškimą. Tiktai tuomet 
jis gauna leidimą vykti į žemyno gilumą ir užsiverbuoti nurodytą 
skaičių darbininkų. Rajonas, kuriame leidžiama ieškoti darbinin- 
kų, ir laikas, kiek galima verbuoti, yra griežtai ribotas. Kartais 
jam tenka net keturis šimtus kilometrų keliauti per miškus, ste- 
pes ir pelkes, iki pasiekia nurodytą kaimą. Pasibaigus darbo su- 
tarties terminui, jis negali paleisti žmonių, kad keliautų kas sau, 
o turi pristatyti visą būrį atgal į gimtas vietas. Tokiomis priemo- 
nėmis tikimasi neleisti išsikeroti šiam blogiui. 

Bet yra ir tokių vietos sąlygų žinovų, tarp jų ir valdžios apara- 
to darbuotojų, kurie linkę leisti žmonėms iš žemyno gilumos kel- 
tis su žmonomis ir vaikais į Ogovės miškus, kur jie galės turėti 
pastovų uždarbį. Tuomet atsikėlėliai patys veisiąsi plantacijas ir 
bet kuriuo atžvilgiu jų gyvenimo sąlygos būsiančios geresnės, 
negu dabar, kai neturi nei namų, nei kampo. Tuomet jiems taip 
pat reikėsią kur kas mažiau, negu dabar, vietinių gyventojų au- 
ginamų maisto produktų. 

Aš pats esu linkęs pritarti šiai teorijai. Tačiau puikiai supran- 
tu, jog čia užmirštama viena svarbi aplinkybė. Kas dveji ar treji 
metai kiekviena kirtavietė, kad ir kokia didelė ji būtų, bus tiek 
išnaudota, jog ją reikės palikti. Tai anaiptol nereiškia, jog visi 
medžiai aplinkui bus iškirsti, šitaip sakydamas, aš turiu galvoje, 
kad neliks medžių, kuriuos būtų galima nuridenti prie vandens. 
Nedidelė žemės pakiluma, siekianti vos keletą metrų aukščio, ga- 
li padaryti galą puikiausio miško eksploatacijai. Ji sutrukdys ki- 
tapus jos nukirstus rąstus nugabenti prie vandens arba pareika- 
laus tiek papildomo darbo, kad neišsimokės vargti. Taigi teks 
keltis į kitą vietą, galimas daiktas, už penkiasdešimties ar šimto 
kilometrų, kur lygumoje ir netoli vandens auga daug raudonme- 
džių. Ir darbininkams teks mesti plantacijas kaip tik tada, kai jos 
pradės duoti derlių, o taip būna tiktai praėjus vieneriems arba 
dvejiems metams po užveisimo. Naujoje kirtavietėje ne tik med- 
kirčiams, bet ir jų žmonoms bei vaikams vėlei teks daugiau negu 
metus maitintis vietos produktais, atitraukiamais nuo vietinių gy- 

ventojų burnų, arba, jeigu jų nebus, valgyti iš Europos arba fn- 
dijos atvežtus ryžius. 

ĮZŽvalgūs europiečiai bando spręsti medienos prekybai opią 
maisto produktų problemą taip — netoli vėliau numatomų eks- 
ploatuoti plotų iš anksto užveisia plantacijas, kurios ima duoti 
derlių tada, kai pradedami kirsti medžiai. Tačiau toksai sodini- 
mas ateičiai reikalauja didelių išlaidų. Tolimoje vietovėje iš 
europietis, paprastai nieko nepadaro. Žmonių trūkumas tokius 
planus dažnai paverčia niekais, kadangi visą turimą darbo jėgą 
tenka skirti medžių kirtimui ir ridenimui. 

Ta proga norėčiau paprieštarauti klaidingai nuomonei, kad vi- 
si čionykščiai medienos pirkliai praturtėja iš jų išnaudojamų 
juodukų prakaito. Jeigu kuris kartais ir turi didelį pelną, tai pa- 
prastai per laimingą atsitiktinumą, kuris taip greit nepasikartos. 
Taip, pavyzdžiui, šiemet atsitiko vienam jaunam vyriškiui, kuris, 
neturėdamas jokio patyrimo, nusprendė verstis medienos preky- 
ba. Šitaip, nieko neišmanydamas, jis ima kirsti puikų plotą, kurį 
konkurentai, atrodo, bus pražiopsoję. O iš tikrųjų jo darbuotasi 
tokioj vietoj, iš kur medieną galima išgabenti tiktai nepaprastai 
aukštai pakilus vandeniui. Taigi jis buvo pačiame tikrajame ke- 
lyje prarasti visus pinigus ir visą įdėtą triūsą. Bet štai rudenį ky- 
la toks potvynis, kokio nebuvę jau daugelį metų. Ir tada tuos 
medžius, kurie normaliomis sąlygomis būtų buvę nukirsti veltui, 
galima lengvai ir be didelių išlaidų nugabenti prie vandens. Upė 
pati ateina jų pasiimti. Gerai pasipelnęs Žmogus grįžta namo... 
kad paskui, džiunglių suviliotas, vėlei atvyktų ir, lygiai taip pat 
rizikuodamas, kai vandenys nebus tokie maloningi, viską praras- 
tų ir įlįstų į skolas. 

Taigi apskritai pelnai medienos prekyboje, turint galvoje įdė- 
tus pinigus ir sunkų asketišką gyvenimą kirtavietėse, yra gana 
kuklūs. Kirsdamas mišką su pasiskolintais pinigais ir būdamas iš 
anksto labai suinteresuotas pardavimu, žmogus neišnaudoja visų 
konjunktūros galimybių ir metų pabaigoje dažnai džiaugiasi, kad 
suvedė galą su galu ir neįklimpo į skolas. Savo ligoninėje jau esu 
turėjęs tokių europiečių, darbščių žmonių, kurie negalėjo atly- 
ginti išlaidų už maistą ir medikamentus ir buvo priversti prašy- 
ti, kad palaukčiau geresnių laikų. 

Apie iš žemyno gilumos pasitelktų darbininkų išnaudojimą 
negali būti kalbos ta prasme, kad jie gauna per mažai pinigų už 

atliktą darbą. To, ką šie primityvūs žmonės nuveikia, kartais ne- 
galima nė lyginti su išlaidomis jų maitinimui ir algoms, kurias 
tenka įteikti pasibaigus darbo sutarties terminui. Iš pradžių dau- 
gelis jų būna beveik visiškai niekam tikę, nes niekada nėra tu- 
rėję rankose kirvio ir pirmiausia turi išmokti naudotis tuo nema- 
tytu daiktu. Turbūt niekur, kad ir kaip keista tai girdėti, darbo 
jėga nėra tokia brangi, palyginti su nuveiktu darbu, kaip džiung- 
lėse. ; 

Ir vis dėlto tie medkirčiais tapę laukiniai yra vargšai, nors ir 
nėra išnaudojami tikrąja to žodžio prasme. Atkeliavę iš žemyno 
gilumos stepių ir kalnų, jie negali prisitaikyti prie slogaus Ogo- 
vės žemumos klimato. Juos visąlaik kankina namų ilgesys. 
Džiunglės jiems atrodo baisios; dar baisesnis vanduo, prie kurio 
jie negali priprasti. Nemokėdami plaukti, upėse ir ežeruose turi 
dirbti su rąstais. Kai kurie to greitai išmoksta. Tuo tarpu kitiems 
darbas vandenyje taip ir lieka siaubas. Kasdieninis reguliarus 
darbas irgi demoralizuoja šiuos gamtos vaikus. Jie nykte nyks- 
ta nuo jo, mat, namuose, nuveikę svarbiausius darbus, jie galė- 
davo kurį laiką kvėptelėti. 

O kur dar sutrikimai, kuriuos sukelia maisto pasikeitimas. Jau 
per ilgą sunkią kelionę čionai jiems buvo kančia valgyti ryžius. 
Todėl daugelis jų, atvykę į vietą, jau pusiau ligoniai. Kirtavietė- 
se, kiek esu matęs ir žinau, paprastai stengiamasi maitinti žmo- 
nes kiek galima geriau. Medienos pirklys juk pats suinteresuotas, 
kad jo darbininkai turėtų kuo daugiau jėgų. Juodukas, negavęs 
iki soties pavalgyti, atsisako dirbti, visiškai nesirūpindamas, Kuo 
jam tai gali baigtis. Bet, kad ir labai norėdamas, europietis nega- 
li savo žmonėms pasiūlyti nieko kito, tik ryžius ir rūkytą žuvį. 
Šiedu maisto produktai lengviausiai gaunami, juos lengviausia 
transportuoti, ir jie geriausiai laikosi. Tačiau ryžius Ekvatorinės 
Afrikos čiabuvio skrandis paprastai priima daug prasčiau, negu 
kito žmogaus. Kodėl taip yra, aš negaliu pasakyti. Be abejo, tai 
šiek tiek susiję su tuo, kad jie skubėdami juos tik pusiau apver- 
da. Kad taip nebūtų, buvo bandyta duoti darbininkams ryžius jau 
paruoštus, su druska ir taukais. Bet jie nenorėjo imti, nes, būda- 
mi laukiniai, jie valgo tiktai tai, ką išsiverda patys savo katiliu- 
kuose virš rūkstančio laužo. Taigi ryžių racionas labai apmažina 
"kirtėjų gretas. Žmonės akyse ima liesėti, sutrinka jų skrandžio ir 
žarnyno veikla. Dažnai išsivysto lengva ar sunki beriberio for- 
ma. Taip pat dažnaį susergama dizenterija. Anksčiau tikrai ne- 

buvau matęs tiek sergančių dizenterija, kaip dabar. Bet kaip ji 
neplis, jeigu žmonės geria vandenį iš artimiausios balos, nors 
kuo aiškiausiai mato, jog joje plauko pačios bjauriausios atma- 
tos! Aptikus netoli kirtavietės šaltinį, tiesiog neįmanoma išlaikyti 
jį švarų per tokius netikusius tų laukinių papročius. Jų žarnos 
nuo ryžių valgymo irgi taip pakenkiamos, kad negali deramai 
priešintis dizenterijos infekcijai. 

Be dizenterijos, jų tyko ir maliarija. Žemyno gilumoje, kalnuo- 
se ir stepėse nėra nei moskitų, nei maliarijos. Tačiau kirtavietėse 
abi šios bėdos užgriūva juos visu smarkumu. O kur dar peršali- 
mai. Laukiniai labai opūs drėgnam džiunglių orui. Bet kodėl, už- 
sidirbę pinigų, jie nenusiperka moskitinių tinklų ir antklodžių? 
Ogi todėl, kad moskitų tinklai brangūs ir jie, būdami tikri lauki- 
niai, daug labiau linkę pirktis tabaką ir visokius niekniekius, ne- 
gu naudingus daiktus. Bet tuomet darbdaviai turėtų būti suinte- 
resuoti duoti jiems moskitinius tinklus ir antklodes! Visiškai tei- 
singai! Bet kad tas antklodes ir moskitinius tinklus jie tuojau 
iškeistų į bananus, tabaką arba kitokį šlamštą, pasiūlytą kokio 
nors vietinio juoduko, lygiai kaip atiduoda už niekus savo šeimi- 
ninko kirvius ir peilius ir paskui sako, jog pametė. 

Darbininkus iš žemyno gilumos taip pat labai puola kojų pū- 
liniai. Praėjus vos kelioms savaitėms po atvykimo kartais nemaža 
dalis jų per pūlinius jau negali dirbti. Paprastai juos apninka pa- 
tys pikčiausi — faginiai tropikų pūliniai. Iš pradžių jie ir dėme- 
sio nekreipia į mažą pūliuojantį taškelį. Tačiau po kelių dienų ar 
savaičių jis jau virsta plaštakos dydžio pūliniu, kuris labai skau- 
da. Gyvendami ankštai susispaudę nešvariose trobelėse, be jo- 
kios higienos, jie, žinoma, užsikrečia vieni nuo kitų. Būna atve- 
jų, jog iš vienos kirtavietės pas mane atvyksta iškart visas tuzi- 
nas žmonių, užsikrėtusių faginiais pūliniais nuo vieno vienintelio 
žmogaus. 

Šit kuo galima paaiškinti, kodėl mano ligoninėn, nors Ogovės 
rajono gyventojų skaičius yra smarkiai sumažėjęs, plūsta daug 
daugiau ligonių, negu anksčiau. Taigi žmonių čia dabar mažiau, 
bet ligonių daugiau, nes iš žemyno gilumos prisitraukti darbinin- 
kai moka labai sunkią duoklę neįprastam klimatui, naujam gyve- 
nimo būdui ir šitose vietose siaučiančioms ligoms. 


Koks liūdnas tai vaizdas, kai tokie sulysę žmonės, iš kurių 
veido bruožų tuojau pamatai, jog tai laukiniai iš žemyno gilų- 

fnos, išsodinami pas mus ant kranto su šavo menkais ryšulėliais! 
Nesvarbu kiek kartų esi tai matęs — vis tiek kiekvienąsyk tave 
vėlei sujaudina jų vargana būklė. Žmogus pajunti žodžiais neap- 
sakomą užuojautą tiems vargšams. Ir kaip dažnai tegali vien už- 
jausti, nes jau iš pirmo žvilgsnio matai, kad atvykėlis čia am- 
žiams užmerks akis, toli nuo saviškių, laukiančių sugrįžtant jo ir 
pinigų, kuriuos jis turi parsinešti. 

Šiuos vargingiausius ir kartu gausingiausius savo svečius mes 
vadiname „bendjabiais“, kadangi didžioji jų dauguma priklauso 
bendjabių genčiai. 

Tačiau šie bendjabiai yra labai nedrausmingi ir taip apsunkina 
darbą, kad, žiūrint į juos, mūsų širdyse kovote kovoja užuojauta 
ir neviltis. Todėl ir sakau, kad, nors ir kaip tai skaudu, turiu pri- 
pažinti, jog mano ligoninė jau nebe ta, kaip anksčiau. 

Tvarkos ir paklusnumo ligoninėje reikalaujame tiktai tiek, 
kiek būtina. Jeigu žmogus rytais pats prisistato persirišti žaizdos, 
išgerti arba susileisti paskirtų vaistų, nenueina šalin, jeigu neat- 
sistoja pirmas po rago signalo, kuris kviečia atsiimti maisto da- 
vinio, jeigu jo nereikia pusvalandį laukti, kol pasirodys su savo 
dubenėliu, jei šiukšles ir atliekas meta ten, kur privalu mesti, ne- 
vagia iš misionieriaus vištų, jeigu šis jo neužklumpa siaubiant 
misijos stoties vaismedžių ir bananų plantacijos, jei šeštadieniais 
ne per daug prieštaraudamas prisideda prie švarinimosi, jeigu 
sutinka sėsti į valtį kaip irkluotojas, kai ateina jo eilė, jeigu jo 
sveikatos būklė tai leidžia, padeda iškrauti dėžes ir ryžių maišus, 
jei pasiseka jį užklupti prie lauželio, verdantis valgį, ir jis pasi- 
rodo tam tinkamas; kas taip elgiasi arba dar bent trupučiuką bū- 
na geresnis, į tą mes žiūrime kaip į dorovingą ir protingą asme- 
nį, kuriam daug ką galima atleisti. 

Tačiau bendjabiai toli gražu neatitinka ir šio išties kuklaus 
idealo. Būdami tikri laukiniai, jie labai miglotai įsivaizduoja, kas 
yra gera ir kas bloga. Potvarkiai, reguliuojantys ligoninės gy- 
ventojų buitį, jiems yra žodžiai, kurių neprivalu klausyti. Bū- 
dami šitaip nusiteikę, jie gali teisintis, jog nebuvo supažindinti 
su tais potvarkiais. Jau seniai nebeskelbiama knygoje „Tarp van- 
denu ir džiunelių“ aprašytoji vidaus tvarka. Kalbų problema iš- 
gyvendino šį dienotvarkės punktą. Anksčiau ligoninėje buvo ga- 
lima išsiversti su galoasų ir pauenų kalbomis. Dabar mano bara- 
kuose kalbama bent dešimčia kalbų. Dominikas, G'Mbos įpėdinis, 
kurį laiką gyvenęs žemyno gilumoje, moka daugelį laukinių kal- 

bų, bet ne visas. Taigi turiu tokių ligonių, su kuriais negalimė 
susišnekėti. 

Visi mes dėl to labai šiurpiai jautėmės, kai buvo atvežtas vie- 
nas vargšas laukinis su įstrigusia išvarža. Reikia paguldyti jį ant 
stalo, bet negalim paaiškinti, ką ruošiamės jam daryti. Rišant jo 
veidą iškreipia siaubas. Jis be jokios abejonės mano, kad pakliu- 
vo į žmogėdrų rankas. Paskui baimei galą padaro narkozė. Kai 
pabunda ir pajunta, jog kankinami skausmai praėję, jo veido iš- 
raiška pasidaro supratinga. Jis dėkingai šypsosi mums. Deja, jo 
nepavyksta išgelbėti. Taip susijaudinęs, kaip tą dieną, aš dar nie- 
kada nebuvau operavęs. 

Tai, kad mes nieko negalime jiems pasakyti, skatina mūsų 
bendjabius visiškai nesilaikyti ligoninės įnamių prievolių. Jie ir 
nemano ateiti rytais pasikeisti tvarsčių. Kiekvieną reikia nuėjus 
atsivesti. Bet jeigu ne tuojau pat imiesi jį perrišti ir bent akimir- 
kai nuleidi akis, jis bematant dingsta ir vėlei įsitaiso prie savo 
ugnelės. Šaukiant žmones, kurie turi ateiti išgerti ar susileisti 
vaistų, jis girdi savo vardą, bet nė nekrustelia iš vietos. Ir pakar- 
totini kvietimai jam nė motais. Jis ateina tiktai tada, kai susiran- 
di ir atsivedi už rankos. 

Vieną rytą aš pastebiu, jog du laukiniai, gulintys tolimajame 
vieno barako kampe, susikūrę laužą po savo vos per metrą nuo 
žemės esančiais gultais. Kūrentis ugnelę tarp gultų greta savo 
guolio yra leidžiama. Be jos juodukas, nesvarbu ligonis jis ar 
sveikas, tiesiog negali gyventi. Per dienas virš jos jis ką nors 
verdasi. Naktimis liepsna saugo nuo oro drėgmės, o dūmai nuo 
moskitų. Mes patys per dūmus barakuose negalime tverti. Tačiau 
juodukai jaučiasi kuo puikiausiai. Taigi mano barakuose nuola- 
tos dega pusšimtis laužų lauželių. Kad ligoninė per tai seniai ne- 
supleškėjo, yra didžiausias stebuklas, kuriuo aš jau nustojau ste- 
bėtis. Tačiau kūrenti laužus po gultais man vis dėlto atrodo per- 
daug pavojinga. Todėl aš uždraudžiu tai vertėjo ir gestų pagal- 
ba, išdraskau laužą ir priverčiu juos susikurti ugnelę tarp gultų. 
Maloniai pagraudenęs nueinu. Po dviejų valandų vėlei randu 
abu laužus po gultais. Dar sykį pasikartoja ta pati scena, tik mos- 
tai dabar truputį gyvesni ir balsai garsesni. Dabar abu, manau, 
jau tikrai bus supratę. Į pavakarę laužai vėlei rusena po gultais. 
Dabar aš pasidarau patetiškas. Tačiau abu nusidėjėliai žiūri ra- 
miai pro mane į tolį, tarsi aš giedočiau himną saulei. Naktį atsi- 

tiktinai tenka nulipti į ligoninę. Abu laužai vėlei dega po gul- 
tais... 

Ką nors pavedęs bendjabiui veltui lauksi, kad jis kokiu nors 
garsu ar judesiu parodytų, jog suprato ar nesuprato, sutinka ar 
nesutinka tai padaryti. Jis elgiasi taip, lyg būtų medinis. 

O kur dar nuolatinė baimė, kad per tuos laukinius kils nesu- 
tarimų su misijos stotimi. Šiomis dienomis misionierius Herma- 
nas atvedė man du žmogelius, kurie buvo užklupti skinant pal- 
mių riešutus. Tai buvo vargšai, vos pastovintys ant kojų dizen- 
terikai. Mes nebūtume drįsę šeštadienį per apsitvarkymą duoti 
jiems į rankas šluotą. Tačiau į palmę jie įsikorė ir susidorojo su 
sunkiu uždaviniu — peiliu išlaisvinti tarp šakų įstrigusius vaisius. 
Šitokius ir panašius nesusipratimus ponas misionierius Hermanas 
sprendžia su saliamoniška išmintimi ir krikščionišku gerumu. Tai 
nėra kokie nors dideli nusižengimai. Misionieriams nereikia so- 
dinti palmių, kadangi šios auga kaip piktžolės. Pasitaiko atvejų, 
kad riešutai supūna misijos plantacijos medžiuose, kadangi nėra 
kas juos nuskina. 

Bet kas bus, kai stočiai pradės vadovauti kitas žmogus, kuris į 
viską žiūrės tragiškai ir nebus toks malonus, kaip ponas misio- 
nierius Hermanas, mokantis visame kame įžiūrėti humorą? 

Kalbant apie laukinių nedrausmingumą, negalima pamiršti ir 
to, kad jie visiškai neturi supratimo apie daiktų vertę. Miškas, 
pavyzdžiui, čia pat, todėl tikrai nėra sunku susirasti laužui mal- 
kų. Bet jiems kur kas labiau patinka deginti rąstus ir lentas, ku- 
Iias esu įsigijęs per tokį vargą ir tokia didele kaina. Neturėda- 
mas užrakinamos patalpos, aš negaliu sugalvoti, kaip galėčiau 
nuojų apsaugoti savo brangią medieną. Todėl tampau savo len- 
tas iš vienos vietos į kitą. Vieną dieną, kadangi mano kanoją 
reikia apversti, norint prieiti prie dugno, nuimamas jos stogas nuo 
saulės, kurį buvom sunkiai sumeistravę iš plonų lentelių. Kitą 
rytą juodukų laužuose randu apanglėjusius jų likučius. Praeina 
geras pusdienis, kolei supjaunam ir pritaikom tai, ko trūksta. 

Šios bergždžios, kasdieninės pastangos įdiegti vertės suprati- 
mą yra pats sunkiausias, kokį tiktai galima įsivaizduoti, kantry- 
bės ir nervų išbandymas. 

Per vieną bendjabį naujas gydytojas gauna patirti pirmąjį 
Afrikoje nusivylimą. Ligoniams su kojų pūliniais yra liepta die- 
ną išplauti rytą perrišant nuimtus tvarsčius ir kitąryt atiduoti, 
"kad juos būtų galima išvirinti. Tokia tvarka įvesta todėl, kad ne- 

galima rasti žmogaus, kuris sutiktų plauti tvarsčius. Neseniai at- 
vykęs bendjabis ateina persirišti be išplauto vakarykščio tvars- 
čio. Jis paprasčiausiai jį išmetęs. Naujasis gydytojas per vertėją 
maloniai jam išaiškina, kodėl taip daroma, nurodo kaip pavyzdį 
kitus ir kreipiasi į jo kilniausius jausmus, kad jis su dabar ran- 
koje turimu tvarsčiu pasielgtų kitaip. Bet ir šis neišplaunamas, jį 
nusineša upės vandenys. Trečiąjį ištinka lygiai toksai pat liki- 
mas. Tam žmogui negalima išaiškinti, kad kiekvienas mūsų stip- 
rus, apsiūlėtas tvarstis kainuoja nemažą pinigą ir kad nevalia 
leisti ligoniams juos mėtyti kur ir kada nori. Jam tai tiktai atrai- 
ža medžiagos, kurią galima išmesti, daktaras dar daug jų turi ir 
kiekvienusyk duos naują. Tiktai kelis kartus sulaikius maisto da- 
vinį, jis pradeda galvoti kitaip. 

Padėjėjams, žinoma, nusibosta kiekvieną dieną rietis su lauki- 
niais dėl neišplautų ir išmestų tvarsčių. Jiems daug lengviau pa- 
imti iš esamų atsargų naujus. Dėl pradingusių jie nesuka sau 
galvos. Bet mes puikiai suprantame, kiek vargo turėjo mieli mū- 
sų rėmėjai Europoje, kol surado senos medžiagos, susiuvo ir at- 
siūlėjo tvarsčius. Todėl lengvabūdišką tvarsčių mėtymą laikome 
vienu iš didžiausių ligoninės tvarkos pažeidimų ir esame įvedę 
atitinkamą kontrolę, kuri atima ne vieną valandą, o kai kurias 
dienas, šiaip galėjusias praeiti ramiai ir taikingai, paverčia tikrų 
tikriausiomis kautynėmis. 

Mano vištoms iš bendjabių pusės, žinoma, gresia lygiai toksai 
pat pavojus, kaip ir misionieriams. Ne viena iš jų jau pakliuvo į 
jų puodus ir buvo suvalgyta naktinės puotos metu. 

Čia aš aprašiau, žinoma, pačius blogiausius mūsų bendjabius, 
tačiau tų blogųjų yra dauguma. Tiktai kurį laiką pabuvę čia, 
prisitaiko prie kitų ir šiek tiek pripranta prie tvarkos. Tačiau nuo- 
latos atvyksta nauji, su kuriais viską reikia pradėti iš pradžių. 
Tatai mums atima daugiau nervų, negu pats darbas. Mums tenka 
iki pačių mažiausių smulkmenų patirti, kas tai per malonumas 
gyventi su laukiniais. 

Kad ir kaip dažnai dejuojame dėl bendjabių —,„kaip puiku bū- 
tų Afrikoje, jeigu čia nebūtų laukinių“, — toks mūsų sparnuotas 
posakis, vis dėlto jaučiame, jog esame su jais susiję. Kai nauja- 
sis gydytojas vėlei ir-4 iais piktintis, aš sakau jam, su kokiu il- 
gesiu ir meile jis gčivi apie juos, parvažiavęs Europon. Kai ku- 
rie iš jų yra visai “71 Črėję, tai jau ne paprasti laukiniai, Oo gy- 
venimo toli nuo :4v: “ės ir įvairių žalingų įtakų dar labiau 


498 


nusmukdyti padarai. Jie, atrodo, visiškai nejaučia dėkingumo už 
tai, ką mes darome jų labui. Jie neabejoja, jog mes taip elgia- 
mės todėl, kad iš to turime didelę naudą. Turiu žinių, jog, grįžę 
atgal pas savo draugus į kirtavietes, jie taip ir kalba. 

Bet yra ir tokių, kurie prie mūsų prisiriša. Dažnai pasitaiko, 
jog laukinis, kurį mes minime blogu žodžiu ir manome, kad jis, 
visąlaik girdėjęs tik barimus, bus susidaręs apie mus blogą nuo- 
monę, prilekia prie mūsų švytėdamas iš džiaugsmo, kai tenka 
plaukti pro tą vietą, kur jisai kerta mišką. Kaip dažnai, plaukiant 
pro šalį kokiai kanojai, iš prie irklų sėdinčių bendjabių eilių pa- 
sigirsta mums skirtas malonus sveikinimo šūksnis! 

Galimas daiktas, jog ligoninėje vargo su laukiniais pacientais 
būtų daug mažiau, jei kartais galėtume prisėsti prie jų laužų 3r 
pasirodyti jiems esą irgi Žmonės, o ne vien medikai ir ligoninės 
tvarkos saugotojai. Tačiau tam nėra laiko. Visus tris, mus, gydy- 
tojus, ir panelę Kotman, apskritai kankina tai, jog esame labai 
pasinėrę į darbą ir kad per tai negali kaip reikiant pasireikšti 
mūsų žmogiškosios savybės. Tačiau nieko nepadarysi — kitaip 
negalima. Kolei kas mes esame pasmerkti visas jėgas skirti ko- 
vai su ligomis ir skausmu ir atsižadėti viso kito. 

Kaip labai esame perkrauti, liudija ir tai, kad maisto dalinimą 
gali nukentėti ryžių ir sūdytos žuvies atsargos, jeigu vieno iš mū- 
sų tuo metu nebus. Ką gi, tenka rizikuoti, nes visas jėgas reikia 
skirti ligonių gydymui. Panelė Kotman yra taip užsiėmusi namų 
ūkiu ir baltųjų pacientų apgyvendinimo bei priežiūros problemo- 
mis, kad negali padėti mums ligoninėje tiek, kiek mes to norė- 
tume. 

Kartais tenka susidurti su juodukais, per karą tarnavusiais ka- 
riuomenėje Europoje. Labiausiai iš jų man patinka vienas paue- 
nų genties atstovas. Jį mėgstu už tai, kad nesigiria savo žygdar- 
biais. Grįžęs iš karo sveikas, jis įsitaisė virėju pas vieną baltąjį 
už trijų valandų kelio prieš vandenį nuo Lambarenės. Žaisdamas 
su savo pono medžiokliniu šautuvu, per savo, o kartu ir per čia 
pat buvusio pasiuntinio kaltę jis susitrupino dešinės rankos al- 
kūnės sąnarį. Į ligoninę jis atgabenamas naktį. Pasišviesdamas 
žibintu, sustabdau kraujoplūdį ir išrenku skeveldras. Kitą rytą 
atgriūna daugiau kaip dvidešimt giminaičių ir nori gabenti jį pas 
srities viršininką pareikšti jam savo pretenzijų į atlygį už pada- 

rytą žalą. Mat, jie mano, jog sužeistasis mirs, ir kaip tikri paue- 
nai yra susirūpinę pinigais, teksiančiais jiems tokiu atveju. 

Aš, žinoma, neleidžiu jo pasiimti. Pauenų visai nejaudina tat, 
kad aš pusę nakties nemiegojau dėl jų giminaičio. Jiems net ne- 
ateina į galvą man padėkoti. Kai aš užsimenu apie tai, jie atsako, 
jog man padėkoti ir atsilyginti turįs virėjo šeimininkas, kadangi 
dėl nelaimės kaltas jo pasiuntinys, už kurį jis esąs atsakingas. 
Šitoksai pareiškimas pasirodo man pernelyg ryžtingas netgi to- 
kiems puslaukiniams, kaip pauenai. Taigi visai giminei priteisiu 
kiekvieną šeštadienį atvežti man dvylika didelių ryšulių bana- 
nų — palyginti nemaža duoklė! — kaip dovaną daktarui, kitaip 
aš liausiuosi perrišinėjęs ligonį, iki bananų nebus. 

Žaizda, kad ir sunki, gyja netikėtai gerai, nors ir lėtai, tik- 
riausiai todėl, kad laiku buvo dezinfekuota metileno mėliu. Ran- 
ką turbūt vėlei šiek tiek valdys. Giminaičiai ne sykį bando išsi- 
sukti nuo duoklės. Šeštadienį po pietų jų gentainis sėdasi ant 
kranto ir ilgesingai žiūri prieš vandenį, ar nepasirodys kanoja. 
Jo artimieji apsistoja viename kaime aukščiau ligoninės ir at- 
siunčia žvalgus, kurių tikslas sužinoti, ar daktaras ir šįkart pasi- 
ryžęs laikytis savo. Jei šie grįžta su Žinia, jog, atrodo, taip ir 
bus, tai bananų gaunam, nors kartais tiktai pirmadienį. Laimė, 
žaizda gyja gerai, ir aš galiu, nepadarydamas žalos, neperrišinė- 
ti tol, kol pauenai pasiduoda. 

Aš pasidomėjau, iš kur ant jo danties atsirado auksinė karūnė- 
lė, ir sužinojau, jog pacientas yra buvęs Europoje ir dalyvavęs 
kare. Pats jis nebūtų to pasakęs. Karūnėlė uždėta visai be reika- 
lo. Juodaodžiai kareiviai turėjo madą aptraukti dantį auksu, kad 
paskui galėtų namie juo puikuotis. Šiaipjau Europos karo daly- 
vis pagal apsirengimą ir elgesį vėlei toks pat juodukas, kaip ir 
kiti, tiktai karo įspūdžiai padarę jį labai rimtą. Jie slegia jį kaip 
kokia sunki paslaptis. 

— Kaime visi prašo, kad aš papasakočiau apie karą, — sako jis 
man.— Bet aš negaliu. Be to, jie ir nesuprastų. Tai buvo taip bai- 
su, taip baisu. 

Visą tą laiką, kol sužeistasis buvo ligoninėje, aš laikiau prie 
savęs pasiuntinį, kursai paspaudė gaiduką, kad sužeistojo gimi- 
naičiai nepadarytų jam ko nors pikto ir neišsivestų jėga, norėda- 
mi paskui išspausti didelius pinigus už padarytą žalą. Priskirtas 
padėti virtuvėje ir prie skalbimo katilo, jisai darbuojasi panelės 
Kotman žinioje. Labai džiaugiuosi, kad, man tarpininkaujant, su- 

Žeistašis ir šovėjas galiausiai sušitaria dėl atlygio. Pasiuntinyš sü- 
mokės maždaug šimto šilingų sumą dalimis po dešimt šilingų per 
mėnesį ir dar pridės ožką. Tokiais atvejais, kai nusikaltimas grė- 
sė arba atėmė gyvybę, visuomet reikia duoti ką nors gyva. Jei- 
gu sužeistasis būtų praradęs ranką, tuomet pasiuntinys būtų tu- 
rėjęs nupirkti jam žmoną. 

Su šiuo karo prisiminimų slegiamu juoduku aš ne sykį rimtai 
pasišneku. Poniai Herman jis irgi patinka. Kai ji ateina vakare į 
ligoninę paskaityti maldų, jis būna vienas iš pirmųjų klausovų. 

Gruodžio mėnesį iš kirtavietės palei Azingo ežerą pas mus at- 
vežamas vienas bendjabis. Su savo bičiuliais per tris dienas jis 
suvalgė netoliese nudobtą dramblį. Tuo metu jam įstrigo gerklė- 
je gabalas kietos dramblio mėsos. 

Tasai amerikietis, kuris gydosi pas mus nuo spalio pradžios ir 
kuriam mes vieną po kitos atvėrinėjom gilius raumenų pūlinius, 
jau bando vaikščioti. Aš jau buvau beveik praradęs viltį, kad 
pavyks jį išgelbėti. Iš jo likę vieni kaulai ir oda. 

Tarp baltaodžių ligoninės pacientų yra vienas, neseniai atkakęs 
čionai pabandyti laimės. Juodaodžiai pirkliai, kuriems jis buvo 
patikėjęs surasti patogią kirtavietę, pasinaudojo jo nepatirtimi ir 
pasiglemžė didelę dalį jo atsivežtų pinigų. Su tais, kurie liko, jis 
dabar nori grįžti namo, kai tik atsigaus nuo saulės smūgio, kurį 
gavo tik atvykęs. 

Ir aš pats jau kelios savaitės kaip pacientas. Gerai užsitraukę 
pūliniai, kurie iškilo, kai buvau čia pirmukart, nuo nuolatinių su- 
žeidimų prie statybos darbų vėlei atsivėrė ir dabar mane labai 
vargina. Kiek galėdamas, aš dar šlubinėju aplinkui, o tomis die- 
nomis, kai pasidaro visai prastai, prašau, kad į ligoninę mene nu- 
neštų. Aš turiu visą dieną būti apačioje, nes kitaip statyba visai 
sustotų. Blogiausia, kai tavo kojos nuėjusios pūliniais, yra ner- 
-vingumas, kuris kyla dėl ilgalaikių deginančių skausmų. 

Dvyliktą gruodžio pagaliau baigiamas vienas kambarys nauja- 
jam gydytojui ir baltiesiems pacientams skirtame name. Iki pat 
išnaktų triūsiu su juodaodžiu staliumi, norėdamas įtaisyti duris 
ir langines. Kaip gerai padarau, kad nepaklausau naujojo gydy- 
tojo ir panelės Kotman, kurie nori neleisti man dirbti statyboje 
dėl kojų! Kaip tik tryliktą gruodžio atvyksta iškart šeši sergan- 
tys europiečiai, tarp jų dama su vaiku, kurios sveikata kelia di- 
delį susirūpinimą. Jos vyras taip pat negaluoja. Vienam ponų, 
kaip vėliau pasirodo, pirminė miegligės stadija. Po kelių dienų 

atkanka dar vienas europietis. Taigi per kalėdas — amerikietis 
vis dar čia — turime aštuonis baltuosius pacientus. Jei nebūtume 
laiku įrengę to kambario, kuriame apgyvendinami keturi ligo- 
niai, aš nežinočiau, kur juos dėti. Du žmones sutinka priimti pas 
save ponas ir ponia Hermanai. Juodaodis stalius, ketinantis mane 
palikti už tai, kad nenori būti nuolatos raginamas. numaldomas 
gražia dovana. 

Kūčių vakarą pas mus liūdna. Serganti dama, ji guli mūsų na- 
me, jaučiasi labai prastai. Mums giedant prie papuoštos palmės 
kalėdų giesmes, panelė Kotman sėdi ant jos lovos krašto ir sten- 
giasi ją nuraminti, kad neverktų. Kalvos papėdėje, naujajame 
kambaryje, šviesa dega ligi pat vėlios nakties. Amerikietis su sa- 
vo kambario draugais švenčia pasveikęs. Jis vėlei vaikšto ir net- 
gi padeda man prie statybos. 

Kalėdų dieną serganti moteris su vyru ir vaiku nugabenama 
prie garlaivio. Kaip ji džiaugiasi galėsianti kvėpuoti gaiviu jū- 
ros cru! Kažin ar pasieks ji gyva Europą? 


1925-UJŲ ŽIEMA IR PAVASARIS 


Naujuosius metus pradedame prastai. Sirguliuojame visi trys. 
Antrąjį gydytoją paguldžiusi į lovą furunkuliozė. Panelė Kotman 
irgi blogai jaučiasi. Mane patį labiau negu bet kada kankina ko- 
jų pūliniai, kurie dar ir plečiasi. Batų jau nebegaliu apsiauti, tad 
klibikščiuoju aplinkui, įsispyręs į medines klumpes. Mes vos su- 
sidorojame su savo darbu. 

Labai džiaugiamės ponu, kuris serga mieglige. Kasdien jis vis 
labiau taisosi. Karštis jau nukritęs, pradeda silpnėti ir baisūs gal- 
vos skausmai. Šis atvejis vėlei akivaizdžiai rodo, kaip teisingai 
darome, kad kiekvienukart, kai tik ligonis karščiuoja, skundžia- 
si galvos skausmais arba reumatizmu, tuojau ištiriame per mik- 
roskopą kraują. Priešingu atveju, pirminę miegligės stadiją gali- 
ma palaikyti maliarija ir gydyti chininu, tatai neduotų jokios 
naudos, ir tiktai būtų prarastas brangus laikas. Naujosios prie- 
monės miegligei gydyti veikia su tam tikra garantija tiktai kai 

pirmoji ir antroji stadija. Pacientas sužino, kas jam yra, be abe- 
jo, tiktai tada, kai jau pradeda taisytis. 

Ateina ir pakelia mums nuotaiką džiugi Žinia: trečiasis gydy- 
tojas, daktaras Markas Lauterburgas iš Berno, bus čia po kelių sa- 
vaičių. Ponas Nesmanas ir aš jau esame susitaikę su mintimi, kad 
ir dviese nevaliosime susidoroti su darbu. Operacijų, kaip ir 
anksčiau, daroma per mažai. Kad būtų atlikta, kas reikalinga, 
turėtume reguliariai operuoti tris dienas per savaitę iki pietų. 
Ligonių srautas toks didelis, kad mes negalėjome sugalvoti, kaip 
ištaikyti tris pusdienius chirurgijai. Be to, reikia ne tiktai ope- 
ruoti. Visą pagalbinį darbą, kurį prieš ir po operacijos Europoje 
galima pavesti seselėms ir felčeriams, čia reikia atlikti pačiam. 
Operacijos išvakarėse mes turime sterilizuoti tamponus, tvars- 
čius ir operacinės baltinius. Mūsų buvimo reikalauja ir instru- 
mentų valymas bei virinimas. Po operacijos reikia pasirūpinti, 
kad instrumentai būtų nuvalyti ir ištepti riebalais, vadovauti 
operacinės baltinių skalbimui ir virinimui, džiovinimui ir sutvar- 
kymui ir visą laiką atidžiai žiūrėti, kad kas nors neprapultų. Vi- 
sam tam mums neištenka nei jėgų, nei laiko. Be to, operuojant 
reikia žvaliai jaustis, kas šitaip sunkiai ir nervingai dirbant yra 
neįmanoma. Naujasis gydytojas, deja, jau irgi žino, kaip tamp- 
riai yra susiję Afrika, nuovargis ir nervingumas. 

Antra vertus, aš dabar labiau negu bet kada esu įsitikinęs, jog 
džiunglių ligoninė savo vaidmenį atlieka tiktai tada, kai joje 
daroma pakankamai operacijų. Šalyje, kur pasitaiko daug išvar- 
žų ir dramblialigės auglių, būtinai reikalinga peilio pagalba. 

Žinia apie sėkmingai atliktą operaciją pasiekia pačius toliau- 
sius kaimus ir įkvepia ligoniams pasitikėjimą baltojo gydytojo 
sugebėjimais. Taigi, mes, nutarėme, čia reikia tokio gydytojo, 
kuris pagrindinai užsiimtų tik operacijomis. Ir štai dabar jis jau 
ruošiasi lipti į laivą. 

Dėl trečiojo gydytojo, po jo, savaime suprantama, atvyks ant- 
ra, o gal ir trečia slaugė, esu priverstas imtis naujų statybos pla- 
nų. Trijų kambarių namelis, kursai iš pradžių buvo skirtas antra- 
jam gydytojui ir baltiesiems ligoniams, dabar jau bus tiktai 
gydytojų būstas. „Dviejų baltiesiems skirtų kambarėlių ilgainiui 
būtų vis tiek neužtekę, kaip kad gavau pats įsitikinti, per kalė- 
das. Kaip gaila man buvo ligonių, turėjusių susispausti žemame 
kambarėlyje, kur vos tilpo keturios žygio lovos! Ką aš būčiau da- 
ręs, jeigu tarp jų būtų buvęs mirštantisė O jeigu kada nors į stoti 

atvyks dar viena misionierių šeima? Tuomet misijos name vietos 
baltiesiems ligoniams nebeliks. Taigi aš turiu pastatyti jiems ke- 
turių arba penkių kambarių namą. 

Be to, reikia dar penkių patalpų. Vienos tvarsčių atsargoms, 
baltiniams ir patalynei; kitos medikamentų atsargoms; dar kitos 
maisto produktams ir namų apyvokos reikmenims. Visos šios at- 
sargos dabar laikomos viena ant kitos sukrautose dėžėse; kai ku- 
rios iš jų stovi pašiūrėje, kuri menkai saugo nuo lietaus ir va- 
gių. Kad išsiimtum reikiamą daiktą, turi pasitelkti į pagalbą kelis 
juodukus ir perkrauti visą tuziną dėžių. Koksai siaubas suima 
Nesmaną ir mane, kai iš atsargų reikia paimti kokį nors medika- 
mentą! 

Europoje labai. sunku įsivaizduoti, kiek daug ir kokių įvairių 
dalykų reikia, kad džiunglių ligoninė Ekvatorinėje Afrikoje ga- 
lėtų dorai dirbti. Anksčiau aš visuomet stengdavausi turėti atsar- 
gų maždaug šešiems mėnesiams. Dabar jau metams. Susisiekimo 
sąlygos tarp Europos ir Ekvatorinės Afrikos šiuo momentu to- 
kios, kad tai, ką šiandien užsakau, gausiu galbūt tiktai po aštuo- 
nių ar devynių mėnesių, jeigu tas daiktas mane išvis pasieks ir 
dar bus tinkamas naudoti. Iš viso mes turime maždaug apie šimtą 
lagaminų ir dėžių su atsargomis. Kaip laukiame tos dienos, kai jų 
turinys gražiai išdėstytas stovės ant lentynų! 

Ir dar dvi patalpos reikalingos — po kambarį Jozefui ir Alo- 
izui, virėjui. Kadangi aš neturiu kur jo priglausti, Jozefas gyve- 
na savo kaime, kitame upės krante, truputėlį priešais vandenį, ir 
atplaukia čionai tiktai tarnybon, o tai reiškia, kad jis ateina vė- 
lai ir anksti išeina. Jeigu rytą lyja, tai jo išvis nesulaukiame, nes 
mų. Jeigu atrodo, jog vakare bus audra, jis išsiruošia namolei jau 
trečią valandą, ir aš negaliu ant jo už tai pykti. Irklavimas — 
reikia nusiirti maždaug pusantro kilometro — atima iš jo tiek jė- 
gų, kad atvykęs būna beveik nedarbingas ir labai prastai nusi- 
teikęs. Aloizas, virėjas, gyvena toli nuo čia, kitame misijos gy- 
venvietės gale, trobelėje, kuri tiktai laikinai atiduota mūsų ži- 
nion. 

Taigi: „Vėlei statyk, nelaimingas daktare, mums reikia dešim- 
ties kambarių!“ 

Mano žinion atiduotoje misijos stoties teritorijoje kaip tik li- 
kęs gabalas žemės, kur galima būtų pastatyti šešiolikos metrų il- 
gio ir dvylikos metrų pločio namą. Tame name paskuį rastų prię- 

plaudą baltieji ligoniai, atsargos, Jozefas ir virėjas. Po jais tarp 
polių būtų vietos ir vištoms. 

Taigi reikia energingai imtis darbo. Ir tuo pat metu nevalia pa- 
miršti vieno dalyko: naujasis pastatas turi būti suręstas taip, kad 
kada nors vėliau jį be didelio vargo būtų galima išardyti ir per- 
vežti kitur! Misija, kurios svetingumu aš. dėkingai naudojuosi, 
suteikė teisę grįžti į jos valdas tiktai su ta sąlyga, kad į ligoninės 
buvimą misijos stoties teritorijoje žiūrėsim kaip į laikiną dalyką. 
Ji yra tos nuomonės, jog tokia stambi įmonė, kaip maniškė, dau- 
geliu atžvilgių kenkia misijos stočiai ir jos vadovaujamoms mo- 
kykloms, ir ypač todėl, kad kalvos, uolos ir pelkės neleidžia per- 
kelti mano pastatų į kurį nors stoties pakraštį. Visų šio principi- 
nio klausimo „už ir prieš" nenagrinėsime. Kolei kas viską nu- 
lėmė aplinkybės. Jei, atvykęs čionai, būčiau gavęs rąstų, lentų ir 
darbininkų, tai ligoninės perkėlimo būčiau ėmęsis tuojau pat! 
Tačiau man nepavyko nieko gauti! Taigi susitaikiau su aplinky- 
bėmis ir likau čia. Ir manęs negraužia sąžinė. Misijai labai pra- 
vartu turėti šioje apylinkėje ligoninę, jos duodama nauda užgo- 
žia su jos buvimu susijusius nemalonumus. Be to, ponas misio- 
nierius Hermanas ir aš, mano nuomone, per tuos kelis bendravimo 
mėnesius įrodėme, jog protingai ir taikiai nusiteikus misijos sto- 
ties ir ligoninės vadovams abi įstaigos gali išsitekti vienoje teri- 
torijoje, būdamos deramai neatskirtos viena nuo kitos, ir kad iš 
to ir viena, ir antra gali turėti tam tikrą naudą. Ogovės srities 
misionieriai irgi už tai, kad aš likčiau Lambarenėje. 

Vis dėlto man nevalia pamiršti, kad kada nors galbūt reikės iš- 
sikelti, todėl privalau atitinkamai projektuoti savo statinius, pra- 
dedant vištide ir baigiant pačiais didžiausiais. 

Naujasis namas stovės ant polių ir turės gofruotos skardos sto- 
gą. Dabar jau beveik visiškai atsigavęs amerikietis, ponas Kro, 
su patikimų vyrų būriu, kurį esu gavęs savo žinion kelioms die- 
noms, atgabena kietmedžio karčių iš už trisdešimt kilometrų nuo 
čia prieš vandenį esančios upelės pakrančių. Naujasis gydytojas 
ir aš vakarais kasame žemę, norėdami išlyginti būsimos statybos 
vietą. N'Gomo lentpjūvė žada kiek galėdama tiekti medieną. Ga- 
limas daiktas, jog iki sausojo meto pradžios gegužės pabaigoje 
paruošiamųjų darbų bus padaryta tiek, kad galėsim pradėti sta- 
tybą. į 

Naujojo namo statyba yra rizikingas sumanymas. Darbas su- 
stos, jeigu mane paliks juodaodis stalius. Bet kas bus, tas bus. 

Kolei kas juodaodis stalius dirba mažai. Jo mieglige sėrgančios 
žmonos sveikata vis blogėja. Ji neišvengiamai mirs. 


Naująjį gydytoją furunkuliozė kankino ilgiau kaip iki antros 
sausio pusės. Kartais kelias dienas jis jaučiasi kiek gerėliau. Pas- 
kui vėl ima karščiuoti, iškyla nauji pūliniai. Ne naujiena, kad 
europietis savo buvimą Ekvatorinėje Afrikoje pradeda lėtine fu- 
runkulioze. Panelės Kotman savijauta geresnė. Mano pūliniai, 
atrodo, pradės gyti. Kada pagaliau galėsiu nusimesti sunkias me- 
dines klumpes, kurios taip vargina? 

Sausio septynioliktą dieną juodaodžio staliaus žmoną nuo ilgų 
kančių išvaduoja mirtis. Rūpestingai slaugydami, mes palengvi- 
nome jos dalią bent jau tuo, kad neatsirado pragulų. Pragulos la- 
bai vargina mieglige sergančius ligonius, priverstus ilgai gulėti 
lovoje. Visi mes palydime kankinę į paskutinę kelionę. 

Dabar juodaodis stalius ilgai nieko nedirbs. Gedulas yra šven- 
tė. Tuo metu nevalia nieko daryti. Ištisas savaites našlys sėdės 
apsisiautęs sudriskusiais drabužiais trobelėje ir nieko net pirštu 
nelies. Tokia šventa jo pareiga. Primityvieji žmonės savo miru- 
siuosius gerbia labiau negu mes, bent jau papročiai jų tokie. 

Taigi namą abiem gydytojams privalau baigti statyti vienas. 
Kolei kas ponas Nesmanas vis dar turi naudotis pono ir ponios 
Hermanų svetingumu. 

Ponas Kro, amerikietis, kuris vasario dvidešimtą turėjo iš- 
plaukti į tėvynę, išsiruošia aplankyti draugo, gavusio stiprų sau- 
lės smūgį. Toji kelionė taip jį nualina, kad prilimpa ta pati in- 
fekcija, kurią po kelis mėnesius trukusios kovos jau buvo benu- 
galįs. Vėlei jį ima kamuoti ilgalaikis karštis. Iškyla nauji pūli- 
niai. Jo gyvybė vėlei atsiduria pavojuje. Kiek rūpesčių jau turė- 
jom su šiuo vienu vieninteliu baltuoju pacientu! 

Ir kaip malonu būna, kai be didelio vargo gali žmogui labai 
padėti! Kartą vakare, mums sėdint prie stalo, beviltiškai gesti- 
kuliuodamas įsiveržia vienas medienos pirklys ir surinka: 

— Gelbėkit! Aš einu iš proto! 

Mes išsigandę pašokome, norėdami jį bent jau sutramdyti. Bet 
pasirodo, jog Žmogui ne smegenys sustreikavusios, o dantis. Po 
plomba sugedusi šaknis. Vargšas kelias dienas kentė džiunglėse 
nuolat stiprėjančius skausmus, keliamus puvimo dujų kaupimo- 
si. Kad pasiektų mane, dvi dienas plaukė prieš vandenį kanoja. 

Kitą dieną, netekes vieno danties, jis jau sėdėjo su mumis priė 
pietų stalo. Jis irgi pažadėjo duoti man rąstų. 

Misijos stoties apylinkėse jau kelios savaitės siaučia leopar- 
das. Vidury dienos jis nusinešė misijos ožką, kuri ganėsi su ožiu- 
ku netoli mūsų namo. 

Sausio dvidešimt septintą panelė Kotman ir aš vos neprigeria- 
me. Sutemus, su gerų irkluotojų įgula, smarkiai apsikrovę, grįž- 
tame namo iš vienos faktorijos, kur buvom nuplaukę apsipirkti. 
Aš liepiu laikytis toliau nuo kranto, kadangi, plaukiant pro šalį, 
mačiau vandenyje nugriuvusį medį didelėmis šakomis. Po kurio 
laiko man ima rodytis, kad mes vis dėlto per arti kranto. Irkluo- 
tojai nesutinka, ir aš nusiraminu, pagalvojęs, jog gamtos vaikų 
akys tikrai geriau mato tirštoje tamsoje, negu maniškės. Bet pas- 
kui staiga mane vėl suima nepaaiškinamas nerimas. Aš pašoku 
iš vietos ir priverčiu irkluotojus suktelėti valtį upės vidurin. Tą 
pačią akimirką iš vandens išnyra didžiojo medžio šakos. Mes vos 
vos jų išsilenkiame. Jei nebūtume pasukę, visu greičiu būtume 
davęsi į jas, prisitrenkę ir įkritę į vandenį. Čionykščiais juodu- 
kais niekada negali pasitikėti, netgi tada, kai jie išmano darbą. 
Jie tokie lengvabūdžiai, kad gali tau iškrėsti netikėčiausią pokštą. 

Kitą dieną po šio nuotykio pristatoma ilgai ir nekantriai laukta 
motorinė ligoninės valtis. Tai dovana mielų draugų iš Švedijos, 
kurie rinko jai pinigus nuo 1922 metų. Žodžiais negalime išreikš- 
ti, kaip mes jiems dėkingi. 

Turėdami motorinę valtį, mes galime visų pirma saugiau, grei- 
čiau ir patogiau susisiekti upe. Visa aptempta burių drobe, ji 
saugo nuo saulės ir lietaus, jeigu, žinoma, lietus nebūna perdaug 
smarkus. Mūsiškė kanoja irgi buvo su stogu. Bet jis, kad ne- 
kenktų iš vieno medžio padarytos kanojos stabilumui, buvo tok- 
sai žemas ir ankštas, jog po juo žmogus tiesiog dusdavai. Taip 
mums dabar atpuola visi vargai, susiję su irkluotojų ieškojimu, 
išlaikymu krūvoje, maitinimu ir atlyginimu. Motorine valtimi 
taip pat galime gabenti daug didesnius krovinius, negu irkluoja- 
ma kanoja. Tačiau svarbiausia yra tai, kad kelionė motorine val- 
timi kainuoja ne brangiau, kaip kad galima pamanyti, o pigiau, 
negu irkluojama kanoja. Tą patį kelią, kuriam anksčiau reikė- 
davo penkių dienų, dabar nukankame per dvi. O tai, ką išleisda- 
vom irkluotojų Maistui, at!--7iui ir dovanoms, kur kas prašokda- 
vo išlaidas benzinui ir alyvai! Be to, turėdami motorinę valtį, 
galim atsivežti bananų iš tokių vietų, kurios anksčiau mums bu- 

vö pernelyg tolimos. Šioji aplinkybė, kaip ir visa kita, kas på- 
lengvina apsirūpinimą maisto produktais, džiunglėse yra labai 
svarbi. 

Būdama palyginti siauros gondolos formos, motorinė valtis 
lengvai plaukia priešais srovę. Jos gramzda nedidelė, kad sau- 
suoju metu galima būtų plaukioti sekliais vandenimis. Jos il- 
gis — aštuoni su puse metro, plotis — pusantro metro. Krovinys 
gali sverti iki tonos. Vieno cilindro labai paprastos konstrukcijos 
motoras turi tris su puse arklio jėgos ir sunaudoja maždaug 
pusantro litro benzino per valandą. Priešais srovę vidutiniškai 
pakrauta valtis nuplaukia septynis aštuonis kilometrus per va- 
landą, stovinčiame vandenyje truputį daugiau negu dvylika. 

Šio tipo motorines valtis turi beveik visi medienos pirkliai ir 
mini jas geru žodžiu. Mūsiškės vardas švediškas. Ji vadinasi 
„Tack så mycket", tai reiškia „Labai ačiu". 

Vasario dešimtą didelė ir patogiai įrengta motorinė valtis at- 
veža iš Kap Lopišo sergančią olandę. Valties šeimininkas, ponas 
Dru, mūsų bičiulis anglas, maloniai sutinka grįždamas atgal pa- 
imti amerikietį, kurio sveikata kiek pagerėjusi. Mūsų nuomone, 
jis yra pakankamai stiprus, kad pasiektų tėvynę. Kadangi jį vis 
dar reikia kasdien perrišinėti, iki jūros kartu išplaukia ponas 
Nesmanas. 

Dešimčiai dienų aš vėlei lieku vienintelis ligoninės gydytojas. 
Šiuo metu mes beveik nuolatos turime apie pustuzinį baltųjų li- 
gonių. Vienas lenkas, ponas Rochoviakas, atvykęs čionai gydyti 
sužeistos kojos, suserga hemoglobinine karštlige. Jis laiko save 
žuvusiu, nes Rodezijoje yra matęs septynis šios ligos atvejus, ku- 
rie visi baigėsi mirtimi. Na, o aš galiu jį paguosti, kad man dar 
nemirė nė vienas hemoglobinine karštlige sergantis ligonis. Ir jį 
gydant pasiteisina mano metodas, kur svarbiausia kuo greičiau 
suleisti ligoniui į kiekvieną šlaunį po du šimtus kubinių centi- 
metrų trijų procentų valgomosios druskos tirpalo. Injekcijos kar- 
tojamos du arba ris kartus kas šešios valandos. Jos yra labai 
skausmingos. Tačiau pats didžiausias skausmas suima ne tuojau 
pat, o tiktai po kelių dienų, kai ligoniui jau nebegresia pavojus 
ir jis, jausdamasis išgelbėtas, dėl to pernelyg nesijaudina. Šito- 
kias injekcijas, remdamasis savo patirtimi, laikau svarbiausia 
hemoglobininės karštligės gydymo procedūra. Be to, paprastai 
dar leidžiu sterilizuotą kraujo serumą, taip pat dirbtinį serumą ir 
skiriu dideles dozes kalcio chlorato, 

Ir šį kartą pasitvirtino tai, jog žmonėms, nepratusiems regu- 
liariai vartoti chininą, didelės staigios jo dozės kažkaip sukelia 
hemoglobininę karštligę. Ponas Rochoviakas pasijuto truputį 
karščiuojąs ir, būdamas nepratęs, išgėrė palyginti didele dozę 
chinino, nes taip jam patarė pacientai, gyvenę tame pačiame 
kambaryje. Kitą dieną jis jau sirgo hemoglobinine karštlige. Ko- 
kiomis sąlygomis chininas sukelia masišką raudonųjų kraujo kū- 
nelių nykimą, koksai procesas vyksta sergant hemoglobinine 
karštlige, be abejo, mes nežinome, kaip ir daugelio kitų dalykų, 
kurie mums kol kas yra mįslė. Pavyzdžiui, visiškai neaišku, ko- 
dėl ja serga beveik vien tik europiečiai ir tik vienas kitas juo- 
dukas. 

Vos tiktai truputį atsigavęs, ponas Rochoviakas tuojau stoja 
man talkinti prie statybos. Jis yra stalius ir dailidė. Aš daug ką 
iš jo sužinau. Ponas Rochoviakas moko mane supaprastinto staty- 
bos iš medžio būdo, paplitusio tose Pietų Afrikos vietovėse, kur 
jis ilgą laiką gyveno. 

Sugrįžęs iš Kap Lopišo, ponas Nesmanas gydytojų namelį ran- 
da jau baigtą ir persikelia tuojau į vieną iš trijų kambarių. Iki 
atvykstant daktarui Lauterburgui, du kiti kambariai naudojamį 
kaip baltųjų ligonių palatos. 

Džiaugsmą, pabaigus statybą, sudrumsčia nerimas dėl dviejų 
mūsų didžiausių kanojų likimo. Naktį jas nuneša srovė, kadangi 
Dominikas vakare jas blogai pririša. Žemiau ligoninės upė išsiša- 
koja į tris protakas. Palei kurią turi eiti Dominikas, kuris, jaus- 
damas savo kaltę, išsirengia jų ieškoti su keliais juodukais? Šau- 
nieji laukiniai abi kanojas, be abejo, jau sugavo ir paslėpė ko- 
kios nors pelkės krūmuose. Vėliau, neatpažįstamai pakeitę, jie 
parduos jas kokiame nors tolimame kaime. Kanojos yra labai 
brangios, nes čiabuviai šiandien jų beveik jau nedaro. Dabar la- 
bai sunku gauti kanoją. Misijos stotis jau keli mėnesiai neturi 
geros didelės kanojos ir yra priversta naudotis mūsiškėmis. Nors 
ir turime motorinę valtį, be kanojų negalime išsiversti. Motorine 
valtimi, pavyzdžiui, neparsiveši medienos ir bambuko iš ten, kur 
reikia įplaukti į nedidelius upelius. 

Po kelių dienų Dominikas grįžta atgal tuščiomis. Vos tiktai at- 
sipūtęs, jisai vėl išeina, genamas nešvarios sąžinės, kurios balsui 
juodukai yra paprastai jautrūs. Šįkart jis pasirenka teisingą pro- 
taką ir parplukdo namo abį kanojas, sukeldamas didelį džiaugs- 

mą visoje ligoninėje. Jis ir jį lydėję draugai gauna valgyti tiek, 
kiek jiems telpa, ir leidimą miegoti, kiek tiktai nori. 

Šiuo metu turime stebėtinai daug nelaimingai susižeidusių pa- 
cientų, baltųjų ir juodaodžių. Vienas baltaodis mechanikas iš 
N'Djolės atvyksta su geležies skeveldrėle akies ragenoje. Juoda- 
odžiui garlaivio vairininkui galvą praskėlusi netikėtai atgal at- 
šokusi inkaro keltuvo rankena. 

Be to, yra dar du juodaodžiai, abu įkąsti žmonių. Vienam taip 
atsitiko tada, kai norėjo pričiupti išsisukinėjantį skolininką. Kan- 
džiojimasis kaip puolimo ir gynybos veiksmas juodaodžių tarpe 
paplitęs labiau, negu pas mus. 

— Blogiausia, — sako Jozefas,— kai įkanda leopardas; dar blo- 
giau — kai nuodingoji gyvatė; dar blogiau — beždžionė; bet visų 
blogiausia — kai žmogus. 

Tuose žodžiuose yra tiesos. Ligi šiol man yra tekę matyti dvy- 
lika žmogaus dantų padarytų žaizdų. Kiekvienu atveju tuojau 
pasirodydavo smarkaus kraujo užkrėtimo simptomai. Dviem at- 
vejais grėsė bendro kraujo užkrėtimo pavojus, nors pacientai at- 
kako po kelių valandų. Vienam iš dviejų dabar esančių įkąstųjų 
teks nupjauti galą piršto. Jis vardu Vendakambanas ir yra sta- 
lius. Aš paprašiau, kad jis prisižadėtų, jog pagijęs du mėnesius 
padės statyti, ir jis tai padaro liepsningais žodžiais. 

Nemaža europiečių pas mus atgena dantų skausmai. 

Juodaodžių ligonių vis dar gausėja. Kuo visa tai baigsis? Kar- 
tą iš vienos vienintelės kirtavietės sulaukiu keturiolikos bendja- 
bių su baisiausiais faginiais pūliniais aptekusiom kojom. Kai 
kurių būklė tokia prasta, kad mes vargu ar galėsime juos išgel- 
bėti. Mat, ilgainiui pūliniuose atsirandančios puvimo medžiagos 
ima smarkiai kenkti visam. organizmui. Žmonės nusilpsta ir atsi- 
gauna tiktai retais atvejais. Mirtis paprastai būna labai staigi. 

Rytą, pašaukti persirišti, pacientai susirenka šliaužte ir ropo- 
mis, nes pūliniai neleidžia vaikščioti. Mes mielai išvaduotume 
juos iš šių kančių ir patys nueitume ten, kur jie guli. Tačiau per- 
rišinėjimui barakuose trūksta šviesos. Vienas iš šių vargšų yra 
didžiausias ligoninės vagis. Kiek bananų, kuriuos kokia nors 
vargšė negrė manė saugiai paslėpusi, dingo be pėdsakų jam pa- 
sisukus! 

Nuolatos sulaukiam naujų raupsais sergančių ligonių. Jų tu- 
rėtume kur kas daugiau, jeigu gydymas nebūtų toksai ilgas ir 
sunkus! Tiktai praėjus daugeliui savaičių ligonis paprastai pa- 

stebi, jog jam pasidarė geriau. Daugeliui kantrybė baigiasi ankš- 
čiau, ir jų negali sulaikyti. Paprastai jie paskui ateina tiktai pasi- 
imti paruošto, tai yra smarkiai sezamo ir žemės riešutų aliejumi 
atskiesto čaulmogro aliejaus, kurį geria namie. Šitaip gydytis jie 
pripratę iš anksčiau. Ir jiems sunku išaiškinti, jog savijauta kur 
kas labiau pagerėtų, jei, be to, dar susileistų tam tikrą kiekį 
čaulmogro aliejaus, nes tatai reikalauja ilgo buvimo ligoninėje. 
Bet mes tikimės, jog, sėkmingai gydydami kitus, priversime juos 
pakeisti nuomonę. O su tuo, kad gyventi perpildytuose barakuo- 
se nėra malonu, aš, žinoma, sutinku. 

Sekdami rekomendacijomis, kurias rasdavome medicininiuose 
žurnaluose, kurį laiką bandėme daryti intravenines su kitais alie- 
jais ir eteriu sumaišyto čaulmogro aliejaus injekcijas. Tačiau re- 
zultatai buvo ne kažin kokie. Didelis šio būdo trūkumas yra tas, 
kad injekcijas reikia daryti kiekvieną dieną, jos yra palyginti 
pavojingos, be to, jas visada turi daryti pats gydytojas. Kur imti 
tam laiko? 

Dabar džiaugiamės, galėdami leisti čaulmogro aliejų po oda. 
Ponas profesorius Gimza iš Hamburgo ir jo asistentas daktaras 
Adolfas Kesleris, mūsų paprašyti, maloniai sutiko atlikti bandy- 
mus ir už tai mes esame jiems dėkingi. Bandymai parodė, kad 
čaulmogro aliejus, kuriame šiaip atsiranda nuosėdų, gerai laiko- 
si sumaišytas su žemės riešutų aliejum, ir būtent tuomet, kai 
abiejų paimami vienodi kiekiai. Šio mišinio injekcijos po oda ne- 
sukelia skausmų ir yra gerai įsisavinamos. Be to, jos visiškai ne- 
kenksmingos. Remdamiesi šiais rezultatais, dabar gydome raup- 
sus poodinėmis čaulmogro aliejaus injekcijomis. Jos užima daug 
mažiau laiko, negu intraveninės, o kad yra visiškai nepavojin- 
gos, tai jas galima patikėti padėjėjams. Dabar mes darome taip: 
keturias čaulmogro aliejaus dalis sumaišome su viena dalimi že- 
mės riešutų aliejaus, tada mišinys pašildomas. Paskui jis sterili- 
zuojamas. Sterilus mišinys išlieka ilgai. Pacientui jo kasdien lei- 
džiama po oda nuo pusės iki dviejų kubinių centimetrų. Ar ne- 
būtų galima leisti didesnių dozių, — šis klausimas kol kas dar 
tiriamas. Pernelyg didelės čaulmogro aliejaus dozės gali būti 
kenksmingos organizmui. Mūsų gydymo rezultatai teikia gražių 
vilčių. 

Faginių pūlinių gydymu specialiai domisi ponas Nesmanas. 
Bet kokia, kad ir menkiausia pažanga šioje srityje mums labai 
palengvina. Dabar iš kiekvieno pūlinio pirmiausia paimamas mė- 

pinys ir ištiriamas mikroskopiškai — anksčiau tam nebūdavo 
laiko. Taigi galima tikrai nustatyti, ar pūlinys faginis, ar koks ki- 
toks. Faginio pūlinio mėginyje kažkodėl visuomet randami tik- 
tai dviejų rūšių mikrobai; ir visuomet abu kartu. Tai viena spi- 
rochetų rūšis (Spirochaeta Schaudinni) ir vadinamosios verpstės 
formos bacilos. Labai panašūs yra vienos ypatingos anginos 
(Plauto-Vincento anginos) sukėlėjai, kurie taip pat būna susipo- 
ravę. Mikroskopinių tyrimų rezultatai rodo, jog visi pūliniai, ku- 
riuos mes laikėme faginiais, iš tikrųjų tokie ir yra. 

Greta to bandomi įvairūs gydymo būdai. Ir štai paaiškėja, jog 
belgų gydytojų siūlomas, mūsų šiek tiek pakeistas metodas pūli- 
nį daugeliu atvejų išvalo nė kiek ne blogiau, negu mūsų ligi šiol 
darytas gramdymas! Kiek tai sutaupo laiko, jėgų ir pinigų! Nar- 
kozės visiškai nereikia. Dabar per metus mes sunaudosime per- 
pus mažiau eterio ir chloretilo, negu anksčiau. Tatai šį tą reiškia, 
kadangi abi šios medžiagos čia nepalyginamai brangesnės, negu 
Europoje. Mat, kaip lengvai užsidegančios jos turi būti transpor- 
tuojamos ne triume, o ant laivo denio, ir už tai reikia dvigubai 
mokėti. Visai maža dėžutė kainuoja tiek, tarsi ji užimtų visą ku- 
binį metrą. 

Mūsų nervams naujasis būdas taip pat labai į naudą. Kiek vi- 
sokiausių scenų būdavo, kai reikėdavo paguldyti ant stalo ir už- 
migdyti vieną po kito šešis laukinius, kamuojamus faginių pūli- 
nių, kuriuos reikėdavo išgramdyti! 

Mūsų dabar naudojamas gydymo būdas yra toksai: pūlinys 
apie pusę minutės gana energingai valomas sublimatu. Tai yra 
skausminga. Tačiau skausmas pajuntamas tiktai tada, kai proce- 
dūra jau būna baigta. Po pusės minutės pūlinys gerai išplauna- 
mas virintu vandeniu. Tada apibarstomas jodoformu ir apdeda- 
mas marlės kompresais, išmirkytais silpname metileno mėlio 
tirpale. Šie kompresai dažnai keičiami, kad tvarstis visą laiką 
būtų drėgnas. Po dviejų ar trijų dienų pūlinys būna tiek išvaly- 
tas, kad dabar jau užtenka apiberti jį dermatoliu, saloliu, aristo- 
liu, vioformu ar kokiais kitais žaizdų pabarstymui skirtais milte- 
liais ir sausai aprišti. Tačiau kol žaizda galutinai užgyja, jeigu 
pūlinys buvo didelis, gali praeiti iki dvidešimties savaičių, O 
kartais ir daugiau. Labai pamažu traukiasi oda. Vėliau, kai bus 
reguliariai operuojama, mes manome bandyti daryti odos perso- 
dinimo operacijas, tai yra nuimti odos sluoksnį nuo šlaunies ir 

uždėti ant žaizdos, kad jis čia priaugtų. Jeigu tai seksis taip, kaip 
kad gydant paprastas žaizdas, tuomet vėlei daug laimėsim. Kiek 
sutaupysim darbo, tvarsčių, medikamentų ir ryžių, jeigu pasiek- 
sim bent tiek, kad žaizdos oda užsitrauktų per septynias, o ne 
per penkiolika savaičių! 

Kaip fabrikantas yra suinteresuotas, kad jo masinės gamybos 
prekės savikaina būtų keliais pfenigais mažesnė negu anksčiau, 
taip ir mes esame priversti stengtis, kad greičiau gytų fagi- 
niai pūliniai, šioji masinė mūsų ligoninės prekė. 

Keista yra tai, kad faginiai pūliniai atsiranda tiktai žemiau 
blauzdos. Paprastai jie prasideda ant kulkšnių, aukščiau jų arba 
ant pėdos viršaus. Kartais pirmiausia ima ėsti kojos pirštus arba 
padą. Visos kitos kūno dalys nuo jų lyg ir apdraustos. Mūsų ste- 
bėjimų duomenimis jie taip pat puola tiktai vyrus, moterys šios 
rūšies pūlinių beveik niekada neturi. 

Ne sykį esu girdėjęs, jog faginiai pūliniai ypač puola žmones 
ten, kur vartojama daug palmių aliejaus. Kiek tatai atitinka tei- 
sybę, negaliu pasakyti. Šiaip ar taip, esu pastebėjęs, kad iš tų kir- 
taviečių, kur žmonės ypač gerai maitinami, susilaukiu bene dau- 
giausia pacientų, apipultų faginių pūlinių. Riebalus čia paprastai 
atstoja palmių aliejus. Taigi minėtame tvirtinime, galimas daik- 
tas, yra šiek tiek tiesos. Tačiau faginių pūlinių pasitaiko ir tenai, 
kur palmių aliejus nevartojamas maistui. 

Daug rūpesčių turime su vienu europiečiu, ponu Rupinu. At- 
vykęs jis elgėsi taip, tarsi būtų trupučiuką kauštelėjęs. Jis taip 
pat šiek tiek viduriavo ir karščiavo. Temperatūra buvo nelabai 
aukšta, bėda tik, kad ją sunku buvo numušti. Iš pažiūros lyg ir 
nieko baisaus, tačiau tai labai rimtas atvejis. Vargšas buvo neat- 
sargus ir gavo daugelį saulės smūgių. Tai, kad jis kuo toliau, tuo 
kvailiau elgiasi, yra blogas ženklas, be to, tai labai apsunkina 
priežiūrą! Tačiau vilties mes neprarandame. Aš esu matęs pana- 
šių atvejų, kurie baigėsi laimingai. Be abejo, pirma pasitaikiusia 
proga, kadangi kelionės sunkumai jam nepavojingi, poną Rupiną 
reikia išsiųsti atgal į Europą. Didžiausia problema — kaip tai 
padaryti, nes jis visiškai neturi pinigų. 

Gydosi pas mane ir ponas misionierius Subeiranas iš N'Gomo, 
kurį labai nualinusi maliarija. Pirmosiomis dienomis dėl silpnos 
širdies pono Subeirano būklė buvo tokia sunki, kad naujajam gy- 
dytojui tekdavo budėti prie jo naktimis. 

Šešioliktą kovo, grįždamas namo po dviejų dienų išvykos mo- 
torine valtimi, ant prieplaukos plausto greta pono Nesmano iš- 
vystu liekną figūrą, iškilniai stovinčią nerūpestinga kavalerijos 
karininko poza. Tai naujasis gydytojas, daktaras Markas Lau- 
terburgas. 

Su Afrika jis jau kaip reikiant susipažinęs. Keliantis iš laivo į 
Kap Lopišą jūroje susigauta kanoja, kartu su čiabuviais jį neti- 
kėtai buvo užklupęs tornadas. Laimė, vėjas pūtė žemyno pusėn 
ir išmetė kanoją ant pakrantės smėlio. Bagažas buvo saugiai pa- 
siųstas į krantą anksčiau. 

Iš Kap Lopišo į Lambarenę naujasis gydytojas atplaukė su šim- 
tu penkiasdešimt juodaodžių keleivių mažu prekybiniu garlaiviu, 
kuris užpakalyje tempė smarkiai pakrautą, palaikę baržą. Plau- 
kiant jam teko stebėti naktinius mūšius tarp juodaodžių keleivių 
ir pakrantės kaimų gyventojų. Juodukai norėdavo nakvoti kran- 
te, kadangi bijojo likti nepatikimoje baržoje, kurioje buvo su- 
grūsti, o kaimų gyventojai neleisdavo jiems išlipti. 

Ligoninė ponui Lauterburgui pasirodė daug didesnė, negu bu- 
vo įsivaizdavęs. Operuotiems ligoniams skirtame barake lovos 
baigiamos daryti kaip tik dabar, todėl jis gali iškart imtis darbo. 
Pirmasis ligonis, patikimas jam operuoti, yra mieglige sergantis 
žmogus su pūlingu pleuritu, jam reikia pašalinti šonkaulį. Vargšo 
vardas Jėzus, jis yra laukinis iš žemyno gilumos. Jau keli mėne- 
siai kaip jis pas mus. Miegligė jau lyg ir nugalėta. Tačiau jėgų 
kovoti su pūliuojančiu pleuritu Jėzus nebeturi. Visiems mums jis 
patinka dėl savo švelnaus būdo. Kaip jis dėkoja už sriubas, ku- 
rias pas mus gauna! 

— Kai pasveiksiu,— sako jis, — aš visam laikui liksiu pas jus. 

Per antrają operaciją, kurią darome su daktaru Lauterburgu, 
jį išgąsdina vienas juodukas, įsiveržęs į operacinę su tokiais žo- 
džiais: 

— Jie kėsinasi į daktaro vištos gyvybę. 

„Jie“— tai vienas vos pašliaužiantis bendjabis ir jo bendrai. 
Manęs tai nė kiek nesukrėtė, aš greičiau būčiau nustebęs, jeigu 
jie nebūtų pasinaudoję patogiu momentu įsimesti į puodą gardų 

Naktį iš kovo aštuonioliktos į devynioliktą staiga miršta ponas 
Rupinas, saulės smūgį gavęs ligonis. Dieną prieš tai jis dar pla- 
navo su mumis, kaip jam parsigauti namo. Ponas Rupinas palai- 

dojamas katalikų misijos kapinėse tą pačią popietę, kaip ir Joze- 
fo motina, maloni sena moteriškė. 

Kaip sunku rašyti pas mus mirusių europiečių artimiesiems 
laiškus, kuriuose reikia papasakoti apie paskutiniąsias jų dienas 
ir mirtį! 

Iš meilės man po trijų savaičių gedulo, visą tą laiką nieko ne- 
veikęs, Jozefas grįžta į tarnybą, ir aš tai deramai įvertinu. 

— Daktaras yra darbo vergas, vargšas Jozefas yra daktaro 
vergas, — sako jis. 

Tuo pat metu vėlei pasirodo ir juodaodis stalius Monencalis, 
našlys, kurio žmona mirė pas mus nuo miegligės. Buvo nemaža 
vargo, kol jį vėlei prisišnekinau. Jis pateikia man savo sąlygas. 
Lygiai dvyliktą turi prasidėti dviejų valandų pietų pertrauka, o 
pusę šešių baigtis darbas. Apie viršvalandžius ir raginimą dirbant 
negali būti nė kalbos. Kokios algos užsiprašė, nedrįstu čia nė ra- 
šyti. Ir vis dėlto aš turiu tiktai džiaugtis, kad jis sutiko vėlei pas 
mane dirbti. Monencalis yra vienas iš geriausių apylinkės stalių 
ir bet kuriuo momentu galėtų gauti dar geriau apmokamą ir daug 
patogesnę vietą. Tai prisirišimas, kad jis nusprendė likti pas 
mane. 

Staliaus Vendakambano ranka, kurią buvo įkandęs žmogus, 
sugijo gerai. Jis išplaukė namo, pasakęs, kad greit susitvarkys 
tenai reikalus ir paskui grįš padirbėti pas mane du mėnesius. Bet 
aš sužinojau, kad dabar jis jau ieškosi kitos vietos. 

Daktarui Lauterburgui vis dar atrodo keista, kad reikia būti ir 
chirurgu, ir operacinės seserim. Bet jis narsiai pratinasi prie dvi- 
gubų pareigų. Čiabuviai jį vadina N'Činda N'Činda, tai reiškia 
„Žmogus, kuris drąsiai pjauna“. Poną Nesmaną vadina Ogula — 
„Vado sūnum“. Sakydami „vadas“, jie turi galvoje mane. 

Dabar darome daug operacijų. Nelaimingų atsitikimų atvejais 
N'Čindai N'Čindai sunku prisitaikyti prie mano principo, kuris 
neleidžia amputuoti. Mat, mes esame priversti atsisakyti amputa- 
cijos net tada, kai tai gresia žmogaus gyvybei ir kai Europoje 
tokiu atveju būtų be jokios atodairos imtasi peilio. Jeigu pradė- 
tume amputuoti, tuomet iki pačių tolimiausių kaimų nueitų gan- 
das, jog Lambarenės daktaras nupjausto žmonėms rankas ir ko- 
jas, kas daugelį išgąsdintų, ir žmonės nesikreiptų į mus pagalbos, 

Ligi šiol man dar neteko gailėtis, kad siekiau pagarsėti kaip 
daktaras, paliekantis rankas ir kojas. Už tai turiu būti dėkingas 
meti'lenc mėliui. Visos galūnių žaizdos, gautos per nelaimingus 


183 


atsitikimus, kad ir kokios sunkios jos būtų, — apskritai visos ne- 
laimingų atsitikimų žaizdos — pas mus gydomos metileno mėliu. 
Tačiau, kiek esu pastebėjęs, padeda tiktai drėgni metileno mėlio 
tvarsčiai. Sausi ir išdžiūstantys gali būti netgi kenksmingi, nes 
tuomet plonu sluoksniu užteptas metileno mėlis gali padengti da- 
lį žaizdos plėvele ir sudaryti viršutinį sluoksnį, po kuriuo infek- 
cija dar labiau plėsis. Gydant furunkulus, votis ir visus kitus 
menkai atsiveriančius pūlinius, sausas metileno mėlis kartais ga- 
li pridaryti nemaža bėdos. Žodžiu, tvarstis su metileno mėliu tu- 
ri būti visąlaik drėgnas, kad nesusidarytų sausų nuosėdų. Tiktai 
tuomet jis būna nepavojingas ir gali pasireikšti visos gerosios jo 
savybės, 

Taigi plėštinė žaizda apdengiama marle, prieš tai panardinta į 
skystą metileno mėlio tirpalą. Toji marlė paskui visą laiką drėki- 
nama steriliame vandenyje sušlapinta marle, kuri reguliariai de- 
dama ant viršaus. Kad būtų paprasčiau, tvarstį galima apvynioti 
drėgmę sulaikančia medžiaga. Tai galima padaryti netgi tada, kai 
tvarstomos smarkiai užkrėstos žaizdos, ant kurių paprastai drėg- 
no tvarsčio dėti negalima. Drėgną tvarstį su metileno mėliu ga- 
lima naudoti ir tada, kai jis, sudrėkintas kitu medikamentu, ken- 
kia žaizdai. Sunkiais atvejais mes taip pat praktikuojame ilgalaikį 
šlakstymą silpnu metileno mėlio tirpalu. 

Didelis metileno mėlio privalumas yra tas, kad jis neerzina 
žaizdos. Priešingai, metileno mėlis netgi malšina skausmą. Tokių 
atvejų esu matęs daug, ypač tai būdinga nudegimams, kuriuos 
gydydamas taipogi dedu drėgnus metileno mėlio tvarsčius. Kaip 
paaiškinti tokį poveikį ir ar yra kas tyręs šį reiškinį, aš negaliu 
pasakyti. 

Daktarą Lauterburgą labai stebina mūsų praktikos rezultatai 
tais atvejais, kai amputacija, atrodo, neišvengiama. Pavyzdžiui, 
užkrėstam blauzdos lūžiui, kai ligonis atvežamas su dujine fleg- 
mona. 

Šitaip nuo seno Lambarenės ligoninėje vengiant amputacijos, 
dabar padėtis susidariusi tokia, kad mūsų geram vardui negali 
pakenkti ir viena kita neišvengiama amputacija. Dabar pasitaiko 
atvejų, kad juodukai patys prašosi amputuojami. Vienoje kirta- 
vietėje bendjabis pakišo ranką po riedančiu rąstu, kuris sunkiai 
sužalojo jam dilbį ir plaštaką. Jo gentainiai nenorėjo, kad jis bū- 
tų išgabentas pas mus, ir ėmėsi jį gydyti savo metodu — į milte- 

lius sutrinta medžio žieve, kurio rezultatas buvo tas, kad galiau- 
siai visa ranka ėmė dvokti ir žmogaus gyvybė atsidūrė pavojuje. 
Mes supažindinome jį su esama padėtimi, ir jis, kitų ligonių pa- 
tartas, paprašė nupjauti ranką Mes pasistengėme, kad jis tą sa- 
vo norą išreikštų liudininkams girdint, ir padarėme operaciją. 
Sveikas ir dėkingas, nors ir su viena ranka, jis grįžo į kirtavietę 
pranešti tenai esantiems laukiniams, kad Lambarenės gydytojas 
ranką ir koją nupjauna tiktai tiems, kurie patys to prašo. 

Atvykus ponui Lauterburgui, operuojama nemaža išvaržų, da- 
lį operacijų daro jisai pats, dalį — ponas Nesmanas. Ateina eilė 
ir dramblialigei. Balandžio pirmą dieną operuojamas toksai tris- 
dešimties kilogramų sutinimas. Žmogus, kurį jis kamuoja, atvy- 
kęs iš Samkitos apylinkės. Sunkus auglys jau seniai neleidžia jam 
judėti. Jisai toks didelis, kad ligonis naudoja jį kaip suoliuką ir 
sėdi ant jo. Būdamas dar palyginti jaunas, jis atrodo kaip senis. 
Operacija tęsiasi nuo dešimtos valandos ryto iki trečios valandos 
dienos. Turėdami reikalą su tokia mase, esame priversti visi trys 
dirbti iš peties. Mes laikomės 1913 metais daktaro Uzilo paskelb- 
to metodo, kuris siūlo sutinimą per vidurį padalinti kaip kriau- 
šę. Tai palengvina surasti kraujo indus ir leidžia preciziškai su- 
stabdyti kraujavimą. 

Šios operacijos dieną netikėtai atvyksta padėjėjas statybinin- 
kas. Tai jaunas šveicaras, ponas Šacmanas. Išgirdęs, jog turiu 
sunkumų su statybomis, jis be ilgų išankstinių derybų su manimi 
sėda į laivą ir atplaukia, norėdamas visiškai nesavanaudiškai 
man padėti. Gerai išmanydamas statybos vadovo ir dailidės dar- 
bą, jis energingai imasi dešimties kambarių namo statybos. Kok- 
sai tai palengvinimas man! 

Tik štai — kur patalpinti netikėtą svečią. Pasirodo, Afrikoje 
irgi svarbu iš anksto pranešti, jog atvyksti, kitaip gali būti keb- 
lumų. 

Ponas Šacmanas buvo manęs, jog reikės pastatyti visą ligoni- 
ne. Čia jis, žinoma, truputį apsiriko, tačiau kai baigs darbą pas 
mane, čionykštės firmos būtinai prašys, kad ir joms ką nors su- 
ręstų. Statybininkai čia labai reikalingi, bet tiktai tokie, kurie, 
kaip kad ponas Šacmanas, gali ir patys ranką pridėti, ir sugeba 
rasti bendrą kalbą su čiabuviais. Kaimynai jau pradeda teirautis, 
kada jis bus laisvas. 

Šiomis dienomis įvyksta tragiškas incidentas. Vienas dizenteri- 
kas, kursai pats nepastovi ant kojų, užmuša savo kaimyną, lygiai 

tokį pat nelaimingą išdvėsėlį, kaip ir jisai pats. Jis manė, kad ta- 
sai norėjęs pasiglemžti jo valgį. Mat, kai kurie dizenterikai ligi 
pat paskutinės dienos turi puikų apetitą. Mes neliečiame žudiko, 
kuris nė kiek nesigaili taip padaręs, nes jau dabar matyti, 
jog po kelių dienų jis pats iškeliaus paskui savo auką kitan pa- 
saulin. Taip ir atsitinka. 

Balandžio šešioliktą dieną mus palieka ponas ir ponia Herma- 
nai, kurie išvyksta į Europą atostogų. Per ilgai jie stovi ant kran- 
to, spausdami juodukams rankas. Tuo momentu, kai mes su savo 
motorine valtimi įsukame į pagrindinę atšaką ir iki prieplaukos 
lieka trys kilometrai, garlaivis atsiskiria nuo kranto ir nuplaukia 
žemyn. „Tack så mycket” trūksta greičio pavyti garlaiviui, o ir 
vietos čia ne kažin kiek, todėl dalis bagažo buvo išsiųsta prieš 
tai kanojomis. Laimė, atsiranda talpesnė ir greitesnė motorinė 
valtis, su kuria keliauninkai pasiveja garlaivį. Grįždami namo, 
jaučiamės taip, tarsi būtume likę našlaičiai. 

Antrojoje balandžio pusėje operacijos vyksta pilnu tempu. Per- 
nelyg daug žmonių laukia, kol ateis eilė, juos visą tą laiką reikia 
maitinti sykiu su palydovais. Daktaras Lauterburgas turi pakan- 
kamai progų įsitikinti, jog išvaržų operacijos čia apskritai imant 
sunkesnės, negu Europoje, nes beveik kiekvienukart žarnos būna 
smarkiai persisukusios. Tikriausiai taip yra todėl, kad juodukai 
stengiasi jas įgrūsti atgal ir tuo metu labai sumaigo ir sutraiško 
audinius. 


Balandžio pabaigoje vieno po kito netenkame dviejų operuo- 
tų Žmonių. O ir šiaip miršta gana nemažai ligonių. Mūsų nuotai- 
ka tokia prislėgta, kad į darbą ne einame, o vilkte velkamės. 

Dešimties kambarių namo statyba gali sustoti, nes mes neturi- 
me daugiau lentų. Tiesa, rąstai guli jau kelios savaitės. Ponas 
Matje, medienos pirklys iš Samkitos, padovanojo man trisdešimt 
puikių kietmedžio rąstų, atsidėkodamas už tai, kad ilgą laiką 
slaugiau vieną jo sunkiai susirgusį baltąjį tarnautoją. Tačiau tie 
rąstai yra aštuoniolikos centimetrų skersmens, kai tuo tarpu man 
reikia tik aštuonių centimetrų skersmens grebėstų. Atrodo, būtų 
menkniekis kiekvieną storą rąstą perpjauti išilgai ir gauti keturis 
maždaug aštuonių centimetrų skersmens grebėstus. Susidarytų 
šimtas dvidešimt reikiamo skersmens grebėstų, kurių kol kas už- 
tektų. Bet aš nerandu pjovėjų, nors ieškau jau kelios savaitės. 

Jeigu man reikėtų dvidešimt penkių raštininkų, tai rytojaus die- 
ną prisistatytų penkiasdešimt. O pjovėjų nėra. 

Kokia vis dėlto tiesa, kad kultūra prasideda ne nuo skaitymo 
ir rašymo, o nuo amatų! Šiame krašte negali būti rimtos pažan- 
gos, kadangi nėra amatininkų. Juodukai išmoksta skaityti ir ra- 
šyti, bet sykiu neišmoksta jokio amato. Įgytų žinių užtenka, kad 
gautų pardavėjų, raštininkų vietas ir sėdėtų apsitaisę baltais dra- 
bužiais. O į amatininkus čia niekas rimtai nežiūri. 

Jei būtų mano valia, tai nė vienas juodukas man nesimokytų 
skaityti ir rašyti, kartu nedirbdamas mokiniu kokioje nors dirb- 
tuvėje. Jokio intelekto lavinimo, jeigu greta to nesimokoma 
amato! Tiktai taip galima sukurti sveiką bazę tolesniam progre- 
sui. Kaip juokinga man būna, kai randu kur nors parašyta, kad 
štai dabar Afriką ims pasiekti kultūra, nes iki tokios tai vietos 
nutiestas geležinkelis arba kad automobilis nuvažiuoja iki ten, o 
lėktuvas skrenda nuo ten iki ten. Tuo visiškai nieko nepasiekia- 
ma. „Kiek juodukai surimtėja?“ Štai kur svarbiausias klausimas. 
Rimtus juos padaro religinis ir dorovinis mokymas ir amatai. 
Visa kita turi prasmę tiktai tuomet, kai šis pagrindas jau pa- 
dėtas. 

Na, o iš visų amatų pjovėjo yra pats svarbiausias. Pjovėjas iš 
rąstų daro lentas ir grebėstus, iš kurių galima statyti gyvena- 
muosius namus. Prieš atsirandant lentpjūvėms, mūsų protėviai 
pjovėsi grebėstus ir lentas rankiniu būdu. Ir jeigu juodukai neis 
tuo pačiu keliu, tai jie taip ir liks laukiniai, nors vienas kitas iš 
jų ir dirba raštininku, kad galėtų parsisiųsdinti iš Europos savo 
pačiai šilkinių kojinių ir batukų aukštais kulnais. Abu jie kartu 
su savo įpėdiniais ir toliau gyvens bambuko trobelėje. 

Pjaunant grebėstus ir lentas, medžio kamienas paguldomas virš 
dviejų metrų gylio ir keturių metrų ilgio duobės. Tuomet jį ima- 
si doroti ilgu pjūklu du pjovėjai, vienas kurių stovi ant medžio, 
kitas duobėje. Kelias, kuriuo turi eiti pjūklas, pažymėtas brūkš- 
niais kamieno viršuje ir apačioje. Dirbant svarbiausia žiūrėti, 
kad būtų pjaunama statmenai ir kad nei viršuje, nei apačioje 
pjūklas nenukryptų nuo brūkšnio. Tatai reikalauja šiokio tokio 
įgudimo. Du gerai supratę pjovėjai per dieną išpjauna apie de- 
šimt lentų ar grebėstų. 

Į šį ematą, kuris čia yra pats reikalingiausias, kadangi jis toks 
paprastas ir toks sunkus, žiūrima kaip į patį prasčiausią. To- 
dėl žmonės ir niūkso varganose lūšnelėse, kai tuo tarpu galėtų 
gyventį raudonmedžio namuose! 

Aš pats negaliu rasti dviejų pjovėjų, kad perpjautų kelis sto- 
rus rąstus! 

Šią problemą man padeda išspręsti angina. Vieno medienos 
pirklio žmona, kurios vyras, žinau, turi du gerus pjovėjus, ba- 
landžio pabaigoje atvyksta į mūsų ligoninę, sirgdama sunkia an- 
gina. Taigi antrajai pusei nieko kito nelieka, kaip tik atsiųsti čio- 
nai abu pjovėjus ir atiduoti juos mano žinion. Darbas atliekamas 
per kelias dienas. Dabar aš turiu šimtą dvidešimt grebėstų. Gali- 
ma pradėti dengti naujojo namo stogą. 

Gegužės trečią dieną su ponu Nesmanu išplaukiu į vieną kir- 
tavietę, esančią į šiaurę nuo mūsų. Ten žmones užpuolė smarki 
dizenterijos epidemija, kuri jau nusinešė kelias gyvybes. Pir- 
miausia reikia nuplaukti septyniasdešimt kilometrų iki toliausios 
Azingo ežero pakrantės. Tenai paliekam motorinę valtį, persė- 
dam į dvi mažas kanojas ir plaukiam prieš vandenį srauniu upe- 
liu dvidešimt penkis kilometrus, visąlaik kankinte kankinami mu- 
sių cėcė. Kirtavietėje apžiūrime visus darbininkus, duodame nu- 
rodymus, kaip slaugyti menkiau sergančius, ir pasiimame pačius 
sunkiausius. Tai pirmas kartas, kai ponas Nesmanas pats atvyks- 
ta į kirtavietę. 

Gegužės penktą dieną mes vėlei Lambarenėje. Ta proga dar 
kartą galime pasidžiaugti motorine valtimi, kuri septyniasdešimt 
kilometrų priešais srovę įveikia per nepilną dieną. Šios kelionės 
metu parašau paskutinįjį laišką savo tėvui. Jis nebepatenka į jo 
rankas. Mirtis pasišaukia jį savo karalystėn gegužės penktą 
dieną. 

Tuo metu, kai mes buvome išvykę, ponas Lauterburgas ir pa- 
nelė Kotman gavo gerai pasijaudinti dėl vieno operuoto ligonio 
su įstrigusia išvarža. Laimė, viskas vėliau pakrypo į gerąją pusę. 

Mums parsiradus namo, kitą dieną ponas Lauterburgas motori- 
ne valtimi išvežamas pas vieną sergančią damą į N'Gomą. Skais- 
čiai šviečiant mėnuliui, jis išplaukia upe žemyn ir grįžta paskui 
su paciente. 

Vieną rytą, kadangi eglių čia nėra, ant statomo namo kraigo 
išvystame kaspinais papuoštą palmę. Atšvenčiamos pabaigtuvės. 
Numatyta, jog namas turės dvigubą stogą: vieną iš gofruotos 
skardos, kad saugotų nuo lietaus, ir dar vieną, esantį dvidešim- 
čia centimetrų žemiau, iš lapų plokščių, saugantį nuo karščio. 
Ponas Šacmanas elegantiškai išsprendžia sparų problemą, kurių 
dvigubam stogui reikia atitinkamai daugiau, 


19 


N'Činda N'Činda turi vis daugiau progų įsitikinti, jog užsiimi- 
nėti chirurgija Afrikoje yra truputį kas kita, negu Europoje. Su- 
sivaidijęs su kitu — dėl moters — vienas vyriškis gauna peiliu 
per ranką. Giminaičiai jį atgabena pas mus. Reikia susiūti saus- 
gysles. Mūsų chirurgas padaro tai pagal visas savo meno taisyk- 
les. Prie ligonio, kuris negali pats virtis valgio, visąlaik turi būti 
žmogus, kuris jį aptarnautų. Giminaičiai šioms pareigoms vien- 
balsiai paskiria vieną žmogų, kuris išklauso tai kaip savaime su- 
prantamą dalyką. Kad ir labai gražiai susiuvęs sausgysles, ponas 
Lauterburgas negauna dorai pasidžiaugti savo pacientu. Žaizda, 
atrodo, gyja gerai, bet patsai ligonis aiškiai silpsta. Ateidamas 
persirišti jis svyrinėja, jaučiasi prislėgtas ir tarpais praranda kal- 
bos dovaną. N'Činda N'Činda truputį sutrikęs konstatuoja, jog 
tai kažkokia infekcija, nesukelianti karščio ir leidžianti norma- 
liai gyti žaizdai... 

— Apnuodijimas,-- sakau aš, kai jis atkreipia į tai mano dė- 
mesį. Padirbėjęs čia ilgesnį laiką, visais neaiškiais atvejais žmo- 
gus visada atsižvelgi į šią galimybę. Palydovui, visą laiką vi- 
rusiam sužeistajam valgį, nekalta dingstim duodama darbo ligo- 
ninėje. Ligonis gauna valgyti tiktai iš mūsų pagalbininkų rankų. 
Pamažu, labai pamažu nerimą keliantys simptomai ima nykti. 

Po kurio laiko viskas paaiškėja. Giminaičių paliktas palydovas 
yra tas pats žmogus, kuris andai susivaidijo su pacientu ir jį su- 
žeidė. Už bausmę giminaičiai pavedė jam rūpintis ligoniu. Čia 
jis neatsispyrė pagundai ir ėmė piktnaudžiauti savo pareigomis, 
norėdamas atsikratyti konkurento. Nors mes ir tylime, paciento 
giminaičiai pradeda kažką įtarti. Kad jie nenužudytų nuodytojo 
ir kad prie ankstesnės dramos neprisidėtų dar viena, mes išsiun- 
čiame jį ant kalvos į daktaro namą asmeniškon panelės Kotman 
žinion, kur jisai padeda skalbti, nešioja vandenį ir užsirekomen- 
duoja kaip malonus ir geras padėjėjas. 

Įrodymų, jog Ekvatorinėje Afrikoje dažnai griebiamasi nuodų, 
toli ieškoti nereikia. Vieną dieną — tai atsitiko prieš kelis mėne- 
sius — pas mane su giminaičiais atvyksta vienas sunkus ligonis. 
Jis irgi praradęs kalbos dovaną. Iš pradžių aš manau, jog jam 
bus apnuodytas kraujas per kokią nors nedidelę užkrėstą žaiz- 
delę. Bet ligonio širdis dirba gerai, o protas tarpais taip keistai 
prašviesėja, jog suabejoju, ar mano pirmykštė prielaida buvo 
teisinga. Kadangi ligonis atsisako bananų ir ryžių, bandau jį gir- 
dyti pienu. Bet jis neima ir giminaičių duodamo pieno. Ir čia man 

kyla įtarimas. Aš pasinaudoju proga, kai giminaičiai akimirkai 
nueina, ir pats paduodu jam pieno. Jis godžiai jį išgeria. Po to 
valgį ir gėrimą jis gauna tiktai iš padėjėjų rankų... ir valgo, ge- 
ria. Giminaičiams paaiškiname, jog jam reikia specialiai sutaisyto 
maisto. Bet jo jau negalima išgelbėti. 

Pasitaiko, jog atvykus į ligoninę baltajam, kurio sveikatos 
būklė man yra neaiški, suradęs kokią nors dingstį, aš atskiriu nuo 
jo kartu atkakusius juodaodžius tarnus, nes esu priverstas atsi- 
žvelgti ir į apnuodijimo galimybę. Tačiau tai nereiškia, jog aš 
būtinai įtariu virėją arba pasiuntinį. Galimas daiktas, jog jie tie- 
siog nepakankamai budrūs ir nesugeba sutrukdyti kitų bandy- 
mams apnuodyti jų poną. 

Naudojamų nuodų prigimtimi plačiau neturėjau kada domėtis. 
Paprastai nuodai būna lėtai veikiantys. Man užtenka, kad nuo 
1913 metų daugeliu atvejų esu išbandęs gyvulinę anglį. Jeigu 
man kyla įtarimas, pacientas tuojau gauna gerti gyvulinės ang- 
lies miltelių, o jeigu tokios neturiu, tai ją pakeičia paprasta me- 
džio anglis. Jozefas supratingai žiūri į mane, kai ruošiu „juodąjį 
medikamentą". Galbūt kada nors čia bus pakankamai gydytojų, 
ir tada vienas ga.ės užsiimti nuodų tyrimais. 

Reikia būti pasiruošusiam ir gydyti nesąmoningus apsinuodi- 
jimus. Juodukai nuo įvairių ligų ginasi visokiausiomis šaknimis, 
žievėmis ir lapais, iš kurių vieni smarkiai suerzina nervus, kiti 
kenkia širdžiai. Panaudojus per didelę dozę, gyvybė atsiduria 
pavojuje. Taip, pavyzdžiui, išgėrus gydomojo gėrimo, kyla inks- 
tų ligos, kurių mes negalime išgydyti. Jeigu širdis muša daug 
lėčiau, negu dera, reikia manyti, jog pacientas yra gavęs čia gau- 
siai augančių strofanto krūmų sėklų. Būna atvejų, kai nuodai su- 
kelia ir pasiutimo priepuolius. 

Kad ir kaip tai keista, bet čia užtenka europiečių, kurie duoda- 
si gydomi čiabuvių vaistais ir paskui kartais būna priversti labai 
gailėtis. 


1925-UJŲ VASARA 


Kaip tik tuo metu, kai pas mus visi baltiesiems skirti kambariai 
pilni ligonių, ateina užklausimas, ar kuris nors iš mūsų negalėtų 
atvykti į Kap Lopišą. Vietiniam daktarui pūliuoja sunkiai sužeis- 

ta ranka, todėl jis hegalįs suteikti reikiamos pagalbos vienai ėu- 
ropietei, kuri štai štai turi gimdyti. Taigi ponas Lauterburgas ge- 
gužės tryliktą dieną išplaukia upe žemyn. Dama, žinoma, priver- 
čia jį laukti visą mėnesį. Per tą laiką jis priima nemaža baltųjų ir 
juodaodžių ligonių. l 

Gegužės keturioliktą atkanka vienas italas, ponas Bolesas, ku- 
riam lagūnų rajone į pietus nuo Kap Lopišo smarkiai sumaitojęs 
ranką leopardas. Jis sužeidė žvėrį šautuvo šūviu ir sekė kruvino- 
mis jo pėdomis, kurios atvedė jį į nedidelę viksvomis apaugusią 
daubą. Tą akimirką, kai jis vėlei išvydo leopardą ir galėjo ant- 
rukart prisitaikęs šauti, jį pamatė ir juodukai, kuriuos, eidamas 
pėdomis, buvo palikęs užpakalyje. Baisus riksmas, kurį jie pakė- 
lė, norėdami perspėti savo poną, supykino leopardą, jis liovėsi 
traukęsis ir puolė italą, kuris nespėjo iššauti. Traukdamasis at- 
gal, jis gynėsi nuo jo buože, bet suklupo, ir žvėris įsikibo danti- 
mis jam į ranką ir nepaleido tol, kol pribėgę juodukai patiesė jį 
savo ietimis. 

Italas atvyksta pas mane praėjus net dešimčiai dienų po nelai- 
mės. Ranka atrodo siaubingai, o ir bendra savijauta jau kelia 
šiokį tokį susirūpinimą. Bet ir šį kartą, reikiamai išvalius žaizdą, 
padeda metileno mėlio tvarsčiai. 

Jėzus, mieglige sergantis bendjabis, kuriam buvo operuota pū- 
linga pleura, yra netoli mirties. Mes visi labai liūdime, negalė- 
dami jo išgelbėti. Visus mus taip pat labai paveikia kito bendja- 
bio, vardu N'Dundės, mirtis. Jisai ilgai gydėsi pas mus ir verk- 
davo dėl kiekvieno mirusio, išnešamo iš ligoninės į paskutinio 
poilsio vietą. Dabar ligoninėje, deja, miršta daug Žmonių. Būna 
dienų, kai turime net tris numirėlius. Taip yra todėl, kad dauge- 
lis pacientų atvežami jau arti mirties. 

Anksčiau mes turėdavome daug vargo dėl duobių, nes juodu- 
kai nenori jų kasti, dabar duobės visuomet iškasamos laiku, ir 
mums dėl to nereikia nė trupučio jaudintis. Mat, esame sudarę 
dėl jų sutartį su Dominiku. Už kiekvieną duobę jis gauna tam 
tikrą dovaną. Jo pareiga surasti keturis žmones ir vadovauti dar- 
bui. Tie keturi išneša ir lavoną. Po laidotuvių jie gauna dovanų 
ir ypač didelį maisto davinį. Be to, jie visą dieną gali daugiau 
nieko nedirbti. l 

Mes negalime pasiekti, kad ligoninės gyventojai palydėtų mi- 
rusius į paskutinę kelionę. Kapinės jiems tokia nemaloni vieta, 
kad nieku gyvu jų nejmanoma ten nuvaryti. 

O kokios nuostabios mūsų džiunglių kapinės! Jas supa puikios 
palmės. Išskyrus paukščių balsus, joks kitas garsas nedrumsčia 
jų vienatvės. 

Karstų mirusiems čiabuviams mes negalime parūpinti, nes ne- 
turime tam nei lentų, nei staliaus. Jie apmuturiuojami paklode ir 
paguldomi į surištų palmių šakų guolį. Taip jie gauna žalią kars- 
tą, kuris yra dar gražesnis, negu lentinis. 

Gegužės pabaigoje pas mus vėl miršta baltasis pacientas. Tai 
vieno medienos pirklio tarnautojas, kuris buvo atvežtas jau be 
sąmonės. 

Apie tą laiką baigiami dengti ir abu naujojo namo stogai. Vie- 
ni, be pono Šacmano pagalbos, mes nebūtume iki tol tiek daug 
padarę. Grindis, lentines sienas ir duris juodaodis meistras kaip 
nors sudės pats... kai jau turėsim medžiagos. 

Didžiausia Ogovės baseino prekybinė bendrovė paveda ponu! 
Šacmanui vadovauti visoms savo statyboms. Mano prikalbėtas, 
jis sutinka imtis šių gerų ir įdomių pareigų. Jam pačiam daug 
mieliau būtų buvę, jei būtų galėjęs pastatyti visą ligoninę. 

Pirmomis birželio dienomis leopardo sukandžiotas italas jau 
tiek atsigavęs, kad gali grįžti atgal į Kap Lopišą, kur turi savo 
kontorą. Aš. išvykstu kartu su juo, norėdamas kurį laiką atsipūs- 
ti prie jūros. Jau metai kaip aš nesilsėjęs nė vienos dienos. 

Tačiau, galima sakyti, nė negaunu kvėptelėti. N'Činda N'Čin- 
da taip išpopuliarinęs mūsų vardą Kap Lopiše, jog į mane be 
perstojo kreipiasi ligoniai. Ypač daug darbo teikia uoste stovin- 
tys laivai, kuriuose prasidėjusi dizenterijos epidemija. Ji kilo 
nuo nešvaraus vandens, kurį žmonės gėrė į pietus nuo čia esan- 
čiame uoste. 

Tuo metu netenkame žmogaus, kuris laukė didelio drambliali- 
gės auglio operacijos. Į kitą pasaulį jį nusineša plaučių uždegi- 
mas. Sausojo periodo pradžia yra plaučių uždegimų metas. 

Stablige susirgęs žmogus irgi miršta. Stabligė yra didelė rete- 
nybė šiose vietose. 

Ponas Nesmanas ir ponas Lauterburgas labai patenkinti, kad 
viena rankon žuvies įkąsta moteris, kuri atplaukia pas mus su 
smarkiai apkrėsta žaizda, pati pasiprašo amputuojama. Ji yra iš 
tos vietovės, kur mūsų operuotas bendjabis skelbia amputavimo 
naudą. Ji irgi pasveiksta. 

Abu gydytojai nustato, jog viena baltoji dama iš N'Gomo apy- 
linkių, kuri atvyksta pas mus dėl karščiavimo ir galvos skaus- 

mų, serga mieglige. Grįžęs iš Kap Lopišo, randu ją jau pradėjusią 
taisytis. 

Tuo pat metu mūsų ligoninėje yra kita baltoji dama, atvykusi 
gimdyti; ji išvažiuoja namo su berniuku. 

Viena europietė, kuri prieš kelis mėnesius pagimdė mano pri- 
žiūrima, atkanka su vaiku iš žemyno gilumos, susirgusi psichine 
liga. Ją lydi vyras. Laimė, kaip tik tuo metu baigiamas kambarys 
naujajame name, taigi galiu ją priglausti pas save, iki išplauks į 
Europą. Jos liga labai sunki. 


Apie birželio pabaigą labai padaugėja dizenterijos susirgimų. 
Mes jau neišmanome, kur dėti ligonius. Žinia, jog yra dvi dizen- 
terijos rūšys, vadinamoji amebinė dizenterija, paplitusi tiktai 
karštuose kraštuose, ir bakterinė dizenterija, kuri gali pasitaikyti 
bet kur. 

Amebinę dizenteriją sukelia amebos, tai yra vienaląstės būty- 
bės, kurios apsigyvena storojoje žarnoje, įsisiurbia į ją, taip su- 
keldamos kraujuojančias opas. Neįsisenėjusi amebinė dizenterija 
gydoma emetinu, medžiaga, gaminama iš ipekakuanos žievės ir 
medikų naudojama nuo 1912 metų. Aštuoni dešimt gramų emeti- 
no, atskiestų destiliuotu vandeniu, daugelį dienų leidžiami po 
oda. Po to daroma keliolikos dienų pauzė ir vėlei pradedamas 
naujas injekcijų ciklas. Kad ligonis pasveiktų, reikia mažiausiai 
dviejų gramų šios nepaprastai brangios medžiagos. Chroniškų su- 
sirgimų atvejais jatrenas veikia geriau, negu emetinas. 

Prieš bakterinę dizenteriją, kurią sukelia bakterijos, tokio ge- 
ro ginklo neturime. Tokiais atvejais išbandomos visos turimos 
priemonės, tačiau rezultatai nėra džiuginantys. 

Abi dizenterijos formos pasitaiko ir kartu. Anksčiau čia dau- 
giausia buvo sergama amebine dizenterija. Dabar dažnai tenka 
susidurti su mišria dizenterija, ypač ja serga iš kirtaviečių at- 
vykstantys žmonės. 

Kiek vargo turime su dizenterija sergančiais ligoniais, kurie 
negali vaikščioti ir viską aplinkui apteršia, kur guli ir sėdi! Kai 
kuriuos net reikia maitinti, nes jie taip nusilpę, kad negali pa- 
kelti šaukšto. Šių vargšų priežiūra dvigubai sunki, nes čiabuviai 
nenori padėti jų slaugyti. Jų neprišnekinsi paimti į ranką tai, kas 
kelia pasibjaurėjimą. Taigi mes viską turime daryti patys. O jei- 
gu jau kartais atsiranda toks juodukas, kuris ryžtasi padėti, tai 
jį tiesiog pilte apipilam dovanomis ir giriam be perstojo. 

Mes labai susirūpinę, kad dizenterija neužsikrėstų visa ligoni- 
nė. Kas geria vandenį arba valgo maistą, kokiu nors būdu su- 
terštą dizenterija sergančių Žmonių atmatomis, tas užsikrečia di- 
zenterija. Nusiplovęs rankas užterštame vandenyje arba palietęs 
užterštą Žemę, žmogus gali užsikrėsti dizenterija, jeigu paskui 
kiša pirštus į burną. Taip pat gali užsikrėsti ir tas, kuris išplauna 
savo puodą užterštame vandenyje. 

Taigi reikia žiūrėti, kad dizenterija sergantys ligoniai nieko 
neterštų ir nesusieitų su kitais ligoniais. Jie turėtų gulėti atski- 
ruose barakuose. Bet aš jų neturiu. Neturiu netgi vietos, kur juos 
statyti. Aš galiu padaryti tiktai viena — esamuose barakuose 
lentų pertvaromis atskirti dizenterija sergančius nuo kitų. Tik jų 
visąlaik nelaikysi tuose garduose, kur beveik neįeina saulės 
šviesa. Tačiau kai išleidžiu pasidžiaugti saule, jie be jokios sąži- 
nės priteršia visur, kur tiktai pasisuka. Čia nieko negelbsti jokie 
graudenimai, nepadeda jokia priežiūra. O kad turėčiau jiems ap- 
tvarą! 

Veltui mes kalame ligoniams į galvą, kad būtų atsargūs. Jiems 
griežtai nurodyta gerti ir naudoti maistui tik iš šaltinio atsineštą 
vandenį. Bet upė juk tiktai už dvidešimties žingsnių, o šaltinis 
daugiau kaip už šimto. Taigi vanduo semiamas upėje, o ne šalti- 
nyje. Esam uždraudę ir kartu virtis valgį. Ir vis dėlto verdama 
kartu ir valgoma iš to paties indo, į kurį dizenterikai kiša savo 
nešvarius pirštus. 

Vienas tendjabis, kuriam gydomas kojos pūlinys, tarp dizen- 
terija sergančių ligonių pastebi žmogų iš savo gimtų vietų, nuo 
to laiko jis įsitaiso greta gulėti ir valgo iš vieno puodo. Mes iš- 
krapštom jį iš ten ir paaiškinam, kaip tai yra pavojinga. Vakare 
jis vėl dizenterikų garde. Kad ir kiek jį veji, vis tiek randa būdą 
įsigauti vidun. 

— Tai gal tu mirti nori? — klausia jį ponas Nesmanas. 

— Geriau būti greta brolio ir mirti, negu nematyti brolio, — 
atsako jam bendjabis. 

Namų ilgesys stipresnis už mirties baimę. Dizenterija jo, žino- 
ma, neaplenkia. 


Dabar, kai esame trise ir turime daugiau laiko, dažniau telkia- 
mės į pagalbą mikroskopą, ir štai ką mums pavyksta nustatyti, — 
kad ankilostomidozė (Ankylostomiasis) čia paplitusi daug labiau, 
negu mes įsivaizdąvomę. Kaip žinia, į šią ligą dėmesys. pirmu- 

kart buvo atkreiptas tada, kai, kasant Gotardo tunelį, daugelį li- 
gonių ėmė kamuoti mažakraujystė. Buvo atrastas jos sukėlėjas. 
Pasirodė, jog tai nedideli maždaug centimetro ilgio kirminai, gy- 
venantys plonojoje žarnoje. Vėliau paaiškėjo, kad šia liga ser- 
gama ten, kur tik žmonės turi reikalų su drėgna, neįšylančia že- 
me, pavyzdžiui, tuneliuose, šachtose ir šiltuose kraštuose. 

Užsikrečiama gana savotiškai. Lerva, iš kurios išsirita kirmi- 
nas, gyvena vandenyje arba drėgnoje Žemėje. Bet ji prasiskver- 
bia į Žmogaus organizmą ne kartu su vandeniu per burną, o per 
odą. Iš pradžių ji laikosi plaučiuose. Paskui persikelia į plonąją 
žarną, kur iš jos išsivysto kirminas. Nuo šios ligos nėra jokios 
apsisaugojimo priemonės. Ja galima apsikrėsti netgi plaunantis 
rankas pažiūrėti švariame vandenyje. 

Užsikrėtus ankilostomidozės parazitais, ligos eigai charakte- 
ringi žarnyno sutrikimai, vis didėjantis silpnumas ir mažakrau- 
jystė. Ligonį nuolat ištinka kraujoplūdžiai, kuriuos sukelia žar- 
nų gleivėje gyvenantys kirminai. 

Taigi jeigu ligonis, nesvarbu ar baltasis, ar juodaodis, pasi- 
skundžia mažakraujyste ir silpnumu, reikia patikrinti, ar jis nė- 
ra užsikrėtęs minėtais kirminais. Mikroskopiškai tiriamos jo iš- 
matos ir ieškoma kirmino kiaušinėlių. Kiaušinėlių išmatose būna 
labai daug. Pačių kirminų beveik nepasitaiko. 

Kaip būna malonu, jei ištyrus pasirodo, jog ligonis prastai jau- 
čiasi todėl, kad yra užsikrėtęs ankilostomidoze! Tatai reiškia, jog 
bėdą galima likviduoti palyginti nesunkiai. Kurį laiką pagėrus ti- 
molio ir anglies tetrachlorido, kirminai išvaromi, ir ligonis vėlei 
pasijunta žvalus. Be to, abeji šie vaistai nėra labai brangūs. 

Tačiau gydant reikia nepamiršti atsargumo. Pacientas, gerian- 
tis timolį, tuo metu turi nevartoti alkoholio, riebalų, nes šios me- 
džiagos tirpina timolį. Timolis yra nuodai. Bet jis netirpsta van- 
denyje ir pereina per žarnas neįsisavintas. Ištirpintas alkoholyje 
arba eteryje, jis įsisavinamas, ir tada pasireiškia jo pavojingosios 
savybės. Todėl kiekvienas ligonis, kuris gydosi pas mus, dviem 
arba trims dienoms izoliuojamas. Netgi jei ligoniai europiečiai, 
aš negaliu būti tikras, jog jie laikysis reikiamos atsargos. Vie- 
nam per tai labai sušlubavo širdis. Laimė, laikydamasis savo prin- 
cipo, aš visą laiką neišleidau jo iš akių ir galėjau laiku įsikišti. 
Anglies tetrachloridas pavojingas tuo, kad jis nėra grynas, jame 
dar būna sieros dvideginio likučių. : o g 

Mūsų dėl dizenterijos plėtimosi ir taip prislėgtą nuotaiką dai 
labiau pablogina žinios, jog upės aukštupyje siaučia badas. La- 
biausiai jis apėmęs su Kamerunu susisiekiančias sritis, per kurias 
eina karavanų kelias N Djolė—Boue—Makokou. Svarbiausioji 
tokio smarkaus bado priežastis yra lietūs, kurie nesiliovė visą 
1924-ųjų metų =-sąjį periodą. Jie neleido išdžiūti iškirstam miš- 
kui, ir todėl jo nebuvo galima sudeginti. O čia įprasta sodinti tik 
ten, kur buvo išdegintas miškas. Deginant sunaikinami medžiai 
ir krūmai, o žemė patrešiama pelenais. Jeigu lietūs to neleidžia 
padaryti, tai niekas ir nesodinama, nesvarbu, kokios bus pasek- 
mės. Taip atsitiko ten, aukštupyje, tas pats buvo ir pas mus. Mū- 
sų apylinkėje, kai lietūs baigėsi net nebuvo bandyta kirsti miško. 

Tačiau veisti plantacijas lietui lyjant nėra taip jau visiškai ne- 
įmanoma, lietus tik apsunkina darbą. Jei negalima sudeginti me- 
džių ir krūmų, reikia juos sudėti į krūvas ir sodinti laisvose vie- 
tose tarp kamienų ir šakų krūvų. Kadangi tam nebuvo ryžtasi, tai 
dabar nebeliko plantacijų, kurios duoda derlių. 

Pas mus badas ne taip labai juntamas, nes laivybai tinkamą 
Ogovės ruožą galima aprūpinti iš Europos ir Indijos atvežtais ry- 
žiais. Tuo tarpu žemyno gilumoje, kur ryžius šimtus kilometrų ga- 
bena nešikų vilkstinės, problemos jais neišspręsi. Todėl minėtos 
sritys labai badauja, o pas mus iš bėdos dar dar galima verstis. 
Jeigu, ištikus bado pavojui, būtų buvę laiku susirūpinta ir pasi- 
sodinta kukurūzų, tai nebūtų susidariusi tokia bloga padėtis, kaip 
dabar. Kukurūzai čia puikiai auga ir jau ketvirtą mėnesį duoda 
derlių. Bet kai maisto produktų ėmė trūkti, čiabuviai suvartojo 
maistui tuos kukurūzus, kuriuos reikėjo pasėti. Padėtis dar la- 
biau susikomplikavo todėl, kad labiausiai nuo bado nukentėjusių 
apylinkių gyventojai ėmė keltis į tas vietas, kur dar šiek tiek bu- 
vo maisto produktų, ir niokoti čia plantacijas. Taigi ir ten nieko 
neliko. Dabar jau niekas nedrįsta ką nors sodinti. O kam — kad 
paskui nuneštų vagys? Žmonės bejėgiškai sėdi kaimuose ir lau- 
kia, kas bus. 

Ekvatorinės Afrikos čiabuviams yra būdingas toks energijos 
trūkumas ir nesugebėjimas prisitaikyti prie sunkių aplinkybių, ir 
tai paverčia juos pasigailėjimo vertais padarais. Na gerai, plan- 
tacijų tiekiamo maisto nėra. Bet juk miške ir stepėse galima ban- 
dyti ieškoti mėsos. Dvidešimt peiliais ir ietimis ginkluotų vyrų 
gali apsupti šernų bandą ir nudobti bent vieną. Čionykščiai šer- 

nai nėra tokie pavojingi, kaip Europoje. Bet badaujantys juodu- 
kai neranda tam jėgų, jie sėdi savo trobelėse ir laukia mirties, 
todėl kad aplink badas. Šiuo atveju jau nepasakysi: „Vargas iš- 
moko“, greičiau: „Vargas atima protą". 

Girdėjau, jog vienas ponas bado rajone turi juodaodį medžio- 
toją, kuris anksčiau grįždavo iš miško su geru grobiu. Dabar, pra- 
sidėjus badui, užuot medžiojęs dar energingiau, jis tūno su kitais 
trobelėje, pasiryžęs kartu mirti iš bado, tuo tarpu kai galėtų juos 
išgelbėti, panaudojęs pono tiekiamą amuniciją. Bananai ir ma- 
niokai yra maistas. Taigi be jų negalima gyventi. Hipnotizuoti 
šios logikos, tenai, aukštupyje, jie dabar miršta šimtų šimtais. 

Liepos pabaigoje imuosi naujai dengti savo gyvenamo namo 
stogą, kuris praleidžia saulės spindulius ir lietų pro daugelį dide- 
lių ir mažų skylių. Tam tikslui reikalingus tris tūkstančius lapų 
plokščių esame sukaupę per kelis pastaruosius mėnesius. Tai dau- 
giausia pono Nesmano nuopelnas, mat, jis daugiau už mane su- 
geba išspausti iš pacientų duoklę lapų plokštėmis. 

Bet kur gauti trisdešimt Žmonių, reikalingų šiam darbui? Ligo- 
ninėje beveik vieni sunkūs ligoniai ir visiški invalidai. Dėl visa 
ko sekmadienį po pietų ryžtuosi aplankyti kelis kaimus kitapus 
upės. Gal rasiu darbininkų? Viltis visiškai menka, nes visi vyrai 
kaip tik kirtavietėse toli miškuose. Bet še tau, jie grįžę į kaimus 
spręsti kažkokio svarbaus ginčo. Aš randu juos po dideliu me- 
džiu klausantis juodaodžio advokato aiškinimų. Eidamas nuo 
vienos grupės prie kitos, susitariu su keliais, kad jie tuoj pat, 
pirmadienį, ateis padėti dengti stogo. Traukdamas toliau, aptinku 
pono Rochoviako irkluotojus, kurie sėdi nukabinę nosis. Aną 
naktį, plaukiant į Lambarenę, begemotas apvertė jų kanoją. Jei- 
gu nelaimė būtų atsitikusi ne prie seklumos, visi būtų prigėrę, 
kadangi irkluotojai kilę iš žemyno gilumos ir nemoka plaukti. 
Dabar jie taip įsigąsdinę vandens ir begemotų, kad man nesunku 
juos prikalbėti dvi arba tris dienas saugiai praleisti ant mano sto- 
go ir gauti už tai gerą dovaną. Visa jų manta pražuvusi apvirtus 
kanojai. 

Taigi pirmadienį imamasi darbo, ir po kelių dienų stogas jau 
perdengtas. Po to ant kranto ištraukiamos mūsų kanojos. Jas rei- 
kia pataisyti ir vėl ištepti derva. Visus šiuos darbus privalu at- 
likti sausuoju metu, 


199 


— Dabar kiekviena diena verta trijų, — sako tėvas Silvanas iš 
katalikų misijos, kuris maloniai aprūpina mus daržovėmis iš savo 
daržo. Mat, mes neturime vietos daržui, o kol kas ir laiko jį užsi- 
veisti bei prižiūrėti. Deja, tėvas Silvanas gali džiuginti mus dar- 
žovėmis tiktai kelias savaites. Daržas duoda derlių tiktai sausuo- 
ju metų laiku. Lietinguoju periodu jį tenka palikti dirvonuojan- 
tį, nes daržovės neauga drėgnu, karštu oru. 

Rugpjūčio pradžioje ponas Nesmanas trims savaitėms išvyksta 
pailsėti į Kap Lopišą. Jį paima mažas upinis garlaivis. Visur, kur 
jie sustoja, Nesmaną sveikina buvę mūsų pacientai ir vėlei krei- 
piasi į jį pagalbos. Kap Lopiše jis apsistoja pas banginių medžio- 
tojus norvegus, kurie tuo metu čia medžioja. Mat, banginiai, 
bėgdami nuo šalčio, iš pietų atplaukia iki pat ekvatoriaus. Pietų 
pusrutulyje dabar kaip tik žiema. Pietų vėjas atneša mums vėsą. 

Šiomis dienomis iš žemyno gilumos pas mus atkanka operuotis 
vienas žmogus, sergantis dramblialige: Tipojas, toks jo vardas, 
atėjo čionai iš už penkių šimtų kilometrų tolybės, o žengti gali 
tik smulkiais žingsniukais. Baisiausia, kad jam teko keliauti per 
bado sritį. 

Vienas vyriškis, kurį mes išvadavome iš tokios bėdos, sukelia 
siaubą savo kaimo žmonėms. Kai jis, lengvai žengdamas ir pajau- 
nėjęs, vėlei pasirodo jų tarpe, jie pamano, jog tai dvasia, ir išsi- 
laksto persigandę. Jis papasakoja mums tai pats, atvedęs dovanų 
ožką ir kelis operuotis norinčius pacientus. 

Tačiau ne visi mūsų pagydyti nuo dramblialigės pacientai to- 
kie dėkingi. Vieną iš jų sulaiko Dominikas, kai šis sekmadienio 
popietę nori išnykti su ligoninės antklode ir moskitų tinklu. 

Rugsėjo pradžioje vėlei sulaukiam baltojo paciento, kuriam pir- 
minė miegligės stadija. Atvejis nepaprastai įdomus, nes pacien- 
tas tiktai trys su puse savaitės kaip.atvykęs čionai ir niekada nė- 
ra buvęs jokioj kolonijoj. Taigi galima neabejoti, jog jis užsi- 
krėtęs visai neseniai. Tačiau ponas atrodo labai sunykęs. Jo 
veidą iškreipusi kančios grimasa, būdinga vėlesnėms miegligės 
stadijoms. Tokio greito ligos proceso aš dar nebuvau matęs. Po 
trijų savaičių jis pasijunia kaip naujai užgimęs. 

Greita, beveik stebuklinga sėkmė suteikia naujų jėgų. O mums 
jų labai reikia. Dizenterijos susirgimo atvejų vis gausėja, ir tai 
labai apsunkina čarbą ligoninėje. Visi męs pavargę ir prislėgti, 

Veltui stengiamės, kad ligoninė nebūtų apkrėsta. Ne vienas pa- 
cientas, atvykęs pas mus gydytis kitos ligos, jau užsikrėtė dizen- 
terija. Keli iš jų netgi mirė. Ir operuotuosius, kurie turėjo išvykti 
į namus, ištiko toksai pat likimas. Su kokia baime mes klausia- 
me kiekvieną rytą operuotųjų barake, ar kuris nors nepradėjo 
viduriuoti! Kai žmogus ateina pas mus pilnas pasitikėjimo, pasi- 
ryžęs gultis ant operacinės stalo, mane suima siaubas. Ar neap- 
sirgs jis dizenterija? 

Veltui mes gadiname sau nervus, stengdamiesi įvesti ligoninė- 
je policinį režimą, kad būtų bent kiek paisoma nurodymų dėl 
dizenterijos. Mūsų laukiniai nesupranta tokių dalykų, ir per tai 
visos mūsų pastangos nueina niekais. Vieną vakarą prie prie- 
plaukos, kur vanduo labiausiai užterštas, sutinku moterį, se- 
mienčią į butelį vandenį. Tai vieno operuoto ligonio žmona, iš- 
ėjusi atnešti vyrui vandens. Pasinaudodama tamsa, ji semia 
vandenį uždraustoj vietoj. Šaltinis jai per toli. 

Blogiausia, kad ligoniai dabar pradeda slėpti, jog serga dizen- 
terija. Jie nenori būti stebimi ir netekti laisvės. Kiti ligoniai jų 
neišduoda, jie netgi padeda laikyti mus nežinioje. Vienas nese- 
niai operuotas ligonis, ; asirodo, serga dizenterija. Jis sirgo ja ir 
anksčiau, bet slėpė, nes žinojo, jog dizenterikų mes neoperuo- 
jame. 

Papildomas darbas su dizenterikais visai išsekinęs mūsų per- 
sonalą. Keista, kad pagalbininkai išvis dar dirba. Juk tikrai men- 
kas džiaugsmas bendrauti su tokiais nervingais gydytojais, kaip 
mes. 

Bendjabiai, žinoma, išnaudoja tą laiką, kai mes būnam labiau- 
siai užimti ir turim daugiausia rūpesčių, kad pasirodytų iš pačios 
blogiausios pusės. 

Vieną dieną, supykintas ligonių, kurie vėl sėmė nešvarų van- 
denį, susmunku priėmimo kambaryje ant kėdės ir imu dejuoti: 

— Koks kvailys aš buvau, kad pasidariau šitokių štai laukinių 
daktaras! 

Jozefas švelniai į tai atsako: 

— Taip, čia, žemėje, tu didžiausias kvailys, bet ne danguje! 

Jozefas mėgsta kalbėti sentencijomis. O, kad jis labiau remtų 
mūsų kovą prieš dizenterijos plitimą! 

Šiuo sunkiu metu mane apleidžia Minkejė, pradedantis pagal- 
bininkas, kol kas buvęs ligoniams skirtų barakų statybos briga- 

dininkas. Jis mano, kad šis darbas žemina jo orumą. Žmonės taip 
pat jam prikalbėję, kad toksai gabus jaunikaitis neturi pražūti 
kaip daktaro parankinis ir pagalbininkas. Todėl jis pasiryžęs lan- 
kyti „aukštesniąją mokyklą“, kuri atvers savo duris čionykštėje 
misijos stotyje lapkričio mėnesį. Prieš tai jis turįs duoti pailsėti 
galvai, kad paskui geriau priimtų išmintį. Todėl palieka mane 
jau dabar, kai mes negalime sau leisti nė minutės atokvėpio, jei- 
gu norime iki lietų pradžios nuveikti visus skubiausius darbus. 
Jis kils į inteligentus, o aš vėlei turėsiu vienas rūpintis kietme- 
džio baslių ir bambukų pristatymu ir ištisas dienas leisti statybo- 
je su plaktuku ir pjūklu rankoje. 

Nors Minkejė mane ir įskaudino, atminimas apie jį išlieka ne- 
blogas. Jis ištikimai man tarnavo ir atsidėkojo už tai, ką pada- 
riau jo labui,. kai sirgo. 

Juodaodis stalius lieka. Vaistų atsargų laikymui skirta patalpa 
jau baigta, joje įtaisytos lentynos. Dabar jau galima išpakuoti 
medikamentų dėžes. Jozefo kambariui dabar trūksta tiktai durų 
ir langinių. 

Laikas užsakyti naują medikamentų partiją. Iki jie ateis, gali 
trukti daugiau kaip pusė metų. Be to, kainos šiuo metu pradeda 
taip kilti, jog labai pravartu kuo greičiau ir kuo ilgesniam laikui 
apsirūpinti viskuo, kas reikalinga. Todėl perku ir nemaža gof- 
ruotos skardos. Ilgainiui visų ligoninės pastatų lapų plokščių sto- 
gus noriu pakeisti skardiniais. Lapų plokščių stogus reikia keisti 
kas treji metai ir nuolatos taisyti. Praėjus keleriems metams iš- 
leidžiama tiek pat pinigų, kiek būtų reikėję skardiniam stogui, o 
kur dar vargas, kol apsirūpini lapų plokštėm. Kiek valandų pra- 
leido ponas Nesmanas derėdamasis dėl lapų plokščių mūsų gy- 
venamo namo stogui! Kiek irkluotojų mums teko maitinti ir ap- 
dovanoti, kad jos būtų atgabentos čionai! 

Rugpjūčio viduryje jau prasideda pirmieji lietūs. Dabar visą 
turimą statybinę medžiagą reikia sunešti į sausą vietą. Kadangi 
tuo metu ligoninėje beveik nėra darbui tinkamų žmonių, tai aš 
pats nešioju lentas ir grebėstus kartu su dviem savo ištikimais 
draugais. Tuo metu pamatau juoduką baltais drabužiais, atėjusį 
aplankyti vieno ligonio. 

— Ei bičiuli, — šūkteliu jį, — gal padėtum man trupučiukąi 

— Aš esu inteligentas, — atsako jis,— ir nenešioju rąstų. 

— Tau pasisekė, — sakau aš,— aš irgi norėjau būti inteligen- 
tas, bet nieko iš to neišėjo. 

Prie dizenterijos prisideda dar viena bėda — badas. Iš tikrųjų 
maisto trūko nuo pat vasaros pradžios, bet padėtį vis gelbėdavo 
ryžiai. Dabar jų pristatymas sutriko, ir tatai iškart gavom pa- 
justi. 

Paskutiniaisiais mėnesiais ryžių irgi trūko. Bet buvo manoma, 
jog tai laikinas reiškinys. Rugsėjo pabaigoje tapo aišku, jog pa- 
dėtis tikrai rimta. | 

Šitokį nelemtą ryžių trūkumą sąlygoja daugelis aplinkybių. 
Visų pirma vietiniai pirkliai neįvertino, kokį deficitą sudarys 
bananų ir maniokų išnykimas, kuris buvo neišvengiamas, pasku- 
tiniaisiais metais nepasodinus naujų plantacijų, ir per mažai iš 
anksto užsakė ryžių. Be to, laivas, vežęs daugelį tonų ryžių va- 
karinei Afrikos pakrantei, patyrė avariją, per tai jo krovinys su- 
šlapo ir sugedo. Pranešama, jog kiti laivai, taip pat su ryžiais, iš- 
kraunant nepalankiu oru bloguose Afrikos uostuose praranda 
daug laiko. Į kiekvieną uostą jie vėluojasi po kelias savaites. 
Taigi susidariusį didelį ryžių deficitą galima bus likviduoti tiktai 
per kelis mėnesius. Prasidedanti panika ir jos keliama didelė šios 
brangios prekės paklausa dar labiau blogina padėtį. 

Labiausiai nuo to kenčia smulkieji medienos pirkliai, pasiklio- 
vę reguliariais mėnesiniais pristatymais ir apie nelaimę savo at- 
kampiuose postuose sužinoję tiktai tada, kai ji jau buvo atėjusi. 

Ligoniai kol kas turi ką valgyti. Birželio ir liepos mėnesiais, 
vos tiktai pasirodžius pirmiesiems ryžių trūkumo ženklams ir ti- 
kėdamiesi kainų pakėlimo, mes dėl visa ko susidarome neliečia- 
mą dviejų tūkstančių penkių šimtų kilogramų atsargą. Tokiam 
dideliam pirkiniui ryžtamės, pasitikėdami savo rėmėjais iš Euro- 
pos. Jei ne naujo namo patalpos, aš nebūčiau turėjęs kur dėti 
šitiekos maišų ryžių. Jei ne motorinė valtis, nebūčiau galėjęs lai- 
ku jų susivežti. Mat, nusipirkus-ryžius, juos reikėjo skubiai atsi- 
imti, nes kitaip jie galėjo būti parduoti dar kartą kam nors ki- 
tam. Su turima atsarga, kurios mums visi pavydi, šiaip taip laiko- 
mės paviršiuje. Kai tik išgirstu tolumoje garlaivio ar garlaiviuko 
tūtavimą, tuojau sėdu į motorinę valtį ir piaukiu į didžiąją upės 
atšaką, kurios pakrantėje stovi faktorijos, kad nebūčiau pamirš- 
tas ryžių dalybose, nes garlaivis gali būti ių atvežęs: ak, kaip 
dažnai atveža ko nori, bet tik ne ryžių! 

Bet atsargos vis dėlto po truputį senka, nes yta per mažai pa- 
pildomos. Ligonių skaičius kas mėnuo didėja, ir dabar beveik 
visąlaik turime kasdien maitinti ir apnakvydinti po šimtą dvide- 
šimt ir daugiau ligonių. O kur dar personalas. Kasdien reikia nuo 
šešiasdešimties iki aštuoniasdešimties kilogramų ryžių, jeigu ne 
daugiau. Bananų dabar išvis negalima gauti. Būna momentų, kai 
atsargų turime tiktai kelioms dienoms. Tačiau kiekvienąsyk pas- 
kutinę akimirką man pavyksta gauti šiek tiek ryžių. Tai vis mo- 
torinės valties nuopelnas. 

Negaliu įsivaizduoti, kas būtų, jeigu visos mūsų atsargos galu- 
tinai išsibaigtų. Daugelis ligonių gyvena už šimto ar šimto pen- 
kiasdešimt kilometrų nuo čia, jeigu ne toliau. Galimybės parga- 
benti juos namo aš nematau. Aš net negaliu taip greit, kaip no- 
rėčiau, atsikratyti pasveikusiųjų. Dažnas sėdi mums ant sprando 
ir valgo mūsų ryžius dar aštuonias ar dešimt dienų, kol pagaliau 
atsiranda kanoja ar motorinė valtis, kuri plaukia į jo gyvenamą 
vietą. Be to, jie ir neskuba iš čia išnykti. Juk namuose jų laukia 
badas. 

Kirtavietėse vaizdas pasibaisėtinas. Daugumoje darbai nutrū- 
kę. Bendjabiai, kad nereikėtų mirti iš bado, zuja po mišką ir ieš- 
ko uogų, grybų, šaknų, laukinių bičių medaus, palmių riešutų ir 
ananasų. Ananasai čia auga vieni patys. Kartais būriui pavyksta 
aptikti apleistą maniokų plantaciją, kur dar galima išsikasti vie- 
ną kitą maniokų šaknį. Lapkričio pabaigoje sunoksta mango vai- 
siai. Mango medžiai auga ten, kur kadaise stovėjo kaimai. Gruo- 
džio mėnesį pribręsta pirmosios rugsėjo pradžioje pasėtų kukurū- 
zų burbuolės. Bananų iki vasario nereikia tikėtis. 

Malonu žiūrėti, kaip medienos pirkliai padeda vienas kitam. 
Žiūrėk, gavo kuris kelis maišus ryžių, tai duoda dalį kaimynui, 
nors šis yra jo konkurentas. Aš pats padedu Samkitos misijai, 
dviem draugingiems medienos pirkliams ir vienai anglų fakto- 
rijai. 

Deja, nemaža ryžių prarandama apsivertus kanojoms. Maži 
garlaiviai, anksčiau vežiodavę ryžius, dabar nekursuoja, nes 
krovinių mažai, o ir tie patys gaunami nereguliariai. Todėl kano- 
jos iš toli siunčiamos į Lambarenę, patikėtos oro kaprizų ir leng- 
vabūdžių juodukų valiai. 

O kokie vaikščiojantys skeletai dabar atvežami į ligoninę! Di- 
zenterija vis dar plečiasi. Kaip ir reikėjo tikėtis, dažnai apsinuo- 
dijama grybais. Keista, bet pasirodo, jog galima apsinuodyti ir 

laukinių bičių medumi. Iš įvairių kirtaviečių gaunam žinių apie 
grupinius sunkius susirgimus ir staigius mirties atvejus. Grybai 
čia niekuo dėti, nes žmonės jų nevalgė. Ir vis dėlto tai turi būti 
apsinuodijimas maistu, nes serga paprastai tie, kurie kartu ieško- 
jo miške valgomų dalykų. Vienas medienos pirklys užveda mus 
ant pėdų. Pasirodo, kad visi jo kirtavietėje taip paslaptingai su- 
sirgę žmonės valgė laukinių bičių medaus. Mes imam tirti šį 
reiškinį ir sužinome, kad tai buvo ypatingas medus, suneštas vie- 
nos mažos rūšies bičių, kurios gyvena medžių drevėse ir ypač 
mėgsta jose pasitaikančius vienos rūšies skruzdėlių lizdus. Me- 
dus kenksmingas todėl, kad jame yra skruzdėlių rūgšties, kuri 
gali sukelti smarkų inkstų uždegimą. Laukiniams medus ypač pa- 
vojingas todėl, kad jie ryja jį labai dideliais kiekiais kartu su ko- 
riais ir visokiais prilipusiais skruzdėlių lizdo nešvarumais. Du li- 
gonius, apsinuodijusius medumi, kurie atvyksta iš minėtos kirta- 
vietės, pavyksta išgelbėti, nes jiems per dalybas buvo kliuvę 
mažiau, negu kitiems. Uždegimas praeina. 

Deja, neturime laiko plačiau patyrinėti šio įdomaus reiškinio. 
Kiek galėdami skleidžiam aplinkui žinią, jog reikėtų nevalgyti 
medaus, kuris yra tamsesnis už įprastą laukinių bičių medų. Bet 
ar atsiras bent vienas bendjabis, kuris to paklausys? 

Spalio viduryje atvyksta panelė Ema Hausknecht. Ji bus ant- 
roji slaugė. Iki šiol mokytojavo Elzase. Aš pažįstu ją jau senokai. 
Prieš kelerius metus ji jau buvo siūliusi man savo pagalbą. 

Naujajai slaugei pavedamas namų ūkis ir baltieji ligoniai. Tai- 
gi panelė Kotman gali visą dieną praleisti ligoninėje. 

Koks tai palengvinimas mums, kai dabar žinom, kad yra žmo- 
Mes patys kartais beveik ištisą dieną pratūnom priėmimo kamba- 
ryje ir vaistinėje. Dabar jau yra kam pasirūpinti, kad dizenterija 
sergantys ligoniai gautų sriubos, o naujokai išsikuoptų guolį. 
Dabar jau yra kam pažiūrėti, ar ligoniai viską turi, kas jiems rei- 
kalinga. Visi ginčai, kurie kyla ligoninėje, išdėstomi panelei 
Kotman, ir ji juos išsprendžia. Ji nuolatos stebi maisto davinių 
dalijimą, kurį mes pernelyg dažnai patikėdavom Dominikui. Ji 
žiūri, kad po mūsų džiovintų žuvų atsargom būtų pakurstoma ug- 
nis, tai daroma tam, kad žuvys nesugestų ir kad į jas neįsimestų 
kirminai. Rytais ji išdalina kastuvus, kirvius ir peilius. Vakarais 

ti kanojas. Be to, ji tvarko baltinius, tvarsčius ir vadovauja skal- 
bimui. Operuojant ji atlieka operacinės seselės pareigas. 

Tai, kad ligoninės darbe vis labiau ir labiau įsigali tvarka, 
mums galėtų suteikti jėgų, jeigu dėl vietos stokos, dizenterijos 
ir bado susidariusi padėtis nebūtų tokia beviltiška. Ir kuo toliau, 
tuo blogiau. Ligoninėje vis labiau plinta dizenterija. Beveik kiek- 
vieną dieną aptinkamas naujas ligonis, užsikrėtęs pas mus. O 
dizenterija sergantys vis tebevežami. Neseniai vieną rytą pri- 
ėmėm iškart šešis. 

Visiškai prieš mano norą ir valią mane nuolatos apninka min- 
tys, kurias kiek galėdamas veju ir vis dėlto negaliu nuvyti. At- 
sirado kitų naujų aplinkybių, verčiančių susitaikstyti su ligoni- 
nės perkėlimu, kuriam priešinuosi nuo pat savo sugrįžimo, nuo- 
latos argumentuodamas tuo, jog neturiu tam nei statybinių me- 
džiagų, nei darbo jėgos. Jau keli mėnesiai visos mano pastangos 
skirtos tam, kad nuvyčiau mintį, jog vietos, kurios užteko ketu- 
riasdešimčiai ligonių, yra per mažai šimtui dvidešimčiai! 

Kadangi vietos taip mažai, aš negaliu deramai izoliuoti sergan- 
čių dizenterija nuo kitų pacientų. Dėl tos pačios priežasties ne- 
galiu vargšams psichiniams ligoniams padaryti to, ką privalė- 
čiau.. Kamera, kurią jiems turiu — tamsi belangė skylė,— stovi 
tarp kitų ligonių būstų. Atskiros patalpos, kurią pasiektų saulės 
šviesa, nėra. Triukšmaujančių psichinių ligonių ilgai laikyti ne- 
galima, nes greta jų negali tverti kiti pacientai. Taigi turiu juos 
surištus išsiųsti atgal į kaimus, kur jie kartais nukankinami, kai 
tuo tarpu mano priežiūroje galbūt galėtų pasveikti. Tokiais at- 
vejais aš labai kenčiu, nors to neparodau net savo pagalbinin- 
kams. Jei turėčiau daugiau vietos statybai, psichinius ligonius 
galėčiau patalpinti toliau nuo kitų ir įvykdyti savo pareigą jiems. 

Mano pagalbininkai, lygiai kaip aš, nekreipia dėmesio į tai, 
jog trūksta patalpų ligonių apžiūrėjimui ir gydymo procedūroms, 
kad jos per mažos, nes visi mes nesame reiklūs. Tačiau kad ir 
kaip žiūrėsi, vis dėlto reikia rūpintis šimtu dvidešimt ligonių vie- 
toj keturiasdešimties, be to, dabar dirba trys gydytojai, o ne vie- 
nas. Visų pirma trūksta patalpos perrišimams, kurių kiekvieną 
dieną padaroma daugybė. Tenka dirbti lauke, kas labai kenks- 
minga ir tam, kuris perrišinėja, ir pačiam perrišamajam, o taip 
pat prieštarauja visoms medicinos taisyklėms. Mes neturim pa- 
talpos septinėms operacijoms, bakteriologiniams ir mikroskopi- 
niams tyrimams! Visas mūsų darbas vyksta dviejuose kamba- 

riuose keturių metrų ilgio ir keturių pločio ir dviejose mažose grê- 
timose kamaraitėse, kurių viena yra vaistinė, o kita drauge ir 
laboratorija, ir sterilizavimo patalpa. Tame kambaryje, kur mes 
apžiūrinėjame ligonius, Jozefas daro injekcijas, du juodukai vy- 
nioja tvarsčius, o dar du plauna butelius. Triukšmo ir stumdymo- 
si čia kaip tikrame turguje. Ir norėdami žodžiais neįstengtume 
apsakyti, kaip tokia aplinka kenkia darbui ir kaip tai vargina bei 
nervina. 

Barakuose labai trūksta vietos ir be dizenterijos keliamų 
problemų. Mirštančiųjų mes negalime paguldyti atskirai. Netu- 
rim vietos net mirusiems. Jie guli barakuose tarp kitų, kol iš- 
nešami į kapus. 

Neturiu kur tinkamai apgyvendinti mūsų persona'o Išskyrus 
Jozefą ir virėją Aloizą, visi kiti gyvena pakampėse ir užkabo- 
riuose. Kad jie neišsilakstytų, aš vis žadu kada nors aprūpinti 
žmoniškais būstais. Tačiau, kaip tai padaryti, man pačiam yra 
visiškai neaišku. Jei galėčiau aprūpinti savo tarnautojus ge- 
rais būstais, nors darbas ir nelengvas, rasčiau pakankamai pa- 
galbininkų, kurių stoka taip trukdo darbą. 

Gaisro pavojus mūsų ligoninėje toks didelis, kad mes dėl to 
net nesistengiame turėti kokių nors iliuzijų. Mūsų ligonių ba- 
rakai ir visi kiti statiniai taip sugrūsti, kad, kuriam nors užsi- 
degus, viską tucjau apimtų liepsnos, prieš kurias būtume be- 
jėgiai. 

Ar galiu, esant tokiai padėčiai, pykti ant dizenterijos, kad ji 
taip negailestingai rodo man, kaip pas mus trūksta vietos ir 
patalpų! 

Badas savo ruožtu perša man mintį, kaip nesveika ir pavo- 
jinga, kad tokia įstaiga, kaip mano ligoninė, nestovi nuosava- 
me sklype ir nėra apsupta žemių, kur galima būtų auginti įvai- 
rius maistinius augalus. Jeigu vasaros pradžioje, kai badas tik- 
rai pasirodė horizonte, būčiau galėjęs pasisodinti kukurūzų, tai 
dabar jie jau galėtų sudaryti dalį davinio! 

Mano ligoninėje beveik visada yra dvidešimt ar trisdešimt 
žmonių, kurie gali dirbti lengvesnius lauko darbus. Visų pirma 
tai ligonius lydintys asmenys, kuriuos aš vis tiek turiu maitin- 
ti. Kodėl jie turi sėdėti, nieko neveikdami? Jeigu tie Žmonės, 
truputį padirbėję laukuose, bent šiek tiek atsiteis už savo ir sa- 
vo sergančiųjų giminaičių maisto davinius, tai bus ir pigu, ir 
teisinga. O kur dar tiek ir tiek nesunkiai sergančių ir sveiks- 

tančių, kuriems irgi nepakenks truputį padirbėti. Ligoniai, bē- 
sigydantys kojų pūlinius, ant kurių jau pradėjusi trauktis oda, 
paprastai beveik niekuo nesiskundžia, todėl jiems pilnai gali- 
ma duoti užsiėmimą kelioms valandoms. Žodžiu, neturėdama 
žemės, mano ligoninė neišnaudoja nemaža darbo jėgos. 

Anksčiau tokios problemos net nebuvo. Kai turėdavom tik 
keturiasdešimt ligonių, darbui tinkamų žmonių buvo daug ma- 
žiau, negu dabar, kai jų šimtas dvidešimt ir daugiau. O ir pati 
mintis, be ligoninės, dar apsikrauti žemės ūkio darbų rūpesčiais, 
atrodė mažai viliojanti, kol dar šiaip taip buvo galima gauti 
bananų ir maniokų. Tačiau dabar, kai aplinkui siaučia badas 
ir vis labiau ir labiau tampa aiškų, jog šiame krašte tai bus 
chroniška bėda, tokia idėja įgyja visiškai kitą pavidalą.“ Kad 
išsilaikytų, bent jau dalį maisto produktų ligoninė privalo ga- 
mintis pati. Mes negalime ir toliau būti priklausomi nuo atve- 
žamų ryžių. Visų pirma jie pernelyg brangūs. Be to, negali bū- 
ti tikras, kad jų visada bus, kaip kad dabar gaunam aiškiai ta- 
tai patirti. Galiausiai ligoniai nepakenčia vien ryžių. Daugelis 
atvyksta gydytis būtent nuo jų apsirgę. Taigi bananai ir manio- 
kai ligoninei yra reikalingi ir kaip vaistai. 

Besigydantiems aš kiekviena proga aiškinu, kad anapus jū- 
ros gyvenančių draugų dovanas, iš kurių ligoninė egzistuoja, 
galiu priimti tik su ta sąlyga, jei čiabuviai savo ruožtu kiek ga- 
lėdami padės pinigais, maisto produktais arba darbu. Šio prin- 
cipo mes griežtai laikomės. Suprantantiems užtenka žodžio, ki- 
tus verčiame. Visi mes, ir gydytojai, ir slaugės, šiuo atžvilgiu 
esame vieningos nuomonės. Prieš savo veiklos rėmėjus mes 
norime turėti švarią sąžinę. Nelauktai į visas puses išsiplėtu- 
sios ligoninės poreikiai dideli. Todėl negalima išleisti nė skati- 
ko daugiau, negu būtina. Aplinkiniai gyventojai ir ligoniai tu- 
ri kiek galėdami padėti ligoninei. 

Greta ligoninės esančioje plantacijoje daugelis tų, kurie nie- 
ku kitu negali atsilyginti už suteiktą pagalbą, galėtų savo dar- 
bu pagaminti maisto produktų ir taip sutaupyti pinigų, kuriuos 
teko išleisti ryžiams. 

Štai šitaip visą spalio mėnesį svarstęs ir galvojęs, pagaliau 
ryžtuosi nedelsiant perkelti ligoninę į erdvesnę vietą, kur že- 
mė aplinkui priklausytų mums. Gofruotos skardos stogams kaip 
tik turiu. Ji buvo skirta senosios ligoninės stogų perdengimui. 
Dabar bus panaudota naujiems pastatams. Darbo jėgos man ne- 

truks. Tam, kuris turi ryžių, šiuo sunkiu metu nesunku buš raš- 
ti darbininkų. Kokie dabar palyginti ramūs ligoniai ir jų arti- 
mieji! Jie nevengia darbo, netgi siūlosi patys, nes tie, kurie dir- 
ba, gauna didesnį davinį. 

Šitaip greit apsispręsti verčia ir nuolatinis kainų augimas. 
Turint galvoje tai, kad ligoninę kada nors vis tiek reikės per- 
kelti, dabar tam paskutinis palankus momentas. Tai, kas bus 
pastatyta po trijų mėnesių, kainuos jau kur kas brangiau, negu 
šiuo metu. Taigi aš turiu imtis darbo dabar arba išvis atsisaky- 
ti ligoninės perkėlimo idėjos. 

Apie šį savo sprendimą aš niekam nieko nesakau. Vienas iš- 
plaukęs kanoja, apžiūriu tą vietą, kuri labiausiai tinka mano 
planų įgyvendinimui. Ji yra už trijų kilometrų prieš vandenį 
nuo čia, tame pačiame krante, ten, kur Ogovė suskyla į dvi at- 
šakas. Tenai anksčiau stovėjo dideli kaimai. Čia gyveno pats 
N'Kombė, karalius Saulė — Afrikoje irgi būta karalių saulių! 
Taigi anksčiau žemė daiktais buvo naudojama. Dabar ją den- 
giantis miškas yra palyginti jaunas, ir todėl jį išnaikinti nebūtų 
labai sunku. Kadangi čia anksčiau būta žmonių būstų ir planta- 
cijų, aplinkui auga daug aliejinių palmių. 

Plati dauba netoli upės labai tinka ligoninei. Nuolaidžios ją 
supančios kalvos tarsi sukurtos tam, kad ant jų stovėtų mūsų 
gyvenamieji namai. 

Kiek kartų jau buvau čia, ponas misionierius Morelis rodė 
man tą vietą per pirmą mano kadenciją. Tą pačią dieną, kai tik 
sugrįžau, buvau atkakęs čionai ir apgailestavau, kad, užuot 
glaudęsis griuvėsiuose, negaliu čia pastatyti naujos ligoninės. 
Dabar aš vėlei čia, dizenterijos ir bado priverstas vis dėlto čia 
įsikurti. 

Prašymą leisti naudotis žeme mūsų srities viršininkas sutinka 
kuo palankiausiai. Būtiniems formalumams sutvarkyti reikėsią 
kelių mėnesių. Tačiau turint galvoje esamas aplinkybes ir tai, 
jog iš jokios pusės prieštaravimų nebus, teritorija laikinai ati- 
duodama mano žinion. „„Koncesijos“ teisėmis gaunu apie septy- 
niasdešimt hektarų miško ir krūmynų. Tatai reiškia, kad žemė 
lieka valstybės nuosavybė, bet man leidžiama joje statyti ir veis- 
ti plantacijas. Tai, kas pastatoma ir pasodinama, virsta mano nuo- 
savybe. Visa kita lieka valstybei. Kitokios žemės gavimo formos 
kolonijoje nėra. 

Sugrįžęs iš srities viršininko susikviečiu gydytojus ir slauges 
ir supažindinu juos su esama padėtimi. Iš pradžių visi nustėrsta iš 
netikėtumo. Paskui pratrūksta džiūgauti. Įtikinėti jų visai nerei- 
kia. Jie iš pat pradžių su viskuo sutinka. Ir čia visi mes prade- 
dame stebėtis, iš kur ta mūsų drąsa ryžtis tokiam dalykui. Nuste- 
bę žiūri į mus juodukai. Jie neįpratę, kad mes šitaip gestikuliuo- 
tume ir kalbėtume viens per kitą. 

O aš galvoju apie tą auką, kurią dėl ligoninės perkėlimo turės 
sudėti mano žmona ir vaikas. Šios žiemos pabaigoje jie laukė ma- 
nęs sugrįžtant. Tačiau dabar vargu ar grįšiu į Europą ir kitos 
pradžioje. Be manęs statyti negalima. Bendram ligoninės pastatų 
suplanavimui ir išdėstymui reikalingas mano patyrimas. Kai na- 
mai bus po stogu, vidaus įrangos darbams galės imtis vadovauti 
kas nors kitas. 


Nori nenori tenka susitaikyti su tuo, jog mano įstaiga bus daug 
didesnė, negu planavau, ir kad savo dalies pareikalaus taip pat 
dizenterija ir badas. Tačiau vienbalsis ir entuziastingas mano iš- 
tikimų ir atsidavusių padėjėjų pritarimas sako man, iog aš el- 
giuosi teisingai. 

Mūsų laukia sunkus darbas. Tegu Europoje gyvenantys drau- 
gai žino, kad jo, kaip būtino ir naudingo reikalui, mes imamės su 
džiaugsmu. Tegu jie taip pat žino, kokie mes dėkingi jiems. už tą 
supratingumą ir pagalbą, kurią jie mums taip jaudinamai teikia. 
Pasitikėdami jais mes ryžtamės tam, ką esame užsibiėžę, ir ima- 
mės to, ką reikia nuveikti, kad šioje nelaimingoje šalyje būtų 
galima deramai kovoti su skausmais ir kančiomis. 


VĖLUS 1925-UJŲ RUDUO IR ŽIEMA. STATYBŲ METAS 
Nuo 1925-ųjų rudens iki 1927-ųjų vasaros 


Kad turėtume kur guldyti ligonius, kad galima būtų izoliuoti uż- 
krečiamus ligonius, kad galėtume užsiveisti plantaciją, vėlyvą 
1925-ųjų metų rudenį nusprendžiam perkelti ligoninę į erdvesnę 
vietą, esančią už trijų kilometrų priešais vandenį. Šis planas 

mums iš pradžių atrodo toks nutrūktgalviškas, kad kurį laiką ne- 
drįstame apie jį niekam nieko sakyti. Mes nuolatos bijomės, kad 
jis gali sužlugti. Ar nepabėgs vienintelis juodaodis meistras, ku- 
rį mes turime? Ar pavyks sukaupti pakankamai statybinių me- 
džiagų? Ar netikėtai neatsiras kas nors, turintis senesnes teises į 
mūsų pretenduojamą teritoriją ir galintis jas pareikšti? 

Pirmiausia reikia apsismaigstyti mums laikinai pažadėtą žemę, 
kad būtų galima padaryti plano projektą, kurį reikia įteikti sri- 
ties viršininkui. Su kompasu naršome mišką ir kertame kelius, 
kad galima būtų daryti išmatavimus. Jei prieiname pelke, tenka 
pasitenkinti didžiuliais kuolais, kuriuos įkalame į liūną kas dvi- 
dešimt metrų. Atsidūrę priešais krūmus, kur gyvena baisiosios 
rudos skruzdėlės, juodaodžiai ir baltieji lenkčiomis sprunka at- 
gal. Šios skruzdėlės tupi ant šakų ir krinta įsibrovėliams gumu- 
lais ant galvų. 

Dar tebesmaigstant teritoriją, prasideda miško naikinimo dar- 
bai. Mes turime kuo greičiau įsisavinti gabalą žemės, kad galė- 
tume pasisodinti kukurūzų. Badmetis nesibaigia, ir mes, atrodo, 
dar ilgai būsime priversti maitinti ligonius ir jų artimuosius ry- 
žiais iš Europos, todėl reikia prasimanyti vitaminingesnio mais- 
to, kurį galima būtų duoti kaip priedą. 

Jau seniai pastebėta, jog tiktai neišlukštenti ryžiai turi orga- 
nizmui reikalingų vitaminų. Išlukštentuose —tai yra tokiuose 
ryžiuose, kokie paprastai pardavinėjami, — jų jau nėra, ir todėl 
ilgai valgyti vien juos pavojinga. Veltui aš stengiuosi gauti ne- 
lukštentų ryžių. Tokiais tiesiog neprekiaujama. Beje, buvo viena 
proga, bet reikėjo iškart užsisakyti iš Europos net dvidešimt to- 
nų. Tačiau juodukai galėjo jų nepriimti, pamatę, kad jie ne tokie 
balti, kaip kad įprasta. Taigi ne visais atžvilgiais mes gyvename 
pažangos amžiuje. Svarbiausių mitybos mokslo pasiekimų, deja, 
negalima įgyvendinti praktikoje. 

Miško kirtimui kiekvieną rytą mobilizuojami visi ligoniai ir jų 
artimieji, kurie bent kiek pakruta; jie apginkluojami kirviais ir 
dideliais peiliais ir kanojomis atvežami tris kilometrus prieš van- 
denį į mūsų naująjį sklypą. Tą būrį sudaro vyrai ir moterys, ku- 
rie gyvena pas mus kaip ligonių palydovai. Tarp jų yra ir pa- 
sveikusių ligonių, iš dėkingumo likusių kelias dienas padėti. Žmo- 
nės yra paslaugūs, nes tie, kurie dirba, gauna pilną maisto 
davinį, tuo tarpu paprasti mūsų įnamiai, jeigu tai, žinoma, ne 

sunkiai sergantys ligoniai, priversti tenkintis dviem trečdaliais. 
Tačiau būna momentų, kai reikia taupyti ir dirbančiųjų sąskaita. 

Badas ne mažėja, o didėja. Mano ryžių atsargos dažnai beveik 
išsibaigia. Vos tiktai pasigirsta iš Kap Lopišo putės atplaukian- 
čio garlaivio tūtavimas, aš tuojau sėdu į motorinę `- «!tį ir išplau- 
kiu, kad spėčiau į ryžių dalybas. Praėjus ketvirčiui valandos po 
iškrovimo, brangus krovinys jau būna išsidalintas a'vykusiųjų. 
Paprastai laivas neatveža ryžių, o tik žinią, kad tai padarys kitas. 
Bet būna, kad ir šis išsiilgtas laivas atplaukia be ryžių ir atgabe- 
na tik tabako, indų, taurių, žibintų ir gramofonų. Ir vėlei sužinai, 
kad dar kitas tai jau tikrai atveš ryžių. Kiek dienų prarandu ši- 
taip šen ir ten važinėdamasis upe! Dažnai skubu tolumoje taria- 
mai išgirdęs signalą, kuris paskui pasirodo buvęs apgaulingas! 

Dirbantys žmonės gauna ne tik maistą, bet ir dovanų. Jei aš 
klausčiau, ko jie norėtų dovanų, visi vieningai reikalautų taba- 
ko ir alkoholinių gėrimų. Tuo metu, kai šiose vietose klestėjo 
vergų prekyba, tabakas ir alkoholis, greta parako ir švino, buvo 
didžiausios vertybės. Tokia tradicija išlikusi iki šių dienų. Žmo- 
nėms buvo sunku priprasti prie mano apdovanojimo formos. Aš 
duodu tiktai naudingus daiktus: šaukštus — šakutės čia beveik 
nenaudojamos, — puodukus, lėkštes, peilius, puodus, demblius iš 
rafijos, antklodes ir medžiagos drabužiams bei moskitinius tink- 
lus. Maždaug kas antrą dieną gerai dirbę Žmonės gauna pažymė- 
jimą dovanai gauti. Kas dešimtą dieną būna dalijamos dovanos. 
Kiekvienas daiktas įvertintas atitinkamu pažymėjimų skaičiumi. 
Kad gautų antklodę, žmogus turi rinkti pažymėjimus tris ar ke- 
turias savaites. Labiausiai pageidaujami peiliai. Kadangi dauge- 
lis mano žmenių vaikšto tiktai su šlaunijuostėmis ir neturi kiše- 
nės, kur galėtų įsidėti peilį, aš turiu peilių su skyle kote, per ku- 
rią galima perverti virvelę. Prisirišę tokias virveles, jie nešioja 
peilius ant kaklo. Berniukas, daugelį savaičių buvęs prie sergan- 
čios tetos ir uoliai darbavęsis kartu su kitais, gali grįžti namo 
pasikabinęs pakaklėje ne vieną peilį ir išsikeisti paskui juos į 
daugelį naudingų daiktų. 

Gana sunku būna surinkti į darbą žmones rytais. Daktaras Nes- 
manas ir daktaras Lauterburgas šioje srityje turi tam tikrą pa- 
tirtį. Kiekvieną rytą jiems tenka ilgokai garsiai pašūkauti, kol 
kanojos pagaliau prisipildo. Čiabuviai pagalbininkai negali jų 
pakeisti. Jie neturi tokio autoriteto. Be to, jie negali nuspręsti, 
kas yra darbingas ir kas ne, 

Kai darbui tinkamų susirenka daug, kanojų nebeužtenka. Tuo- 
met moteris reikia gabenti motorine valtimi. Plaukdamos jos taip 
klega, kad motoro burzgimas būna kaip armonikos muzika, akom- 
panuojanti orkestro grojimui. 

Paprastai mes surenkame apie penkiolika darbininkų, kurių, 
turint galvoje darbo apimtį, toli gražu neužtenka. Kuris nors iš 
mūsų, kad darbas bent kiek judėtų į priekį, turi plaukti kartu 
veiktų. Argi verta stengtis jiems, dabar čia esantiems, kai tuo 
tarpu kiti, kurie gulės ligoninėje po kelių mėnesių, valgys ku- 
kurūzus ir ko gero gyvens geruose barakuose? 

Diena čia, naujose mūsų valdose, praeina kaip simfonija. Len- 
to: Žmonės sušniurę ima kirvius ir peilius, kuriuos aš jiems išlipus 
įteikiu. Pamažėliais kaip sraigės pėdina tenai, kur reikia kirsti 
medžius ir krūmus. Pagaliau kiekvienas stovi savo vietoje. Pasi- 
girsta atsargūs pirmieji kirčiai. — Moderato: kirviai ir peiliai pok- 
ši labai jau lėtu tempu. Dirigentas veltui stengiasi jį pagreitinti. 
Pietų pertrauka padaro galą šiai nuobodžiai daliai. — Adagio: per 
didelį vargą vėlei suvarau žmones į darbo vietas gūdžiame miš- 
ke. Jokio vėjelio. Kartkartėmis pasigirsta kirvio smūgis.— Sker- 
co: nusiseka keli pokštai, kuriuos, netekęs vilties, pasakau. Nuo- 
taika pagyvėja. Linksmi žodžiai ima skraidyti šen ir ten. Keletas 
žmonių pradeda dainuoti. Į tą laiką truputį atvėsta. Nuo upės į 
tankynę prasiskverbia lengvo vėjelio dvelksmas.— Finalas: links- 
mumas apėmęs visus. Tegu galą gauna piktas miškas, dėl kurio 
jie čia turi styroti, užuot ramiai sėdėję ligoninėje. Jo adresu pra- 
dedama garsiai svaidytis piktais prakeiksmais. Šaukdami ir spieg- 
dami jie puola jį. Kirviai ir peiliai pokši lenkčiomis Dabar jau 
nevalia atskristi paukščiui, pasirodyti voverei, užduoti klausimą, 
ką nors įsakyti. Užtenka bent kiek atitraukti dėmesį, ir stebuklui 
galas. Kirviai ir peiliai liausis pokšėję, žmonės pradės dalintis 
įspūdžiais apie tai, ką girdėjo ir matė, ir jų jau nebeišjudinsi. 

Laimė, dėmesio niekas neatitraukia. Šėlstama toliau. Jeigu ši- 
toksai finalas trunka bent gerą pusvalandį, diena nepraeina vel- 
tui. Pagaliau aš sušunku „Amani! Amani!” (Gana! Gana!) ir pa- 
skelbiu darbo dienos pabaigą. 

Saulė dar nenusileidusi. Tačiau kolei nužingsniuojame iš dar- 
bo vietos iki upės, kol parplaukiam kanojomis atgal, kol suren- 
ku įrankius ir žmonės gauna maisto davinius, praeina apie pus- 
antros valandos. O tuoj po šeštos valandos vakaro- ekvatorinėje 

dalyje užeina naktis. Šurinkti kirvius ir peilius ir išdalinti maisto 
davinius žibinto šviesoje yra nepaprastai sunku. Be to, reikia 
stengtis, jog gydytojai ir slaugės iki sutemstant baigtų visus dar- 
bus lauke, kad jų nesugeltų moskitai, kurie, žinia, nešioja ma- 
liariją. 

Tasai, kuris yra išplaukęs su darbininkais, po pietų turi nuola- 
tos stebėti dangų, ar nėra audros žymių. Vos tiktai išvydęs įtar- 
tinus debesis, privalo duoti ženklą grįžti atgal. Žmonėms nevalia 
leisti sušlapti, nes paskui juos ištinka maliarijos priepuoliai. Taip 
pat nevalia, kad audra užkluptų plaukiant upe. Mat, daugelis yra 
kilimo iš žemyno gilumos ir nemoka plaukti. Apsivertus kano- 
jai, jiems būtų galas. 

Gruodžio ketvirtą dieną, grįžtant namo, užklumpa baisi audra. 
Nesmanas, kuris vadovavo tądien miško kirtimo darbams, per 
vėlai pastebi pavojų. Nusigandę mes laukiam jų pusantros va- 
landos. Pagaliau audra aprimsta. Juodą naktį, pliaupiant tikram 
tvano lietui, kanojos viena po kitos parplaukia. Jos kaip tik spė- 
jo kažkur pasiekti krantą. Niekas neprigėrė. 4 IESS iš lai- 
mės, aš kopiu į daktaro namelį. r 


Toje vietoje, kur išaugs ligoninės pastatai, medžiai paliekami 
stovėti, kad skleistų šešėlį. Tenai, kur bus plantacija, reikia iš- 
kirsti viską. Pasigailima tiktai aliejinių palmių. Daug vargo turi- 
me su storais kietmedžiais. Keli vyrai turi dirbti daugelį dienų, 
kol parkrinta toksai milžinas. Paskui vėlei trunka ne viena die- 
na, kol jis supjaustomas. 

Paprasčiausia būtų nukirstą medį palikti gulėti iki sausojo me- 
to ir tada sudeginti, kaip kad daro čiabuviai, veisdami plantaci- 
jas. Tačiau mes to nedarome, nes paskui tiktai džiaugsimės, kad 
arti turime malkų, kurių ligoninei reikės daug. Taigi malkos vie- 
toje kraunamos į dideles krūvas. Patys storieji medžiai palieka- 
mi gulėti. Ir storos šaknys paliekamos žemėje. Jas iškasti būtų 
pernelyg sunkus darbas. Paskui sodinsim tarp kamienų ir šaknų. 
Paversti džiungles dirbama žeme, kurią būtų galima arti plūgu, 
yra kelių kartų darbas. 

Į krūvas sukrautos malkos, deja, labai vilioja įsikurti gyvates. 
Su šia blogybe mes taikstomės. Gyvačių mūsų apylinkėje jau ir 
taip tiek daug, kad keli šimtai viršaus visiškai nieko nereiškia. 
Kertant mišką, kiekvieną dieną užmušamos kelios, tarpe jų daž- 
nai pasitaiko pačių pavojingiausių. 

Brūzgynuose dažnai randame aliejinių palmių. Jos negali nei 
žydėti, nei vesti vaisių, nes yra lyg tankaus kilimo nuklotos vi- 
joklinių augalų. Kartais, kad prieitume prie palmės kamieno, vi- 
jokliuose reikia prasikirsti tikrus tunelius. Nukirtus vijoklius 
palei žemę, reikia laukti, kol jie išdžius ir pasidarys trapūs. Ki- 
taip nuo medžių jų nenuplėši. O ir paskui su jais užtenka vargo. 
Kartais mums reikia visos savaitės, kol išlaisvinam palmių grupę 
nuo jas apgaubusių vijoklių kilimo. 

Užtat kokios dėkingos jos būna tada, kai pagaliau vėlei išvys- 
ta saulės šviesą! 

Džiunglėse tylomis vyksta siaubinga kova tarp vijoklių ir me- 
džių. Tas, kuris neprasimuša pro vijoklius į saulę, miršta lėta, 
kankinama mirtimi. 

Aliejinė palmė (Elaeis gu neensis) nėra džiunglių čiabuvė. Ji 
auga tiktai kaimų aplinkumoje arba tose vietose, kur anksčiau 
netoliese stovėjo kaimai. Jas čia pasodinę paukščiai ir beždžio- 
nės. Pavogę šalia trobelės augančio medžio vaisius, jie nusinešė 
juos į mišką ir, nudraskę gyslotą, aliejingą viršų, numetė žemėn 
riešutą su branduoliu, kur šis paskui sudygo. 

Taip išnaikinus mišką, kai kur lieka ištisos palmių giraitės. Jos 
mums pravers ligonių maitinimui. Praslinkus keleriems metams, 
nemažą dalį riebalų davinio juodukams galės sudaryti palmių 
aliejus. Jį gauname iš gysloto, aliejingo riešuto apvalkalo. Rau- 
doni palmių riešutai — jie yra tokio pat dydžio ir formos kaip 
graikiškieji — kaip žinia, kabo tuzinais apie bendrą žiedyną. Vi- 
si kartu sudaro didelį gumulą. Aliejaus yra tiek gyslotame riešu- 
to apvalkale, vadinamoje mėsoje, tiek kietame branduolyje, kurį 
gaubia labai kietas kevalas. Kad būtų galima išspausti aliejų iš 
branduolio, reikia stiprių presų. Todėl šios rūšies aliejus gamina- 
mas ne Afrikoje, riešutų branduoliai — vadinamieji palmių bran- 
duoliai — siunčiami į Europą, kur paverčiami įvairiausiais alie- 
jais ir augaliniais riebalais. Išspaudę aliejų iš gysloto riešuto ap- 
valkalo, mes sudaužome kevalus ir, išėmę branduolius, mainome 
juos vienoje faktorijoje į ryžius. Riešutų daužymu užsiima žmo- 
nės, kamuojami kojų pūlinių ir nepajėgiantys dirbti jokio kito 
darbo. 


Ko galėčiau pasisodinti dar, be kukurūzų? Šitaip klausdamas, 
turiu galvoje bananus, batatus, jamsą, taro, maniokus, žemės rije- 
šutus, duonmedžius ir ryžius. 

Bananai (vadinami musa ir pisar: zais) yra mažiausiai darbo rei- 
kalaujanti ir labiausiai išsimokanti kultūra. Prasidėjus lietų me- 
tui, reikia paimti bananų atžalų, kurių daugybė išauga iš banano 
šaknų, ir įkišti jas į žemę. Po metų jos virsta storais stiebais ir 
duoda derlių. Paskui stiebas nukertamas kaip nebevaisingas. Ta- 
čiau jo atžalos vėlei išauga ir veda vaisius. Taigi šviežiai nieko 
nesodinant, toje vietoje vis auga ir auga bananai, kol žemė nusi- 
alina. 

Tačiau taip būna tiktai tada, kai bananai saldieji. Juodukai dėl 
didesnio maistingumo labiau vertina ,,verdamuosius bananus“, 
kuriuos galima valgyti tiktai virtus, jie nualina žemę taip greitai, 
kad senojo stiebo šaknų atžalos toje vietoje neturi iš ko toliau 
augti, ir jas, norint, kad vestų vaisius, reikia persodinti kitur. Ta- 
tai, žinoma, reikalauja daug daugiau darbo. Čiabuviai augina tik- 
tai šiuos Europos rinkoje nežinomus bananus. Tiktai juos ligoni- 
nės įnamiai laiko pilnaverčiu maistu. Saldžiuosius bananus jie 
valgo tiktai kaip ryžių priedą. Kadangi dar ilgai būsiu priverstas 
maitinti ligonius pagrindinai ryžiais, tai kol kas pasodinu daug 
mažiau darbo reikalaujančius saldžiuosius bananus. 

Batatai (Ipomaea), saldžiosios bulvės, kaip ir bananai bei ap- 
skritai turbūt visi maistiniai augalai, nėra Ekvatorinės Afrikos 
čiabuviai, juos čionai atvežė portugalai. Jie sodinami taip, kaip 
bulvės. Po penkių mėnesių gumbai subręsta. Jei, imant derlių, 
kasama atsargiai ir gumbai rūpestingai atskiriami nuo šaknų, tai 
skirtingai nuo bulvių, augalas išlieka gyvas ir duoda derlių tre- 
jus metus, kol žemė nusialina. Batatų mes sodinsim mažai. Mūsų 
žemėje labai daug žiurkių, kurios nuėda gumbus, jiems dar ne- 
subrendus. 

Jamso (Dioscorea, Igname), negaliu tiktai pasakyti kodėl, čia 
dar mažai auginama. 

Taras (Colocasia antiguorum) yra ajerinių šeimos augalas dide- 
liais lapais. Kai kuriose Ekvatorinės Afrikos vietovėse jo kartais 
daugelį kilogramų sveriančios šaknys yra pagrindinis čiabuvių 
maisto produktas. Ogovės apylinkėse jis dar nėra masiškai augi- 
namas. Tuo tarpu Kamerune taro plantacijos tęsiasi ištisus kilo- 
metrus. 

Maniokai (Manioca), karpažolinių šeimos atstovai, kartu su ba- 
nanais, matyt, bus patys derlingiausi tropikų maistiniai augalai. 
Maniokai sodinami tokiu būdu: nuo maniokų krūmo atkertama 
viena šakelė ir įsmeigiama gulsčiai į žemę. Iš šitokios šakelės pa- 

mažu išauga didelis krūmas su stambiais šakniagumbiais. Šaknia- 
gumbius galima iškasti per tai nepražudant krūmo Paskui jie 
mirkomi vandenyje, kad prarastų ciano vandenilio rūgštį. Vėliau 
iš jų daroma košė, kuri, sudžiovinta juostomis ir suvyniota į la- 
pus, laikosi kelias dienas. Žinia, jog iš maniokų šaknų daroma ta- 
pioka. 

Ir maniokų kol kas nesodinsim. Šernams labai patinka jų šak- 
niagumbiai, ir jie juos išknisa. Sodinti šią kultūrą džiunglių pa- 
kraštyje yra nesąmonė. Išsimoka tiktai tos plantacijos, kurios 
yra aptvertos ir naktį saugomos nuo šernų. 

Žemės riešutai (Arachis hypogaea; arachis) yra ankštiniai au- 
galai. Nužydėjus žiedui, ankštis nulenkia stiebelį žemyn ir įsi- 
skverbia į žemę. Taigi vaisiai bręsta žemėje. Juos sudaro gyslo- 
ta, ruda ankštis, kurioje paprastai būna dvi aliejingos sėklos. Iš 
jų gaunamas arachidinis, arba žemės riešutų, aliejus. Šviežios ar- 
ba paskrudintos jos mėgstamos ir Europoje. Ši kultūra rentabili 
tiktai gerai įdirbtose žemėse. Todėl mes pasisodinsime tixtai po- 
rą nedidelių lysvelių. 

Duonmedis (Artocarpus incisa) išauga iki dvidešimties metrų 
aukščio. Jo tėvynė Polinezija. Duonmedžio vaisiai dydžiu pri- 
lygsta aguročiams. Deja, juos galima laikyti tiktai keletą dienų. 
Į duoną jie mažai panašūs. Tačiau supjaustyta riekutėmis ir pa- 
skrudinta miltinga jų masė yra labai skani. Čiabuviai ją labai 
mėgsta. 

Tai kodėl jie tada neužsiaugina ištisų duonmedžių miškų? Ogi 
todėl, kad duonmedžius išauginti labai sunku ir kad praeina ne- 
maža metų, kol jie duoda bent kiek didesnį derlių. Sodinami jų 
šaknų ūgiai, kurių vienas kitas lietų metu prasimuša palei medį 
iš žemės. Taigi yra sunku gauti pakankamai tokių ūgių. Daugelis 
paisant to, apie ligoninę šių vertingų medžių norime pasodinti 
daug. Kur tik galėdami, prašome jų ūgių. Vieno katalikų misio- 
nieriaus pamokyti ūgių bandome užsiauginti iš į gabalus supjaus- 
tytų duonmedžio šaknų. 

Iš ryžių rūšių mums tinka tiktai kalniniai ryžiai (Oryza monta- 
na). Ši rūšis, skirtingai nuo kitų, nereikalauja specialių drėkini- 
mo įrenginių, ji auga bet kokioje žemėje, svarbu tik, kad būtų 
gerai palaistyta. Tačiau niekas nesodina kalninių ryžių. Kodėl? 
Dėl paukščių. Džiunglių pašcnėje nuo jų neatsiginsi. Kalniniai 
ryžiai būtų pasodinti tiktai jicms. Žmonėms iš jų nieko neliktų. 

Taigi kol kas teks pagrindinai tenkintis tiktai bananais ir duon- 
medžiais. 

Be to, esame priversti pasisodinti kavos ir kakavos medžių. Pa- 
gal kolonijoje galiojančius nuostatus žemės sklypas tiktai tada 
virsta nuosavybe, kai jame yra pasodinta ir „vertingų“, tai yra 
eksportui tinkamų maistinių augalų. Taigi, jei norime, kad ligo- 
ninei kada nors priklausytų aplinkui esančios žemės, tarp bana- 
nų ir maniokų turime pasodinti kavos ir kakavos medžių. Ten, 
kur nėra darbininkų, kurie nuolatos užsiimtų kavos ir kakavos 
medžių priežiūra, šios kultūros didelio pelno neduoda. Be to, ka- 
vos pupelių lukštenimui reikalingos mašinos. Rankomis lukštenta 
kava čia pat vietoje beveik tokia pat brangi, kaip ir parsisiųsta iš 
Europos. Šiaip ar taip, po kelerių metų, kai mūsų plantacijos ka- 
vamedžiai pradės duoti derlių, faktorijoje kartais galėsime kavą 
iškeisti į ryžius. 

Kakava paruošiama tokiu būdu: kakavos pupelės išverdamos 
ir paskui išdžiovinamos. Verdant gautoji ruda masė netenka rie- 
balų. Paskui, supresuotą plytelėmis, mes dalijame kakavą ligo- 
niams kaip priedą prie maisto davinio. Keista, bet primityvieji 
žmonės kakavos nemėgsta. 
graužikai, kurie pragraužia dėžutes, gaubiančias pupeles, ir taip 
sutrukdo joms prinokti. Džiunglių gyvūnai kenkia visiems mais- 
tiniams augalams. Netgi aukštieji bananai turi priešą — dramb- 
lius. Drambliai labiau už viską mėgsta bananus. Jeigu jų žvalgai 
aptinka bananų plantaciją, tai nakčia ateina pasisotinti vaisiais 
visa banda, o rytą plantacija būna išmindžiota. 


VĖLUS 1925-UJŲ RUDUO IR ŽIEMA LIGONINĖJE 


Ligoninėje visąlaik daug darbo. Dizenterijos epidemija nesi- 
baigia. Kartais per vieną rytą sulaukiam pustuzinio ligonių. Dau- 
gelis šių vargšų — tai neišvengiamai mirčiai pasmerkti skeletai. 
Ligoninėje dažnai neužtenka žmonių iškasti duobėms ir nunešti 
numirėlius į kapus. Tuomet mums patiems tenka būti duobkasiais 
ir nešikais. 

Dizenterijos epidemija ir badas yra neatskiriamai susiję. Vie- 
nintelis juodukų maistas dabar yra ryžiai. Jie kenkia jų žar- 
noms. Šios praranda sugebėjimą priešintis įvairių ligų sukėlė- 
jams. Nešvarus vanduo, kurį čiabuvis kaip niekur nieko geria, 
dabar jam jau nesveika. Todėl dizenterija visada bus didis pa- 
vojus, Ekvatorinėje Afrikoje tiesiant kelius ir geležinkelius, kol 
bus rasta išeitis maitinti darbininkus kaip nors kitaip, o ne ry- 
žiais. 

Deja, visai su kitomis bėdomis į ligoninę atvykę žmonės ir to- 
liau nuolatos užsikrečia dizenterija. Užsikrečia dizenterija ir 
miršta Mencogė, vargšė moteris, kuri pati paprašė, kad nupjau- 
tume gangrenos apimtą ranką. Toksai pat likimas ištinka kitą 
vargšą, šeimos apleistą ligonį, kurį aš atsivežu iš kelionės prie- 
šais vandenį, kad nenumirtų badu. Ir tai ne vieninteliai žmo- 
nės, kuriuos šitaip tragiškai prarandame! Kartais aš būnu toksai 
prislėgtas, kad vos galiu prisiversti dirbti. Geriausia būtų, kad 
visus, kurie atkanka operuotis, kolei gresia pavojus užsikrėsti 
dizenterija, išsiųsčiau atgal. Bet kad jų negali išvaryti. 

Lapkričio mėnesį operuojame keturiasdešimties kilogramų 
dramblialigės auglį. Operacija trunka nuo pusės vienuoliktos ry- 
to iki ketvirtos valandos po pietų. Tokiais atvejais, laimė, nerei- 
kia bendros narkozės. Po operacijos, kai daktaras Lauterburgas 
neša ligonį į baraką, priešais jį, iškilmingai šokdamas, eina senas 
juodukas. Jis nežino geresnio būdo išreikšti savo jausmus. Tik- 
riausiai lygiai taip pat buvo šokama priešais karalių Dovydą. Vi- 
si ligoninės įnamiai apsupę operuotojo guolį, o jis vis siekia gy- 
dytojų rankų ir glosto jas, nuolatos kartodamas: „„Akeval Ake- 
val" (Ačiū! Ačiū!) 

Mažesnių, apie dešimt arba dvidešimt kilogramų sveriančių 
dramblialigės auglių tuo metu neoperuojame daug. Vienas žmo- 
gus, kurį išvaduojame nuo tokio auglio, atgabena mums dovanų 
ožką ir kelias vištas ir atveda operuotis taip pat dramblialige ser- 
gantį draugą. 

Išvaržų operacijų irgi padarome nemažai. Kiekvienas, kurį iš- 
vaduojame nuo kančių, siunčia pas mus patrūkusius žmones iš 
savo gyvenamos vietos. 

Ligonių su įstrigusiom išvaržom dabar, beje, atvežama ma- 
žiau, negu tada, kai darbavausi čia pirmą kartą. Tačiau tas ne- 
reiškia, jog tokių atvejų dabar mažiau, negu anksčiau. Kadangi 

šiuo momentu beveik visi vyrai užsiėmė medžio gavyba ir yra 
paprastai toli nuo savo kaimų pelkėse, tai kaime nėra kam paso- 
dinti Žmogų su įstrigusia išvarža į kanoją ir tuojau vežti pas mus. 
Užuot gavęs mūsų pagalbą, jis miršta savo trobelėje kankinio 
mirtimi. 

Netrūksta nelaimingų atsitikimų, reikalingų chirurginio įsikiši- 
mo. Sunkiausiai sužeistas buvo atgabentas čiabuvis, vardu Mefa- 
nė, jam šūviu iš arti buvo sutrupintos abi blauzdos. Mefanė jsi- 
taisė nakvoti po vieno europiečio ant polių stovinčiu namu — 
europietis apie tai nieko nežinojo — ir per grindis gavo netyčia 
iššovusio šautuvo užtaisą. Čia vėlei pamatėm, ko yra vertas 
pioktaninas (metileno mėlis). Pašalinę kaulų skeveldras, mes 
tamponavome žaizdas pioktanine sumirkytomis, nuolatos drėgno- 
mis marlės juostomis, ir taip pavyko sustabdyti pūliavimą. Ta- 
čiau dar ilgai truks, kol sutrupinti kaulų galai vėlei suaugs. 

Visą tą laiką, kol sužeistasis gydysis pas mus, ligoninėje turi bū- 
ti du jo giminaičiai, kad kasdien atneštų jį perrišti į operacinę ir 
padėtų mums dirbti. Mums skubiai reikia darbininkų, todėl sten- 
giamės pasiekti, kad kiekvieną operuotąjį, kuris turi giminių, ly- 
dėtų du darbingi jo artimieji, kurie nuo operacijos dienos iki 
paciento paleidimo namo už valgį ir dovanas padėtų kirsti mišką 
naujos ligoninės statybos vietoje. Kartais mums tai pavyksta. 
Tačiau čia nevalia perlenkti lazdos. Mat, gali atsitikti taip, jog 
giminaičiai, kad nereikėtų dirbti, visai neveš operacijos reika- 
lingo žmogaus į ligoninę. Bendraujant su čiabuviais, nevalia būti 
aklai principingam, reikia atsižvelgti į visas esamas aplinkybes. 


Prieš kalėdas prisipildo visi mūsų baltiesiems ligoniams skirti 
kambarėliai. Daugiausia rūpesčių turim su ponu Šteliu, šveicaru. 
Jis atvyksta pas mus su daugeliu gilių pūlinių, be to, ištiktas 
smarkaus saulės smūgio. Mes darome viską, ką galime, tačiau vil- 
čių maža. Ligonis beveik visą laiką be sąmonės. Kūčių vakarą 
mes pastatome prie jo lovos žvakutėmis papuoštą medelį ir gie- 
dame jam kalėdų giesmes. Vienu momentu jo sąmonė prašviesė- 
ja, ir jis supranta, kas čia dedasi. Jo sukritusį, geltoną veidą nu- 
šviečia šypsena. 

Šią šventą naktį tarp ligonių kyla didelis sąmyšis. Mat, ligoni- 
nės pakrantėje slapta išsodinamas agresyvus pamišėlis, kuris pri- 
daro daug žalos, 

Pirmą kalėdų dieną po pietų miršta mūsų pacientas šveicaras. 
Laidotuvės bus kitą rytą — lavonų tropikuose negalima ilgai lai- 
kyti, todėl iškart pradedamas daryti karstas. 

Tuojau po laidotuvių su didele katalikų misijos kanoja išvyks- 
tu parsivežti grebėstų ir lentų į lentpjūvę, kuri yra maždaug už 
šešiasdešimties kilometrų pavandeniui nuo Lambarenės prie vie- 
no ežero. Aš turiu tiktai penkis irkluotojus, kurių kaip tik už- 
tenka nulaikyti didelę kanoją srovėje. Lėtai leidžiamės nakčia 
pavandeniui; rytui brėkštant persiiriame per ežerą. Lentpjūvėje 
turiu rasti iš žemupio atplaukusį garlaivį, kurio vairininkas man 
yra žadėjęs nubuksyruoti į Lambarenę medienos prikrautą valtį. 
Aš prisistatau diena vėliau, negu buvo sutarta, tad garlaivį ran- 
du jau išplaukusį. Nieko nepadarysi, tenka su penkiais irkluoto- 
jais plukdyti valtį daugiau kaip su trim kubiniais metrais medie- 
nos apie dvidešimt kilometrų iki upės ir ten laukti, kol kas nors 
nutemps mus prieš vandenį į Lambarenę. Namo parsirandu po 
savaitės mirtinai nuvargęs. Deja, tai ne paskutinis mano daliai 
skirtas Žygis parsivežti medienos! Abiejose vienintelėse apylin- 
kės lentpjūvėse problema ne tiktai gauti užsisakytą medieną, dar 
vienas sunkumas — pargabenti ją į Lambarenę. Abi lentpjūvės, 
deja, žemiau mūsų. Su pakrauta kanoja priešais srovę plaukti be- 
veik neįmanoma. Taigi aš esu priklausomas nuo garlaivių, atsi- 
tiktinai plaukiančių pro lentpjūvę. Kad būčiau tikras, jog jie pa- 
ims mano medieną, turiu būti lentpjūvėje, kai jie plaukia pro 
šalį. Kiek savaičių prarasiu, šitaip važinėdamas į lentpjūves! 


1926 METAI. STATYBOJE 


Nuo 1926-jų pradžios beveik kiekvieną dieną turiu būti naujo- 
sios ligoninės vietoje. Panelė Kotman vadovauja čia miško nai- 
kinimui, o aš su kitu darbininkų būriu dirbu statybos darbus. 

Kaip reikia statyti? Visi mes esame vieningos nuomonės, kad 
naujoje ligoninėje neturi būti bambukinių trobelių ir lapais deng- 
tų stogų. Tokios trobelės reikalauja nuolatinės priežiūros. Po 
kiekvienos audros paskui reikia kamšyti stogo skyles. Vėjas pa- 
kelia lengvas lapų plokštęs į viršų ir suardo jų tvarką, taip atsi- 

randa kiaurymių. Kas dveji ar treji metai stogą reikia naujai 
perdengti. 

Pas mus dažnai būdavo tokių atvejų, kai gydytojas tiktai rytais 
galėdavo užsiimti ligoniais, nes po pietų turėjo remontuoti nu- 
kentėjusius pastatus. O kiek laiko ir pinigų mums atėmė rūpini- 
masis trobelių remontui reikalingomis bambuko kartimis ir rali- 
jos lapais! 

Taigi statydami naują ligoninę, mes norime ilgalaikių pastatų, 
nereikalingų nuolatinio taisymo. Iš pradžių jie kainuoja daug 
brangiau, negu kiti. Tačiau praslinkus penkiolikai metų lapų 
plokščių stogas jau būna išspaudęs pinigo tiek pat, kiek skardi- 
nis, o kiek jis reikalauja darbo. 

Apie akmeninius ir plytinius pastatus nėra ko ir galvoti. Jie 
surytų mums per daug laiko ir per daug pinigų. Todėl mes už 
gofruotos skardos barakus su kietmedžio karkasu. Karkasas turi 
būti iš kietmedžio todėl, kad paprastą medį per kelis mėnesius 
suėstų termitai. 

Mūsų barakai bus poliniai. Kodėl poliniai? Ligoninė bus išsi- 
dėsčiusi palei upę. Reikia statyti netoli vandens, nes čiabuviai 
yra įpratę gyventi tik prie vandens. Be to, jie nori visą laiką ma- 
tyti savo kanojas. Ligoninė, žinoma, keliais metrais aukščiau van- 
dens viršun kylančios kalvos šlaite. Tačiau reikia turėti galvoje, 
jog gali kilti itin didelis potvynis. Jis nuneštų mano barakus, jei- 
gu jie stovėtų ant žemės. Bet jeigu pastatysime juos ant polių, tai 
vanduo tekės tarp jų. Taigi dėl upės artumo pastatai turi būti 
poliniai. 

Tačiau polių reikia ir dėl kalvos. Ligoninė stovės ant kalvos 
šlaito. Jeigu per naktį praūš du arba trys tornadai, tai nuo kal- 
vos viršūnės ims kliokti sraunūs upeliai. Stovint namams ant že- 
mės, vanduo gali jiems pakenkti. Kas kita poliai — tuomet jis 
pratekės tarp jų. 

Taigi aš pasirenku priešistorinį — modernų metodą, ir imuosi 
statyti polinį barakų kaimą iš gofruotos skardos. 

Mokslininkai ginčijasi dėl to, ar poliniai mūsų protėvių kaimai 
stovėjo vandenyje, ar palei vandenį. Tie, kurie laikosi pastaro- 
sios nuomonės, daugeliu atvejų, matyt, teisūs. Jei primityvus 
žmogus ryžtasi ilgam įsikurti netoli vandens ar kalvos šlaite, tai 
jam būtinai reikia telktis į pagalbą polius. Šie saugo jį nuo visų 
vandens pavojų ir, kas taip labai svarbu, nereikalauja išlyginti 

statybos vietą. Kelyje nuo trobelės iki mūrinio namo stovi po- 
linis. 

Dabar mums reikia pasirūpinti polių. Geriausiai tam tinka vie- 
na ypač kieto medžio rūšis, pasitaikanti palyginti retai. Vienas 
mano juodaodžių draugų maloniai sutinka parodyti priešais sro- 
vę esančią vietą, kur ne per toliausiai nuo vandens auga nemaža 
tokių medžių. Vieta turi būti kaip tik prieš vandenį, nes mes 
su sunkiai pakrautomis kanojomis galime plaukti tiktai pa- 
vandeniui. Ir medžiai mus domina tiktai tie, kurie stovi netoli 
vandens, nes mes negalime toli vilkti sunkių rąstų žeme arba pel- 
kėmis. 

Daktaras Nesmanas gauna užduotį parūpinti polių. Jei pasiųs- 
tume juodukus vienus, jie sugrįžtų atgal, įsimetę į kanoją kelias 
lazdas. 

Toji vieta yra maždaug už dvidešimt penkių kilometrų priešais 
vandenį prie vieno slenkstėto kalnų upelio. Juo galima praplauk- 
ti tiktai potvynio metu. Taigi daktaras Nesmanas turi privežti 
polių iki pavasario. Į pirmą kelionę jis išsirengia 1926 metų sau- 
sio ketvirtą dieną. Po kelių dienų grįžta su trisdešimčia polių. Bet 
iki jų bus tiek, kiek reikia, turės dar ne sykį atlikti tokį Žygį. | 
tą laiką aš liepiu prikirsti palmių šakų ir padėti džiūti, kad turė- 
tume malkų. Mat, reikia apdeginti polius, kad jie ilgiau stovėtų. 
Šiam darbui turiu vadovauti pats. Palikti be priežiūros čiabuviai 
rąstus arba sudegintų, arba apdegintų nepakankamai. Be to, jie 
visąlaik laikytų ugnyje tiktai tris arba keturis polius. Aš supilu 
platų žemių pylimą. Ant jo paguldoma dvidešimt prieš tai nulup- 
ta žieve polių, stengiantis, kad jų galas kiek galima toliau įsikiš- 
tų į laužą, sukrautą išilgai pylimo. Kai tasai laisvasis galas iš vi- 
sų pusių gerai apdeginamas, laužui duodama užgesti ir poliai ap- 
sukami taip, kad ta dalis, kuri pirmai gulėjo ant pylimo, patektų 
į ugnį, taip polis apdeginamas per visą jo ilgį. Ypač gerai apde- 
ginama tada, kai gruzdantis medis, prieš išimant jį iš ugnies, api- 
pilamas vandeniu. 

Jeigu gerai sekasi, per dieną paruošiu nuo dvidešimties iki 
trisdešimties polių. Visas mano dėmesys skirtas tam, kad būtų iš- 
vengta nelaimingų atsitikimų, nešiojant polius. Jų ilgis nuo dvie- 
jų iki trijų metrų, o skersmuo apie trisdešimt centimetrų. Bet jie 
tokie sunkūs, kad, norint uždėti vieną ant pylimo, reikia šešių 
aštuonių vyrų. Pats kritiškiausias yra padėjimo momentas. Ne- 
šant naštą, nė vienas primityvus žmogus nepasitiki kitu. Jis žino, 

kad šis, nesilaikydamas susitarimo, gali paprasčiausiai ją paleiš- 
ti ir atšokti į šalį. Todėl kiekvienas, vos tiktai jam pasirodo, jog 
kitas įtartinai kryptelėjo, meta naštą ir šoka į šoną, kad nebūtų 
paskutinysis. Mat, paskutiniajam našta sutraiško kojas. Kiek var- 
go turiu, kol išmokau žmones, kad nė vienas nešoktų į šalį, o 
lauktų mano komandos ir sunkius polius pirmiausia padėtų ant 
žemės vienu galu ir tiktai paskui pamažėliais nuleistų kitą! UŽ 
kiekvieną įtartiną trūktelėjimą kritiškų momentu baudžiu vienu 
dovanų pažymėjimu. Aš pats imu už to galo, kuris turi pasiekti 
žemę paskiausiai. Taigi per kelias savaites be nelaimingų atsiti- 
kimų apdeginu apie keturis šimtus polių. Ką reiškia tai, jog nie- 
ko blogo neatsitiko, supras tiktai tas, kam teko dirbti su primi- 
tyviais žmonėmis. 


Vasario pradžioje aš esu priverstas vykti į Samkitą padėti per- 
sikelti ponui ir poniai Moreliams. Grįžę iš Europos, jie paskiria- 
mi i Raraką netoli Librevilio ir štai dabar turi nuplukdyti savo 
namų rakandus upe žemyn, kad paskui Kap Lopiše pakrautų į 
garlaivį, vykstantį į Librevilį. Upinių garlaivių pagalbos jie ne- 
gali tikėtis. Mat, nėra aišku, ar kitu reisu jie plauks toliau Lam- 
barenės. Padėtis labai kebli, kadangi Samkitos misija neturi per- 
sikėlimui reikalingų kanojų. Aš atsitiktinai sužinau, jog vienas 
garlaiviukas, kurio kapitoną aš pažįstu, plauks aukštupio linkui. 
Jis paima mane su keturiais žmonėmis ir leidžia prisikabinti di- 
delę kanoją, kurią paskolina man palankūs žmonės. Didis džiaugs- 
mas Samkitoje! Masyvi, apie keturias tonas pakelianti kanoja 
sutalpina visą misijos mantą. Upė per vieną dieną nuneša mus 
šešiasdešimt kilometrų, skiriančių Samkitą ir Lambarenę. 

Atsidėkodamas ponas Morelis, visų galų meistras, kuris laukia 
pas mus atplaukiant garlaivio, padeda man pradėti statybą. Jo 
vadovaujami, vasario penkioliktą dieną pastatome ir apdengiame 
gofruota skarda statybos pašiūrę. Joje yra ir užrakinama patal- 
pa sudėti įrankiams tų žmonių, kurie kerta mišką ir užsiima že- 
mės darbais. Dabar, kai išplaukiam rytą, nereikia gaišti laiko kir- 
vių, peilių, kirtiklių, dalbų bei kastuvų dalinimui, o vakare, su- 
grįžus atgal, tamsoje nertis iš kailio, kad būtų grąžinti visi 
įrankiai, juos skaičiuoti ir tvarkyti! 

Surentę pašiūrę, tuojau imamės statyti polius pirmajam ligo- 
nių barakui. Ponas Morelis atskleidžia man šio meno paslaptis. 
Svarbiausia, kad duobė, į kurią įstatomas polis, turėtų tvirtą ir 

Setai sutrombuotą akmenų pagrindą. Jeigu vienas polis, slegia- 
mas namo, įsmigs, persikreips visas pastatas. 

Be to, statant polius reikia žiūrėti, kad jie būtų išrikiuoti tie- 
siomis linijomis ir kad jų viršus sudarytų vieną plokštumą. Jei- 
gu taip nėra, tai paskui, dedant sijas, būna labai keblu, nes pri- 
klausomai nuo to, ar polis per ilgas, ar per trumpas, reikia vienur 
ką nors padėti, kitur nupjauti. 

Polius aš statau palyginti arti vienas kito. Matuojant nuo vi- 
durio iki vidurio, atstumas tarp jų būna maždaug pusantro met- 
ro. Taigi reikia keturių, penkių arba šešių polių eilių — nelygu 
koks statinio plotis. 

Statant polius taip arti vienas kito, privalumas yra tai, kad ant 
jų guldomos sijos gali būti tiktai dešimties arba penkiolikos cen- 
timetrų skersmens, o ne dvidešimties. Na, o trūkumas — kad rei- 
kia daugiau polių, tačiau tai nėra labai svarbu, kadangi daugiau 
polių nekainuoja tiek, kiek storesnės sijos. Sienų ir stogo karka- 
sui naudoju aštuonių centimetrų skersmens sijas. Tiktai jas rei- 
kia gerai sutvirtinti spyriais, kad neišklibintų audros. Statydamas 
mums skirtus gyvenamuosius namus, naudosiu dešimties centi- 
metrų skersmens sijas. 

Kam reikia taupyti džiunglėse medį? Ogi todėl, kad supjauta 
mediena, ypač kietmedis, džiunglėse kainuoja lygiai tiek pat, kiek 
Europoje, jeigu ne daugiau! 

Pirmasis pradėtas statyti barakas bus dvidešimt penkių metrų 
ilgio ir penkių metrų pločio. Jame turi būti dvi patalpos operuo- 
tiems ligoniams ir dar keli kambariai juodaodžiams sanitarams. 

Sanitarus čiabuvius stengiuosi apgyvendinti kuo geriau. Kaip 
kenčiu dėl to, kad senojoje ligoninėje jie priversti gyventi var- 
ganose lindynėse. Sanitarai privalo gauti kambarius su medinė- 
mis grindimis ir vieliniu tinklu nuo moskitų. Kai turės patogų 
būstą, jie liks pas mane, nors darbas ir sunkus, o atlyginimas ne- 
labai didelis. 

Aš stengiuosi kuo greičiau uždengti šiam pirmam barakui sto- 
gą. Tuomet galėsiu tiesiai statybos vietoje apgyvendinti Monen- 
cąli juodaodį stalių, ir jo pagalbininkus bei dalį darbininkų. 
Taip susitaupys dvi valandos, .kurios ligi šiol buvo piarandamos 
plaukiant upe į vieną ir į kitą vietą. 

Apie tą laiką tėvas Superioras iš N'Djolės misijos duoda man 
du savo šiokį tokį patyrimą turinčius statybininkus. Jis gali ke- 
lis mėnesius apsieiti be jų, kadangi savo darbus — jis stato baž- 

nyčią — vėlei pradės tiktai vasarą. Be to, gaunu dar du juoda- 
odžius dailides, juos atsiunčia vienas man palankus europietis, 
kuriam dabar jie nereikalingi. Savo amatą šiedu juodukai išma- 
no gana menkai, be to, jie bus pas mane ne ilgiau kaip tris ar 
keturis mėnesius. Bet ir tai man labai didelė paspirtis. 

Vasario pabaigoje daktaras Nesmanas turi išvykti namo atlikti 
karinės tarnybos. Vasario dvidešimt antrą jo pakeisti atkanka 
daktaras Trenscas, taip pat Elzaso pastoriaus sūnus. Vos tiktai 
išsikrovęs daiktus, jis sėda į kanoją ir išplaukia parvežti polių su 
daktaru Nesmanu, kuriam ši kelionė paskutinė. Daktaras Trens- 
cas turi išmokti, kaip tai daroma, nes nuo šiol polių pristatymas 
bus jo pareiga. 

Kartkartėmis aš bandau kokį pusdienį ar net visą dieną nesi- 
kišti į statybos darbų eigą. Man labai trūksta laiko sutvarkyti 
korespondenciją, paruošti užsakymus ir vėlei atstatyti kontaktą 
su ligoninės gyvenimu. Tačiau kiekvienukart gaunu gailėtis taip 
padaręs. Jeigu manęs nėra, tai arba išvis nieko neveikiama, arba 
dirbama taip, kad paskui viską vėlei reikia pradėti iš pradžių. 
Kartą po pietų, kai manęs nėra, vienam iš naujųjų dailidžių pa- 
vyksta pagal neteisingus išmatavimus supjaustyti dvidešimt bran- 
gių grebėstų. Monencalis, mano nuolatinis meistras, pastebi klai- 
dą, bet nieko nesako, „nes jis nesąs jam ponas“. à 

Aš parašiau į Europą, prašydamas, kad draugai Elzase arba 
Šveicarijoje surastų jauną dailidę ir kuo greičiau atsiųstų pas 
mane, jei galima net sausojo meto pradžiai. 

Negana to, senojoje ligoninėje irgi yra darbo. Kovo mėnesį 
vienas agresyvus pamišėlis, kuris buvo atgabentas narve, išlau- 
žia psichinių ligonių kameros sieną ir išsiveržia į lauką, sukelda- 
mas visoje ligoninėje siaubą. Skaudama širdimi esu priverstas 
atiduoti vargšą jį atvežusiems žmonėms. Bet kas laukia tokių pa- 
vojingų pamišėlių kaime? Tenai nėra tokių patalpų, kur juos 
būtų galima uždaryti. Iš bambukinių trobelių jie išsiveržia bet 
kuriuo metu. Todėl visąlaik laikomi surišti, kas juos dar labiau 
siutina. Galiausiai jais atsikratoma. Jie numarinami badu, nu- 
nuodijami arba įmetami surišti į vandenį. Neturėdamas patalpos 
pavojingiems pamišėliams, pastaraisiais mėnesiais daugelio šių 
vargšų buvau priverstas nepriimti. Kaip aš kenčiau, atiduodamas 
juos į vargo, O gal ir į mirties nagus! 

Nepaisant visų bėdų ir rūpesčių dėl naujosios ligoninės, mane 
guodžia viena mintis, kad tenai turėsiu tinkamų patalpų dauge- 

liui psichinių ligonių ir man jų nereikės siųsti namo dėl to, kad 
neturiu kamerų ir kad jos nepakankamai tvirtos. O kad kol kas 
turėčiau kur laikyti bent vieną arba du pavojingus pamišėlius, 
vėlei imuosi remontuoti sugriautą kamerą. Jai įtaisomos dvejos 
durys: vienos masyvios viduje ir kitos peršviečiamos išorėje. 
Jeigu ligonis palyginti ramus, jam nėra reikalo sėdėti tamsoje. 
Tuomet vidinės durys paliekamos atviros; pro peršviečiamas iš- 
orines duris jam tada įeina šviesos ir oro ir atsiverla vaizdas į 
prieplauką ir upę. Vos tiktai pabaigus kamerą, tuojau atsiranda 
ir įnamis. Kaip džiaugiuosi, kad nepažiūrėjau į tai, jog ši kama- 
raitė laikinas statinys, ir, nepaisydamas išlaidų, prisiuvau senam 
drabužiui naują lopą. 

Tuo metu, kai dailidės užsiėmę pirmojo barako įrengimo dar- 
bais, aš statau polius kitiems. Šis sunkus darbas atima kelias sa- 
vaites. Kad teisingai atsistotų į vietą, storą polį dažnai reikia pa- 
sukti arba pastumti vieną kitą centimetrą. Tokiu atveju prie jo 
nevalia leisti juodukų. Jie nesugeba apskaičiuoti judesių, todėl 
Jį visai nusuktų ar nustumtų į šoną. Taigi man nelieka nieko ki- 
to, kaip tiktai pačiam įlipti į duobę, apkabinti sunkų polį ir pa- 
stumti į reikiamą vietą. 

Kuo didesnės duobės, tuo lengviau statyti polius, nes tada tu- 
rim didesnę veiksmų laisvę. Dabar aš liepiu kasti pusės metro 
pločio duobes. Gylis priklauso nuo polių aukščio. Maždaug treč- 
dalis jo turi būti žemėje. 

Jeigu gerai sekasi, per vieną dieną pastatau apie tuziną polių. 
Ilgainiui susirandu pagalbininką, daugmaž tinkamą šiam darbui, 
tai jaunas vyrukas, vardu Tatis. Į ligoninę jis atvykęs gydytis 
apatinio žandikaulio osteomielito. Jam reikia padaryti daugelį 
viena po kitos sekančių operacijų. Tarp operacijų jis padeda man 
dirbti. Tatis netgi moka naudotis gulsčiuku, kuriuo mes nustato- 
me, ar polių viršūs sudaro vieną plokštumą. 

Naujoji ligoninė bus tikras kaimas. Joje turi užtekti vietos 
dviem šimtams ligonių ir jų palydovams. Arčiausia upės esan- 
čioje dalyje stovės trys lygiagrečios eilės pastatų. Toliau prieš 
vandenį priekinės eilės nestatysime, kad priešais didįjį baraką, 
kuriame dirbs gydytojai, būtų tuščia ir kad jį pasiektų nuo upės 
einantis oras. 

Visi pastatai išdėstyti maždaug pagal liniją, einančią iš rytų į 
vakarus, kad saulė visą laiką būtų viršum stogo ir niekada ne- 
kristų iš šono. Juk mes gyvename beveik prie ekvatoriaus. Taigi 

saulė mažai tenukrypsta į šiaurę arba pietus. Tad išilgai rytų-va- 
karų linijos stovinčio namo su atsikišusiu stogu sienos bus ap- 
šviestos tiktai apie kalėdas ir jonines. Šitaip pastatytame name 
bus vėsiau, negu stovinčiame ant šiaurės-pietų linijos, nes jo 
sienas siekia ryto ir vakaro saulės šviesa. Šios statybos taisyklės 
tropikuose reikėtų laikytis griežčiau, negu įprasta. 

Štai kodėl tyčia statau ilgus, siaurus pastatus išilgai rytų-vaka- 
rų linijos. Saulė jiems turi mažiausiai įtakos. Kai namai siauri, 
lengviau išspręsti ir statiniams su toli atsikišusiais stogais tokią 
svarbią oro ir šviesos problemą. Mano barakuose patalpos bus 
išdėstytos ne viena greta kitos, o viena už kitos. 

Per pavasario mėnesius sustatau polius visam ligoninės kal- 
mui. Be jau baigiamo dvidešimt penkių metrų ilgio ir penkių 
metrų pločio barako, bus dar keturi; trylikos su puse ilgio ir še- 
šių su puse pločio; dvidešimt trijų su puse ilgio ir šešių su puse 
pločio; trisdešimt šešių su puse ilgio ir keturių su puse pločio; ir 
dvidešimt dviejų su puse ilgio ir aštuonių pločio. 

Kartu su juodaodžiams ligoniams skirtais pastatais imuosi ir 
baltiesiems skirto namo statybos. Jisai stovės aukščiau prieš sro- 
vę nuo ligoninės kaimo. Jo ilgis bus dvidešimt du metrai; pločio 
turės aštuonis metrus. Jį laikys keturiasdešimt aštuoni poliai. 

Balandžio dvidešimt šeštą atvyksta Hansas Mugenšturmas, jau- 
nas dailidė iš Galeno. Štai kada aš atsikvepiu; bet vis dėlto tru- 
putį neramu. Mat, dar neaišku, ar jis mokės tinkamai bendrauti 
su juodukais. Jeigu jis šios dovanos neturi, tai galės nuveikti 
tiktai dalį to, kas privalu. Po kelių dienų pasirodo, jog mano bu- 
vo veltui būgštauta. 

Kuo pasireiškia ši dovana? Ogi teisinga tvirtumo ir gerumo 
proporcija, tuščių kalbų vengimu ir sugebėjimu reikiamu mo- 
mentu pasakyti linksmą Žodį. 

Iš Europos atvykęs pagalbininkas imasi vadovauti trims daili- 
dėms ir jų padėjėjams. Aš pats galiu dabar visiškai atsidėti po- 
lių statymui, statybos aikštelės ruošimui ir rūpinimuisi statybine 
medžiaga. Žodžiu, man pagrindinai tenka rūpintis tuo, kad visi 
darbai būtų suderinti, kad niekada netrūktų medienos, skardos, 
varžtų ir vinių. 

Dabar aš galiu iškeliauti parsivežti medienos, o darbas dėl to 
statyboje nesustoja. 

O terminai spaudžia. Per sausąjį metą — nuo gegužės pabai- 
gos iki rugsėjo vidurio — svarbiausi ligoninės kaimelio pastatai 

jau turi būti su stogais. Rudenį, prasidėjus lietų metui, Aorimė 
pereiti prie vidaus įrengimo darbų. 

Sausuoju periodu senosios ligoninės teritorijoje pradedame 
kasti šulinį. 

Rudenį sustatau polius ant kalvos. Jie skirti mūsų gyvenama- 
jam namui. Šimto penkių polių prireikė trisdešimt vieno metro 
ilgio ir aštuonių su puse metro pločio pastatui. 

Daržas, kurį užsisodinome pavasarį žemiau ligoninės, jau tie- 
kia mums pupeles ir kopūstus. Deja, žemutinė jo dalis apsemia- 
ma nepaprastai ankstyvo rudens potvynio, ir per tai mes praran- 
dame dalį derliaus, 


1926 METAI. LIGONINĖJE 


Pirmaisiais naujųjų metų mėnesiais ligoninėje darbo tiek daug, 
kad abu gydytojai vos spėja su juo susidoroti. Nuolatos turime 
nuo šimto dvidešimt iki šimto šešiasdešimt juodaodžių pacientų. 
Dažniausios ligos čia yra maliarija, frambezija, dizenterija, raup- 
sai, miegligė. Daugiau negu trečdalis pacientų, kaip paprastai, 
atvykę pas mus gydytis faginių pūlinių. Nuo penkiolikos iki 
dvidešimt gultų būna užimti jau operuotų arba laukiančių ope- 
racijos ligonių. 

Ypač daug pirmaisiais metų mėnesiais tenka operuoti nelai- 
mingų atsitikimų aukų. Vienas vyriškis iškrinta iš aukšto me- 
džio, kur buvo įlipęs pasikopinėti medaus, ir atvežamas pas mus 
su sunkiu lūžiu. Kitas netoli kaimo kerta medį, manydamas, kad 
jame būsią medaus, ir norėdamas jį patogiai išsiimti. Medis uż- 
griūna ant vienos trobelės ir užmuša neturtingą moteriškę. Iš 
vienos kirtavietės atgabenamas vyriškis, pakliuvęs po ridenamu 
rąstu. Jisai pagyja, nors sužeidimas buvo labai sunkus. 

Ilgą laiką pas mus išbūna juodaodis medžiotojas, baisių gorilos 
dantų sužalota ranka. Jis šovė į ją, sutikęs ant miško tako, ir ma- 
nė laimingai išsisukęs, kai gorila, užuot jį puolusi, pabėgo. Bet 
gorila patykojo jį už medžio, kai medžiotojas tuo pačiu keliu grį- 
žo atgal. Jie susikibo, ir medžiotojas per tai vos vos išvengė 
mirties. 

Daug blogiau kitam juodukui baigiasi susitikimas su drambliu 
netoli Samkitos. Dramblys pasirodo prie pat tos vietos, kur 
kaip tik kertamas raudonmedis. Pamatęs žmones, jis ramiai pasi- 
traukia. Čia medkirčiams šauna į galvą mintis, jog reikėtų nuga- 
labyti Žvėrį protėvių būdu, kuris reikalauja prislinkti ir perpjau- 
ti peiliu užpakalinių kojų sausgysles. Kiek tūkstančių dramblių 
ankstesniais laikais buvo sužeista šiuo klastingu būdu ir paskui 
mirtinai užkankinta. Tačiau Samkitos apylinkių juodukai tai ne 
jų protėviai, jiems trūksta įgudimo. Dramblys pastebi, jog kėsi- 
namasi į jo gyvybę, ir pats metasi į ataką. Arčiausiai stovėjusį 
juoduką jis išmeta į orą ir suvaro jam į šonus iltis, paskui ramiai 
nueina savo keliais. Žaizdos buvo tokios sunkios, kad mes ne- 
galėjome vargšo išgelbėti. 

Atsitinka džiunglėse nelaimių ir per neatsargius šaulius. Vieną 
rytą mums atgabenamas čiabuvis, kurį kitas, kai jis krūmuose 
kasė šaknis, palaiko šernu ir šauna į nugarą. Nelaimingasis šau- 
lys, vardu N'Cigė, lieka slaugyti savo aukos. Sužeistojo, deja, ne- 
pavyksta išgelbėti. Netrukus po jo mirties N'Cigė skubiai išsi- 
kviečia žmoną ir vaiką. Jis ir jo šeima dabar jau negali būti tikri 
dėl savo gyvybės. Aš pasilieku jį ligoninėje. Pats nulydžiu jį pas 
srities viršininką, į bylos nagrinėjimo vietą, kad kelyje nebūtų 
nužudytas. Tai buvo ne tyčinė žmogžudystė, todėl jis nuteisiamas 
nužudytojo šeimai sumokėti nemažą sumą pinigų ir duoti ožką. 
Visais tais atvejais, kai atimama gyvybė, atlygis turi būti koks 
nors gyvas daiktas. Kad nereikėtų drebėti dėl savo gyvybės ir 
kad užsidirbtų pinigų, N'Cigė, mielas, tylus žmogus, lieka su sa- 
viškiais pas mus ir padeda mums kirsti mišką. Ilgainiui jis tampa 
geriausiu ir ištikimiausiu mūsų darbininku. 

Kartą sulaukiam iškart viso pustuzinio sužeistųjų. Tai nuken- 
tėjusieji nuo muštynių, kilusių vienoje kirtavietėje tarp darbi- 
ninkų. 

Baisioje būklėje atvežami du čiabuviai, kurie, tiesiant kelią, 
už šimto penkiasdešimt kilometrų nuo mūsų dirbo su dinamitu ir 
laiku nepasitraukė į saugią vietą. Vienas miršta, praėjus kelioms 
dienoms po to, kai buvo pas mus atgabentas. Antrą pavyksta iš- 
gelbėti. 


Metų pradžioje sulaukiam daugelio psichinių ligonių. Kai ku- 
riuos iš jų esu priverstas išsiųsti atgal, nes neturiu vietos, 

Paprastai jų ligos tai laikini miegligės arba nuodų sukelti psi- 
chiniai sutrikimai, kuriems būdingi maniakinės psichozės prie- 
puoliai. 

Vienas pamišęs mieglige sergantis žmogus, vardu N'Tsama, at- 
vežamas pas mus metų pradžioje. Iš jo likę tiktai kaulai ir oda. 
Mes gydome jį triparsamidu, naujais Rokfelerio instituto vaistais 
prieš miegligę, ką tik atsiųstais mums išbandyti. Psichozės prie- 
puoliai pamažu praeina. Kaip psichinis sutrikimas lieka baisus 
polinkis vogti, dėl to nukentėjusieji ligoninės įnamiai jam užku- 
Tia smMarkią pirtį. Kaip ir visų sergančiųjų mieglige, N'Tsamo 
apetitas žvėriškas, todėl jis vilioja mano vištas, kad paskui jsi- 
mestų į savo puodą. Ne viena gauna galą, jo apgauta. Paskui, 
tokių atvejų jau buvę į valias, N'Tsama suserga dizenterija, ir 
du mėnesius jo gyvybė kabo ant plauko. Jisai taip nusilpsta, kad 
negali net pats pavalgyti. Jį reikia maitinti. Pagaliau, pavasariop, 
jis pagyja nuo dizenterijos. Galima vėlei pradėti gydyti triparsa- 
midu. Polinkis vogti pamažu užsimiršta. N'Tsama tiek atsigau- 
na, kad jau gali vaikščioti. Visą dieną jis stovi ant upės kranto 
ir meškerioja, nors pagauna ir ne kažin ką. Kartą, mums krau- 
nant iš kanojos lentas ir nešant jas prie ligoninės, aš juokais 
šūkteliu N'Tsamai, kad padėtų. Jis užsideda lentą ant galvos ir 
nuneša. Ligoninėje tatai sukelia didelį džiaugsmo protrūkį. Da- 
bar visiems aišku, kad mes galime grąžinti gyveniman ir sergan- 
čius pačia paskutine miegligės stadija, tuos, kurie anksčiau buvo 
pasmerkti mirčiai. Vasaros pradžioje N'Tsama pasiprašo prie 
miško kirtimo darbų ir lieka pas mus už darbininką. 

— Daktaras yra mano tėvas, — sako jis,— o ligoninė mano kai- 
mas. 

Miegligės pasekmių tiktai tiek, kad jis greičiau pavargsta ir 
susierzina. N'Tsamą skiriam dirbti ten, kur yra vienas iš mūsų, 
visų pirma todėl, kad iš jo nebūtų per daug reikalaujama, o ant- 
ra, kad kiti jo neerzintų savo pašaipomis. 

N'Tsama pasveiksta nuo 6,5 gramo triparsamido. Nuo to lai- 
ko, naudodamį šiuos vaistus, mes pasiekiame daug gražių laimė- 
jimų. 

„Bayer 205“, Bavarijos dažų gamyklos medikamentas, ir ame- 
rikietiškas triparsamidas yra didelis pasiekimas kovoje su mieg- 
lige. Abu turi savo privalumų ir trūkumų. Triparsamidas yra 
veiksmingesnis už „Bayer 205“ tada, kai liga toliau pažengusi. Jo 
trūkumas tas, kad jis, kaip ir anksčiau naudotas atoksilas, kai 

kuriais atvejais pakenkia regėjimo nervui ir gali atimti regėji- 
mą. Nors ir stengėmės būti kiek galima atsargesni, mes jau tvri- 
me ant sąžinės vieną žmogų, netekusį regėjimo. 

Kokie mes dabar palyginti stiprūs kovoje su mieglige! Per ke- 
lis mėnesius nustatėme, jog trys europiečiai serga pradine mieg- 
ligės stadija. Visi bus išgelbėti. Jiems net nereikės važiuoti į 
Europą pailsėti, baigus gydymo kursą, visi galės vėlei grįžti į 
darbą. 

O kiek dabar išgydoma juodukų, kuriuos anksčiau būtume tu- 
rėję atiduoti mirčiai į nagus, kadangi jų liga jau paskutinėje sta- 
dijoje. 

Vieną dieną tenka išplaukti su reikalais į faktorijas. Šalikelėje 
pamatau miegantį čiabuvį. Niekas nežino, kas jis toks ir iš kur. 

— Jis guli čia jau visą dieną, matyt, pasigėręs,— atsako man 
juodukai, kuriuos teiraujuosi, ir eina savo keliu. 

Aš pasiguldau jį į kanoją ir parsivežu į ligoninę. Čia mikros- 
kopas parodo, jog jis miegojo kepinant saulei ne todėl, kad bu- 
vo pasigėręs, o todėl, kad serga mieglige. Po kelių savaičių, kai 
jis atgauna kalbos dovaną, sužinom, jog ėjęs nuo vandenyno pa- 
krantės ir norėjęs parsirasti į gimtas vietas žemyno gilumoje. 


Vieno po kito sulaukiame daugelio apnuodytų ligonių. Juoda- 
odis medienos pirklys, kuris man parodė vietą, kur galima rasti 
polių ligoninės pastatams, staiga pastebi, jog jo guvus berniūkš- 
tis pradeda vaikščiodamas svyrinėti, bukaprotiškai kažką burba 
panosėje. Aš tuojau įtariu, jog čia nebus apsieita be nuodų. Ber- 
niukas izoliuojamas, gauna sutrintų medžio anglių ir valgo tik- 
tai tokį maistą, kuris taisomas griežtai kontroliuojant. Pamažu jis 
pasveiksta. Tikriausiai kas nors jį buvo apnuodijęs, norėdamas 
atkeršyti tėvui. 

Vienas pažįstamas medienos pirklys atvežamas keistoje būk- 
Jėje. Jis atrodo esąs pilno proto, bet negali kalbėti ir ryti. Jo 
raumenys keistai sustingę. Visas jis nuolatos dreba, nors ir ne- 
smarkiai. Tai aiškūs katalepsijos požymiai, pavyzdžiui, rankas 
laiko tokioje padėtyje, kokioje palieki. Jis paprašo ženklu plunks- 
nos, norėdamas kažką parašyti, tačiau neįstengia. Bet kokį įduo- 
tą Maistą išspjauna, todėl ištisas savaites maitinamas per žarne- 
lę, įleistą į stemplę pro nosį. Jis bus išgeibėtas, jei pavyks nuga- 
lėti raumenų sustingimą. Ligonis gydomas chloro hidratu ir 

intraveninėmis raumenų sustingimą panaikinančių vaistų injek- 
cijomis. 

Kiek darbo turi su juo daktaras Trenscas, kuriam pirmukart 
tenka susidurti su tokiu apnuodijimu! Po trijų mėnesių jį jau ga- 
lim paleisti kaip pagijusį. To, kas jam buvo daroma ligoninėje, 
jis visiškai neprisimena. 

Minėtas medienos pirklys neseniai buvo susivaidijęs dėl pini- 
gų su savo giminaičiais, turėjusiais dalį jo biznyje. Vadinasi, jie 
bus uždavę nuodų! Ne, Afrikoje nevalia taip spręsti. Tam, kursai 
pažįsta čiabuvių papročius, yra aišku, jog priešas, seniai laukęs 
patogaus momento, arba kas nors kitas, norėjęs pašalinti jį iš 
kelio, pasinaudojo šiuo kivirču ir uždavė nuodų, tikėdamasis, 
kad įtarimas kris ant pirklio giminaičių. 

Kokia baisi vis dėlto Ekvatorinė Afrika, kad čia tiek daug 
dramų, susijusių su nuodais! 

Kartais žmogus apnuodijamas netyčiomis. Ligonis, kreipęsis į 
burtininką pagalbos, gauna per didelę dozę kenksmingos me- 
džiagos ir dėl to miršta. Pavasarį vienas toksai pacientas mums 
pristatomas siaubingoje būklėje. Jis negali nei stovėti, nei kal- 
bėti, nei ryti. Daug darbo ir vargo tenka įdėti, kol išplėšiame jį 
iš mirties nagų. 

- Tuo pat metu pas mus gydosi vienas burtininkas, kuriam ant 
liežuvio iškilęs didelis pūlinys. Pasitelkę į pagalbą mikroskopą 
nustatome, jog pūlinio sukėlėjai yra fuzilinės bacilos ir spiralės, 
lygiai tokios pačios, kurios randamos faginiuose kojų pūliniuo- 
se. Su burtininku elgiamės kaip su kolega. Mes stengiamės gerai 
suteikti su burtininkais, kad jie patys, kai jų menas atsako, siųs- 
tų pas mus ligonius. 

Naudodami prieš ankilostomides anglies tetrachloridą, įsitiki- 
name, jog ir su europiniais medikamentais reikia būti atsar- 
giems. Jisai nėra jau toks nepavojingas, kaip kad įprasta many- 
ti. Žmonėms, kurių kepenys bent kiek nesveikos, jo nereikėtų 
duoti. Taigi prieš pradedant gydymą, reikia ištirti kiekvieno pa- 
ciento kepenų (funkcijas. Apskritai, gydydami juodukus, mes 
esame labiau linkę naudoti chenopodijaus aliejų, o ne anglies 
tetrachloridą. Tiktai reikia žiūrėti, kad aliejus būtų grynas. 

Labai džiaugiamės „terpentino plienu“, šveicarišku pieparatu, 
kuris yra terpentino ir chinino mišinys. Leidžiant į raumenis, jis 
labai gerai gydo įvairius pūlingus procesus, ypač įsisenėjusią fu- 
runkuliozę. 

Faginių tropinių pūlinių gydymo srityje vėlei padareme pa- 
žangą. Kaip jau esu rašęs, anksčiau naudoto pūlinių gramdymo 
su narkoze atsisakėme, nes jis reikalauja pernelyg daug darbo, 
eterio, be to, kai kurie pacientai bijo užmigdymo. Kartą vakare 
nugirstam, kaip vienas ligonis, kuris buvo užmigdytas, kad būtų 
galima išvalyti pūlinį, pasakojo kitam: 

— Taip, daktaras norėjo mane nužudyti! Jis įdavė man per 
nosį nuodų, ir aš numiriau. Bet jam neužteko nuodų, ir aš vėlei 
atgijau. 

Užuot gramdę, pūlinius ėmėme valyti sublimatu. Tačiau tai yra 
labai skausminga procedūra. Kad vargšams nereikėtų tiek ken- 
tėti, stengiamės ją pakeisti lašinimu. Išbandę įvairius būdus, pa- 
galiau sukūrėme metodą, kuris mus patenkina visais atžvilgiais. 
Didelis pasiekimas yra tai, kad mes, kiek įstengdami mažiau 
liesti pūlinį, kartu dezinfekuojančia medžiaga pro storą apmiru- 
sių audinių sluoksnį daug geriau pasiekiame jo dugną. Pūliai 
nuvalomi marlės tamponu, drauge kiek įmanoma pašalinami ap- 
mirę audiniai. Tai darydami, stengiamės kuo mažiau trinti ir 
spausti, nes pacientui labai skausminga. Po to pūlinys nuplau- 
namas virintu vandeniu. Tada savo darbą pradeda krintantis 
vandens lašas. Jis padaro daugiausiai. Vienas gramas gyvsidab- 
rio oksicianato ištirpinamas šešiuose ar septyniuose litruose van- 
dens. Šį tirpalą kiekvieną rytą, atsižvelgdami į pūlinio dydį, la- 
šinome nuo penkių iki dvidešimties minučių iš penkiasdešimties 
septyniasdešimt penkių centimetrų aukščio. Pradžioje iš taip 
aukštai krintantys lašai kelia baisius skausmus. Todėl pirmomis 
dienomis lašinama tiktai iš kelių centimetrų aukščio. Šie lašai 
prasiskverbia pro storą apmirusių audinių sluoksnį. Ištikšdami 
jie suplėšo jį. Dezinfekuojantis skystis pasiekia pūlinio dugną. 

Ši procedūra, be abejo, nemaloni savo erzinamu poveikiu, kurį 
sukelia nuolatinis lašų papsėjimas ant nesveikos vietos. Šiaip ar 
taip, pūlinys išsivalo per kelias dienas. Jis įgyja gražią raudoną 
spalvą ir atsiranda kitų gijimo požymių, kurių, taikant kitus me- 
todus, tekdavo laukti kur kas ilgiau. 

Jeigu ligonį apnikę dideli ir greitai besiplečiantys faginiai pū- 
liniai, ši procedūra kartojama rytą ir vakare. Tokiais atvejais 
taip pat padidinama tirpalo koncentracija, gyvsidabrio oksiciana- 
to gramas ištirpinamas tiktai trijuose arba dviejuose litruose 
vandens. 

Tai, kas užbarstoma añt pūlinių, uždedant tvarstį tarp lašinimo 
procedūrų, nėra labai svarbu. Mes paprastai naudojame lygių 
dalių jodoformo, dermatolio ir salolio mišinį. 

Lašinimo procedūros daromos ir tada, kai pūliniai jau pradeda 
trauktis, tiktai tirpalas naudojamas silpnesnis, kad nepakenktų 
šviežiai susidariusiems audiniams. Galiausiai vienam gramui gyv- 
sidabrio oksicianato imame nuo dešimties iki dvylikos litrų van- 
dens. 

Jeigu būna pakenktas didelis plotas, pūliniui išsivalius, kad 
žaizda greičiau užsitrauktų, darome odos persodinimo operaciją. 
Jeigu ji pavyksta, gydymo laikas sutrumpėja geru trečdaliu. 

Anksčiau persodindami naudojome Tiršo metodą, kur ilgas rė- 
žis kuo ploniau nupjautos odos uždedamas ant pradėjusios trauk- 
tis vietos. Tačiau dažnai jos paviršius dar nebūna pakankamai 
švarus. Po oda atsiranda pūlių, ir tai neleidžia jai priaugti. Todėl 
dabar ruošiamės pradėti naudoti Devio metodą, kur daugelis ma- 
žų, apskritų, maždaug pusės centimetro skersmens gabalėlių lyg 
salelės išdėstoma ant nesveikos vietos pusės centimetro atstumu 
vienas nuo kito. Jei atsiranda pūlių, tai jie negali jiems taip pa- 
kenkti, kaip kad naudojant Tiršo metodą. Šie maži skridinėliai 
taip pat atsparesni, negu dideli, ploni Tiršo lopai. 

Krintančių lašų metodas duoda gerų rezultatų gydant ir kito- 
kius pūlinius, ne tik faginius. Daugelį puikiausiai išgydo pusė 
gramo vario sulfato, ištirpinto litre vandens. O apskritai šiam me- 
todui tinka įvairiausių dezinfekuojančių medžiagų tirpalai. 

Gydant įvairių rūšių pūlinius, mums labai praverčia naujas 
šveicariškas preparatas, breozanas, kurį paprastai naudojame te- 
palo pavidalo. Ypač stebėtinai gerų rezultatų pasiekiame, kai pūli- 
niai, nesvarbu kokios rūšies, būna švieži. Vadinamuosius euro- 
piečių kro-kro pūlinius, kurių kilmė dar nėra aiški ir kurių mė- 
ginius ištyrę mikroskopiškai paprastai randame gryniausių 
stafilokokų, mes gydome vien tiktai šiuo preparatu. Aš ir pats 
esu jį išbandęs. Anksčiau, kai tik nusibraukdavau kojos odą, to- 
je vietoje man visuomet atsirasdavo pūlinys, su kuriuo paskui 
vargdavau kelias savaites. Stuktelėsiu statyboje koja į sienojų 
arba batas nutrins koją, tai taip ir žinau, jog užpūliuos. Nuo to 
laiko, kai tik ką nubrauktą vietą ėmiau tepti breozanu, kojos man 
daugiau nepūliuoja. Kiekvienam europiečiui į kelionės vaistinėlę 
mes dabar įdedame breozano tūbelę ir esame už tai susilaukę 
daug padėkos žodžių. 

Daug rūpesčių mums būna, laimė, tokie atvejai ne per dažni, 
kai tipiški tropiniai faginiai pūliniai gilumoje užkrečia juos su- 
pančius raumenu audinius. Tokiais atvejais infekcija paprastai 
apsiriboja pačiu pūliniu. Sveikas ir užkrėstas audinys vienas nuo 
kito labai skiriasi. Bet jeigu infekcija plinta vien po oda, tarp 
raumenų arba palei sausgysles arba jeigu prasiskverbia į kaulus, 
tai padėtis būna labai rimta. Jeigu toksai posūkis į bloga paste- 
bimas pirmosiomis dienomis, tai dar galima išgelbėti padėtį, gi- 
liai perpjovus audinius peiliu. Antraip jau beveik nieko negali- 
ma padaryti. Infekcija nesulaikomai plečiasi. Ir viskas baigiasi 
mirtimi. Todėl tas, kuris gydo faginius pūlinius, turi nuolatos žiū- 
rėti, ar pūlinio kraštai kartais nepradeda irti. Pastebėjus tai, rei- 
kia kuo skubiausiai griebtis peilio. 

Tebėra mįslė, kodėl faginiai pūliniai beveik visados atsiranda 
vien ant blauzdos ir kodėl jie — bent jau Ogovės apylinkėse — 
beveik niekada nepaliečia moterų. 


Gydydamas, deja, vis dar tebegausėjančius dizenterijos susir- 
gimus, daktaras Trenscas padaro labai vertingą atradimą. Žinia, 
jog yra dvi dizenterijos rūšys: vieną sukelia amebos — tai yra 
vienaląsčiai gyvūnai, kitą — dizenterijos bakterijos. Savo pačio- 
mis primityviausiomis priemonėmis įsirengtoje bakteriologinėje 
laboratorijoje daktaras Trenscas ima kaupti ligonių išmatų kul- 
tūras, kuriose nerandama amebų. Vietoje lauktų dizenterijos ba- 
cilų jis aptinka vibrionus, kurie labai giminingi choleros vibrio- 
nui ir skiriasi nuo jo savo agliutinacija. Taigi liga, anksčiau mū- 
sų laikyta baciline dizenterija, pasirodė esanti sunki cholerina, 
daugeliu atvejų sukelta paracholerinio vibriono. 

Tyrimų rezultatai rodo, jog šis vibrionas gyvena Ogovės van- 
denyse. Taigi jis pavadinamas Vibrio gabunensis. Daktaras Trens- 
cas mano parašyti apie jį nemažą mokslinį darbą. Galimas daik- 
tas, jog dizenterija, kuria Ekvatorinėje Afrikoje suserga kelius ir 
geležinkelį tiesiantys darbininkai, daugeliu atvejų, kai neran- 
dama amebinės dizenterijos sukėlėjų, yra ne bakterinė dizenteri- 
ja, o ta pati cholerina. Aš jau seniai tokiais neaiškiais atvejais, 
remdamasis choleros gydymo metodu, naudodavau vandenyje iš- 
tirpintą aliuminio oksidą ir pasiekdavau gerų rezultatų. Daktaro 
Trensco padarytas atradimas dabar paaiškina, kodėl taip gydant 
buvo kai ko pasiekiama. Tai yra cholerai gimininga liga. 

Augindamas šiuos vibrionus laboratorijoje, daktaras Trenscas 
pagamina vakciną, kuri išgydo choleriną per dvi tris dienas. 

Paprastai šios vandenyje esančios bakterijos čiabuviams nėra 
pavojingos. Jie užsikrečia ir suserga tiktai tada, kai jų žarnos 
nuo ryžių praranda imunitetą. 

Taigi būdami dabar Lambarenėje trys gydytojai, mes galime 
vykdyti mokslinius tyrimus ir daryti atradimus, kurie yra labai 
svarbūs ligonių gydymui. 

Gydytojas, dirbantis džiunglėse vienas, būna tiek užgriūtas 
dienos darbų, kad jam nelieka nei laiko, nei energijos kruopščiai 
ištirti neaiškius atvejus. Todėl kiekvienoje tropikų ligoninėje 
turėtų būti bent jau du gydytojai. 

Per mažos gydymo įstaigos džiunglėse neišsimoka lygiai taip 
pat, kaip per mažos misijų stotys. 

Kai mūsų dabar daugiau, reikalui esant, galime išvažiuoti, ir 
darbas ligoninėje nuo to nenukenčia. Beveik kiekvieną mėnesį 
kuris nors iš mūsų būna kelias dienas išvykęs. Birželio pradžioje 
daktaras Lauterburgas išsirengia į keleto savaičių kelionę van- 
deniu ir sausuma po įpiečiau Lambarenės esančias apylinkes. Mes 
jau pradedame baimintis, kad nebūtų kas atsitikę, nes jis užtrun- 
ka ilgiau, negu buvo tikėtasi, ir mes negauname apie jį jokios ži- 
nios. Bet vieną gražią dieną staiga išvystam jį išlipant iš kanojos, 
tiesa, „palysusį“, kaip sakome Berne, ir apiplyšusį, tačiau sveiką 
ir laimingą. Jis lankėsi tokiose vietose, kur gydytojo dar nebuvo 
buvę, tačiau čiabuvių pasitikėjimą įgijo greitai, nes jie iš pasako- 
jimų žinojo Lambarenės ligoninę. 

Jo kelionės ataskaita dar labiau sustiprina mūsų pasiryžimą į 
tokias keliones išsirengti reguliariai. Juk Ogovės apylinkių kai- 
muose gyvena tiek daug ligonių, kurie negali atkakti pas mus. 
Kartais todėl, kad tai per toli, kartais dėl slenksčių, kurie ypač 
apsunkina atvykimą iš į pietus nuo Lambarenės esančių vietovių. 
Taip pat dažnai trūksta žmonių, kurie atgabentų mums ligonius. 
Jeigu tiek daug tų, kuriems mes esame reikalingi, negali pasiek- 
ti mūsų, tai mes turime eiti pas juos. 

Kad ligoninės palaiminga ranka pasiektų visas šalis, vienas gy- 
dytojas su gerai aprūpinta kelionės vaistine ir būtiniausiais in- 
strumentais turėtų nuolatos būti kelyje. Jis apžiūrėtų ligonius 
vietoje, nurodytų, kaip juos slaugyti, o tuos, kurie reikalingi sta- 
cionarinio gydymo, galėtų atsivežti į Lambarenę. 

Tačiau tam, kad šis planas būtų įvykdytas, būtina, jog Lamba- 
renėje būtų trys gydytojai: vienas dirbtų įprastą darbą, kitas 
operuotų ir trečias keliautų. Reikia tikėtis, kad aš rasiu tam žmo- 
nių ir lėšų. 

Greta bakteriologinio, užtenka ir chirurginio darbo. Ne vieno 
patrūkusio ir dramblialigės kamuojamo dalią per pastaruosius 
mėnesius palengvino daktaro N'Čindos N'Čindos, taip čiabuviai 
vadina daktarą Lauterburgą, peilis. 

Operuotieji paprastai būna labai dėkingi. Tiesa, pasitaiko ir 
tokių atvejų, kai opeiuotas žmogus neatsispiria pagundai naktį 
slapčia Išsprukti namo ir pasiimti atminčiai ligoninės paskolintą 
moskitinį tinklą. Taip padaro vienas N'Čindos N'Čindos operuo- 
tas ligonis, atvykęs su smarkia išvarža, su kuria N'Činda N'Čin- 
da nemaža pavargo. Tačiau tatai nenustelbia džiaugsmo, jog iš- 
gelbėjai žmogų. 

Dėl viso pikto mes reikalaujame, kad dovaną už operaciją — 
paprastai tai būna bananai arba kiti vaisiai, duonmedžių sodinu- 
kai, bananų sodinukai, rūkytos žuvys — giminaičiai pristatytų 
tada, kai operuotas žmogus dar guli ligoninėje. Jeigu ligonis iš- 
leistas iš ligoninės Žada atgabenti dovaną pats, tai negali būti 
tikras, jog taip ir bus, dažnai, žiūrėk, žmogus ima ir sudvejoja 
arba kokios nors kitos aplinkybės sutrukdo įvykdyti pažadą. Vie- 
nas, rimtai pasiryžęs tesėti žodį žmogelis, iki sugrįš su dovana, 
nori man palikti kaip užstatą savo antrąją žmoną. Bet aš atsisa- 
kau, nes su tokiu užstatu būtų daug bėdos. 

Perrišinėdami sužeistą kelį gauname patirti, jog istorinės pa- 
žiūros Ekvatorinėje Afrikoje ne visada sutampa su įprastomis 
Europoje. 

— Tu tikras Bismarkas,— sako lovos kaimynas berniukui, ku- 
ris kantriai, nė necyptelėjęs, ištvėrė skausmingą perrišimo pro- 
cedūrą. į 

— Ką tu žinai apie Bismarką? — klausiu aš. 

— Bismarką? Bismarkas buvo labai narsus prancūzas,— pasi- 
girsta atsakymas. 

Operuojant vyresnio amžiaus žmones — tai yra tokius, kuriems 
jau virš penkiasdešimties, — Ekvatorinėje Afrikoje reikia būti 
itin atsargiam. Jiems kenkia gulėjimas. Po operacijos jie dažnai 
praranda apetitą ir taip nusilpsta, jog tai pasidaro pavojinga gy- 
vybei. Remdamiesi savo patyrimu, mes priėjome išvadą, jog vy- 

resnio amžiaus žmones reikia operuoti tiktai tada, kai tai abso- 
liučiai būtina, kad žmogus išliktų gyvas. 

Nuo balandžio mėnesio už slaugę turim panelę Martą Lauter- 
burg, daktaro Lauterburgo seserį. Ji atvyksta kartu su Hansu 
Mugenšturmu. Naujoji labai patyrusi slaugė imasi veiklos ligo- 
ninėje, taigi panelė Kotman gali visiškai atsidėti darbams plan- 
tacijoje, darže ir statyboje. Prižiūrėti mišką kertančius žmones 
kelis mėnesius mums dar padeda vienas europietis. 

Panelė Ema Hausknecht užsiima namų ruoša. Tai ko gero bus 
pačios sunkiausios pareigos visoje mūsų įmonėje. Kiek vargo ji 
turi su virėju, kad jis valgį taisytų rūpestingai ir švariai ir nega- 
dintų mums sveikatos nevirintu vandeniu. Beveik kiekvieną die- 
ną turi būti išvirta maždaug dvylikai penkiolikai žmonių. Namų 
ruošos darbus ypač komplikuoja tai, jog beveik kiekvieną dieną 
skalbiama ir kad baltinius nuolatos reikia lopyti. Į panelės Haus- 
knecht pareigas pereina ir baltųjų ligonių kambarių priežiūra. 
Tiesa, čia jai padeda tarnai, atvykę su savo sergančiais ponais. 
Bet koksai vargas sutramdyti pustuzinį tų neklaužadų! 

O kur dar rūpinimasis vištomis ir ožkomis! Kad nereikėtų nuo- 
latos visą pieną už didelius pinigus siųsdintis iš Šveicarijos, ban- 
dau užveisti savo ožkų kaimenę. Tiesa, šios aplaukėjusios ožkos 
neduoda nė pusės stiklinės pieno per dieną, bet mes tikimės ka- 
da nors pagerinti veislę. 

Panelė Hausknecht, darbais apsikrovusioji, retai pasirodo aki- 
raty viena. Į prijuostę jai nuolatos būna įsikibusi šimpanziukė 
Fifi, kuri buvo atnešta pas mus prieš metus vos kelių dienų. Vie- 
nas juodaodis medžiotojas nušovė jos motiną. Panelė Hausknecht 
iš pradžių bijojo to neišpasakytai bjauraus padaro ir nedrįso jo 
paliesti. Tačiau gailestis nugalėjo visus estetinius kliuvinius. Da- 
bar Fifi jau yra ištvėrusi dantų dygimo kančias ir moka viena 
pavalgyti su šaukštu. 

Jau kuris laikas ji turi žaidimų draugę, kitą kiek vyrėlesnę 
šimpanziukę, kurią mums, išvykdamas namo į Europą, atidavė 
vienas europietis, norėjęs, kad ji patektų į geras rankas. 


Pamažu pradeda įeiti į madą tai, kad europiečiai, išvykdami na- 
mo atostogų, palieka savo šunis pas mus. Jie nesiryžta jų patikė- 
ti juodukams, nes jie gali gyvulį numarinti badu arba užkankinti,. 

Tačiau, pasirodo, jog ir patiems didžiausiems laukiniams gali- 
ma pažadinti užuojautos jausmą bejėgiams padarams. Tatai gau- 

nu patirti statydamas polius. Prieš įstatant polį į duobe, aš pà- 
žiūriu, ar nepakliuvo ten skruzdėlių, rupūžių arba kitokių gyvū- 
nų, ir išimu juos, kad nesutraiškytų polis arba kad negautų galo 
paskui, kai bus trombuojami akmenys ir žemė. Tiems, kurie dir- 
ba su manimi, paaiškinu, kodėl taip darau. Vieni šypsosi sutrikę, 
kiti abejingai praleidžia pro ausis tiek daug sykių girdėtus Žo- 
džius. Kartą vienas visiškas laukinis, statęs su manimi polius, pa- 
siunčiamas pas ponią Rasel kirsti su kitais krūmų. Ir štai iš kaž- 
kur išlenda rupūžė, kurią jo kaimynas nori perkirsti peiliu. 

Tada jis sulaiko ano ranką ir išdėsto jam ir kitiems suklusu- 
siems kirtėjams teoriją apie tai, kad gyvūnai irgi dievo sukurti 
ir kad jisai tiems žmonėms, kurie juos be jokio reikalo kankina 
arba žudo, vieną sykį padarys didelį teismą. O man atrodė, kad 
mano veiksmai ir kalbos, statant polius, kam kam, bet jam tai 
tikrai nepadarys įspūdžio. 

Juodukai labai domisi fokusininku iš Europos, kuris apkeliauja 
visą Vakarų pakrantę ir surengia kelis spektaklius Kap Lopiše. 
Jis taip pat priiminėja interesantus ir už atitinkamą užmokestį 
aiškina ateitį ir nurodo, kur rasti pamestus daiktus. Anksčiau 
apie didelį šiuolaikišką europiečių prietaringumą žinojo tiktai tie 
juodukai, kurie skaitydavo Europos laikraščius. Kiek kartų tie 
„intelektualai“ jau klausinėjo mane apie laikraščiuose išspaus- 
dintus Europos sostinių aiškiaregių ir pranašų skelbimus! O da- 
bar Europos tamsa net pradeda siųsti savo atstovus pas juodukus! 

Kaip dabar jaustis prieš juodukus mums, visą laiką kovoju- 
siems su jų prietarais! 

-- Baltieji taip pat turi burtininkų, — sako man vienas čiabu- 
vis.— Kodėl misionieriai ir tu nuo mūsų tai slėpei? 

Pe:galingas Europos prietarų žygis į kolonijas yra dideliausios 
reikšmės įvykis. Jis yra naujas baisus smūgis mūsų nuo karo jau 
ir taip nukentėjusiam dvasiniam autoritetui. Protingi čiabuviai 
yra sukrėsti, kad ir pas mus esama prietarų; ir pagoniškas prie- 
taringumas triumfuoja, sulaukęs netikėto sąjungininko, kuris 
ateina jam į talką iš už jūrų. 

Profesionalūs Europos prietarų institutai jau dabar išnaudoja 
juodukus. Mūsų apylinkės čiabuviai, tarp jų mano ligoninės pa- 
galbininkai, gavo paštu Roksroi studijos prospektą iš Hagos. Pri- 
dėję penkiasdešimt frankų, jie turi atsiųsti kelis savo plaukus ir 
parašyti savo gimimo datą, kad būtų galima sudaryti jų horosko- 
pą ir atsiųsti „Ki-Magi“ talismaną, atitinkantį reikiamą Zodiako 

ženklą, Šiųsdami firmai laišką, jie turi parašyti, kokio talismano 
norėtų — ar laiduojančio sėkmę biznio reikaluose, ar pasisekimą 
meilėje, gerą sveikatą ar laimę lošime. Esama ir tokio, kuris ga- 
rantuoja sėkmę visose srityse. Tačiau šis kainuoja kur kas dau- 
giau, negu kiti. 

Pilni džiaugsmo, kad jiems dabar bus praskleistas šių paslap- 
čių šydas, du mano pagalbininkai ateina pas mane ant kalvos; aš 
turįs jiems tučtuojau išmokėti avansą, kad jie galėtų išsiųsti, 
grįžtant atgal pašto garlaiviui, būtinus davinius ir reikalaujamus 
pinigus. Vienas apgailestaudamas konstatuoja faktą, jog nežino 
savo gimimo dienos. Bet jis tikisi, jog astrologui, kad sudarytų 
horoskopą, užteks ir plauko. Aš bijau, kad jie vis tiek atsakys 
firmai, nors aš juos visaip šviečiau ir išsiunčiau, nedavęs avanso. 


Vasarą mus palieka Jozefas. Jis veda ir dabar labai nori pale- 
pinti savo žmoną — gerą ir protingą moterį — iš Europos parsi- 
siunčiamais drabužiais, kaip tai daro du ar trys medienos pirkliai, 
kuriems pavyko prakusti. O pagalbininko algos tam nepakanka, 

Todėl jis pats nori pasidaryti medienos pirklys. Man sunku iš- 
siskirti su žmogumi, su kuriuo dirbau nuo pat pirmų čia buvimo 
dienų. Mes liekame geri draugai. Jei galime, mudu vienas kitam 
visada padedame. Titulą „Pirmasis daktaro Alberto Šveicerio pa- 
galbininkas“ jis pasilieka. 

Laimė, mums pavyksta prisivilioti -kelis naujus juodaodžius 
pagalbininkus. Pats geriausias iš jų yra Bolinzis, kuriam patikėta 
operuotųjų priežiūra. 

Vasarą juodaodžiams pagalbininkams kartais būname priversti 
duoti didesnę veiksmų laisvę, negu to norėtume, nes būname už- 
siėmę kitais darbais. 

Birželio mėnesį mums baigiasi lentos. O N'Gomo lentpjūvė 
kaip tik neturi tokios rūšies rąstų, kokių mums reikėtų. Ir man 
tenka kaulyti iš savo bičiulių medienos pirklių tų rąstų, kurie. 
eksportui arba per stori, arba kaip kitaip netinkami. Iš jų pada- 
rau didelį plaustą. Vadovaujant Emiliui Ogoumai, senam ištiki- 
mam draugui, pro seklumų tarpus jis nuvelkamas į N'Gomą. 

Vos tiktai baigus šį darbą, tuojau pat reikia pradėti taisyti ir 
dervuoti kanojas. Čia mums maloniai padeda sveikstantys ligo- 
ninės pacientai europiečiai. 

Liepos mėnesį kelias dienas nerimaujam dėl garlaivio, kuris 
užplaukia ant seklumos. Dvi misionierių šeimos su vaikais yra 

atvykusios iš aukštupio į Lambareneę, norėdamos toliau keliauti į 
Europą, ir laukia pas misionierius ir daktaro namelyje garlaivio, 
kuris turi nuvežti visus prie jūros. Gaunam žinią, kad jis dėl 
to, jog buvo įstrigęs, Lambarenėje stovės labai trumpai. Mes ke- 
lis kartus susodiname žmones drauge su vaikais ir manta į kano- 
jas ir nuvežame į už septynių kilometrų pagrindinėje upės atša- 
koje esančią prieplauką. Ir vis gauname parsivežti atgal, nes Ži- 
nia, jog garlaivis atplaukia, būna klaidinga, jis vis dar stovi ant 
seklumos. Kai jis pagaliau išsikrapšto Ir atplaukia prie jūros, paš- 
to garlaivis jau būna išplaukęs į Europą. Misionieriams su žmo- 
nomis ir vaikais tenka išlaukti prie jūros tris savaites. 

Greta kitų darbų, visi mes dar turime užsiimti dažymu. Kad 
medis geriau laikytųsi, kiekvienas naujosios ligoninės pastatas 
tuojau nudažomas. Dažus paruošiame patys, į gerai persijotų kal- 
kių skiedinį įpildami šiltame vandenyje ištirpintų klijų. Jei tei- 
singai paruošiami ir gerai nudažoma, tokie dažai tropikuose be- 
veik atstoja aliejinius, kurie yra daug brangesni. Aliejiniais da- 
žais dažome tiktai tas vietas, kurias pasiekia tornadų lietūs. 

Iš pradžių manėme, jog dažymo meno galėsime išmokyti juo- 
dukus. Didžiausias jų pasiekimas yra tas, kad virtuoziškai suga- 
dina tuos kelis teptukus, kuriuos mes turime. Pakliuvęs į primi- 
tyvaus žmogaus rankas, teptukas po kelių dienų jau neturi nė 
vieno plauko. Kaip jie sugeba tai padaryti, man yra mįslė. Tačiau 
padaro. Kadangi kalkių-klijų mišiniu reikia dažyti labai kruopš- 
čiai, tai mums nieko kito nelieka, kaip imtis darbo patiems. Gy- 
dytojai ir slaugės varžosi neįprastoje srityje. 

Panelė Kotman daugelį dienų plūkiasi su aštuoniasdešimčia ry- 
žių maišų, kurie sušlampa gabenant kanoja. Pirmiausia reikia 
rasti vietą, kur juos būtų galima sukrauti vieną greta kito, o ne 
vieną prie kito. Tada kiekvieną maišą sušlapusioje vietoje reikia 
perpjauti, iškuopti sudrėkusius grūdus ir skylę vėlei užsiūti. Dvi 
saujos drėgnų ryžių šiame karštame klimate sugadina visą mai- 
šą. Kiek apskritai laiko atima sandėlyje sukrautų ryžių priežiūrai 

Be to, nuolatos turime laikyti apie dvi tonas atsargoje. Badas, 
tiesa, truputį apmalšęs, bet tiktai todėl, kad dabar iš Europos at- 
vežama pakankamai ryžių. Jei būtume priversti tenkintis vieti- 
niais produktais, mūsų padėtis būtų nepavydėtina. Bananų ir ma- 
niokų dar beveik neįmanoma gauti. To, ką pavyksta sumedžioti, 
užtenka tiktai tiems ligoniams pavalgydinti, kurių organizmas 
visiškai nepriima ryžių. Kraštas vėlei pradės maitinti savo gy- 

ventojus tiktai po Naujųjų metų, kai duos derlių šviežiai paso- 
dinti bananai. 

Iš gailesčio imamės globoti palmes. Ta vieta, kur turi iškilti 
mūsų gyvenamasis namas, apaugusi aliejinėmis palmėmis. Pa- 
prasčiausia būtų jas nukirsti. Viena kita aliejinė palmė čia neturi 
jokios vertės. Aplinkui jų kiek tiktai nori. Bet mums neleidžia 
širdis pakelti prieš jas ranką kaip tik dabar, kai išlaisvintos iš 
vijoklių jos pradeda naują gyvenimą. Taigi savo laisvalaikio va- 
landas leidžiame ant kalvelės, atsargiai kasdami ir sodindami ki- 
tur tas palmes, kurias dar galima perkelti. Tai didelis darbas. Per- 
sodinti galima Ir dideles palmes — iki penkiolikos metų. 

Mano juodukai supranta, jog su gyvais padarais reikia elgtis 
švelniai. Bet kai aš jiems užsimenu, jog, užuot nukirtus, reikia 
pergabenti į kitą vietą sunkias palmes, kad jos išliktų gyvos, to- 
kia filosofija jiems pasirodo visiškai nesuprantama. 

Ligoninėje nuolatos yra europiečių. Metų pradžioje pas mus 
išvysta dienos šviesą du europiečių vaikai. Kad galėtų gimdyti 
Lambarenėje, viena dama atkeliauja pamariu toli iš pietų. Apie 
dvi savaites juodukai ją neša per miškus ir pelkes, kol pasiekia 
Kap Lopišą ir gali toliau plaukti garlaiviu. Grįžimui atgalios aš 
surandu jai motorinę valtį, kuri kaip tik plaukia į Fernando Va- 
zos lagūną, esančią į pietus nuo Kap Lopišo. Tenai yra katalikų 
misija, kur jinai gauna prieglobstį, iki atkanka su nešikais vyras, 
jos informuotas per pasiuntinį. 

Kartą sekmadienio vakarą pavasario pradžioje vienas europie- 
tis atneša mums žinią, kad netoli jo kirtavietėje, už dviejų dienų 
kelio pavandeniui nuo Lambarenės, prie nuošalaus ežero netoli 
savo trobelės vienas baltasis buvo užgriūtas audros išrauto me- 
džio. Anksti rytą daktaras Lauterburgas išsiruošia į kelionę, no- 
rėdamas suteikti sužeistajam pirmąją pagalbą ir, jeigu galima 
atsigabenti jį čionai. 

Po kelių dienų jis parsiranda su juo. Mes konstatuojam dubens 
lūžį su užkrėtimu ir smarkų šoką. Po dešimties dienų vargšas 
miršta, taip ir neatgavęs sąmonės. Man tenka uždavinys pranešti 
liūdną žinią Žmonai, kurią jis palikęs Europoje su dviem vaikais. 
Ak, kaip sunku rašyti tokius laiškus! 

Praėjus kelioms dienoms, iš žemyno gilumos, lietui pilant kaip 
iš kibiro, kartu su vyru valdininku, pas mus atkeliauja sunkiai 
serganti europietė. Kad atsilaisvintų jiems kambarys, kitiems 

aprūpinti abu viskuo, kas reikalinga, ir jau turiu eiti priimti pen- 
kiasdešimties juodukų, visą dieną irklavusių per lietų ir neturin- 
čių ko valgyti. Mat, jie atvykę iš bado rajono. Kiek tenka šne- 
kėti ir bartis, kad ligoninės įnamiai duotų jiems vietos perpildy- 
tuose barakuose ir malkų ugniai susikurti. Paskui reikia žibinto 
šviesoje iš dviejų didelių kanojų iškrauti visą atvykusių euro- 
piečių bagažą, sunešti po stogu ir pastatyti prie jo sargybą. Ga- 
liausiai išdalinama daug maisto. Pavargę ir šlapi po vidurnakčio 
kopiam aukštyn į daktaro namelį. 

Kadangi ligonę galima vežti ir ji nori namo, kitą rytą, kovo 
septintą dieną, imu rūpintis, kaip nugabenti ją į Kap Lopišą. Ma- 
žo prekybinio garlaivio kapitonas, turėjęs išplaukti apie pietus, 
leidžiasi perkalbamas ir sutinka palaukti iki vakaro, duodamas 
mums laiko atgabenti ligonę ir bagažą. Sklinda gandai, jog regu- 
liariai kursuojantis garlaivis patyręs avariją, todėl, kad nepavė- 
luotų į Europon išplaukiantį laivą, mažuoju garlaiviuku ryžtasi 
plaukti ir daktaras Nesmanas, turėjęs išvykti su atgal grįžtančiu 
pašto garlaiviu. Kol jisai, padedamas kolegų ir slaugių, greitai 
kraunasi dėžes ir lagaminus, aš visą dieną praleidžiu ant vandens, 
vežiodamas į garlaivį jo ir sergančios damos bagažą. Paskutiniu 
reisu išvežama dama, jos vyras ir Nesmanas. Ligoninės įnamiai 
su fakelais atlydi išvykstantį gydytoją prie kanojos. Atsisveikini- 
mo ceremonija prie garlaivio labai trumpa. Vos tiktai iškrovę 
daiktus ir išlaipinę jį patį, turime kuo greičiau irtis atgalios, kad 
spėtume pasiekti namus, iki užeinant audrai. 

Beveik pusė baltųjų ligonių serga maliarija. Du žmonės atvežti 
dėl hemoglobininės karštligės. Be to, pastaraisiais mėnesiais su- 
laukiam daugelio ištiktų saulės smūgio Žmonių, dviejų iš jų pa- 
dėtis sunki. 

Iš žemyno gilumos atvyksta pirklys, visiškai nusigalavęs nuo 
lėtinės amebinės dizenterijos. Jis nori mesti savo biznį ir plauk- 
ti į Europą atsigriebti. Po kelių savaičių jis jau pastatytas ant ko- 
jų ir gali grįžti prie savo darbo. Man reikia kanojų, o jo gyve- 
namoje apylinkėje daromos pačios geriausios, todėl sutariam, 
jog atsidėkodamas jis atsiųs man dvi kanojas. Jis išlaiko žodį, 
išsiunčia kanojas, bet aš niekada jų negaunu. 

"Iš Ovano misijos, kuri yra žemyno gilumoje bado rajone už 
trijų šimtų kilometrų nuo Lambarenės, atvyksta ponia Riuzijon, 
misionieriaus žmona, norėdama ligoninėje truputį pataisyti svel- 
katą. Jai sunku priprasti prie minties, kad galima štaį šitaip, bę- 

veik normaliai gyventi. Gavę pirmąją žinią, kokioje sunkioje 
padėtyje dėl bado atsidūrusi ši misija, vietiniai misionieriai ir 
mes ėmėme įvairiomis progomis siųsti jai produktus. Aš sužinau, 
jog keturiasdešimties kilogramų maišelis ryžių, kurį buvau pati- 
kėjęs vienam iš savo pacientų europiečių, pasiekia juos kaip pir- 
moji dovana ir kaip tik laiku. Tai, kas buvo išsiųsta anksčiau, 
ateina vėliau arba išvis pražūva. | 

Sausuoju metu daktarui Trenscui ir panelei Lauterburg grįž- 
tant patamsiais iš vienos kelionės, kanojos vairininkas savo gero- 
mis akimis ant seklumos netoli ligoninės įžiūri kažkokį keistą 
daiktą. Jis liepia sustoti prie seklumos. Tasai daiktas yra sąmonės 
netekęs, paralyžiuotas europietis su savo bagažu. Pasirodo, kad 
jis atvykęs iš žemyno gilumos ir kad jo irkluotojams — neseniai 
užverbuotiems čiabuviams iš žemyno gilumos — užuot vežus į 
ligoninę pasirodė paprasčiau išsodinti jį čia. Ligoninėje vargšas 
tiek atsigauna, kad po kelių savaičių galim išsiųsti į Europą. 

Apskritai europiečiai per vėlai ryžtasi keliauti į ligoninę. Daž- 
nai jie atkanka tada, kai padėti jau beveik nieko negalima, Kir- 
tavietėse ir atkampiose faktorijose jie užima tokius atsakingus 
postus, kad juos palikti ryžtasi tiktai pačiu kraštutiniausiu atve- 
ju. Kam jie gali patikėti atsargas ir prekes, už kurias yra atsa- 
kingi? Kas pasirūpins tuo, kad nukirsti medžiai būtų nuridenti 
prie pelkių, ežerų ar miško upelių iki potvynio, kuris leis juos 
nuplukdyti į Ogovę? Kai nėra žmogaus, kuris galėtų pakeisti su- 
sirgusį, atsigulimas į ligoninę dažnai prilygsta bankrotui. Todėl 
jaudinamai malonu būna žiūrėti, kaip europiečiai tokiais atvejais 
džiunglėse padeda kits kitam, elgiasi kaip tikri kaimynai, nors 
gyvena toli vienas nuo kito ir pasiekti kaimyną būna gana sunku. 

Taip pat dažnai pasitaiko, kad europiečiai išeina iš ligoninės 
per anksti, Vienas jaunas vyriškis, gana smarkiai nusilpęs nuo 
maliarijos ir širdies ligos, užsispiria grįžti į tarnybą Ogovės aukšt- 
upyje, nes tam kaip tik yra patogi proga. Jokie prašymai ir per- 
spėjimai nepadeda. Po trijų savaičių ateina žinia, jog jis sunkiai 
sergąs ir gulis lovoje. Daktaras Trenscas tuojau susiruošia pas jį 
plaukti. Bet vos tik įsėdęs į kanoją gauna žinią, jog ligonis jau 
miręs. 

Rudenį kovojame dėl dviejų mano mielų pažįstamų gyvybės. 
Vienas iš jų yra ponas Banelje, kuris po vieno plaukimo per lie- 
tų suserga aštria, greitai progresuojančia tuberkulioze; kitas — 
tėvas Buvje, vyriausias N'Djolės katalikų misijos kunigas, atvy- 

kęs pas mus dėl silpnos širdies, sunkios cholerinos ift mįstingo 
karščiavimo. Abu praguli ligoninėje kelias savaites. Nė vienam 
mes neįstengiame padėti. Šių mielų žmonių mirtis mus labai pa- 
veikia. 

Vėlyvą rudenį iš Librevilio pas mus atvyksta ponia Morel, 
norėdama pasigydyti nuo sunkios maliarijos, 


NAUJOJE LIGONINĖJE 


1927-ieji metai 


Naujųjų metų pradžioje naujoji ligoninė jau turi tiek barakų, 
kad juose galima apgyvendinti ligonius. Tiesa, vidaus įrangos 
darbai dar toli gražu nebaigti. Tačiau trumpas sausasis metas 
yra patogi proga persikraustyti. Be to, reikia atlaisvinti senosios 
ligoninės pastatus, kad jų medžiagą galima būtų panaudoti nau- 
josios pabaigimui. Mat, džiunglėse brangi kiekviena sena lenta, 
kiekvienas senas grebėstas. 

Sausio dvidešimt pirmą prasideda kraustymasis. Daktaras Lau- 
terburgas, jo sesuo ir panelė Hausknecht senojoje ligoninėje va- 
dovauja pakrovimo darbams. Panelė Kotman ir Hansas Mugen- 
šturmas priiminėja žmones ir jų daiktus naujoje ligoninėje. Aš 
pats visą dieną praleidžiu ant vandens, tampydamas motorine 
valtimi pakrautas kanojas į naująją ligoninę ir tuščias atgal. Ke- 
li baltieji pacientai irgi imasi padėti su savo motorinėmis valti- 
mis. 

Per patį kraustymosi įkarštį naujosios ligoninės pakrantėje iš- 
silaipina vienas europietis su žmona. Dama atvyksta lauktis. Lai- 
mė, aš pasiruošęs tokioms likimo išdaigoms ir įrengęs baltiesiems 
ligoniams skirtame name tris dviviečius kambarius. Praėjus pen- 
kiolikai minučių po atvykimo dama jau patalpinta. Kraustymasis 
gali tęstis toliau. 

Vakare išplaukiu į paskutinį reisą ir atvežu paskutinius ligo- 
nius, jų tarpe psichinius. Psichiniai ligoniai sėdi ramiai, be 
triukšmo. Jiems pasakyta, kad naujojoje ligoninėje gaus celes su 

medinėmis grindimis. Todėl jie jaučiasi perkeliami į rūmus. Ligi 
šiolei jų kamaraitėse grindys buvo drėgna žemė. 

Pirmojo vakaro naujojoje ligoninėje aš niekada nepamiršiu. 
Nuo visų laužų, iš po visų moskitinių tinklų sklinda šūksniai: 

— Tai gera trobelė, daktare, gera trobelė! 

Per visą laiką, kiek dirbu Afrikoje, mano žmonės pirmukart 
žmoniškai apgyvendinti. Kiek aš per tuos metus prisikenčiau dėl 
to, kad būdavau priverstas kišti juos į niūrias, tamsias skyles! 
Pilnas dėkingumo žvelgiu į dangų, kuris leido man patirti tokį 
džiaugsmą. Labai sujaudintas galvoju apie ligoninės šelpėjus, gy- 
venančius Europoje. Pasitikėdamas jų parama, aš galėjau ryžtis 
perkelti ligoninę kiton vieton ir bambuko trobeles pakeisti gof- 
ruotos skardos barakais. 

Praėjus dienai po persikraustymo daktaras Trenscas grįžta iš 
kelionės. Jis nenutuokia, kad ligoninė jau čia, ir nori plaukti to- 
liau pasroviui. Gana ilgai abejojęs patiki šia žinia, šūktelėta nuo 
kranto, ir liepia liautis yrus. 

Nuo šiol daktaras Lauterburgas, daktaras Trenscas ir panelė 
Lauterburg gyvena naujoje ligoninėje, baltųjų ligonių name. 
Hansas Mugenšturmas sau būstą įsirengęs čia jau rudenį. 

Visi kiti kol kas dar liekame senajame daktaro name misijos 
stoties teritorijoje. Čia verdamas valgis. Viena kanoja — vadina- 
ma „valgio vežimu" — gabena maistą tiems, kurie jau gyvena 
naujoje vietoje. 

Praėjus trims dienoms po persikraustymo, pasipila toks srautas 
baltųjų ligonių, jog mes tiesiog nežinome, kur juos dėti. 

Vos tiktai perkėlus vaistinę, aš tuojau pradedu griauti senosios 
ligoninės pastatus, kurie yra mūsų nuosavybė. Keli pastatai pri- 
klauso misijai, jie buvo mums tiktai užleisti. Kaip aš turiu žiū- 
rėti, kad juodukai griaudami nesulaužytų man lentų ir sienojų! 
Koks tai darbas — ištraukyti visas vinis ir vėlei ištiesinti, kad bū- 
tų galima dar kartą panaudoti. 

Iš išardytų senų lentų paprastai darome gultus naujosios ligo- 
ninės barakuose. Šį darbą laisvalaikio valandomis privalo atlikti 
daktaras Trenscas. Gultai, kaip ir senojoje ligoninėje, daromi 
dviejų aukštų. Būdamas praktiškos prigimties, daktaras Trenscas 
sugalvoja tokią konstrukciją, kad švarinantis juos būtų galima 
nukelti, išneštus priešais baraką nuplauti ir padėti džiūti saulėje. 

Vos tiktai pabaigus paskutinį gultą, jis turi padėti plaktuką ir 
išvažiuoti į Europą. Mat, buvo gavęs leidimą tiktai metams. Aš- 

tuonioliktą vasario jis mus palieka. Vėliau, taip tikimės mes ir 
jis, daktaras Trenscas vėl dirbs Lambarenės ligoninėje. 

Jo pakeisti kovo dvidešimt trečią atvyksta daktaras Ernstas 
Miundleris iš Šveicarijos. Jį lydi ponia C. E. B. Rasel iš Kana- 
dos, pasiryžusi kelis mėnesius pabūti mums už padėjėją. 

Gegužės ketvirtą atplaukia gydytoja škotė, ji taip pat padės 
mums kelis mėnesius. Anksčiau ji gyveno amerikiečių misijos 
stotyje Belgų Konge. Ji užsiima dizenterikais ir sergančiais mieg- 
lHige bei triūsia laboratorijoje. 

Ponia Rasel tuojau susiranda ką veikti. Ji ima vadovauti žmo- 
nėms, kertantiems mišką ir dirbantiems plantacijose. Taigi pane- 
lė Kotman gali užsiimti kuo kitu. 

klauso jos. Keista, bet primityviems žmonėms ši baltoji moteris 
yra didžiausias autoritetas. 

Prijaukinta beždžionėlė, kurią padovanojau jos atvykimo die- 
ną, pasidarė neatskiriama ponios Rasel palydovė ir eina su ja 
kiekvieną dieną į mišką. Ji mėgsta pasikarstyti po medžius, bet 
visuomet sugrįžta pas savo šeimininkę. 

Darbo turime daugiau, negu galime apžioti, todėl su dėkingu- 
mu priimame pono Karlo Zuterio pasiūlymą pagelbėti mums kurį 
laiką. Ponas Zuteris yra šveicaras, ligi šiol užsiiminėjęs medienos 
prekyba. Su ponia Rasel jis dirba miške ir plantacijoje. Sausuoju 
metu norime išnaikinti gerą gabalą miško. 

Laimė, į tą laiką ant kalvos pabaigiami keli mūsų gyvenamojo 
namo kambariai, kitaip nežinotume, kur patalpinti naujokus. 

Vasaros pradžioje greta gyvenamojo namo po stogu atsiduria 
ir virtuvė. Dabar jau galima čia pat virti valgį. Greitai baigiama 
vištidė ir ožkų tvartas, tad gyvulius taip pat galima perkraustyti. 

Tuo metu, kai gydytojai baigia ligoninės vidaus įrangos dar- 
bus, o Hansas Mugenšturmas užsiėmęs ant kalvos stovinčio namo 
apdaila, priešais ligoninę kalvos šlaite aš statau polius naujam 
penkių kambarių namui. Jame gyvens gydytojai. Kalvos viršū- 
nėje stovintis namas pagrindinai skirtas slaugėms. Be to, jame 
yra patalpa sergančioms europietėms, mūsų bendri gyvenamieji 
ir valgomieji kambariai ir sandėliukas. Afrikietiškame name nė- 
ra nei sandėlio, nei rūsio. Viską reikia laikyti kambariuose. 

Greta visų šių darbų dar tveriama tvora, ji sups ligoninę kartu 
su visais gyvenamaisiais namais ir daržu. Jos ilgis apie penki šim- 

tai metrų. Stulpų problema išsprėsta nesunkiai. Čia, miške, yra 
medžių, kurie nukirsti ir įsmeigti į žemę tuojau išleidžia šaknis ir 
auga toliau. Taip mes pasistatom gyvų stulpų tvorą. Tarp stulpų 
ištempiama spygliuota viela. Šitokio didelio darbo imamės dėl 
ožkų, kurių bandą ateityje manome išplėsti. Mūsų galvijai neturi 
nuklysti į mišką, nes ten juos tuojau sudraskys leopardai. 


Kaipgi dabar atrodo naujoji ligoninė? Didysis barakas dvide- 
šimt dviejų su puse metrų ilgio ir aštuonių pločio, jame yra pri- 
ėmimo ir procedūrų kambarys, operacinė salė paprastoms operaci- 
joms, maža operacinė patalpa infekcinėms operacijoms, vaistinė, 
patalpa medikamentų atsargoms, patalpa baltiniams ir tvars- 
čiams bei laboratorija. 

Šio pastato langai — kaip ir mūsų gyvenamų namų bei euro- 
piečiams ligoniams skirto namo langai — yra aptraukti moskiti- 
niais tinklais. Taigi gydytojai, jeigu kartais būtų reikalinga, ga- 
li dirbti barake ir vakarais, ir jiems negresia pavojus apsirgti 
maliarija. Po gofruotos skardos stogu — lygiai kaip europiečiams 
ligoniams skirtame name ir mūsų gyvenamuosiuose namuose — 
dar yra lentinis, kad viduje būtų kiek galima vėsiau. Tarp lentų 
stogo ir gofruotos skardos yra dvidešimt penkių centimetrų tar- 
pas. Žinia, jog oras yra geriausias izoliatorius. 

Priešais šį baraką, einant upės link, stovi nedidelis statinys 
penkių su puse metrų ilgio ir penkių pločio. Dalį jo užima skal- 
byklos viryklė; kita naudojama kaip kojų pūlinių perrišimo ka- 
bina. Į to barako pusę, kur dirba gydytojai ir slaugės, mažasis 
pastatas yra atviras, kad mes, neatsitraukdami nuo savo darbo, 
galėtume stebėti skalbėjų ir slaugių veiksmus. 

Į ilgį ištęstas, arčiausiai upės stovintis barakas skirtas dizente- 
rikams ir psichiniams ligoniams. 

Dizenterija sergančių ligonių izoliacija pasirūpinta kaip rei- 
kiant. Jų palatos iš ligoninės pusės yra uždaros, ir įeiti į jas ga- 
lima tiktai nuo upės. Bet ir nuo upės šie barakai yra atitverti 
tvora, kad ligoniai negalėtų užteršti vandens. 

Psichiniams ligoniams yra skirtos aštuonios vienutės ir atviras 
bendras kambarys. Kad aš galėjau jais taip gerai pasirūpinti, tu- 
riu būti dėkingas Londono Gildhauzo parapijai, kuri savo miru- 
sio nario Embrouzo Pomerojaus-Krego atminimui paskyrė pašalpą 
patiems nelaimingiausiems iš nelaimingiausių mano ligonių. 


249 


„. Aukštėliau ant kalvos stovinčiame barake, be ligonių kamba- 
rių, esama ir maisto produktams bei prietaisams skirtų patalpų. 
Žemiau šio polinio pastato ligoninės įnamiams dalinamas maistas. 

"Aukščiausiai ant kalvos stovinčiame barake apgyvendinamos 
šeimos, atvykusios su vaikais, ir moterys bei merginos, esančios 
ligoninėje vienos. 

Einant priešais vandenį tame pačiame lygyje stovinčiame ba- 
Take guli operuoti ligoniai. 

Visuose ligoniams skirtuose barakuose yra gyvenamos patal- 
pos slaugytojams, kurie juos prižiūri. 

Iš viso, jeigu žmonės būtų kantrūs kaip tos avys, kurias gali 
suvaryti į vieną tvartą, naujoji ligoninė sutalpintų apie du šim- 
tus penkiasdešimt ligonių sykiu su jų palydovais. Na, o paprastai 
turime apie šimtą keturiasdešimt — šimtą šešiasdešimt ligonių. 

Aukščiau ligoninės, paupyje, stovi keturiolikos metrų ilgio ir 
šešių pločio pašiūrė kanojoms. Tiktai nuolatos naudojamas kano- 
jas galima laikyti vandenyje. Kitoms daug sveikiau, jeigu būna 
ant kranto po stogu. 

Šioje valčių pašiūrėje gyvena ir baltuosius pacientus atvežę 
irkluotojai, kurių priglaudimas senojoje ligoninėje mums dažnai 
būdavo didelė problema. 

Po to, kai atliekami patys būtiniausi ligoninės vidaus Įrangos 
darbai, daktaras Lauterburgas ir daktaras Miundleris gali vėlei 
visiškai atsidėti ligonių gydymui. Kaip palyginti lengva dirbti 
naujoje ligoninėje, visai kas kita, negu anksčiau! Dabar pagaliau 
turime pakankamai vietos, pakankamai oro, pakankamai šviesos. 
Ir gydytojai visai kitaip jaučiasi, dirbdami patalpose, kurios yra 
daug vėsesnės, negu tos, kuriose teko plūktis anksčiau! 

Jų profesinius džiaugsmus kiek slopina tai, jog pavasarį sunki 
maliarija nusinešė du jaunus europiečius. Vienam buvo iš pažiū- 
ros visiškai nepavojingas priepuolis. Norėdamas atsigaivinti, 
jis išgėrė dvi stiklines alaus. Kitą dieną pakilo karštis, kurio taip 
ir nepavyko numušti. Tai antras atvejis mano praktikoje, kai, 
išgėrus alaus, maliarija nuvaro žmogų į kapus. Kaip tai paaiš- 
kinti, neturiu nė mažiausio supratimo. 

Tuo metu, kai abu gydytojai organizuoja naujosios ligoninės 
darbą, aš ruošiuosi kelicnei į namus. Praėjo jau treji su puse me- 
tų, kai palikau Europą. Viskas dabar sutvarkyta taip, kad kuriam 
laikui galiu palikti ligoninę gydytojų ir slaugių žinioje, 

Vienas psichinis ligonis, vardu N'Čambis, kuriam dabar Jau 
leista laisvai vaikščioti, išgirdo gandą, jog aš išvykstu į Europą. 
Su ašaromis akyse prieina jis prie manęs. 

— Daktare,— sako jis,— ar davei įsakymą, kad niekas manęs 
iš čia neišsiųstų, kolei tu būsi Europoje? 

— Žinoma, N'Čambi. Niekas neturi teisės tavęs išsiųsti, o jei- 
gu kas, tai užkursiu tokią pirtį, kad velniai juoksis. 

Susijaudinęs jis spaudžia man ranką. Jo skruostais rieda 
ašaros. 

N'Čambis prieš kelis mėnesius buvo atgabentas sukaustytas 
grandinėmis. Aptemus protui, jis buvo nužudęs moterį. Vienutėje 
jis pamažu nusiramino. Dabar jau tiek pasitaisęs, kad, atitinka- 
mai prižiūrėdami, leidžiame jam laisvai vaikščioti ir dirbti. Jis 
galanda kirvius, eina su ponia Rasel į mišką ir padeda kirsti me- 
džius. Kai tik pastebiu, kad jis pradeda nerimti, vėlei uždaromas 
į vienutę ištyrimui. Jis nuolatos bijo, kad turės palikti ligoninę, 
kur yra taip puikiai įsitaisęs. Jis žino, kas jo laukia gimtajame 
kaime. Ir bijo, kad, aptemus sąmonei, nepridarytų naujų siau- 
bingų dalykų. Kaip aš džiaugiuosi, galėdamas ilgam priglausti jį 
ir kitus, ištiktus tos pačios bėdos! 

Liepos dvidešimt pirmą išmuša atsisveikinimo valanda. Kartu 
su manimi Lambarenę palieka panelė Kotman ir panelė Lauter- 
burg. Išdirbusi trejus metus, panelė Kotman vyksta kelis mėne- 
sius pailsėti Europoje. Panelė Lauterburg grįžta namo, kur netru- 
kus įvyks jos vestuvės. 

Kap Lopiše daugelį dienų pralaukiam garlaivio, kuris turi mus 
nuvežti į Europą. Konge jis užplaukia ant seklumos, ir įgula turi 
daug vargo, kol nuo jos nusikrapšto. Į garlaivį įsėdam liepos 
dvidešimt devintą. Saulei šviečiant, garlaivis pamažu palieka 
įlanką. Stovėdamas tarp abiejų savo ištikimų pagalbininkių, aš 
žiūriu į nykstantį krantą. Man dar netelpa galvoj, kad aš ne li- 
goninėje. Mano atmintyje iškyla visi tų trejų metų vargai ir dar- 
bai. Didžiai susijaudinęs prisimenu padėjėjus ir padėjėjas, kurie 
dalinosi su manim bėdomis ir rūpesčiais, ir draugijas bei bičiu- 
lius Europoje, kurių remiamas ir įgaliotas įstengiau čia įkurti lab- 
daringą įstaigą. Džiaugsmo, jog tai pavyko, nejaučiu. Priešingai, 
esu prislėgtas. Aš klausiu save, kuo aš nusipelniau, kad galėjau 
imtis štai tokio darbo ir sėkmingai jį vykdyti. Ir mane vis nu- 
smelkia skausmas, kad štai turiu kuriam laikui atsitraukti nuo to 
darbo ir palikti Afriką, tapusią mano tėvyne. 

Aš negaliu įsivaizduoti, kad nematysiu juodukų kelis mėnė- 
sius. Kaip vis dėlto prie jų prisiriši, nepaisant visų tų vargų, ku- 
rių jie tau pridaro! Kiek daug gražių bruožų įžiūri, jeigu įvairios 
gamtos vaikų kvailystės nesutrukdo tau ieškoti juose žmogaus! 
Kokie jie atsiskleidžia prieš mus, jeigu užtenka meilės ir kantry- 
bės juos suprasti! 

Vis neaiškesnis darosi tolimas žalias ruožas, už kurio mūsų 
mintys ieško Lambarenės. Ar jis dar nedingęs iš horizonto? Ar 
dar nepaskendęs jūroje? 

Dabar jau nėra jokios abejonės... Vien vanduo aplinkui. Be 
žodžių mes paspaudžiam kits kitam rankas ir einam į kajutes tvar- 
kyti bagažo, galgi tai nuslopins išsiskyrimo skausmą. 


APIE AUTORIŲ 


Vokiečių filosofas Albertas Šveiceris (1875—1965) jau turėjo Stras- 
burgo universiteto filosofijos daktaro laipsnį, buvo parašęs kelias filoso- 
fijos ir muzikos kritikos knygas (ypač pažymėtina studija apie J. S. Ba- 
chą), kai jo protą ir jausmus užvaldė mintis, jog mes, europiečiai, esame 
labai prasikaltę menkai civilizuotiems kraštams, kad mūsų pareiga jiems 
padėti. Šios idėjos įkvėptas, jis, jau sulaukęs trisdešimties metų, stoja 
studijuoti mediciną Strasburgo universitete. Baigęs studijas, 1913 metų pa- 
vasarį išvyksta į Afriką gydyti čiabuvių. Kartkartėmis neilgam parva- 
žiuodamas į Europą, Šveiceris išbūna Afrikoje iki pat savo mirties. Tuo- 
metinėje Gabono kolonijoje Lambarenės protestantų misijos stotyje jis 
įkūrė iki šiol tebeveikiančią ligoninę, kurioje gydė negaluojančius žmo- 
nes. Už pasiaukojamą humanistinę veiklą 1952 metais jam buvo paskirta 
Nobelio taikos premija. 1963 metals pasisakė už Maskvos tarptautinį su- 
sitarimą dėl atominių bandymų uždraudimo žemėje, vandenyje ir atmo- 
sferoje. 

Knygoje „Tarp vandenų ir džiunglių", parašytoje laiškų draugams ir 
rėmėjams pagrindu, Albertas Šveiceris vaizduoja pirmuosius savo gyve- 
nimo Afrikoje metus. Tai ne tiktai pasakojimas apie kūrimosi vargus ir 
dažniausiai pasitaikančias ligas. Daug vietos čia skiriama ir vietos gyven- 
tojų papročiams, verslams, baltųjų ir juodaodžių santykiams, ekonomi- 
nėms Afrikos problemoms, 

Leopardiniai žmonės nes kiria 
nuo kitų, tik juos apsėdus: be- 
protiška mintis, jog jie esą leo- 
pardai ir kaip tokie turį žudyti 
žmones. Tai darydami jie sten- 
Jiasi elgtis kaip leopardai: vaikš- 
to keturpėsti; prie rankų ir kojų 
prisiriša leopardo ar geležinius 
nagus, kad pėdsakai liktų kaip 
leopardo; savo aukoms perplėšia 
kaklo arteriją, irgi kaip leopardai. 
Stebėtina ir šiurpu yra tai, kad 
dauguma leopardiniais žmonėmis 
tampa ne savo valia. Patys nieko 
nežinodami, jie paverčiami tokiais 
leopardinių žmonių organizaci- 
jos. Iš nužudyto žmogaus kraujo 
žmogaus kiauše paruošiamas bur- 
tų gėrimas.-Jo slapta įmaišoma į 
gėrimą ir duodama iš anksto nu- 
matytam asmeniui. Kai žmogus 
išgeria, jam pasakoma, jog štai, 
girdi, paragavai burtų gėrimo ir 
dabar priklausai mūsų organiza- 
cijai. Ir niekas neprieštarauja, 
nes visi tiki, kad burtų gėrimas 
turi stebuklingą jėgą, kuriai prie- 
šintis nėra prasmės. Apgirdytieji 
tampa klusniais vykdytojais. Pa- 
prastai pirmiausia jiems paliepia- 
ma į nuošalią vietą atvesti savo 
brolį ar seserį, kur juos paskui 
užpuola ir nužudo leopardiniai 
žmonės. Po to naujokai jau priva- 
lo žudyti patys. 

Vienas Ogovės krašto gilumoje 
dirbantis pareigūnas, kuriam buvo 
pavesta užkirsti kelią nelabiems 
Ileopardinių žmonių darbams, su- 
ėmė devyniasdešimt įtartinų as- 
menų. Bet jie išsinuodijo visi ka- 
lėjime ir nieko neišdavė. 

